
[4 REVISTA “LIMBA ROMÂNĂ” — ui 


PUBLICAŢIE LUNARĂ 


Revista chişinăuiană “Limba Română” este la al optulea an de la prima | 
iapariţie, cartea de vizită a ei constituindu-se din cele 39 de numere apărute 
| trimestrial (1991—1993), apoi o dată la două luni (1994—1998). Începînd cu 
"anul 1999 “Limba Română” va apărea lunar! 
Dragi cititori! Nu uitaţi că revista noastră vă oferă şansa sigură de lărgire 


| a orizontului de cultură a limbii vorbite şi scrise, de familiarizare cu un spectru - 

i vast de opinii, idei şi investigaţii de ultimă oră, prezintă cele mai recente : 
| lucrări din domeniul lingvisticii, literaturii, istoriei naţionale etc. semnate de 
| specialişti cu renume din întreg spaţiul românesc. | 


ABONAŢI-VĂ LA REVISTA “LIMBA ROMÂNĂ”! 


OPTAŢI PENTRU REVENIREA LIMBII NOASTRE 
X _ÎN FĂGAŞUL | EI FIRESC! 


CASA LIMBII ROMÂNE 


La 31 august 1998, la Chişinău, 
pe strada M. Kogălniceanu 90, s-a deschis 
Casa Limbii Române. Noul Centru de Cultură 
şi Asistenţă Didactică a fost fondat printr-o decizie 
a Primăriei municipiului Chişinău, în funcţia de director 
fiind numit di Alexandru BANTOŞ. Consiliul de conducere 
al Casei Limbii Române, avînd la bază componenţa 
colegiului de redacţie al revistei Limba Română, 

l-a ales în calitate de preşedinte de onoare al Centrului 
pe di profesor Valeriu RUSU, director al Departamentului 
de Lingvistică Comparată şi Română de la Universitatea 
Provence (Franţa). Actul festiv de inaugurare a edificiului, 

repus 
în serviciul culturii naţionale de către Primăria Capitalei, 
a întrunit personalităţi marcante din Republică şi din Ţară, 
un numeros public 
şi a avuto largă rezonanţă în societate 
(citiţi p. 5—27). 


Credem că vom fi cu adevărat liberi numai atunci 
cînd întreaga Republică va deveni o Casă 
a Limbii Române, iar căsuţa din Kogălniceanu 90 
se va preschimba într-o biserică prin care 
să arătăm lumii că suntem nişte fiinţe creştine 
şi nu păgiîni. 


Grigore VIERU 


Limba Momână 


Alexandru BANTOŞ 
redactor-şef 

al revistei Limba Română, 
director al Casei Limbii 
Române 


UN IMPORTANT 
CENTRU DE CULTURA 


Doamnelor şi domnilor! Dragi 
chişinăuieni şi oaspeţi sosiți din 
localităţile Republicii Moldova! 
Scumpi prieteni din Suceava, laşi, 
Galaţi, Cluj, Bucureşti şi Timişoara! 

Deschiderea la Chişinău a Casei 
Limbii Române marchează începutul 
unei noi practici în procesul de creare 
a condiţiilor reale, cu efect maximal 
pentru studierea şi cunoaşterea mai 
temeinică a limbii române, a culturii 
şi civilizaţiei neamului. Concepţia 
viitoarei instituţii, elaborată de un 
colectiv de oameni de ştiinţă şi de 
cultură, are la bază aspiraţia de 
renaştere naţională-a românilor basa- 
rabeni, principiile de afirmare auten- 
tică a independenţei şi suveranităţii 
Republicii. Moldova, prescripţiile 
legislaţiei lingvistice ale celui de-al 
doilea stat românesc. Mulţumesc şi 
pe această cale domnului profesor 
Valeriu Rusu, directorul Departamen- 
tului Lingvistică Comparată a Limbilor 
Romanice şi Română de la Univer- 
sitatea Provence (Franţa), membru 
asociat al Academiei din Aix-en- 
Provence, domnilor-academicieni 
Nicolae Corlăteanu, Silviu Berejan, 
Mihai Cimpoi, Grigore Vieru, Anatol 
Ciobanu, Andrei Eşanu, profesorilor 
Vasile Melnic, ion Melniciuc, Gheor- 
ghe Gonţa, lon Ciocanu, domnului lon 
Ungureanu, domnului Valeriu Culev, 
vicedirector al Departamentului Relaţii 
Naţionale şi Funcționarea Limbilor, 
doamnei Albina Dumbrăveanu, direc- 
torul Centrului Naţional de Termino- 
logie, pentru sugestiile valoroase întru 
definitivarea concepţiei acestui cen- 
tru. Şi, desigur, nu pot să nu amintesc 


de receptivitatea faţă de ideea creării 
unui centru municipal de cultură şi 
asistenţă didactică, de ataşamentul 
deosebit ale domnului primar Serafim 
Urecheanu, de atenţia manifestată a 
colegilor domniiei sale: Anatol On- 
ceanu, Anatol Ţurcanu, Valeriu Neme- 
rencu, Mihai Furtună, Igor Grosu, luli- 
an Filip, lanoş Ţurcanu, Nina Stra- 
tulat, Natalia Luchianov, Vasile Toma, 
Ana Răileanu, a altor funcţionari care 
au facilitat procesul de perfectare a 
documentelor noii instituţii şi au 
urgentat renovarea edificiului. Evident, 
nu am putea asista astăzi la inau- 
gurarea Casei Limbii Române, dacă 
nu ar fi fost echipa de constructori ai 
întreprinderii “Ziditorul” în frunte cu 
inimosul inginer Gheorghe Triboi, 
echipă care într-un termen record a 
reuşit să repare clădirea. 

Aşadar, ce vrea să însemne 
Casa Limbii Române şi care va fi 
diapazonul preocupărilor noastre? 

Casa Limbii Române, care 
urmează a deveni în municipiu un 
important centru :de' cultură şi de 
asisitenţă didactică, este fondată 
printr-o decizie a Primăriei municipiului 
Chişinău, proiectul fiind elaborat cu 
sprijinul Departamentului de 
Lingvistică Comparată a Limbilor 
Romanice şi Română de la Univer- 
sitatea Provence din Aix-en-Provence 
(Franţa). Misiunea de a'tutela această 
nouă instituţie a municipiului şi-a 
asumat-o colegiul de: redacţie al 
revistei Limba Română din Chişinău. 
Casa Limbii Române îşi.propune să 
participe efectiv la: přomovarea 
culturii, literaturii, istoriei noastre, la 
extinderea ariei de utilizare a limbii 
oficiale în Republica Moldova, la o mai 
bună cunoaştere de către populaţie — 
români şi alogeni — a limbii române, 
la crearea unui climat de toleranţă în 
societate, la punerea în lumină a 
valorilor lingvistice, etnolingyvistice, 
estetice, morale făurite de poporul 
nostru de-a lungul secolelor. Centrul 
nostru va avea uşile deschise pentru 
uniuni de ştiinţă şi de creaţie, pentru 
edituri, publicaţii periodice etc. Aici 
planificăm să organizăm lansări de 


Continuare în p. 10 


Casa Limbii Române 7 


ÎNTR-UN CEAS BUN! 


Onorată asistență, dragi prieteni şi colegi! 

Eminescu spunea: “limba este casa fiinţei noastre” şi mai spunea că “ acasă 
la dînsa... este o bună gospodină”. 

Dorim acestui Centru de Cultură să sărbătorească bine limba română la 
ea acasă. Intr-un ceas bun! 


Acad. Mihai CIMPOI, 
preşedintele Uniunii Scriitorilor 
din Republica Moldova 


8 Limba Momână 


INAUGURAREA 
CASEI 
LIMBII ROMÂNE 
ÎN IMAGINI 

Casa Limbii Române 9 


THR 


Trei ctitori: primarul Serafim URECHEANU, profesorul Valeriu RUSU şi 
inginerul Gheorghe TRIBOI. 


a P) 
lon Caramitru: Doresc acestui lăcaş să 
aibă existența unui fagure de miere. 


Basarabeanul din Franța 
— prof. Valeriu RUSU. Într-un ceas bun! 

Limba Momână 


Urmare din p. 6 


carte, de publicaţii, vernisaje, întîlniri 
cu oameni de ştiinţă, de cultură, cu 
scriitori, pictori, sculptori, cineaşti etc. 
din Republica Moldova, din România, 
din alte ţări. Toate acţiunile — confe- 
rinte, întruniri ştiinţifice şi de creaţie, 
concursuri, spectacole, expoziţii — 
vor avea drept scop punerea în lumină 
a zestrei noastre naţionale înmagazi- 
nată în cea mai de preţ comoară pre 
nume — Limba Română. 

O parte importantă a activităţii 
Casei Limbii Române o va constitui 
coordonarea şi organizarea cursurilor 
de limbă română pentru adulţi cu două 
direcţii prioritare: pentru românii 
basarabeni care doresc să-şi apro- 
fundeze cunoştinţele în materie de limbă 
— mă refer la lucrătorii din administraţia 
publică, la cei din comerţ, poştă, 
construcţii, contabilitate etc. — şi pentru 
alogeni, sub acelaşi aspect. 

Pentru realizarea sarcinilor sale 
statutare Centrul va avea: o bogată 
şi reprezentativă bibliotecă ştiinţifică; 
birouri, săli de cursuri şi de expoziţii 
dotate corespunzător (mobilier, hărţi, 
albume, casete video, aparate TV şi 
video, proiectoare, materiale 
folclorice, istorice, etnografice etc.); 
laboratoare cu mijloace specifice 
pentru înregistrarea, conservarea şi 
reproducerea vorbirii (magnetofoane, 
căşti, microfoane, audio şi video- 
casete, aparate de radio şi TV); un 
centru editorial, tehnică şi utilaj pentru 
multiplicarea operativă a revistelor, 
cărţilor, broşurilor, a cursurilor de limbă 
română etc. (maşini de fotocopiat, 
minitipografie; ordinatoare, fax, maşini 
de scris electronice etc.). 

Cea mai importantă subdiviziune 
a Casei Limbii Române, biblioteca, va 
include literatură privind istoria limbii, 
metodica predării ei, dicţionare 
enciclopedice şi explicative, de neolo- 
gisme, de sinonime etc., istoria litera- 
turii române, istoria poporului român 
etnografică despre toate zonele locuite 
de români, literatură despre geografia 
Republicii Moldova, a României, case- 
te audio-video pentru studierea limbii 
române. Biblioteca noastră va fi, deci, 
o sursă de informare şi documentare 


în diverse domenii ale limbii, culturii şi 
civilizaţiei româneşti. Folosindu-mă de 
prilej, exprim sentimentele mele de 
profundă recunoştinţă dlui ministru al 
Culturii din România, lon Caramitru, 
pentru importantul şi valorosul lot de 
carte donat instituţiei noastre. Cu un 
set de cărţi rare a completat fondul 
bibliotecii şi dna Valentina Butnaru, 
preşedinte al societăţii “Limba Noastră 
cea Română”. Şi-au anunţat disponibi- 
litatea de a participa la crearea 
bibliotecii catedrele de resort de la 
instituţiile de învăţămînt din Chişinău, 
precum şi cunoscuţi oameni de 
cultură din Republica Moldova şi din 
România. Aş vrea să enumer în rîndul 
acestora pe dl Marian Enache, fost 
ambasador al României în Republica 
Moldova, Dumitru Grumăzescu, 
colecţionar de carte din laşi, Mihai 
Gherman şi Eugen Beltechi, cunos- 
cuţi oameni de ştiinţă din Cluj, şi mulţi 
alţii. Ne-a marcat cu deosebire 
solicitudinea domnilor profesori Liviu 
Antonesei şi Mihai Leoveanu de la 
Fundaţia Română de Ajutor Umanitar 
“Mihai Viteazul” — laşi, care, împre- 
ună cu întreprinderea “Moldomobila 
laşi” S.A., au donat bibliotecii treizeci 
de rafturi. Sperăm ca în timpul cel 
mai apropiat, cu ajutorul prietenilor 
limbii române de pretutindeni, să 
adunăm o bibliotecă ce ar satisface 


„necesităţile spirituale ale celor care 


ne vor trece pragul. Avem certitudinea 
că, sprijiniți de către Primăria 
municipiului Chişinău, împreună cu 
Departamentul Relaţii Naţionale şi 
Funcționarea Limbilor, cu Centrul 
Naţional de Terminologie, încurajați de 
instituţiile ştiinţifice şi culturale de pe 
o parte şi de pe alta ale Prutului, vom 
depăşi foarte repede dificultăţile 
inerente oricărui debut şi vom începe 
curînd activitatea propriu-zisă, 
contribuind astfel la înviorarea vieţii 
spirituale a municipiului, la ameli- 
orarea condiţiilor propice renaşterii 
limbii noastre. 


Casa Limbii Române 

Prof. Valeriu RUSU, 
preşedinte de onoare al 
Casei Limbii Române, 
directorul Departamentului 
de Lingvistică Comparată 
şi Română 

de la Universitatea 
Provence (Franţa) 


VENIȚI 
SĂ LUAŢI CULTURĂ 
ŞI, PRIN CULTURĂ, 
LUMINĂ! 


Stimată asistenţă, onoraţi 
concetăţeni! 

Ca unul care a fost la originile 
înfiinţării Casei Limbii Române, nu pot 
decît să-i doresc din toată inima, în 
cea mai bună tradiţie populară 
românească: tinereţe fără bătrîneţe şi 
viaţă fără de moarte. 

Avem toate motivele să 
considerăm în ce ne priveşte pe toţi 
cei reuniți aici, astăzi, graţie 
generozităţii domnului primar Serafim 
Urecheanu personal, străduinţei şi 
muncii unor adevăraţi apostoli, haiduci 
ai limbii române, di viceprimar Anatol 
Onceanu, dl Alexandru Bantoş — re- 
dactor-şef al revistei “Limba Română”, 
d! poet lulian Filip şi, pînă acum 
cîteva ore încă pe schelele acestei 
sfinte zidiri, di inginer Gheorghe Triboi 
cu ai săi plăieşi şi plăieşiţe, deveniți 
azi constructori de ispravă. Astăzi, 
noi putem să considerăm că 1998 este 
un an excepţional, cu bune roade. In 
acest an, în luna mai, la Universitatea 
Provence din Franţa am avut un 
colocviu cu o bună idee — locul, 
situaţia limbilor romanice la sfîrşitul 
acestui mileniu. Din România nu am 
avut invitaţi, că eram eu de acolo, dar 
din Basarabia (că nu aveam bani mulţi 
— Ministerul nu ne dă) am avut un 
singur om — dl Anatol Ciobanu, care 


a făcut cinste ştiinţei şi culturii din 
Basarabia şi care a contribuit ca acest 
colocviu organizat în Franţa, cu cei 
mai buni dialectologi din lume, să 
constituie o adevărată experienţă, o 
adevărată şcoală de dezbatere 
cinstită. 

Mă bucur că această Casă a 
Limbii Române este creată sub 
auspiciile Primăriei şi ale primarului 
Chişinăului. Căci, încă din primul 
document al limbii române, de la 1521, 
eu nu cunosc altă formă, altă funcţie 
ierarhică în statele româneşti decît 
funcţia de primar. În primul document 
deci, de la 1521, un boier, Neacşu, 
din Cîmpulung îi scrie primarului 
Braşovului: “hai să ne unim şi să 
apărăm ţara...”. De aceea mă bucur 
că peste 500 de ani, dumneavoastră, 
dle primar, continuaţi acest: simbol, 
această operă culturală şi patriotică. 

Casa Limbii Române, ca orice 
casă românească, va fi modestă, 
este modestă, în înfăţişare, dar 
ambițioasă în gînduri şi realizări. Va 
fi ospitalieră, va fi generoasă, va fi 
tolerantă, vor fi bine primiţi toţi cei 
care vin însetaţi de cultură, de 
prietenie, de conlucrare pe acelaşi 
pămînt pe care ni l-a hărăzit istoria. 
Toate graiurile şi limbile vor putea 
colabora aici, în Casa Limbii Române, 
întru această idee nobilă, în cel mai 
deplin înţeles al spiritului latin, nobil, 
generos, inteligent. 

Mulţumim din suflet tuturor celor 
care au pus umărul şi mintea pentru 
ca astăzi să puteţi fi oaspeţii acestei 
case. Fiţi bineveniţi, fiţi la dumnea- 
voastră acasă. Parafrazînd, lucru 
pentru care îmi cer iertare, sfintele 
cuvinte “veniţi să luaţi lumină!”, spun: 
veniţi la Casa Limbii Române să luaţi 
cultură şi, prin cultură, lumină!. 


Limba Română 


Serafim URECHEANU: La Casa 
Limbii Române vor veni toţi acei pen- 
tru care limba este o comoară, un 
tezaur. 


Serafim URECHEANU, 
primar 
al municipiului Chişinău 


CASA LIMBII ROMÂNE 
— O NECESITATE DE 
NETĂGĂDUIT 


Doamnelor şi domnilor! Onorată 
asistenţă! 

Respectarea legislaţiei lingvisti- 
ce este una dintre problemele de strin- 
gentă actualitate în activitatea Primă- 
riei municipiului Chişinău. 

In scopul ameliorării situaţiei lin- 
gvistice din municipiu şi în conformi- 
tate cu decizia Primăriei municipiului 
Chişinău nr. 21/1 din 24 iulie 1997 “Cu 
privire la funcţionarea limbii de stat 
în municipiul Chişinău”, Primăria a de- 
cis crearea întreprinderii municipale 
Centrul de Cultură şi Asistenţă Didac- 
tică Casa Limbii Române. 


Casa Limbii Române 


Valeriu RUSU, Anatol CIOBANU, lulian FILIP şi Serafim 
URECHEANU luînd în dezbatere obiectivele Casei Limbii Române. 


Necesitatea deschiderii unui ast- 
fel de centru în municipiul nostru e de 
netăgăduit. Atît pentru vorbitorii de lim- 
bă română, cît şi pentru populaţia alo- 
genă. Mediul lingvistic din municipiu 
reclamă în chip firesc existenţa unei 
instituţii de profil cu un program clar 
şi de durată lungă, avînd drept scop 
final repunerea de facto a limbii româ- 
ne în drepturile ei legitime. 

Casa Limbii Române trebuie să 
contribuie prin tot ce va întreprinde în 
plan cultural, didactic etc. la realizarea 
prevederilor legislaţiei lingvistice şi ale 
altor documente privind extinderea 
ariei de utilizare a limbii de stat în 
municipiul Chişinău. 

Centrul va fi responsabil de asi- 
gurarea cursurilor de limbă română cu 
manuale şi cu alte materiale didactice, 
de dotarea lor, în funcţie de posibilităţi, 
cu mijloace tehnice moderne de stu- 
diere a limbii de stat. Centrul va elabo- 
ra programe instructiv-didactice orien- 
tate spre crearea condiţiilor reale 
pentru însuşirea limbii de stat, va or- 
ganiza reciclarea lingvistică a fun- 
cţionarilor din toate întreprinderile şi 
instituţiile municipiului. lată doar 
cîteva direcţii de activitate pe care şi 
le propune Casa Limbii Române. 

Aici vor veni şi mari, şi mici, vor 
veni elevi şi studenţi, muncitori şi 
funcţionari, ziarişti şi scriitori, vor veni 
toţi acei pentru care limba este o 


comoară, un tezaur sfînt. Casa Limbii 
Noastre va fi deschisă pentru toţi 
oamenii de bună-credinţă. 

Vreau să menţionez că Primăria 
municipiului Chişinău aproape un an 
de zile a fost în căutarea unei variante 
optime pentru localul Casei Limbii 
Române. Ne pare bine că eforturile 
noastre s-au încununat cu ceea ce 
avem astăzi — un loc de prestigiu, în 
centrul capitalei, în preajma edificiului 
Uniunii Scriitorilor, a Casei Cărţii Petru 
Movilă, a altor instituţii de cultură. Noi 
depunem toate eforturile pentru ca 
Centrul să înceapă a funcţiona în 
condiţii excelente şi cît mai curînd. 
In acest scop au fost alocate mijloace 
financiare pentru reparația sediului, 
vom căuta şi în continuare posibilităţi 
de a înzestra Centrul cu utilajul tehnic 
şi mobilierul necesar. 

Aduc sincere mulţumiri munci- 
torilor Asociaţiei de Construcţie Zidi- 
torul, în frunte cu dl Gheorghe Triboi, 
care a muncit zi şi noapte, fără sărbă- 
tori, întru edificarea acestui important 
obiectiv al culturii naţionale. 

Doresc echipei care urmează să- 
şi desfăşoare activitatea în cadrul 
Centrului în frunte cu dl Alexandru Ban- 
toş succese mari în realizarea scopurilor 
stabilite. 

lulian FILIP 


DESPRE LEGISLAŢIA 
LINGVISTICĂ 
DIN BASARABIA 


La deschiderea 
Casei 
Limbii Române 


Profesorului 
Valenu RUSU 


Mai mult tac... Dar nu-s tăcuţi. 
Muţii noştri încă-s mulţi. 
Mulţii noştri încă-s muti. 
Dar... tăcerea e de munţi — 
o auzi, dac-o asculţi!... 
Munţii noştri ni-s demulţi... 
Mulţii noştri-s tot desculți... 
Mulţii noştri încă-s muţi — 
mai mult tac... 

Dar nu-s tăcuţi. 


Întimplată la 30 august 1998, 
în ajunul deschiderii. 


lulian FILIP: Suntem acasă, 
limba ni-i lumină... 


Prieteni vechi ai Limbii Române. 


Casa Limbii Mamdne l 


n 


e Un triunghi de suflet: Valeriu 
RUSU, Serafim URECHEANU şi 
lulian FILIP. 


e Expoziţia de carte “Limba ro- 
mână: istorie şi actualitate”. 


e Aurelia şi Valeriu RUSU 
ascultînd poemele “fratelui Grigore”. 


Limba Română 


CASA LIMBII ROMÂNE 


Gheorghe TRIBOI, 
inginer 


SÎNTEM ACASĂ! 


Am lucrat la mai multe obiec- 
tive, dar niciodată nu am fost legaţi 
sufleteşte, împreună cu colegii mei, 
de ceea ce făceam, ca de data 
aceasta. Lucrînd, am simţit că ne apro- 
piem de noi înşine. Efortul nostru a 
fost recuperat de bucuria de a face 
un bine concetăţenilor, care, sperăm, 
vizitînd această casă, vor îndrăgji şi 
mai mult limba şi cultura. 

Intr-un ceas bun, Casă a Limbii 
Române! 

Să vă însoţească, dragi prieteni, 
gîndul bun, fapta făcută din toată 
inima şi la timp! 

Sîntem convinşi că, de cîte ori 
vom trece pragul acestui locaş, vom 
avea sentimentul că sîntem la noi 
acasă! 


Casa din str. Kogălniceanu 90 în iulie şi la 31 august 1998. 


Casa Limbii Române 

Acad. Nicolae 
CORLATEANU 


UN ACT 
DE ÎNSEMNĂTATE 
ISTORICĂ 


Onorată asistenţă! 

Aş începe această alocuţiune 
cu evocarea unor amintiri de acum 70 
de ani, cînd în 1927 am păşit pentru 
prima oară pragul Liceului “Alexandru 
Donici”, situat aici în apropiere, unde 
este acum Institutul de Stat al Artelor. 
Aflasem atunci că în această casă 
sau în apropierea ei sălăşluieşte un 
călugăr smerit de la mănăstirea 
Suruceni, devenit apoi stareţ al 
acestei mănăstiri şi mai apoi episcop 
de Ismail. Il chema în călugărie 
Dionisie Erhan. 

Stăpînul casei, Dionisie Erhan, 
după vorbele lui Gala Galaction, 
cunoştea pe de rost întreaga Biblie 
şi multe cărţi de slujbă bisericească. 

Astăzi, după atîţia ani, ne-am 
adunat aici, noi, urmaşii acelor 
generaţii, ca să vorbim şi să punem 
la cale lucruri nu mai puţin sfinte, ce 


ţin de limba noastră cea română, care 
să ne spună în biserică şi acasă, în 
Ştiinţă.şi cultură, veşnicele adevăruri. 

Ce poate fi mai sfint decît limba 
pe care. am învăţat-o de la mama, de 
la: părinţi, de la fraţi şi surori? Cu: ea 
ne asigurăm comunitatea etnică, fiinţa 
şi demnitatea, putind! apărea. în faţa 
lumii întregi ca un popor demn de 
originea sa, de apartenenţa la etnia 
română. 

Crearea acestei instituţii. de 
cultură şi asistenţă didactică în 
Chişinăul nostru drag, în condiţii 
economice atît de grele, se cere a fi 
apreciată ca un act de însemnătate 
istorică pentru dezvoltarea limbii, 
culturii noastre, în special, pentru: 
cunoaşterea şi însuşirea ei, nu numai 
de către populaţia autohtonă, ci şi.de 
către alolingvi. 

Această nobilă iniţiativă aparţine 
unor intelectuali conduşi de un înalt 
sentiment patriotic. E vorba, în primul 
rînd, de neobositul jurnalist Alexandru. 
Bantoş şi distinsa lui consoartă Ana, 
de profesorul universitar Vasile 
Melnic, om iscusit în iniţiative: 
ştiinţifice, culturale, didactice ş.a., 
care au ştiut să-l convingă pe cel mai 
bun şi vrednic gospodar al municipiului 
Chişinău, dl Serafim Urecheanu, de 
oportunitatea deschiderii unei atare: 
instituţii şi în consecinţă astăzi, în 
ziua marii sărbători, să asistăm la 
inaugurarea acestui aşezămînt cul- 
tural atît de necesar Chişinăului. Să-i 
felicităm din toată inima pe autorii 
acestui proiect, să le dorim tuturor 
mulți ani spre binele neamului nostru, 
performanţe în activitatea de promo- 
vare a limbii şi culturii noastre. 

Aşa să ne ajute Dumnezeul! 


Nicolae CORLĂTEANU: Ce 
poate fi mai sfînt decît limba pe care 
am învăţat-o de la mama? 

lon CARAMITRU, 
ministrul Culturii 
din România 


DORESC AGESTUI 
LOCAŞ SĂ AIBĂ 
EXISTENŢA UNUI 
FAGURE DE MIERE 


Doamnelor şi domnilor! 

Parcă n-am fost pe o scenă mai 
generoasă decît aceste scări de 
acces, la intrarea unui spaţiu care, 
după cum simt din aer, este marcat 
de atenţia dumneavoastră şi de 
nevoia de el. Este extraordinar de 
important să te apuci să vorbeşti 
despre limba română în Casa Limbii 
Române la Chişinău. 

Nu vreau să mă repet, nu vreau 
să repet anumite lucruri, pe care le 
simţim fără vorbe, adică, emoția care 
ne leagă în tot ce s-a construit astăzi 
din cuvinte. Acum am intrat într-un 
spaţiu mai materialist, mai pragmatic, 
acolo, după ce am făcut declaraţiile 
de rigoare, am venit să ne ocupăm 


de cele aferente. 

Am venit de la Bucureşti cu o 
donaţie de carte pentru acest lăcaş 
de cultură, care, sînt convins, nu va 
fi doar o bibliotecă, ci şi un centru cul- 


tural românesc, care să presupună, 


în afară de studierea cărţilor, şi 
întîlniri, contacte între oamenii de artă 
şi cultură, în special, întîlniri între tineri 
şi importanţi scriitori şi filozofi, de 
care, sînt în măsură să vă spun, vom 
avea toată grija să vină şi din ţară, 
pentru a tine strînse legăturile de spirit 
cu dumneavoastră. 

Am venit cu o donaţie de carte 
de 2365 de volume, 1360 de titluri. O 
parte dintre ele pot fi văzute deja, 
astăzi, altele sînt la tîrg şi vor veni 
încoace. Şi, fără doar şi poate, în 
fiecare an vom încerca să contribuim 
la completarea bibliotecii cu titluri noi, 
interesante. 

E demn de ştiut că această do- 
nație nu face parte din sumele pe care 
le-am prevăzut în guvern pentru fondul 
Republicii Moldova, ci sînt contribuţia 
noastră directă, a Ministerului Culturii, 
în valoare de 10 mil. de lei. 

Doresc acestui lăcaş să aibă 
existenţa unui fagure de miere, ali- 
mentat de albinele care n-o să înce- 
teze nici o clipă să producă dulceaţa 
limbii române, aici, unde dumnea- 
voastră o vorbiţi atît de frumos. 


š 


lon CARAMITRU — un oaspete drag al Chişinăului. 


Casa Limbii Române 


Prof. Anatol CIOBANU, 
şeful Catedrei 

de Lingvistică Română 
Generală 

şi Romanică, Universitatea 
de Stat din Moldova 


LA CASA LIMBII 
ROMÂNE 

VOM ELABORA 
UN PROGRAM 
CONCRET 

DE POLITICĂ 
LINGVISTICĂ 


Stimate domnule primar, onorată 
asistență! 

Dintre multiplele acțiuni de ordin 
culturai întreprinse în ultimul timp de 
către Primăria municipiului Chişinău, 
două sînt deosebit de relevante. Prima 
ţine de controlul efectuat anul trecut 
pe teren, în vederea respectării celor 
32 de articole ale legislaţiei lingvistice, 
iar cea de-a doua acţiune este 
deschiderea Centrului Municipal de 
Cultură şi Asistenţă Didactică, supra- 
numit foarte simbolic şi adecvat — 
Casa Limbii Române. 

Sînt ferm convins că asemenea 
case vor fi inaugurate şi-n alte oraşe 
ale Republicii Moldova, nu de dragul 
imitării a ceea ce se face în capitală, 
ci pentru că se simte o necesitate 
stringentă de a ocroti limba noastră 
cea română de toate atacurile la care 
este supusă astăzi. 

Despre sarcinile şi problemele 
care se pun în faţa Centrului s-a vorbit 
deja. Eu aş vrea să mă opresc doar 
la o singură chestiune şi anume la 
politica lingvistică. 

Fiecare ţară care se respectă 
dispune de o politică lingvistică tot 
aşa precum îşi elaborează o politică 
economică, socială etc. Politica 
lingvistică a unei ţări depinde de mai 


Anatol CIOBANU: Sînt ferm 
convins că asemenea case vor fi 
inaugurate şi în alte oraşe ale Re- 
publicii Moldova. 


mulţi factori. De exemplu, în funcţie 
de gradul de răspîndire a limbilor se 
poate vorbi de limbi de circulaţie 
internaţională şi limbi de circulaţie lo- 
cală. Un alt factor ţine de situaţia 
demografică. Una, de pildă, va fi 
politica lingvistică în ţările unde popu- 
laţia băştinaşă constituie între 95 % 
— 99 % din numărul total al vorbitorilor 
(Suedia — 95 % de suedezi, Ungaria 
— 96 %, Germania — 97 %, Polonia, 
Italia — 98 %, Portugalia — 99 %), şi 
cu totul alta va fi politica lingvistică a 
ţărilor în care populaţia băştinaşă nu 
ajunge nici pînă la 50 la sută (de 
exemplu în Kazahstan —- cu 37 % de 
kazahi). 

Un factor important este carac- 
terul monolingv sau polilingv al ţării. 
Există ţări monolingve (ltalia, 
Germania etc.) şi ţări polilingve (Maii 
— 10 limbi şi dialecte, Camerun — 
135, Nigeria — 200, Republica Demo- 
crată Congo — 856). 

In Republica Moldova, la ora 
actuală nu există o politică lingvistică 
clară, stabilă şi accesibilă pentru toți. 
De 9 ani avem legislaţie lingvistică, 
de 7 ani — o republică suverană şi 
independentă, de 4 ani — constituţie, 

Limba Română 


dar tot mai luptăm cu morile de vînt, 
chiar în privinţa glotonimului limba 
română. 

lată o cronică succintă în acest 
sens. 

Anul 1991: declaraţia de inde- 
pendenţă afirmă direct că limba 
noastră de stat este limba română. 

Anul 1994: constituţia republicii 
legiferează glotonimul “limba moldo- 
venească”. Şi aici fac o precizare, în 
octombrie, 1994, în răspunsul Aca- 
demiei de Ştiinţe la solicitarea 
Parlamentului Republicii Moldova 
privind istoria şi limba naţională citim: 
“limba de stat, oficială, a Republicii 
Moldova este limba română”. Deci, 
specialiştii noştri au afirmat clar şi 
răspicat adevărul ştiinţific. 

Anul 1995: în mesajul “Limba 
română este numele corect al limbii 
noastre”, prezentat Parlamentului în 
ziua de 27 aprilie 1995, Preşedintele 
Republicii de atunci, di Mircea Snegur, 
cere modificarea articolelor de tristă 
amintire cu numerele 13 şi 118, optînd 
pentru glotonimul limba română. 

Anul 1996, 9 februarie: Parla- 
mentul Republicii Moldova supune 
votului iniţiativa legislativă a domnului 
M. Snegur şi, desigur, o respinge cu 
58 de voturi contra şi 25 pro. 

Anul 1996, 28 februarie: Aca- 
demia de Ştiinţe lansează iarăşi o 
foarte semnificativă declaraţie, pe 
care o voi cita integral: “Adunarea 
generală a Academiei de Ştiinţe a 
Moldovei confirmă opinia ştiinţifică, 
argumentată a specialiştilor filologi din 
Republica Moldova, potrivit căreia 
denumirea corectă a limbii de siat 
este limba română”. 

Cu părere de rău, duelul acesta 
dintre ştiinţă şi neştiinţă, dintre lumină 
şi întuneric continuă pînă în zileie 
noastre şi evident că întunericul este 
mereu agresiv. 

Neprietenii noştri, unele persoa- 
ne aparte sau grupuri de persoane rău 
intenţionate, unele partide au 
declanşat în presă o aprigă campanie 
de.românofobie, afirmînd că noi 
deformăm, românizăm, stîlcim, 
denaturăm limba maternă. Şi că 
nebăştinaşii nu doresc să înveţe 
limba altui stat. 

Şi atunci eu mă întreb dacă un 


“patriot” dintre aceştia s-ar trezi, să 
zicem, în SUA şi n-ar vrea să înveţe 
limba engleză, pentru că limba engle- 
ză este a altui stat — căci nu există 
o limbă americană! —, ce ar fi oare 
cu acest individ? Sau dacă s-ar afla 
în Brazilia şi n-ar dori să înveţe 
portugheza, pentru că portugheza 
este limba altui stat... Ori în Canada, 
unde trebuie să înveţi două limbi: 
engleza şi franceza... 

Neprietenilor, de asemenea, nu 
le place că primim donaţii de carte 
românească. Pe ei îi irită noile denu- 
miri de străzi, care, conform spuselor 
lor, sînt “revoltătoare, antimoldo- 
veneşti”. 

Ei doresc o istorie fără adevăr 
istoric, fără memorie; urmăresc reve- 
nirea la homo sovieticus (om care nu 
avea patrie, orice loc din imperiu fiind 
patria lui). 

lată în ce haos lingvistic şi 
istoric s-a pomenit republica noastră! 
Situaţia, cum bine vă daţi seama, ne 
obligă să dăm o ripostă hotărîtă celor 
ce continuă să ascundă adevărul 
despre limbă şi să falsifice istoria 
autentică a neamului nostru. 

Am certitudinea că noul Centru 
de Cultură şi Asistenţă Didactică, 
Casa Limbii Române, consiliul său 
ştiinţific, format din lingvişti, sociologi, 
istorici, filozofi şi oameni de bună- 
credinţă, în primul rînd, va elabora un 
program concret de politică 
lingvistică, pentru a-l înainta Guvernu- 
lui, Parlamentului, Preşedinţiei, pentru 
a contribui astfel la ameliorarea 
climatului lingvistic din oraş şi din re- 
publică. 

Onorată asistenţă, limba este 
altarul naţiunii, cel mai demn lucru pe 
care îl moştenim de la părinţii noştri. 
Să-l păzim ca pe ochii din cap, 
deoarece, după cum scria George 
Coşbuc: 


Cîţi duşmani aveam pe lume! 
Graiul ni-l cereau anume, 

Să-i lăsăm! 
Dar să piară ei cu toţii, 
Nu l-am dat, şi nici nepoţii 

Nu-l vor da! 


Casa Limbii Române 

Inginer 
Andrei CAŞENCU, 
Chişinău 


CASA LIMBII ROMÂNE 
VA SCHIMBA 
SITUATIA 
LINGVISTICĂ 

DIN MUNICIPIU 


Stimaţi compatrioți! Printre 
puţinele prilejuri de bucurie pe care ni 
le oferă ziua de azi este şi deschiderea 
acestei case. Inaugurarea Centrului de 
Cultură şi Asistenţă Didactică alimen- 
tează încrederea că, în sfîrşit, vor fi 
create condiţii pentru revitalizarea 
limbii române aici, la noi acasă. Avînd 
de azi înainte o casă a limbii noastre, 
vom avea unde veni ca să ne docu- 
mentăm, ca să ne fortificăm energia 
creatoare, ca să ne consolidăm 
cunoştinţele pentru a reînvia “graiul 
ruginit de atîta vreme”. Spun aceasta 
avîndu-ne în vedere pe noi, intelec- 
tualii basarabeni, ingineri, economişti, 
medici, care continuăm şi azi să 
vorbim “o limbă ruginită”. 

Sper că orele de cultivare a 
limbii, susţinute de personalități ca 
V. Mândâcanu, |. Ciocanu, A. Ciobanu 
ş.a., de lingvişti cu renume din laşi, 
Suceava, Bucureşti, Cluj, Braşov etc. 
să fie în prim-planul activităţii 
gospodarilor acestei case. 

Nu mai puţin importantă este şi 
o altă faţetă a preocupărilor acestui 
lăcaş românesc — studierea limbii 


Andrei CAŞENCU: Nu este 
adevărat că alolingvii nu vor să 
ne înveţe limba. 


române de către alolingvi. 

Astăzi, cu părere de rău, noi 
ne-am pomenit într-un cerc vicios: 
alolingvii nu ne vorbesc limba pentru 
că nu au un mediu românofon propice, 
iar acest mediu lipseşte din cauză că 
ei nu ne vorbesc limba. Doar noi 
sîntem în măsură să rupem acest 
cerc vicios: prin carte şi prin 
bunăvoința ce ne caracterizează. Şi 
doar după aceasta — prin legi, 
hotărîri, controale etc. 

Nu este adevărat că alolingvii nu 
vor să ne înveţe limba. Adevărul este 
că marea lor majoritate şi-au pierdut 
încrederea în posibilitatea de a învăţa 
limba română. Ca să le redăm necesa- 
ra încredere, trebuie să manifestăm 
un interes constant faţă de condiţiile 
create pentru acei care miine vor intra 
în sălile de studiu. 

Sper mult că în Casa Limbii 
Române de pe strada Kogălniceanu, 
vecină cu str. A. Mateevici, răsări-va 
o comoară şi-un şirag de piatră rară 
se va revărsa nu doar în preajma Văii 
Morilor, ci pe întreaga moşie a basa- 
rabenilor. 

lon UNGUREANU, 
vicepreşedinte al Fundaţiei 
Culturale Române 


NU SE MAI POATE 
TRĂI ÎN MINCIUNĂ! 


Vreau să vă felicit cu ocazia 
încălcării Constituţiei, pentru că azi, 
de ziua sărbătorii naţionale a repub- 
licii, noi toţi, de la vlădică pînă la opin- 
că, încălcăm Constituţia. Fără să vrei, 
te întrebi: ce fel de lege fundamen- 
tală e aceasta dacă o încalcă pînă şi 
cei care au votat-o? 

Este victoria adevărului în faţa 
minciunii. Vorba lui Lev Tolstoi: “Nu 
se poate trăi în minciună”. Inaugurarea 
Casei Limbii Române este un act 
menit să înscăuneze în drepturile ei 
mult pătimita limbă română, care în 
cele mai grele timpuri ne-a fost scut 
şi nădejde. 

Aş vrea să mă opresc doar la 
două mărturii, care vin să ne arate o 
dată mai mult ce comoară fără de preţ 
ne-a fost lăsată din moşi-strămoşi. 
Una dintre mărturii are o vechime de 
aproape patru sute de ani şi aparţine 
celui mai de seamă poet german din 
secolul al XVII-lea, Martin Opitz, care 
a poposit atunci pe meleagurile româ- 
neşti. Cuvintele spuse de el ar fi bine 
să fie afişate în toate şcolile şi biblio- 
tecile de la noi: “Şi totuşi limba voastră 
prin timp a străbătut, / E dulce cum e 
mierea şi-mi place s-o ascult...”. Şi 
în continuare: “Cu nici o armă însă 
duşmanul n-o să poată / Să vă răpeas- 


că limba — nădejdea voastră toată”. 
Eu cred că această carte, acest poem 
“Zlatna” sau “Cumpăna dorului” ar trebui 
introdus în programele şcolare. Fieca- 
re elev trebuie să ştie cum arată, vă- 
zut de la o parte, văzut de marii străini, 
neamul nostru, cum sună limba noastră. 

O altă mărturie vine de ia un poet 
disident sovietic, Naum Korjavin, care 
ne-a vizitat republica în 1965. El a 
fost cucerit de noblețea limbii noastre 
de origine latină şi a scris o odă închi- 
nată acestei limbi atît de frumoase, 
dar atît de asuprite şi nedreptăţite în 
timpul ocupaţiei sovietice. lată doar 
cîteva strofe: “lazîki romanskoi gruppi 
—/ lunosti drevniaia zemli —, / Pust' 
poroi tesneat vas tupo, / Vî so sţeni 
ne soşli”. Şi în continuare: “Neujeli vsio 
tak grustno / | na vek uidut s zemli / 
lasnost' miîsli, iasnost' ciuvstva —, / 
Vsio cito vîv sebe nesli —, / Zvucinost' 
pameati i cesti, / Blagorodstvo ne na 
ceas./ Lucişe sghinut' s vami vmeste / 
Cem na svete jit' bez vas”. 

Am amintit versurile unui poet 
disident rus. Să-i pomenim de bine şi 
pe acei scriitori de la noi care n-au 
plecat capul în cele mai grele timpuri. 
Versurile lui Petru Cărare — “Eu nu mă 
las de limba noastră, / De limba 
noastră cea română” — sînt versuri 
durute, nu declarate. Atunci cînd Petru 
Cărare, împreună cu alţi scriitori, 
depunea flori, în 1959, la monumentul 
lui Ştefan cel Mare, unii guvernanţi de 
azi se duceau să se închine cu pioşe- 
nie la monumentul lui Lenin. Petru 
Cărare, şi nu numai el, a fost aspru 
pedepsit pentru “naționalism” de către 
autorităţile sovietice de atunci. Şi iată 
că azi, după 40 de ani, venim cu toţii 
pe urmele scriitorilor, venim cu flori 
— la Ştefan cel Mare, la Mihail 
Sadoveanu, la Tudor Arghezi, la Lucian 
Blaga —, şi nu ne temem că vom fi 
învinuiți de “naționalism”. Să luăm, 
deci, aminte la ceea ce fac, la ceea 
ce spun scriitorii şi oamenii de ştiinţă 
şi de cultură, pentru că ei ştiu mai 
bine cum se cheamă limba noastră, 
care e istoria cea adevărată a români- 
lor şi, desigur, trebuie să revenim cu 
toţii şi în credinţă la biserica neamului, 
la Patriarhia Română. E timpul! Nu se 
mai poate trăi în minciună! 

VREMURI 
ALE LIMBII ROMÂNE 


Au rămas în urmă ani îndelun- 
gaţi de manifestații în stradă pentru 
recuperarea drepturilor noastre, ani 
care ne unesc pe noi, cei de astăzi, 
cu generaţiile viitoare. Am ajuns 
împreună cu Dumneavoastră la un nou 
prag şi constatăm cu bucurie că 
acesta, cu voia lui Dumnezeu, este 
pragul Casei Limbii Române. Vă 
îndemnăm să-l păşiţi cu sufletul 
deschis, deoarece este şi pragul 
casei Dumneavoastră. 

in condiţiile în care avem încă 
multe lucruri de recuperat în planul 
culturii româneşti şi în cel al comu- 
nicării cu alte culturi, Casa Limbii 
Române trebuie să fie o instituţie a 
acţiunilor concrete. Timpul ma- 
nifestărilor verbale se preschimbă, în 
acest lăcaş, într-un timp ai comu- 
nicării după principiul rigorii şi nu după 
cel al fanatismului. Prelegerile ţinute 
de către personalităţi din diverse 
domenii, de la noi, precum şi din alte 
ţări, cursurile de limba română, 
lansările de carte, expoziţiile de 
pictură, întîlnirile cu cadrele didactice, 
întrunirile literare vor fi accesibile 
tuturor doritorilor de a sparge găoacea 
indiferentismului spre a ne cunoaşte 
unii pe alții şi spre a ne face mai bine 
cunoscuţi. 

Este adevărat că omul se află 
sub vreme. Dar este la fel de adevărat 
că aceste vremuri sînt ale Limbii 
Române. Fiţi bineveniţi, deci, sub 
bolta de lumină a fiinţei Dumnea- 
voastră! 


Ana BANTOŞ 


EXPOZIŢIE DE CARTE 
ŞI VERNISAJ 


Una dintre surprizele festivităţii 
a fost o amplă şi revelatoare expoziţie 
de carte ce a avut drept obiectiv 
prezentarea titlurilor de referinţă din 
donațiile Ministerului Culturii din 


România, Fundaţiei Culturale Române, 
Societăţii “Limba Noastră cea Româ- 
nă”, revistei “Limba Română” din 
Chişinău şi ale unui şir de persoane 
particulare. 

Tablourile tinerei pictoriţe Stela 
Garştea-Filip au conferit un farmec 
aparte sălilor edificiului, cucerind prin 
dezinvoltura liniilor, prospeţimea 
imaginilor şi rafinamentul culorilor. 


LANSAREA 
ANTOLOGIEI 
ECHOS POETIQUES 
DE BESSARABIE 


inaugurarea Casei Limbii 
Române a inclus în programul său şi 
un eveniment cultural de o rezonanţă 
deosebită — lansarea antologiei 
bilingve de poezie basarabeană 
alcătuite de conaţionalul nostru, prof. 
Valeriu Rusu, director al Depar- 
tamentului Lingvistică Comparată a 
Limbilor Romanice şi Română al 
Universităţii Provence. 

Despre valoarea şi valenţele 
volumului a vorbit însuşi îngrijitorul lui, 
fiind susţinut de redactorul-şef al 
revistei Limba Română, Alexandru 
Bantoş, de poetul lulian Filip ş.a. 
Vorbitorii au remarcat faptul că 
această carte va îndeplini rolul unui 
adevărat mesager al literaturii basara- 
bene în Franţa. Totodată s-a menţi- 
onat utilitatea ei pentru liceeni, 
studenţi, cadre didactice şi pentru toţi 
iubitorii de poezie din Republica 
Moldova. 

Textele din antologie sînt 
selectate după criteriul valorii şi 
aparţin poeţilor de diferite vîrste şi de 
diverse orientări estetice, avînd drept 
numitor comun matricea existenţială, 
căutarea adevărului. poetic şi 
decantarea frumuseţii limbii române. 

Traducerea versurilor a fost 
realizată de un grup de studenţi ai 
Universităţii Provence sub condu- 
cerea prof. V. Rusu, care le-a insuflat 
dragostea faţă de limba, cultura şi 
literatura română. 


Leo BORDEIANU 

UN SUFLU SPIRITUAL 
PRIMĂVĂRATIC 
ÎN MIEZ DE TOAMNĂ 


O adevărată primăvară aduce 
spiritualităţii naţionale în acest miez 
de toamnă, cu tristeţea firească a 
naturii, dar şi cu imensa tristeţe 
provocată de ceea ce se întîmplă azi 
în societate, noul lăcaş pentru limba, 
cultura şi istoria românească, deschis 
în ultima zi a verii la Chişinău. 

in perimetrul zonei culturale 
cuprinse între bd. Ştefan cel Mare şi 
str. Mateevici, str. Puşkin şi Buiucani, 
în care îşi au sediul Biblioteca Naţio- 
nală, Universitatea de Stat şi redacţia 
săptămînalului “Literatura şi arta”, 
Uniunea Scriitorilor şi Universitatea 
Pedagogică “lon Creangă”, iar între ele 
redacţiile revistei “Limba Română” şi 
“Revistei de lingvistică şi ştiinţă 
literară”, s-a mai circumscris un centru 
de spiritualitate naţională — Casa 
Limbii Române. Acest lăcaş de 
elevată simţire naţională a început 
deja să funcţioneze şi anume aici pot 
afla o bucurie de suflet toţi cei ce 
vorbesc şi simt româneşte... Intr-o 
lună şi puţin mai mult de jumătate în 
acest centru s-au derulat deja cîteva 
evenimente memorabile pentru cultura 
românească din Basarabia. 

După actul festiv de inaugurare 
a acestui edificiu, la sfirşitul lui sep- 
tembrie, Casa Limbii Române a 
găzduit participanţii la Colocviul Inter- 
naţional “Lecturi coşeriene”, ce şi-a ţinut 
lucrările la Chişinău (continuîndu-le şi 
în alte localităţi), cu prezenţa marelui 
lingvist al contemporaneităţii, a conaţi- 
onalului nostru, profesorului, multi- 
academicianului şi multidoctorului 
honoris causa Eugen Coşeriu. După 
o călătorie de cîteva zile în nordul 
republicii (în Ţara de Sus, cum obiş- 
nuieşte să spună profesorul): la Bălţi 
(unde şi-a făcut studiile liceale şi unde 
universitatea din localitate i-a conferit 
titlul de doctor honoris causa — al 
28-lea la număr!), la Mihăilenii copilă- 


riei (unde a absolvit şcoala primară şi 
unde au fost puse bazele unui muzeu 
“Eugen Coşeriu”), la Soroca (unde și- 
a luat bacalaureatul) şi la Orhei (unde 
a avut o întîlnire la Liceul Teoretic 
“Onisifor Ghibu”, vizitînd şi muze- 
ele “Orheiul Vechi” şi “Al. Donici”), a 
poposit la acest nou centru al spiritu- 
alităţii româneşti, unde a avut loc o 
neuitată întîlnire de suflet. 

La mijlocul lunii octombrie uşile 
Casei Limbii Române au fost din nou 
ospitalier deschise publicului dornic 
de informaţii de ultimă oră din 
domeniul limbii, literaturii, istoriei şi 
artei româneşti pentru a lua contact 
cu un grup reprezentativ de filologi, 
veniţi cu ocazia tradiţionalei conferinţe 
“Limba română azi” (aflate la cea de 
a Vil-a ediţie a sa), ce are loc la laşi 
şi la Chişinău. Participanţii au asistat 
la lansarea numărului 3 al revistei 
“Limba Română” şi a cîteva cărţi de 
literatură apărute recent la laşi, 
precum şi a unei expoziţii de grafică. 

Nu poate să nu ne bucure viaţa 
culturală ce, iată, a început să frea- 
măte în această oază de românism 
şi sperăm că activitatea noului lăcaş 
de cultură se va extinde, cuprinzînd 
şi alte manifestări legate de spiri- 
tualitatea noastră. 

Consider că în incinta Casei 
Limbii Române va putea fi iniţiată şi 
propagarea publicaţiei academice 
“Revistă de lingvistică şi ştiinţă 
literară”, care, din păcate (probabil că 
şi din vina editorilor), rămîne oarecum 
în umbră, deşi în 1998 împlineşte 40 
de ani de cînd există şi propagă 
filologia română în cercurile de 
specialişti. E cazul să se înceapă, 
cred, cu lansarea numărului 3 — 
jubiliar—, care apare zilele acestea. 
Va fi spre folosul celor ce promovează 
limba şi literatura română în rîndurile 
cititorilor aici, la noi, şi nu numai. 


Acad. Silviu BEREJAN, 


director al Institutului 
de Lingvistică al A. Ş. M. 


2. 11. '98 

IZVOR 
DE RENAŞTERE 
NAȚIONALĂ 


Trăim cu toții bucuria unui 
eveniment unic în istoria Republicii 
Moldova. Este vorba despre inaugu- 
rarea Casei Limbii Române — cămin 
de spiritualitate şi demnitate naţională. 

Fondatorii şi colaboratorii aces- 
tui centru de cultură şi asistenţă di- 
dactică în frunte cu dl Alexandru Ban- 
toş, redactorul-şef al revistei “Limba 
Română”, vor avea susţinerea tuturor 
oamenilor de bună-credinţă de la noi: 
savanţi, scriitori, cadre didactice, 
ziarişti, medici, ingineri etc., pentru 
care limba română este patria lor spiri- 
tuală. Împreună vom lua parte activă 
la soluţionarea problemelor ce ţin de 
însuşirea limbii şi a terminologiei 
ştiinţifice româneşti de către chişină- 
uieni, de către toţi cetăţenii Republicii, 
indiferent de apartenenţa lor etnică. 
Popularizarea adevărului ştiinţific şi 
istoric, datoria de a cultiva şi îmbogăţi 
limba română literară vor constitui 
obiectul manifestărilor ce se vor 
desfăşura în continuare la Casa Limbii 
Române. Spiritul democratic ce 
stăpîneşte perioada în care trăim ne 
permite să-i ajutăm pe toţi doritorii de 
a studia limba ţării în care trăiesc. 
Sîntem siguri că acest lăcaş va deveni 
o şcoală a muncii creatoare de interes 
municipal şi naţional, un izvor de 
renaştere naţională, un exemplu de 
autentică dragoste faţă de comoara 
noastră fără de preţ care este limba 
română. 

Dorim colaboratorilor Casei Lim- 
bii Române forţă creatoare în opera 
de cultivare, însuşire şi înflorire a 
limbii române. 


Vasile MELNIC, 

şeful Catedrei de Limbă Latină 

şi Terminologie Medicală 

a Universităţii de Stat de Medicină 
şi Farmacie “N. Testemiţeanu” 
din Chişinău, profesor universitar 


VOM FI MAI MULŢI! 
COLEGILOR 
DE LA CASA LIMBII ROMÂNE 


Deşi avem la Chişinău mai 
multe instituţii şi organizaţii care 
protejează limba română — Acade- 
mie, uniuni de creaţie, universităţi, 
ziare, reviste etc. —, care, între timp, 
au făcut şi cîte ceva deosebit de im- 
portant pentru propăşirea limbii noas- 
tre, ne alarmează adesea ideea că 
sîntem totuşi prea puţini în oceanul 
de slavism, rezultat al politicii ţariste 
şi sovietice, promovate timp înde- 
lungat la est de Prut. 

Avem a-i întoarce populaţiei 
băştinaşe din Basarabia şi Transnistria 
sentimentul de mîndrie naţională, de 
la care pornesc toate celelalte, 
inclusiv dragostea conştientă, perma- 
nentă şi neţărmurită pentru limba 
română. 

Avem a le întinde o mînă de 
ajutor spiritual şi de susţinere morală 
fraţilor români din regiunile Cernăuţi 
şi Ismail, aflaţi într-o zonă de ucra- 
inizare acerbă. 

Într-un atare context salutăm din 
toată inima inaugurarea Casei Limbii 
Române la Chişinău. Vă vrem o 
fortăreață a limbii strămoşeşti. Vă 
dorim sănătate şi perseverenţă în 
realizarea scopului nostru comun — 
“creşterea limbii româneşti”. 

Sîntem alături şi în rînd cu voi. 
Căutaţi-ne, uniţi-ne şi vom fi mai mulţi 
şi — să dea Dumnezeu! — mai 


redutabili. 
Valeriu CULEV, 
vicedirector general 
al Departamentului Relaţii 
Naţionale şi Functionarea 
Limbilor 


CASA LIMBII ROMÂNE 
ESTE ŞI CASA 
ISTORIEI ROMÂNILOR 


Avem destul temei să afirmăm 
că limba română este nu numai cea 
mai fidelă Patrie a tuturor românilor, 

dar şi cea mai veridică istorie naţională 
a întregului neam românesc. 

Dat fiind că limba română şi 
istoria românilor sunt insepa- 
rabile, Casa Limbii Române din 
Chişinău, în viziunea noastră, urmea- 
ză să devină o casă comună a limbii 
române şi a istoriei românilor, un 
veritabil centru cultural şi ştiinţific de 
acumulări, de cercetări ştiinţifice şi de 
propagare a valorilor autentice ale 
spiritualităţii româneşti (limbă, istorie, 
religie, etnofolclor etc.) ale românilor 
de pretutindeni, mai ales ale românilor 
din Basarabia şi Transnistria, care au 
supravieţuit ca români sub ocupaţia 
imperiului ruso-sovietic datorită, în 
primul rînd, limbii materne, române, 
şi tradiţiilor naţionale româneşti. 

Considerăm că acest centru ar 
trebui să fie o Casă a cărţii româneşti 
şi a presei de limbă română de 
pretutindeni, iar completarea fon- 
dului ei să fie o datorie de suflet şi 
de conştiinţă a tuturor românilor din 
Ţară şi din afara hotarelor ei. 

Dorim Casei limbii şi istoriei 
românilor activitate fructuoasă întru 
realizarea idealului naţional! 


lon BUGA, 
doctor habilitat în istorie, 
profesor universitar, şeful 


Catedrei de Istoria Românilor 
a U.S.M. 


SĂ REPUNEM 
ÎN DREPTURI LIMBA 
ROMÂNĂ! 


Salutăm inaugurarea Casei 
Limbii Române în primul rînd pentru 
faptul că aici vor putea veni şi un 
chimist, şi un biolog, şi un mate- 
matician după literatură de specialitate 
în limba română pentru a însuşi ter- 
minologia profesională. Credem că 
acest Centru va analiza şi va fructifica 
eforturile celor ce vor să repună în 
drepturi limba română pe această 
palmă de pămînt. 


Tudor LUPAŞCU, 
director adjunct al Institutului 
de Chimie al A.$.M. 


CĂRŢI DONATE 
BIBLIOTECII F 
CASEI LIMBII ROMÂNE 


Salutăm intenția instituțiilor, orga- 
nizaţiilor, a persoanelor particulare de a 
completa fondurile bibliotecii Casei Limbii 
Române. 

Anunţăm că primele donaţii de carte, 
importante şi foarte necesare instituției 
noastre, au fost făcute de către: 

— Ministerul Culturii din România — 
1360 de titluri, întrunind 2365 de exemplare; 

— Fundaţia Culturală Română — 300 
exemplare; 

— Societatea “Limba Noastră cea 
Română” — 200 exemplare; 

— profesorul universitar Andrei 
CRÎJANOVSCHI — 50 exemplare. Din 
valoroasa donaţie a domnului profesor A. 
Crîjanovschi publicăm, din lipsă de spaţiu, 
doar următoarele titluri: 

1. Unitatea naţională a românilor în 
epoca modernă: 1821-1918, Ed. Acad., 
Bucureşti, 1985. 

2. Lupta pentru unitate naţională a 
Ţărilor Române (1590-1630). Documente 
externe, Bucureşti, 1981. 

3. A. Armbruster, La romanite des 
roumains. Histoire d'une idée, Ed. Acad., 
Bucureşti, 1977. R 

4. Istoria României, vol. |, Ed. Acad., 
Bucureşti, 1960. 

5. Izvoare privind istoria României, vol. 
|, Ed. Acad., Bucureşti, 1964. 

6. N. Bălcescu, Românii subt Mihai- 
voievod Viteazul, Ed. Minerva, Bucureşti, 
1970. 

7. Gh. Şincai, Opere, tom l, Hronica 
Românilor, Bucureşti, 1967. 

8. Opere, tom Ill, Bucureşti, 1969. 

9. S. Micu, Scurtă cunoştinţă a istoriei 
Românilor, Ed. Ştiinţifică, Bucureşti, 1963. 

10. C. Petrescu, Bălcescu, Piesă în 3 
acte, Bucureşti, 1952. 

11. D. Berindei, Bălcescu, Ed. Tiner., 
Bucureşti, 1969. 

La închiderea ediţiei o veste îmbucurătoare ne-a venit de la București. 
Cunoscuta actriţă Dina COCEA, aflînd de existenţa Casei Limbii Române, a 
trimis pe adresa bibliotecii noastre 323 de volume de poezie şi teatru din biblioteca 
personală. Mulţumim distinsei doamne pentru gestul de solidaritate cu noi. Multă 
sănătate, stimată doamnă Dina Cocea. Basarabenii, care au supravieţuit şi 
datorită Dumneavoastră, Vă sînt recunoscători! 


CASA LIMBII ROMÂNE 


şi-a deschis larg uşile pentru Dumneavoastră, 
dragi cititori. 
Vă aşteptăm pe strada M. Kogălniceanu nr. 90. 
Doar împreună vom face 
ca aceste vremuri ale Limbii Române 
să dăinuiască! 

Silviu BEREJAN 
Chişinău 


SEXTIL PUŞCARIU 
ÎN LINGVISTICA 
ROMÂNEASCĂ 


Sextil Puşcariu s-a afirmat de 
timpuriu ca lingvist ce a avut deopo- 
trivă capacitatea de analiză compe- 
tentă a faptului concret de limbă şi 
totodată uimitoarea forţă de sinteză a 
faptelor de limbă în totalitatea lor, ca 
iniţiator de lucrări fundamentale şi ca 
creator de şcoală ştiinţifică. El vine 
în lingvistica românească în ultimii 2- 
3 ani ai sec. XIX (încă în timpul stu- 
diilor la Universitatea din Leipzig, 
unde, în 1899, obţine titlul de doctor), 
ia începutul secolului nostru — în 1905 
— fiind ales de acum membru core- 
spondent al Academiei Române (la 
vîrsta de numai 28 de ani), căci avea 
la activ deja o serie întreagă de lucrări 
de referinţă. 

Pînă la el în lingvistica naţională 
activaseră, după cum bine se știe, 
figuri de întîia mărime, cu care s-ar fi 
putut mîndri orice popor, cum au fost 
Timotei Cipariu (fondatorul primei 
reviste filologice româneşti), Alexan- 
dru Lambrior (lingvist cu pregătire spe- 
cială în domeniu), Bogdan P. Hasdeu 
(savant de mare anvergură), Lazăr 
Şăineanu (primul semantician teoretic 
în lingvistica românească), Hariton 
Tiktin (alcătuitor al unui excelent 
dicţionar român-german), iar mai 
tîrziu, deja concomitent cu Puşcariu, 
activează încă doi corifei ai ştiinţei 
despre limbă din România: Alexandru 
Philippide (cel mai în vîrstă dintre ei, 
care a murit în 1933) şi Ovid Den- 
susianu (mort în 1938). 

Aceşti ultimi trei cercetători ai 
limbii române, “în ciuda faptului că nu 
se prea înțelegeau între ei”, cum 
afirmă Gavril Istrate în prefața la ope- 
ra capitală a lui S. Puşcariu Limba 
română (vol. |. Privire generală, Bucu- 


“Anul acesta s-au împlinit 50 de ani 
de la stingerea din viaţă a distinsului 
savant, organizator şi animator al vieţii 
universitare şi culturale româneşti — 
Sextil Puşcariu. Evocarea destinului 
său, precum şi valorificarea moştenirii sale 
s-au aflat în centrul atenţiei participanţilor 
la Colocviul internaţional “Sextil Puş- 
cariu”, ce a avut loc între 3 şi 5 iulie a.c. la 
Cluj-Na-poca. 

În deschiderea lucrărilor Colocviului 
au luat cuvîntul: prof. univ., dr. Andrei 
Marga, ministrul Educaţiei Naţionale, 
Gabriel Ţepelea, preşedintele Comisiei 
Cultură din Parlamentul României, prof. 
univ., dr. Mircea Muthu, prorectorul 
Universităţii clujene “Babeş-Bolyai”, Vic- 
tor lancu, secretar al Comisiei Naţionale 
a României pentru UNESCO, prof. univ., 
dr. Gavril Istrate, prof. univ., dr. Stelian 
Dumistrăcel. Au fost prezenţi profesori 
universitari, lingvişti, cercetători literari, 
oameni de cultură din Ţară, din Ger- 
mania, precum şi un grup numeros de 
reprezentanţi ai filologiei române din R. 
Moldova. 

Desfăşurat sub auspiciile Aca- 
demiei Române, ale Ministerului Edu- 
caţiei Naţionale, ale Universităţii “Ba- 
beş-Bolyai”, ale institutului de Lingvisti- 
că şi Istorie Literară “Sextil Puşcariu” şi 
ale Facultăţii de Litere şi avînd un co- 
mitet de organizare alcătuit din oameni ` 
cu sufletul deschis, respectiv, prof. univ., ` 
dr. Elena Dragoş, cercetător şt. Eugen 
Beltechi, lector univ. Ştefan Gencărău, 
cercetător şt. |. Gabriei Vasiliu şi prepa- 
rator univ. Adrian Chircu, Colocviul a fost 
o reuşită cu atît mai mult cu cît a constituit 
şi un prilej de comunicare imperios 
necesară şi atît de greu de înfăptuit în 
aceste timpuri dificile. 

În numărul de faţă al revistei 
publicăm cîteva comunicări prezentate 
la acest colocviu. (L.R.) i 

reşti, 1976, p. V), au dominat în prima 
jumătate a sec. XX, desfăşurîndu-şi 
activitatea în principalele centre 
ştiinţifice din ţară (Philippide la laşi, 
Densusianu la Bucureşti, Puşcariu la 
Cernăuţi şi apoi la Cluj). 

Sextil Puşcariu a avut o pre- 
gătire lingvistică temeinică, pe carea 
căpătat-o în timpul studiilor sale în 
Germania, Franţa şi Austria, unde i-a 
avut drept îndrumători pe cei mai 
străluciți lingvişti ai vremii, între care 
K. Brugmann, A. Leskien, G. Wei- 
gand (cel care a organizat la Leipzig 
Institutul de Limbă Română, cu care 
Puşcariu a colaborat activ), G. Paris, 
J. Gilliéron, C. Jireček, W. Meyer- 
Lübke ş.a. 

Sextil Puşcariu îşi începe 
cariera ştiinţifică în ţară din 1906 
(după ce în 1905 şi-a luat docența la 
Viena, fiind un timp docent la Uni- 
versitatea de acolo) în calitate de 
profesor de filologie română la 
Universitatea din Cernăuţi (funcţionînd 
un timp şi ca decan al Facultăţii de 
Litere), unde, chiar din 1906, Aca- 
demia Română. i-a încredinţat sarcina 
de a continua Dicţionarul limbii române 
(cunoscut sub denumirea Dicţionarul 
Academiei), după ce Hasdeu şi 
Philippide au încetat să mai lucreze 
la el. 

La Cernăuţi S. Puşcariu a lucrat 
pînă în 1919, cînd este transferat la 
Universitatea din Cluj în calitate de 
rector fondator. Stabilit aici, e! înte- 
meiază, în afară de Universitate, şi 
primul institut academic de cercetare 
a principalelor probleme ale lingvisticii 
româneşti, institut care a devenit în 
scurtă vreme cea mai bună şcoală de 
lingvistică din România interbelică, 
cunoscută pretutindeni în Europa sub 
numele de “Muzeul Limbii Române”. 
Acest institut, care în prezent se 
numeşte lIstitutul de Lingvistică şi 
istorie Literară “Sextil Puşcariu”, a 
sărbătorit în 1994 75 de ani, marcînd 
evenimentul printr-un simpozion 
jubiliar internaţional, la lucrările căruia, 
alături de lingyişti reputați din toată 
tara, precum şi din lugoslavia, 
Germania, italia, a participat şi un 
grup reprezentativ din Republica 
Moldova (de la institutul de Lingvistică 
al Academiei din Chişinău). 


Problemele de bază pe care şi 
le punea în faţă nou-formata instituţie 
academică de la Cluj erau trei: 1) 
originea limbii române, 2) caracterul 
ei specific în raport cu celelalte limbi 
romanice şi 3) continuitatea ele- 
mentului roman în Dacia. La aceleaşi 
probleme au lucrat, în paralel cu 
Puşcariu, Al. Philippide la laşi şi 
O. Densuşianu la Bucureşti. 

Dacă Philippide şi Densuşianu 
şi-au adunat rezultatele cercetărilor 
efectuate în opere de amploare (primul 
în cele două volume ale capitalei sale 
exegeze Originea Românilor, apărute 
respectiv în 1924 şi 1928, iar al doilea 
în binecunoscuta Histoire de la langue 
roumaine, tot în două volume, apărute 
în 1914 şi 1938), numeroasele studii 
ale lui Puşcariu, ce erau consacrate 
aceloraşi probleme şi exprimau, de 
fapt, aceleaşi concluzii, au rămas 
risipite în diverse publicaţii ale 
timpului, nefiind adunate într-un tot. 
Deşi multe dintre aceste studii le 
aflăm între copertele celei mai notorii 
reviste de specialitate dintre cele două 
războaie mondiale — Dacoromania, 
care este buletinul Muzeului Limbii 
Române, organ al şcolii lingvistice 
clujene, al cărui fondator şi director a 
fost tot Sextil Puşcariu. 

Prin intermediul acestei reviste, 
ca şi prin intermediul a numeroase 
alte reviste şi ziare, el desfăşoară o 
impresionantă activitate de po- 
pularizare a ştiinţei lingvistice atît de 
puţin cunoscute în primul sfert al 
secolului nostru în rîndul maselor 
largi de cititori. Acesta este de 
asemenea unul din marile merite ale 
conducătorului şcolii lingvistice 
clujene. Chiar în prefața la primul 
număr al Dacoromaniei (pentru anii 
1920-1921) Puşcariu afirma că 
“Universitatea românească... mai are 
şi o altă datorie de împlinit, cea de 
popularizare a ştiinţei. Spiritul 
democratic care stăpîneşte epoca în 
care trăim şi nevoia de a răspîndi cît 
mai multă lumină în cercurile largi ale 
populaţiunii, uitate de înaintaşii noștri 
în întuneric, pretind ca şcoala studiilor 
superioare să ţină viu contactul cu 
intelectualii ţării şi să dezvolte 
dragostea de ştiinţă în toate păturile 
sociale” (p.2). 

Acceptînd conducerea lucrărilor 
de elaborare în continuare a Dic- 
ționarului Academiei, S. Puşcariu se 
implică plenar în procesul de re- 
dactare şi de popularizare a acestei 
opere de interes naţional şi pînă la 
sfîrşitul primului război mondial 
pregăteşte cu valoroasa sa echipă 
materialul pentru mai multe litere. Dar 
lucrul mergea greu şi cerea foarte mult 
timp, căci redactorii nu numai re- 
dactau, ci îşi adunau concomitent şi 
materialul (deşi Al. Philippide şi 
colaboratorii săi au adunat şi ei un 
material imens de aproape 12.000 de 
pagini, pe care Academia i le-a pus la 
dispoziţie lui Puşcariu). 

După ce în 1919 întregul şantier 
al dicționarului este mutat la Cluj, 
unde fusese transferat de la Cernăuţi 
conducătorul lui, acesta îşi dă seama 
că realizarea lucrării la elaborarea 
căreia era angajat, aşa cum au 
conceput-o Hasdeu şi Philippide, 
necesită mai multe vieţi, nu stă în 
puterea unei singure generaţii. Încă în 
1920, în volumul | din Dacoromania, 
el constată cu regret şi cu tristeţe că 
viaţa omului e prea scurtă şi puterea 
lui de muncă prea limitată ca să 
reuşească să facă o asemenea operă 
de sinteză (p. 74). 

Şi într-adevăr dicţionarul început 
încă în 1906 n-a putut fi dus la capăt 
în timpul vieţii lui Puşcariu, deşi au 
fost scoase trei volume (primul — 
literele A-B — în 1913, al treilea — 
literele F-l — în 1934, şi al doilea — 
litera C în 1940), plus cîteva fascicule 
cu literele J-L (pînă la /ojniţă) şi 
începutul lui D, adică aproximativ 
jumătate din lucrarea proiectată. 
Elaborarea Dicţionarului Academiei a 
fost reluată (deja fără Puşcariu) după 
război, în 1949, cînd a avut loc 


reorganizarea Academiei Române şi: 


cînd s-a constatat că partea înfăptuită 
pînă atunci a acestui dicţionar (sub 
conducerea lui S. Puşcariu) constituie 
cea mai bună operă lexicografică 
românească, realizată la nivelul celor 
mai apreciate dicţionare din lume. 
Colectivele de specialişti din Bu- 
cureşti, Cluj şi laşi, care trudesc şi în 
prezent la dicţionar, continuă să 
traducă în viaţă, fără modificări 
esenţiale, principiile stabilite de Sextil 


Puşcariu. lorgu lordan ,care a condus 
după Puşcariu lucrările de elaborare 
a Dicţionarului Academiei, a spus 
despre predecesorul său: “Munca lui 
Puşcariu la Dicţionarul limbii române 
prezintă, din punct de vedere teoretic, 
o importanţă mai mare decît aceea 
de conducător şi de “revizor” final al 
lucrării” (vezi: Sextil Puşcariu // 
Cercetări de lingvistică, XI, 1966, p. 
156). 

Spiritul organizatoric al iui Sextil 
Puşcariu nu s-a manifestat însă 
numai în procesul lucrului la Dicţio- 
narul Academiei. El s-a făcut simţit 
şi în munca pregătitoare pentru 
Atlasul lingvistic român, lucrare care, 
ca importanţă, nu cedează cu nimic 
în faţa dicționarului. Gavril Istrate 
menţionează, pe bună dreptate, că 
lingvistica românească a avut norocul 
deosebit că în persoana lui Puşcariu 
s-a întîlnit un mare om de ştiinţă cu 
un organizator neîntrecut (p. XIII). 

In calitate de prim rector al 
Universităţii din Cluj,Puşcariu a 
completat corpul profesoral cu spe- 
cialişti de talia lui Nicolae Drăganu, 
Theodor Capidan, Vasile Bogrea, 
George Giuglea, Emil Petrovici, Sever 
Pop, Ştefan Paşca, Dimitrie Macrea, 
ultimii fiind selectaţi de ei dintre 
absolvenţii Facultăţii de Litere a 
Universităţii pe care o conducea. 

Atlasul lingvistic român, de care 
vorbeam mai sus, operă vastă, 
concepută în 10 volume, a fost 
realizat în cea mai mare măsură de 
Sever Pop şi Emil Petrovici (pregătiţi 
de Puşcariu ca anchetatori în ţară şi 
în străinătate), iar el însuşi are meritul 
de a fi iniţiat această lucrare de 
anvergură, pe care o prefaţează 
strălucit în primul ei volum publicat. 
Prin Atlas limba română se alătură de 
franceză şi italiană, constituind grupul 
celor dintîi limbi romanice pentru care 
au fost alcătuite atlase lingvistice. 
Dar Puşcariu aduce şi unele inovaţii 
în comparaţie cu atlasele primelor 
două limbi romanice: el foloseşte doi 
anchetatori cu două chestionare 
deosebite, la atlasul mare adaugă unul 
mic (cu hărţi colorate, care uşurează 
mult informarea privind răspîndirea 
diferitelor fenomene dialectale), în 
contingentul celor anchetați a inclus 

şi cîte un scriitor reprezentativ din 
fiecare provincie istorică (din Moldova 
pe M. Sadoveanu, din Transilvania pe 
1. Agârbiceanu, din Muntenia pe I.AI. 
Brătescu-Voineşti), drept completare 
a ALR preconizează volume de texte 
dialectale. 

Muzeul Limbii Române, bazele 
căruia le-a pus Sextil Puşcariu în 
1919, a fost centrul lingvistic în cadrul 
căruia au activat nu numai lexico- 
grafi — alcătuitorii Dicţionarului 
Academiei şi dialectologi — alcătuitorii 
ALR, ci şi cercetători ai altor domenii 
lingvistice. Cele 4 obiective ştiinţifice 
fixate în Statutul Muzeului, şi care nu 
se reduc la lexicografie şi dia- 
lectologie, rămîn în picioare pînă în 
zilele noastre (1. Srîngerea şi pre- 
lucrarea materialului lexicografic al 
limbii române din toate timpurile din 
toate regiunile locuite de români, 
3. Deşteptarea interesului pentru 
studiul şi cultivarea limbii române, 
4. Pregătirea de filologi români), iar 
cel de al doilea obiectiv (2. Pregătirea 
de studii şi lucrări în vederea 
unificării limbii literare şi a termi- 
nologiei tehnice şi speciale în toate 
ținuturile româneşti) a fost reac- 
tualizat chiar recent de Academia 
Română prin convocarea, în luna 
martie a anului curent, a unui sim- 
pozion internaţional la nivel statal cu 
o temă preconizată aproape în 
aceeaşi formulare ca şi obiectivul 
puşcarian menţionat: “Cooperarea 
dintre România şi Republica Moldova 
pentru dezvoltarea terminologiei 
ştiinţifice şi integrare europeană”. La 
acest simpozion au participat şi re- 
prezentanţi de la noi: ai Academiei 
noastre de Ştiinţe (Institutul de 
Lingvistică, Institutul de Fizică 
Aplicată, Institutul de Energetică, 


institutul de Fiziologie) şi ai Centrului - 


de Terminologie din Chişinău. Nu este 
o coincidenţă întîmplătoare această 
comunitate de obiective ale lingvisticii 
academice, ci o legitate obiectivă: 
preluarea de către lingvistica de la 
sfîrşitul sec. XX a preceptelor formu- 
late ca o previziune şi ca o orientare 
raţională încă la începutul secolului. 
Problema “unificării limbii ro- 
mâne literare şi a terminologiei tehnice 
şi speciale în toate ţinuturile româ- 


neşti” rămîne foarte actuală şi în 
prezent (sau mai ales acum), cînd 
progresul ştiinţific şi tehnologic duce 
la o amplificare fără precedent a termi- 
nologiilor din toate sferele vieţii sociale 
şi în special din sfera ştiinţelor. Un 
aflux masiv al termenilor ştiinţifici şi 
tehnici se resimte, în primul rînd, în 
domeniul ştiinţelor exacte — şi e clar 
de ce. Procesul nu poate fi lăsat la 
voia întîmplării, cum nu putea fi lăsat 
fără atenţie nici în perioada cînd îşi 
formula obiectivele de cercetare 
Sextil Puşcariu, căci aproape zilnic 
apar noi termeni ştiinţifici, care se 
numără în prezent cu zecile şi sutele 
de mii, iar numărul aşa-zişilor “no- 
meni” (adică al denumiriior concrete 
de piese şi de procese tehnice, de 
substanţe alimentare şi chimice, de 
mărfuri industriale, de medicamente 
ş.a.m.d.) este deja de ordinul mi- 
lioanelor. Acest fapt bulversează 
limbajele tehnico-ştiinţifice, ce nu se 
încadrează întotdeauna în spiritul 
limbii române. Or terminologia în 
totalitatea ei, chiar atunci cînd este 
foarte specială şi are sfere destul de 
restrînse de utilizare, urmează să fie 
adaptată specificului limbii literare, să 
se supună normelor existente, ali- 
niindu-se terminologiilor pătrunse an- 
terior în limbă, să se încadreze în 
vocabularul naţional, în inventarul lexi- 
cal al limbii ca parte componentă a 
acestuia. 

Academia Română a decis să-şi 
asume misiunea de a coordona 
lucrările de reglementare, elaborare, 
adoptare şi adaptare la limba română 
a unei terminologii ştiinţifico-tehnice 
precise şi corecte ca program aca- 
demic prioritar. 

După această scurtă divagaţie, 
prin care am intrat în actualitate, să 
revenim la trecutul lingvisticii româ- 
neşti, la perioada cînd a activat Sextil 
Puşcariu, unul dintre marii ei reprezen- 
tanţi, pe care îl comemorăm astăzi aici. 

Precum am menţionat mai sus, 
una dintre cele trei probleme de bază 
ale lingvisticii româneşti, pentru cer- 
cetarea cărora a fost înfiinţat Muzeul 
Limbii Române, era istoria limbii. În 
afară de. studiile din acest domeniu 
publicate în paginile Daco-romaniei, 
la popularizarea domeniului dat a 

contribuit şi colecţia Biblioteca 
Dacoromaniei, care a luat fiinţă cînd 
doar spaţiul revistei s-a dovedit a fi 
insuficient, şi în care a fost publicată 
o serie întreagă de lucrări:de valoare 
în ediţii separate. kai 

Sextil: Puşcariu, ca urmaş al 
latiniştilor în: ceea ce au avut ei mai 
pozitiv şi raţional în activitatea lor, a 
susţinut cu pasiune latinitatea limbii 
noastre, dar n-a neglijat nici con- 
tribuţia substratului la formarea ei, ca 
fundament pe care românii au con- 
struit noua civilizaţie după cucerirea 
Daciei. Un rezultat al preocupărilor lui 
istorice este cea mai bogată mo- 
nografie despre dialectul istroromân 


în 3 volume, ce nu reprezintă'doar o: 


cercetare dialectală, ci are o sem- 
nificaţie ştiinţifică mult mai largă. 
Înclinaţia istorică era susţinută de 
Puşcariu şi prin faptul că el s-a for- 
mat ca lingvist la şcoala neogra- 
maticilor germani şi a fost adept 
convins al acesteia, după cum 
mărturiseşte chiar el, dar, luînd cu- 
noştinţă de alte orientări în lingvistică 
şi fiind foarte receptiv la inovaţii, 
începe să acorde atenţie şi cer- 
cetărilor descriptive, noilor curente ce 
au apărut în primul sfert al sec. XX 
(“idealismu!” lui Vossler, şcolile psiho- 
şi sociolingvistice, Cercul lingvistic de 
la Praga ş.a.). insă, după cum a ştiut 
să evite excesul de istorism, nu putea 
să accepte nici metodele descrip- 
tiviste în întregime, fără rezerve şi 
discernămînt critic,:deşi în unele 
dintre lucrăriir sale a folosit multe din 
principiile noi. Astfel la elaborarea 
cunoscutelor studii Morfonemul şi 
economia limbii (apărut în 1931) şi 
Consideraţiuni asupra sistemului 
fonetic şi fonologic al limbii române 
(apărut în 1934), el se bazează pe 
ideile puse în circulaţie de Şcoala 
fonologică pragheză. El aplică la 
studiul limbii naţionale şi principiile şi 
metodele noi ale reprezentanţilor 
lingvisticii structural-sistemice (de 
exemplu, ale lui F. de Saussure şi N.I. 
Trubetzkoy). 

Lucrarea vieţii sale însă pe care 
Sextil Puşcariu o preconiza ca 


sinteză a structurii şi evoluţiei limbii. 


naţionale şi pe care a purtat-o în sine 
mulţi ani de zile, scriind-o abia la vîrsta 


de aproape 60 de ani; este Limba 
română, carte fundamentală în 
lingvistica românească, concepută în. 
4 volume, din care au apărut doar 
primele două: I. Privire generală 
(Bucureşti, 1940; ediţia || postumă — 
1976) şi li. Rostirea (publicat tot post 
mortem. în 1959 prin grija fiicei sale; 
apropo, S. Puşcariu are şi o nepoată, 
tot lingvist, Magdalena Vulpe, cer- 
cetătoare la I.F.D. din Bucureşti, pe 
care o cunoaştem bine). 

Această operă de vîrf, care este: 
una de sinteză, însumează opiniile 
principale ale autorului, expuse în 
decursul timpului în alte studii 
lingvistice de proporţii mai mari sau 
mai mici, căci apare, cum zice: chiar 
el, “cu treizeci şi cinci de ani mai 
tîrziu, decît a fost plănuită” (p.3). 
Cartea este oglinda personalităţii lui 
Puşcariu însuşi, lucrările căruia se 
caracterizau întotdeauna prin lipsa 
sau evitarea tonului polemic, atacurile 
îndreptate asupra lui rămînînd, de 
regulă, fără. răspuns, iar în rarele 
cazuri cînd răspundea, fiind provocat, 
nu căuta greşelile adversarilor, ci se 
posta pe poziţii de apărare, de 
obiectivitate. Atitudinea obiectivă faţă 
de munca altora şi ţinuta etică 
desăvirşită se bazau la Puşcariu pe 
preceptul moral că cei ce merită 
trebuie respectaţi, indiferent dacă era 
vorba despre înaintaşi, despre coiegi 
de muncă sau despre discipoli care 
deveneau concurenţi. 

in Prezentarea pe care o face 
la începutul cărţii Sextil Puşcariu 
afirmă: “... scopul nu mi-a fost să 
scriu o operă de lingvistică generală, 
ci un tratat despre limba română. 
Ţinînd seama de ceea ce e general 
lingvistic, am căutat să scot tot- 
deauna în relief specificul românesc, 
să arăt mai ales ce e caracteristic în 
sistemul. fonetic, morfologic şi sin- 
tactic al limbii noastre” (p.11). 

Sextil Puşcariu era atras în spe- 
cial de problemele limbii noastre care 
aveau nevoie de o rezolvare imediată, 
care constituiau punctele întunecate 
din istoria acesteia. lar “la rezolvarea 
acestor. probleme nu se cerea;:numai 
o: mare capacitate intelectuală şi o 
excelentă pregătire în lingvistică. Mai 
era nevoie: de suflet, de dragoste 

pentru subiectul tratat, de o credință 
în baza căreia cuvîntul scris să 
capete puterea necesară pentru a 
muta muntele neştiinţei şi a dobori 
minciuna şi reaua-credinţă, pentru a 
instaura, în locul lor, coloana de granit 
a adevărului istoric” — cum subliniază 
Gavril Istrate (p.XIX). 

“Poate că — continuă Istrate, — 
în căldura cu care ştia să îmbrăţişeze 
problemele, în înţelegerea pe care a 
arătat-o în toate împrejurările pentru 
activitatea altora, în dragostea cu 
care şi-a îndrumat ucenicii şi i-a 
deprins cu munca colectivă, precum 
şi în marele interes pe care l-a 
dovedit, de-a lungul întregii sale 
activităţi, în urmărirea fenomenelor 
lingvistice, trebuie căutat nu numai 
succesul de care s-au bucurat lucrările 
sale şi ale celor mai mulţi dintre 
colaboratori, ci şi marele interes cu 
care publicul mare a primit aceste 
lucrări. Încrederea reciprocă dintre 
Puşcariu şi colaboratorii săi, con- 
ştiinţa că activitatea lor nu-i legată de 
preocupări mărunte, că săvîrşesc o 
operă de interes naţional, se transmite 
şi publicului... 

În această atmosferă de con- 
tinuă efervescenţă ştiinţifică, de elan 
tineresc şi de patriotism înalt Sextil 
Puşcariu a lucrat tot timpul cît a stat 
la Cluj” (ibidem). 

Aş vrea să închei această 
succintă comunicare despre locul 
marelui lingvist în ştiinţa lingvistică 
românească cu expunerea cîtorva idei 
teoretice majore pentru lingvistică în 
genere. 

În primul rînd, merită toată 
atenţia definiţia pe care o dă Sextil 
Puşcariu limbii, definiţie care rămîne 
valabilă pînă în prezent, deoarece 
reflectă principalele viziuni ale lin- 
gvisticii moderne asupra fenomenului 
“limbă”: cea structural-sistemică şi 
cea funcţională (psiho- şi socio- 
lingvistică). Definiţia aceasta în formu- 
larea lui Puşcariu sună în felul urmă- 
tor: l 

“... limba este mijlocul nostru 
obişnuit de comunicare organizată a 
gîndurilor, preocupărilor şi simţirilor 
noastre, prin viu grai” (p.8). 

În continuare el o comentează 
astfel: 


“Definiţia aceasta nu e completă, 
dar are avantajul scurtimei şi meritul 
să scoată în evidenţă cele patru 
elemente esenţiale, fără de care o 
limbă nu se poate realiza: elementul 
material, adică sunetul rostit (în 
termenii actuali: substanţa), organi- 
zaţia (în termenii actuali: structura), 
care face pe om stăpîn pe limba sa, 
actul psihic al gîndirii şi simţirii, şi 
actul social, al împărtăşirii gîndurilor” 
(ibidem). 

Şi ultimul citat deosebit de 
semnificativ: 

“Limba nu e — şi acest lucru se 
recunoaşte din ce în ce mai mult — 
numai un servitor al gîndirii, ci şi un 
stăpîn al ei. Dacă e adevărat că omul 
vorbeşte aşa cum cugetă, nu e mai 
puţin adevărat că omul cugetă, după 
cum s-au deprins să vorbească 
înaintaşii lui..., dar această limbă 
moştenită cu anumite clişee şi 
asociaţii constante, îndreaptă gîn- 
durile noastre pe căile pe care s-au 
mişcat şi cugetele înaintaşilor noştri, 
stabilind o legătură trainică între fiii 
aceluiaşi neam, o forma mentis 
naţională. 

De aceea, într-o expunere 
sintetică despre limba unui popor nu 
poate lipsi un capitol asupra legăturii 
între limbă şi neamul care o vorbeşte” 
(p. 11). 

Cred că şi acum, după scur- 
gerea unei jumătăţi de secol de la 
trecerea în neființă a autorului acestor 
citate, merită să medităm profund 
asupra celor spuse şi scrise de el. 

Gabriel ŢEPELEA 
Bucureşti 


SEXTIL PUŞCARIU — 
PORTRETIST 


În ultimii ani ai vieţii, Sextil 
Puşcariu, lingvistul creator de şcoală 
românească, face loc memorialistului, 
reînnoind legătura, cu autorul unor 
schiţe din tinereţe (Schițe, Edit. 
Benvenisti, Craiova, 1896), proze, 
versuri şi epigrame (Juvenilia, Braşov, 
1898), cu cronicarul şi istoricul literar 
(Cinci ani de mişcare literară, 1902— 
1906). 

„Utilitatea încercărilor literare din 
tinereţe a fost consemnată astfel de 
Puşcariu: “Încercările mele literare 
atît de nereuşite n-au fost însă o 
pierdere de vreme... Căutînd ani de-a 
rîndul echilibrul între ştiinţă şi artă am 
cîştigat acea îndemînare a scrisului, 
care poate face agreabil cel mai arid 
tratat filologic” (Călare pe două 
veacuri, E.P.L., 1968, p. 15). Cerce- 
tarea memoriilor publicate, precum şi 
a celor inedite, încercările din tinereţe 
se dovedesc utile în construcţia lite- 
rară însăşi, în resurecţia copilăriei şi 
tinereţii, în creionarea unor figuri de 
savanţi şi scriitori, întîlniţi pe traiec- 
toria vieţii. 

Sextil Puşcariu şi-a structurat 
memoriile în cinci volume: Spifa unui 
neam din Ardeal (neamul Puşcăreştilor 
şi al familiilor înrudite Ciurcu, Nica, 
Dima); Braşovul de altădată; Călare 
pe două veacuri; Razboiul din 1914— 
1918; În România Mare. Ultimele două 
volume sînt incluse în volumul de 
Memorii, Ed. Minerva, 1978. 

Spaţiul nu ne permite să insis- 
tăm asupra relaţiilor lui Sextil Puşcariu 
cu toţi scriitorii, artiştii, oamenii de 
ştiinţă, academicienii la care se re- 
feră însemnările. Se impun totuşi 
cîteva citate revelatoare pentru arta 
portretului la aspirantul spre gloria 


literară din tinereţe şi cîteva precizări 
în legătură cu personalităţile asupra 
cărora proiecția de lumină alternează 
cu umbrele, ori asupra unor probleme 
controversate. 

“Academia Română era dominată 
după primul război mondial de acel 
Ceahlău al intelectualităţii româneşti 
care purta numele de Nicolae lorga. 
În faţa lui, Puşcariu pendulează me- 
reu între admiraţie şi nedumerire, dacă 
nu chiar revoltă. lorga îl fascinează 
prin înălțimile sale nebănuite, dar îi 
răneşte adeseori cultul prin desişul 
pasiunilor, al răfuielilor mărunte cu 
adversarii. Însemnările zilnice ni-l 
arată pe lorga nu numai printre cărţi, 
ci mai ales printre oameni, dominat 
de pasiuni. Intonaţia de odă face loc 
adeseori însemnării caricaturale. 
Asemeni albatrosului din viziunea lui 
Baudelaire, se pare că aripile de uriaş 
îl împiedicau pe lorga să atingă 
realităţile, pămîntul. De aici excla- 
maţia lui Puşcariu “ce mic poate fi 
cîteodată un om mare”. Acum îl vedea 
de aproape trîntind uşa, demisionînd 
de la Academie, barînd drumul în 
Academie unui C. C. Giurescu, L. 
Blaga etc. 

Dacă însemnările poartă 
cîteodată încărcătura zilei, sînt scrise 
sub impresia unei ciocniri imediate cu 
lorga, cititorul va observa că obiecțiile 
critice nu duc la concluzii de planuri: 
niciodată meritele savantului nu sînt 
cîntărite prin fluctuațiile temperamen- 
tale ale omului. Pentru lorga-savantul 
Puşcariu va păstra o admiraţie neştir- 
bită. Chiar anecdotele sau întîmplările 
reale, relatate despre lorga, nu fac 
decît să arate că, încă în viaţă fiind, 
acesta intrase în legendă. lorga 
traducînd un sonet din italiană în timp 
ce conversa cu un vizitator, lorga 
declarînd că pentru el totul în viaţă a 
fost un “joc”, lorga admirat şi invidiat 
de colegi, iată episoade care nu pot 
prin nimic umbri gloria aceluia care 
declarase: “Eu am găsit secretul să 
fac timp, cînd cel pe care-l am nu-mi 
ajunge”. 

Revelatoare pentru arta portre- 
tului la Sextil Puşcariu sînt cele trei 
portrete datate 23 mai 1920, după 
şedinţele Academiei: 

“lorga, veşnic indignat de prostia 
cuiva, totdeauna scînteietor... El do- 
mină incontestabil, Academia, adesea 
ca un tiran, dar ascultat de cei mai 
mulţi pentru marea stimă ce i-o poartă 
toată lumea. În toiul luptelor violente 
politice care pare că-l absorb, e uimitor 
ce limpede şi cu cîtă consecvență 
munceşte mai departe ştiinţificeşte, 
scriind, citind, făcînd planuri nouă de 
lucrări monumentale, pe care le 
execută cu o repeziciune neobişnuită. 
Discută scriind, vorbeşte citind. Şi 
cum citeşte? intoarce filă după filă, 
încît crezi că nici n-are vreme să 
prindă zece şire şi a citit cartea din 
care nu-i scapă nici un amănunt, nimic 
esenţial. 

Alături de el e Pârvan, care tot 
mai mult se afirmă ca unul dintre 
gînditorii noştri de frunte şi ca un sa- 
vant cum rar am avut. El e temeinic, 
de o putere de muncă asemănătoare, 
de o cultură extraordinară şi un 
pricepător subtil şi rafinat a! frumosului 
şi armoniei, care pentru el însem- 
nează însăşi viaţa. Mai ales de cînd, 
pierzîndu-şi soţia, a rămas atît de 
nespus de singur în viaţă. Alături de 
seriozitatea sa gravă, de rezerva sa 
aproape de mizantrop, deodată te 
surprinde cu cîte o ieşire în care se 
reflectă tot sufletul său de copil. Şi 
dacă ştii să-l scoţi din toiul preocu- 
părilor sale momentane, să-l exciţi 
pentru o chestiune care îi e dragă, ochii 
îi sclipesc, buzele surîd atît de drăguţ 
şi în faţa sa de rece preot protestant 
se aprind mii de drăcuşori, iar vorba-i 
curge exuberant, lăudîndu-ţi pe un 
elev, căutînd să te convingă despre 
calităţile cutărui tînăr... 

leri bătrînul Caragiani, după 
şedinţa Academiei, m-a luat la o parte, 
şi sfios şi mai mult în glumă — dibuind 
să vadă dacă nu îl iau în ris — a 
început să-mi spună despre gîndurile 
Ştiinţifice ce-l preocupă: popoarele 
“preistorice ale Peninsulei Balcanice, 
celți sau gali, mi-a făcut etimologii 
fantastice şi mi-a spus că Homer a 

fost valah. Sînt gînduri care-l 
preocupă de decenii, pe care însă n-a 
cutezat să le dea publicităţii, avînd 
bunul simţ de a-şi spune că poate sînt 


Gabriel Ţepelea în dialog cu 
Magdalena Vulpe, nepoata lui S. Puş- 
cariu. 


prostii... Şi atunci face o glumă, mai. 
mult ca să te pipăie dacă şi tu eşti 
dispus să-l iei în glumă sau în 
serios...”. 

Trei portrete, realizate succesiv, 
scînteietor, surprinzînd parcă încar- 
narea a trei stiluri: tumultul (lorga), 
meditaţia gravă (Pârvan) şi senec- 
tutea ce gifiie în urma lor (Caragiani). 
Succesiunea nu este, desigur, întîm- 
plătoare. Puşcariu, omul de cultură, 
iubitor de artă, şi-a însuşit din vizitarea 
marilor muzee tehnica contrastului. 

O pauză din tranşeele frontului 
austro-ungar din 1917 îi permite reali- 
zarea unui portret în care perso- 
nalitatea lui Maiorescu se conturează 
sobru, pregnant, cu luminile şi umbrele 
ei. Deşi este vorba de un portret 
realizat sub impresia unui dezno- 
dămînt, stima şi recunoştinţa nu 
înnăbuşă probitatea omului de ştiinţă 
care notează tot ce a reţinut din 
contactul cu Maiorescu, sub specie 
aeternitatis. 

Dar nu asupra verdictului vrem 

să insistăm aici, ci asupra artei 
portretului. Titu Maiorescu, mort în 
1917, după ce luase o poziţie netă în 
favoarea puterilor centrale, “s-a sfiit 
parcă să treacă pragul timpurilor nouă, 
care acum se plămădesc şi pentru 
care el nu mai avea pricepere”. Acest 
“s-a sfiit” indică, pe de o parte, 
izolarea lui Maiorescu din ultimii ani, 
dar şi stingerea lui treptată, interioară, 
datorită paşilor săi anacronici, de 
stafie politică “în pragul timpurilor 
nouă”, 

in alt paragraf, după ce subli- 
niază victoriile lui Maiorescu asupra 
adversarilor, autoritatea sa în epocă, 
Puşcariu utilizează tehnica opoziţiei, 
stilul “coupe”, ce aminteşte de La 
Bruyere: “Cu toate acestea Maiorescu 
n-a fost un apostol; el a avut adepţi, 
dar n-a avut discipoli; el a fost stimat, 
dar n-a fost iubit şi unii dintre cei ce îi 
fuseseră mai aproape l-au părăsit mai 
în urmă. Cauza? A fost prea mult 
omul cugetării reci încît să poată 
pătrunde în suflete, a fost prea mult 
sclavul formei desăvîrşite şi a corec- 
tităţii spre a putea ierta pe cei lipsiţi 
de aceste calităţi”. Dar autorul unor 
schiţe şi epigrame (Juwvenilia), fiul lui 
losif Puşcariu, redactorul revistei umo- 
ristice “Cocoşul roşu”, nu uită tradiţia 
familială şi înclinarea sa naturală spre 
vorba de duh, spre întîmplările ieşite 
din comun, care proiectează o nouă 
lumină asupra personajului. Astfel, în 
creionarea lui Maiorescu, Puşcariu 
notează un episod menit să sublinieze 
pînă unde putea duce fuga lui 
Maiorescu de cacofonie, de 
vulgaritate: Maiorescu se opune ca 
Dicţionarul Academiei să poarte vreo 
semnătură pentru a nu apărea alături 
de numele lui Puşcariu, Lacea şi Ră- 
dulescu, numele altui colaborator — 
Găluşcă. Yn dicţionar al Academiei 
semnat Găluşcă era pentru Maiorescu 
o probă crasă de vulgaritate! Un fapt 
divers care întregeşte portretul lui 
Maiorescu, dar evidenţiază în acelaşi 
timp şi diversitatea procedeelor utili- 
zate de memorialist. Şi asemenea 
istorioare, anecdote, pot fi întîlnite la 
fiecare pas în însemnările lui Puş- 
cariu. 


Sînt greu de separat necrolo- 
gurile de evocări. Acel “de mortuis nil 
nisi bene” nu este respectat de Puşca- 
riu, care scrie din raţiuni intime, dar 
şi pentru a depune mărturie. Am văzut 
că liminile şi umbrele interferează în 
portretul lui Maiorescu. Portretul lui 
Bogdan-Duică, fostul său coleg, oca- 
zionat de pămînteana lui trecere, 
distonează faţă de răspunsul la dis- 
cursul de recepţie de la Academie ori 
faţă de unele recenzii publicate 
despre Duică. Observațiile sînt în faţa 
conştiinţei, nu de circumstanţă. Ală- 
turi de explicarea formaţiei lui G. Bog- 
dan-Duică, a meritelor sale, citim: 
“N-a fost un rector bun. Dezordonat, 
el nu ştia preţui organizarea... Nici 
profesor nu era bun. Alături de cursuri 
frumoase, el n-aducea decit frag- 
mente şi dădea elevilor ceea ce-l 
interesa pe el, nu ceea ce trebuiau să 
ştie ei... Cursurile îl plictiseau şi nu 
le făcea regulat... Cei mai şireţi îl 
întrebuinţau ca berbece cînd voiau să 
dărîme un zid”. Fragmentele citate 
ilustrează, credem, valoarea de docu- 
ment intim, neconvențional, şi prin 
aceasta mult mai preţios al evo- 
cărilor — în special al evocării perso- 
nalităţilor din generaţia sa. Căci 
Puşcariu, ca toţi ardelenii, are un cult 
al statuilor, al celor din generaţiile mai 
vechi pe care, fie că nu le-a cunoscut 
mai îndeaproape — deci şi cu slăbi- 
ciunile lor —, fie că a evitat să le 
umbrească nimbul. 

Observaţii sau date intime apar 
în aceste Memorii despre Alexandru 
Vlahuţă, A. D. Xenopol, George Coş- 
buc, Delavrancea, Duiliu Zamfirescu, 
lacob Negruzzi, lon Bianu, George 
Vâlsan, |. Cantacuzino. 

Sîntem, după cum o demon- 
strează cele cîteva citate, în faţa unor 
memorii de factură literară, în care 
fraza construită după achiziţiile reto- 
ricii se învecinează cu notația alertă 
a conversaţiei, cuvîntul solemn cu 
termenul frust, din zestrea brănenilor, 
expunerea de idei cu anecdota 
revelatoare. Puşcariu a început ca 
scriitor şi această valență de inimă a 
reuşit să o păstreze în ciuda cantonării 
în lingvistică şi a învestiturilor sociale. 

Memorialistica iui Sextil Puşca- 
riu interesează prin informaţia onestă, 
nepublicitară, colorată şi sobră în 
acelaşi timp. Prin intermediul ei, o 
lume peste care istoria culturală a 
aşezat odată cu beatificarea şi ceva 
din colbul uitării reînvie, se zbuciumă 
sub ochii noştri, permiţîndu-ne să 
asistăm uneori la o adevărată reîn- 
carnare a statuilor. Dacă alteori autorul 
nu s-a putut desprinde suficient de 


poverile zilei şi portretul sau des-: 


crierea evenimentului nu se constituie 
în fragment literar, intervine informaţia 
precisă, literatura e suplinită de docu- 
ment. Academia Română, Universi- 
tatea din Cluj, Muzeul Limbii Române 
— ca instituţii; scriitorii, artiştii vremii 
cunoscuţi de Puşcariu ne invită la un 
popas în epocă, la o masă a umbrelor. 
Autorul jurnalului e aici regizor şi co- 
mentator, el dă intrarea şi ieşirea din 
orbita zilei; personajele intră şi ies, 
revin, adaugă o nouă secvenţă de 
viaţă pentru a face loc altor proiecţii 
pe fundalul anilor. 

Calitatea esenţială a jurnalului e 
autenticitatea. El e un mijloc de notare 
primară a impresiilor, a informaţiilor. 
Încărcătura zilei e deconectată, 
aşternută pe hirtie fără o viziune de 
perspectivă (calculată), fără un scop 
aparent, îndepărtat. 

E în jurnal un “atunci”, un “ieri”, 
un “acolo” consemnat la temperatura 
momentului social, politic, cultural şi 
individual. Or, acest “moment” e 
irepetabil. Orice încercare ulterioară 
de reconstituire însemnează o 
reinterpretare, o transpunere a lui “ieri” 
în “azi” sau, mai bine zis, a lui “ieri” 
prin “azi”. 

În orice caz izul de epocă e 
preferabil consideraţiilor ulterioare, 
savante, despre timpii trecuţi — cel 
puţin din punct de vedere literar, 
psihologic, sociologic. 

E autorul obiectiv sau subiectiv? 
Şi una, şi alta. Dar mai mult obiectiv, 
prin formaţia sa familială, ştiinţifică, 
dar şi inevitabil: e mai comod să spui 
adevărul decît să-l ocoleşti. Ocolul 
cere un efort de inventivitate, cere 
timp şi contravine legii minimului efort. 

Manuscrisele sale poartă urma 


ştersăturilor, a înlocuirii unor cuvinte 
mai aspre despre un contemporan sau 
altul, făcute de o mînă secătuită de 
pareză. Autorul voind să evite “zgura” 
subiectivismului şi-a revăzut, în ultima 
perioadă a vieţii, memoriile, pentru a 
oferi urmaşilor un material decantat 
prin înţelepciunea vîrstei. 

Fie că oferă adevărul — sau o 
felie de adevăr — despre un 
eveniment sau o personalitate, jurnalul 
este în acelaşi timp un document per- 
sonal şi un document de epocă. 
Vorbind despre alții, autorul vorbeşte 
în ultimă instanţă despre sine, despre 
ideile, gusturile, temperamentul, 
prieteniile şi inimiciţiile sale. 

Din paginile acestui jurnal se 
ridică din vreme Puşcariu, scriitorul 
aspirant din tinereţe, lingvistul, isto- 
ricul literar, profesorul, academicianul. 
El scoate din sacul cu zile al lui 
Kronos o amintire de familie, un popas 
filologic pe front, o discuţie la 
Academie, o alergătură. la minister 
pentru fonduri, o genuflexiune în faţa 
unei pămîntene treceri. Sînt cîteva din 
filele unei vieţi în serviciul ştiinţei şi 
culturii: premise pentru ample 
confruntări şi întregirea imaginii 
despre peisajul spiritual dintre cele 
două războaie mondiale. 

SEXTIL PUŞCARIU; 
BIOGRAFIE ŞI EPOCA 


Sextil Puşcariu şi-a scris memo- 
riile într-un timp cînd “lumea era pre- 
ocupată în exclusivitate” de actu- 
alitate, iar scriitorul, după spusele 
autorului, nu-şi putea permite “luxul 
unei arte pure, al artei pentru artă, cum 
zicea genieraţiunea mea”. Nu-şi făcea 
iluzii că s-ar găsi prea mulţi cititori 
pentru un asemenea gen de literatură, 
deşi în adîncul sufletului nutrea 
speranţa că vor veni timpuri cînd “după 
gustul de azi, să urmeze tocmai 
dorinţa de a citi iar cărţi care 
povestesc de alte vremuri şi 
preocupări” (Sextil Puşcariu, Memorii, 
p. 34). Puse în acord cu experienţa 
de o viaţă, Memoriile sale iau forma 
pe care autorul consideră că trebuie 
să le-o dea, genul literar preocupîndu- 
| puţin. Pentru el conta să nu fie în 
dezacord cu propria persoană, cu 
propriul destin. Fără a se considera 
un scriitor prin vocaţie, autorul Memo- 
riilor îmbină modalităţi artistice incon- 
testabile dintr-un diapazon amplu, de 
la notația succintă, realistă pînă la 
efuziunile îmbibate de romantism. Un 
sentiment al frumosului specific 
românesc, pe care l-a depistat şi în 
creaţia mai multor autori — de la cei 
din perioada literaturii vechi pînă la 
scriitorii. contemporani cu el —, îşi 
lasă amprenta în permanenţă, punînd 
accente pe linia de orizont a omului 
deo cultură vastă şi a dialectologului 
care, în virtutea preocupărilor sale, a 
cunoscut în adîncime sufletul neamu- 
lui. 

- Memoriile sale, privite din per- 
spectiva literaturii de acest gen, atit 
de actual în ultima vreme, ar putea fi 
numite, parafrazîndu-i pe Paul Goma, 
un altfel de roman public. Autorul 
Memoriilor a fost preocupat nu doar 
de notarea evenimentelor, deşi aceas- 
ta a constituit un imbold preponderent 


al lucrării. Drept dovadă este suficient 
să amintim, în calitate de argument, 
regretul lui Sextil Puşcariu cauzat de 
faptul că nu s-au păstrat însemnările 
zilnice ale marilor înaintaşi, partici- 
panti la evenimentele cu valoare de- 
terminantă pentru destinul Ţării. 
Memoriile, considera S. Puşcariu, ar 
fi fost de mare folos generaţiilor care 
au urmat. Deci, jurnalul său rezultă şi 
din dorinţa de a nu lăsa “pete albe” în 
itinerarul unei pleiade distinse de 
intelectuali români pe care Sextul 
Puşcariu a reprezentat-o cu cinste. 
Dar este, de asemenea, adevărat că 
Sextil Puşcariu a dorit să dea expresie 
corelaţiei existente între propriul său 
fel de a fi şi epoca în care a activat,fapt 
demonstrat şi de observaţia sa cu 
privire la punctele de tangenţă dintre 
cele trei feluri de artă: a cuvîntului, a 
sunetului, a culorii. Dincolo de disoci- 
erea pe care autorul o face între di- 
verse genuri ale artei, transpare regre- 
tul de a nu fi reuşit să exprime tot ce 
atrăit. 

Ferment şi reanimator al epocii 
în care a activat, Sextil Puşcariu se 
înscrie într-o familie de spirite din care 
fac parte lon Heliade Rădulescu, Bog- 
dan-Petriceicu Hasdeu, Nicolae lorga. 
Cu alte cuvinte, el face parte din 
categoria deschizătorilor de drumuri. 
Despre una dintre aceste persona- 
lităţi, anume despre lon Heliade Rădu- 
lescu, George Oprescu scria într-un 
studiu pe care i l-a consacrat şi pe 
care l-a publicat în Dacoromania: 
“Este atîta energie, atîta putere de 
viaţă şi de creaţie în omul acesta, 
încît cei mai mulţi dintre contem- 
porani, aproape fără voia lor, au trăit 
şi ei într-un tempo mai repede, excitaţi 
de prezenţa lui” (Dacoromania, an. IlI, 
1922—1923, p. 4). Sînt cuvinte care 
pot fi atribuite şi lui Sextil Puşcariu. 
Aici însă, din perspectiva celor 50 de 
ani ce s-au scurs de la trecerea lui în 
lumea celor drepţi şi mai cu seamă 
ținînd cont de evenimentele ce s-au 
produs în ultimul deceniu, ar mai 
trebui menţionată o trăsătură caracte- 
ristică a personalităţii ilustrului om de 
ştiinţă, anume sentimentul datoriei 
împlinite. Este necesar să relevăm 
acest aspect al bogatei sale biografii, 
“plină de copaci puternici care se 

înalţă pînă în sferele albastre ale 
idealului”, ca să utilizăm limbajul 
savuros şi plin de expresivitate al lui 
George Oprescu, autorul studiului citat 
deja, deoarece traversăm vremuri în: 
care noţiunea de patriotism este 
diminuată sau neglijată cu bună 
ştiinţă. lată de ce considerăm că este 
important să fixăm cîteva momente 
mai esenţiale din vasta sa activitate, 
ce profilează calităţile civice ale 
omului de ştiinţă şi de cultură. Ne va: 
preocupa felul. în care s-a reflectat 
epoca respectivă, perioadainterbelică 
în special, asupra lui Sextil Puşcariu, 
predispus să fie receptiv la şansele 
oferite neamului de către istorie, pre- 
cum şi profilul său imprimat în efigia 
timpului. Făcînd parte din categoria 
celor pe care el însuşi i-a caracterizat 
drept “tăietori de drumuri”, aşa cum, 
de altfel, îi apare Weigand, în dialec- 
tologie, Sextil Puşcariu, aflat pe front, 
trăieşte, dincolo de “ceva mîndrie că 
trec şi eu prin toate fazele marii 
prefaceri a lumii întregi ca părtaş activ 
al lor”, drama adîncă a irosirii timpului 
preţios al tinereţii. “Ceea ce e greu în 
război rămîne încercarea cea mare a 
nervilor şi singurătatea, depărtarea de 
iubiții tăi, conştiinţa că-ţi mănînci anii 
tinereţii şi că eşti un şurub neînsem- 
nat, care trebuie să funcţioneze fără 
să poată face nimic în afara destinaţiei 
lui” (Op. cit., p. 109). Singura oază în 
care se regăsea pe sine şi eul său 
inalterabil era familia, după cum 
mărturisesc şi scrisorile, numeroase, 
adresate soţiei sale. “Echilibrul psihic 
şi seninătatea atît de necesară spre 
a putea lucra ştiinţa”, după cum 
subliniază într-o scrisoare, i se 
datoresc soţiei sale, care îşi asuma 
sarcina grijilor mărunte de fiece zi. 
Omul aflat sub vremi iese uneori în 
prim-planul însemnărilor memorialis- 
tului, ce se vede la un moment dat, 
în raport cu timpurile, “un pitic care n- 
are decît titlul de contemporan al 
vremilor mari”. Onestitatea, ţinuta 
morală, perseverenţa au fost decisive 
în ascensiunea sa. La mijloc mai era 
însă şi concursul de împrejurări, 
anturajul remarcabil datorat marilor 
personalităţi ale timpului. Intr-un mo- 
ment, pe cînd se afla la Glasul Buco- 
vinei, S. Puşcariu scrie: “Dacă Nistor 


va fi destul de tare să curăţe pe toţi 
păcătoşii şi să nu facă tranzacţii cu 
ei, apar zorile vremurilor bune în 
țţărişoara asta!” (p. 361). Şi îşi 
continuă gîndul din care reiese 
consecvenţa cu care a servit un ideal: 
“Acum nu mai mi-e grijă dacă băieţii 
vor fi destul: de tari ca să reziste 
ambițiilor şi să se mulţumească cu 
ceea: ce li se va da. Poate va fi de 
folos pilda mea, care am declarat lui 
Nistor că nu primesc nici postul de 
secretar general'sau de serviciu, nici 
cel de ministru, ci voi rămîne ceea ce 
m-am hotărît în primul moment să fiu: 
directorul Glasului Bucovinei, ca să 
duc mai departe opera de semănător 
de idei pe care-o cred mai importantă 
decăt cea de ministru şi pentru: care 
îmi simt vocaţia” (p. 361). işi recu- 
noaşte, deci, el însuşi vocația sa de 
organizator al ştiinţei: “Acolo e terenul 
pentru mine, nu în politica militantă” 
(p. 361). Modelul său este Aron Pum- 
nul, al cărui urmaş vrednic îşi propune 
să fie. Noţiunea de oameni noi în 
concepţia lui Sextil Puşcariu, afiat în 
1919 la Cernăuţi, se asociază cu cea 
de idealişti. Pe ei va conta şi de ei va 
fi legat destinul neamului. Printre 
aceştia sînt: Alexandru Lapedatu — 
“ce minte limpede!”, Nicolae lorga — 
“spiritul scînteietor de demult”, lon 
Nistor — “tot cel vechi, plin de inimă, 
numai ceva mai oţelit”, ca să amintim 
doar cîteva din calificativele referi- 
toare la persoanele de care a fost 
înconjurat în “lupta de idei, nu de 
parvenire”, despre care memorialistul 
scrie la 1919 că e: “frumoasă şi mediul 
e prielnic ca s-o aprecieze” (p. 359). 
Pentru învingerea greutăților 
acelei perioade era important spiritul 
analitic lucid, realist şi autocritic. Cu 
atît mai mult cu cît participantul di- 
rect la Unire a trecut prin momente 
de decepţie provocate de “dezorien- 
tarea cumplită care ne stăpîneşte în 
clipele acestea hotărîtoare”, după cum 
scrie autorul, avînd în vedere sfîrşitul 
anului 1918. A. Burac, încercînd să-l 
convingă pe Sextil Puşcariu să accep- 
te funcţia de ministru în Bucureşti, în 
cazul în care Nistor avea să vină la 
Cernăuţi, afirma: “Fiecare are calităţi, 
dar n-are autoritatea necesară şi 
nimeni din noi n-are garanţia că ar 

putea să fie foarte bun, deşi toţi ştim 
că ar putea fi buni”. Singura ambiţie a 
lui Sextil Puşcariu era “de a lăsa un 
nume bun” în Bucovina, în care s-a 
aflat 12 ani ca urmaş al lui Aron Pum- 
nul. Avea, de asemenea, dorinţa de a 
părăsi politica după cele două suc- 
cese frumoase: “ca iniţiator al Unirii 
şi ca (şi) conducător al curentului 
sănătos căruia i-a pus temelia în 
Bucovina”. 

Lupta dintre lumea nouă şi cea 
veche din Bucovina, precum şi cea 
«dintre anumite persoane (Goga — 
Vaida) în Ardeal, frămîntările curente 
fără seamăn sînt trecute prin inima 
memorialistului conştient de faptul că 
“istoria adevărată uneori n-o scrii după 
izvoarele oficiale, ci după însemnările 
incidentale ale unor contemporani, 
“cînd aceştia nu sînt preocupaţi de 
tendințe propagandistice”. (p. 386). 
Universitatea din Cluj, caracterizată 
de Sextil Puşcariu drept “simbol al 
străduinţei noastre de a ne manifesta 
ca un popor în ordine şi ca un factor 
cultural de primul rang în Europa”, 
Muzeul Limbii Române, revistele 
condusede el, anuarul Dacoromania, 
numeroasele studii de istorie literară, 
cărţile, rezultat al mai multor decenii 
de activitate ştiinţifică intensă, toate 
constituie dovada singurei politici pe 
:care a promovat-o, cea a muncii 
perseverente: “Politica de care avem 
nevoie şi pe care trebuie s-o facem 
cu toţii e politica muncii — muncă 
răbdătoare şi conştiincioasă de fiecare 
zi-care îţi:dă adevărata mulţumire şi 
face din tine un statornic exemplu 
pentru cei din jur” (p. 434). Impărţin- 
du-şi grijile zilnice pe trei direcţii: 
Academie, Bucovina şi Cluj, atunci 
cînd lucrurile mergeau bine, Puşcariu 
scria: “Orice pas pe care îl făceai era 
o biruinţă, o izbîndă nouă” (p. 345). 
Acestea erau ritmurile în care se 
împlinea:biografia unui mare înaintaş 
concomitent cu biografia Ţării: “E atîta 
farmec în vremile ce le trăim, încît 
fiecare român ar trebui să fie fericit 
că e contemporanul vremilor frumoase 
pe care le-am apucat” (p. 469). 

Credinţa nestrămutată în desti- 
nul neamului românesc este determi- 
'nantă în acţiunile lui Sextil Puşcariu 
şi în felul său de a fi în relaţiile cu 


oamenii. lată în acest sens o mărtu- 
risire datînd din 1917: “Fapt este că, 
cu toate nenorocirile ce dase peste 
români, în mine se întărise convin- 
gerea că vom ieşi bine din război. 
Credinţa aceasta era atît de tare încît 
puteam cu vorbele mele să-i mîngîi 
şi pe ceilalti” (p. 163). Biografia sa- 
vantului şi a organizatorului ştiinţei 
româneşti se constituie şi din atitu- 
dinea sa faţă de oamenii de rînd, mai 
cu seamă cînd aceştia se dovedeau 
a fi buni români. Astfel, autorul inter- 
calează în Memorii istoria primarului 
din Moeci care a reconstruit într-un 
timp record un pod pe care ungurii îl 
aruncaseră în aer. În fraza de înche- 
iere despre primar se conţin senti- 
mentele sale de iubire faţă de neam: 
“Şi povestea asta se potrivea de 
'minune în :atmosfera curată a mun- 
telui, unde el (primarul — n.n.) cu 
toată familia muncea din greu ca să 
strîngă fînul pentru vitişoarele lui — 
un fîn numai flori!”. 

Memoriile cuprind note referitoa- 
re la un număr mare de persoane, de 
oameni pe care i-a cunoscut pe front, 
precum şi în timpul vieţii paşnice, 
majoritatea acestor informaţii avînd un 
“nucleu” constant: dragostea de-neam. 
Perseverenţa cu care Sextil Puşcariu 
urmărea calea spre împlinirea idealului 
este remarcabilă. Ajungînd în zile de 
pace şi sperînd să poată gusta “odihna 
bine meritată”, constată că lupta grea 
pe care a dus-o, în loc să-i slăbească 
pe mulţi dintre ei, “ne-a oţelit puterile 
ca să devenim o generaţie vrednică 
de zilele mari pe care le-am ajuns şi 
care cer imperios activitate” (p. 359). 

Istoria se repetă, deşi nu întoc- 
mai. Timpurile pe care le trăim acum 
ne fac să fim mai atenţi la cîte le-a 
trăit şi împlinit Sextil Puşcariu, savan- 
tul şi omul “receptiv la toate proble- 
mele epocii”, după cum l-a caracterizat 
Mircea Vaida. Dorinţa sa de adeveni 
scriitor, nerealizată, s-a transformat 
pe parcurs în liantul, agentul de legă- 
tură ce s-au dovedit a fi indispensabili 
în corelarea armonioasă a diverselor 
sale preocupări ce îl acaparau. Dis- 
ponibilitatea sufletească, atît de ne- 
cesară împlinirii unui destin de scri- 
itor, a constituit, în cazul lui Sextil 
Puşcariu, fundamentul pe care s-au 

înălţat lucrările sale ştiinţifice, ca să 
ne referim doar la un singur domeniu 
de activitate. Căci, iată ce reţinea 
Sextil Puşcariu din afirmaţiile lingvis- 
tului Schuchard: “Numai iubirea... este 
generatoare de idei nouă, numai cînd 
lucrăm cu iubire sîntem norocoşi în 
lucrările noastre, fiindcă ştiinţa nu se 
întemeiază numai pe minte ci şi pe 
sentiment” (p. 159). 

Sextil Puşcariu a fost aidoma lui 
Bogdan-Petriceicu Hasdeu, pe care l-a 
caracterizat ca fiind “înainte de toate 
un animator care a ştiut să pasioneze 
pe contemporanii săi”. Ceea ce con- 
feră valoare unei vieţi de om, în 
accepţia lui Sextil Puşcariu, rezidă în 
capacitatea de a împăca cele două 
contraste: idealul şi realitatea. Este 
măsura pe care o impune în judecăţile 
despre activitatea creatoare a înain- 
taşilor săi şi în primul rînd a lui Mihai 
Eminescu: “Sînt puţini cei ce suportă 
criza aceasta, scrie Sextil Puşcariu 
cu prilejul omagierii poetului, puţini cei 
ce, agonisindu-şi experienţa vieţii, 
nu-şi:pierd idealul tinereţii: aceştia sînt 
chemaţi să imprime timpului pecetea 
individualităţii lor” (Mihai Eminescu, în 
vol.:.S. Puşcariu, Cercetări şi studii, Ed. 
Minerva, Bucureşti, 1974, p. 525— 
526). 

Se cuvine să menţionăm faptul 
că Sextil Puşcariu a fost printre cei 
care nu şi-au pierdut idealul tinereţii, 
imprimînd timpului în care au trăit 
pecetea individualităţii lor creatoare, 
marcată de iubire de neam şi de 
credinţă în destinul lui, servindu-ne o 
lecţie de demnitate nouă, celor care 
venim după el. 


Lucia BERDAN 

Institutul de Filologie 
Română “Al. Philippide”, 
Departamentul de Istorie 
Literară şi Folclor, 

laşi 


TEMELIA CULTURII 
POPULARE 

ÎN CONCEPŢIA 
LINGVISTICA 

A LUI 

SEXTIL PUŞCARIU 


Despre Sextil Puşcariu şi 
problemele culturii populare reflectate 
în opera acestuia s-a ocupat 
profesorul universitar clujean Dumitru 
Pop într-un studiu de sinteză din 1977, 
reluat cu ocazia aniversării a 75 de 
ani de la înfiinţarea Institutului de 
Lingvistică din Cluj, care poartă 
numele ilustrului savant. 

Noi ne vom referi la unele 
probleme de concepţie, de organizare 
şi de funcţionare a unei Arhive (fie ea 
de lingvistică, de etnologie, de istorie 
literară etc.) aşa cum se reflectă ele 
în concepţia lingvistică a lui Sextil 
Puşcariu. La aceste probleme ne-am 
referit şi în comunicarea prezentată 
la Institutul de Lingvistică din Cluj, cu 
prilejul aniversării menţionate mai sus. 
Revenim asupra acestui lucru cu 
prilejul omagierii marelui savant, la 50 
de ani de la moartea sa, pentru că 
problemele în discuţie sînt probleme 
de largă perspectivă interdisciplinară 
şi se vor relua în fiecare epocă şi de 
fiecare dată trebuie să pornim de la 
ilustrele modele lăsate de înainte- 
mergătorii şi gînditorii acestui neam. 
Noi am numit această concepţie a lui 
Sextil Puşcariu (la care ne vom referi 
imediat) modelul Sextil Puşcariu. 
Am avut în vedere că acest model 
trebuie judecat în raport cu ceea ce 
se realizase înaintea sa în domeniul 

culegerii şi publicării materialelor de 
cultură populară şi cu cîştigurile 
moderne pe care generaţia sa le 
dobîndise în străinătate, cînd, pe 
durata studiilor, a putut fi în contact 
cu cele mai noi direcţii în lingvistică, 
etnopsihologie, cultură în general. 
Trebuie ţinut seama, de asemenea, 
de rolul deosebit de mare ce revine 
Transilvaniei în cunoaşterea şi 
valorificarea creaţiei populare, încă 


din epoca de formare a culturii 


naţionale. Toate manifestările de 
creaţie populară orală erau privite de 
învățații ardeleni ca valori ale bogatei 
noastre tradiţii culturale, ca izvoare 
ale istoriei noastre, ca argumente, 
alături de limbă, istorie, pentru ideea 
unităţii româneşti, a continuității de 
neam şi de teritoriu. Presa transilvană 
a avut un rol hotărîtor în stimularea 
acţiunii de culegere a folclorului. 
impresionantul Program publicat de 
George Bariț în “Foaie pentru minte, 
inimă şi literatură” din 7 mai 1838 avea 
caracter mobilizator şi patriotic. Cine 
va culege şi va trimite creaţii populare 
spre publicare “va pune merit nu puţin 
pentru naţia sa”. Apelul său se adresa, 
deopotrivă, şi românilor din celelalte 
provincii româneşti. Adunate nemijlocit 
din gura poporului, “neschimbate, 
neatinse”, “originale cum sînt, ai putea 
să scrii tomuri întregi” (“FPMIL”, 29 
decembrie 1838). 

Concepţia lui Sextil Puşcariu 
privind cultura populară în general, 
modul de abordare, datorează mult 
direcţiei noi, erudite, imprimate în 
Academie de savantul B. P. Hasdeu 
în discutarea culturii populare şi a 
modalităţii ei de valorificare şi studiere 
Ştiinţifică. Metoda comparativă impu- 
să de B. P. Hasdeu în studiile şi 
lucrările ce se discutau în Academie 
avea menirea să evite exagerările în 
apreciere şi să releve tocmai 
originalitatea noastră în cultura popu- 
lară, parte a patrimoniului universal. 
Sextil Puşcariu nu a avut numai voca- 
ţia de om de ştiinţă, de om de cultură, 
dar şi pe aceea de organizator de 
instituţii ştiinţifice: al Universităţii 
clujene, al Muzeului Limbii Române, 
al Muzeului Etnografic al Transil- 


vaniei, al Societăţii Etnografice . 


Române şi al Arhivei de Folclor a 

Academiei Române. Pînă la iniţiativa 
lui Sextil Puşcariu, Ovid Densusianu 
ceruse prin intervenţiile sale în 
dezbaterile Academiei, în 1920 şi 
1924, să se înființeze o Arhivă de 
Folclor pe lîngă Academie, care ar 
permite, pe baza unui plan sistematic 
de culegere şi publicare a materialului 
de literatură populară, scoaterea unei 
Enciclopedii a folclorului român şi a 
unui Atlas folcloric. În 1927 ia fiinţă, 
pe lîngă Ministerul Cultelor şi Artelor, 
Arhiva Fonogramică, condusă de prof. 
George Breazul, iar în 1928, la iniţiati- 
va lui Constantin Brăiloiu, ia fiinţă 
Arhiva de Folclor a Societăţii 
Compozitorilor Români, condusă de 
acesta. Sînt primele forme 
instituţionalizate, care adunau 
rezultatele muncii mai multor 
generaţii, nu atît ca materiale culese, 
cît, şi ca dezvoltare a acestei idei, 
ce îşi propuneau de la început, alături 
de o deschidere internaţională, mai 
ales o deschidere către propriii 
cercetători, către toţi cei interesaţi şi 
pregătiţi să poată întreprinde studii 
ştiinţifice asupra creaţiei populare. 
Prin intensa sa activitate la Academie, 
Sextil Puşcariu a receptat aceste 
direcţii ştiinţifice şi s-a raliat lor, prin 
formaţia sa de om de ştiinţă de stil 
enciclopedist. A avea mereu o viziune 
deschisă spre mai multe domenii, în 
acelaşi timp, este o condiţie necesară 
unui creator de metodă, de şcoală, de 
instituţii. Sextil Puşcariu a mers pe 
urmele lui B. P. Hasdeu, atît în ceea 
ce priveşte concepţia largă, cuprin- 
zătoare, asupra culturii populare, 
domeniu de interes şi de studiu pentru 
mai multe discipline, cît şi ca metodă 
de abordare ştiinţifică. In privinţa 
culegerii literaturii populare, Sextil 
Puşcariu a avut posibilitatea să dez- 
volte această etapă premergătoare 
cercetării propriu-zise, datorită speci- 
alizării sale ca lingvist, peniru care 
forma, circulaţia, frecvenţa cuvintelor 
au un interes covîrşitor. D. Pop în 
studiul citat, Sextil Puşcariu şi cul- 
tura noastră populară (din “AMET”, 
1977, p. 386), reproduce un pasaj 
dintr-un manuscris din octombrie 
1929, în care se relevă clar această 
concepție: “Aşa cum se pierd particu- 
larităţile de grai, vedem pierzîndu-se, 

deodată cu progresele civilizaţiei 
nivelatoare, urmele culturii populare, 
în înfăţişarea ei materială (etnografie) 
şi spirituală (folclorul)”. Apud acelaşi 
autor, D. Pop, găsim într-o scrisoare 


x» ua 


a lui Sextil Puşcariu ideea că “e însă 


timpul suprem ca să se culeagă 
aceste dovezi în strînsă legătură cu 
viaţa patriarhală... de o bogăţie şi 
valoare ştiinţifică mai mare decît la 
cele mai multe popoare”. De relevat 
aici, în afara ideii privind iminenţa 
culegerii dovezilor de cultură populară 
(materială şi spirituală), o idee cu care 
se confruntă şi mai acut cultura popu- 
lară la acest sfîrşit de secol, şi anume 
cea a raportului dintre rural şi urban 
(problemă dezbătută şi la recentul 
Simpozion Naţional de Etnologie, 
desfăşurat la Bucureşti, avînd 
genericul Foiclorul şi etnografia sub 
cupola Academiei Române, 8—12 
iunie 1998). . 

În sesiunerea generală a 
Academiei Române din anul 1932, 
Sextil Puşcariu cerea printr-un 
memoriu luarea de măsuri pentru 
organizarea culegerii şi conservării 
materialului folcloric românesc: 
literatură, obiceiuri, credinţe etc. şi 
propunea înfiinţarea unei Arhive de 
Folclor. În şedinţa din 26 mai 1930, 
Secţia Literară din Academie, în care 
fusese ales academician Sextil 
Puşcariu, hotăra înfiinţarea Arhivei de 
Folclor, care urma să funcţioneze în 
localul Muzeului Limbii Române din 
Cluj, al cărui director era Sextil 
Puşcariu. Organizarea acestei Arhive 
a fost încredinţată, la propunerea lui 
Sextil Puşcariu, lui lon Muşlea, care 
trebuia să redacteze şi “Anuarul 
Arhivei de Folclor”. Ideea-program a 
acestei Arhive, enunțată de lon 
Muşlea în articolul Academia 
Română şi folclorul, din “Anuarul 
Arhivei de Folclor”, an |, 1932, p. 6, 
era aceea după care “Cea mai impor- 
tantă chemare a Arhivei socotim că 
este organizarea unei culegeri cît mai 
grabnice a materialului nostru folclo- 
ric”, deci, aceeaşi idee a iminenţei 
culegerii materialelor de cultură popu- 
lară, ca bază pentru viitoare studii 


ştiinţifice, enunțată, cum am văzut, 


în lucrările lui Sextil Puşcariu. 
Publicaţia “Anuarul Arhivei de Folclor” 


era menită a înlocui cunoscuta 
colecţie “Din vieaţa poporului român”, 
editată de Academie atîţia ani şi care 
ajunsese să fie sufocată de materiale 
mai mult sau mai puţin autentice. Cu 
această nouă publicaţie, considera şi 
Mircea Eliade în 1935 în articolul 
Arhiva de folclor (din “Vremea”, 27 
noiembrie 1935, p. 2), “se va pune 
definitiv capăt diletantismului folcloric 
din România, care, ca şi celelalte 
specii de diletantism, a dăinuit prea 
mult”. Ilon Muşlea lansase un “Apel 
către învățătorii satelor”, care erau 
rugaţi să trimită “tot ce se poate 
culege ca material folcloric în ţinuturile 
lor de baştină şi să furnizeze anumite 
informaţii pentru cercetătorii din ţară 
şi din străinătate”, pe baza unor 
chestionare speciale. Acesta era 
sfatul lui Sextil Puşcariu, care, ca şi 
înaintaşul său de renume, B.P. Has- 
deu, considera chestionarele impor- 
tante ca orientare generală, un fel de 
schiţă pregătitoare pentru viitoarele 
cercetări, un preambul al unei cer- 
cetări propriu-zise. Ideile lui Sextil 
Puşcariu în privinţa organizării şi 
fiinţării ştiinţifice a unei Arhive de 
Folclor sînt preluate şi popularizate 
de colaboratorii săi în buletinul 
“Culegătorul” (1933) al Arhivei Etno- 
grafico-Folclorice a Muzeului Etno- 
grafic din Cluj, şi anume Romul Vuia 
şi lon Chelcea. Nu este întîmplător 
deci că lon Chelcea a fost chemat la 
laşi să organizeze Muzeul Etnografic 
al Moldovei şi a devenit fondator al 
acestei importante instituţii de cultură 
din capitala Moldovei. Într-un articol 
consacrat înfiinţării şi dezvoltării 
Arhivei Muzeului Etnografic din Cluj, 
lon Chelcea enunţa, pe urmele 
maestrului său Sextil Puşcariu, ideea 
modernă că: “Arhiva nu are în vedere 
numai simpla adunare de material, ci 
şi folosirea lui, prin faptul că este 
pusă la dispoziţia oamenilor de ştiinţă 
atunci cînd vor să studieze manifes- 
tările de ordin spiritual ce se leagă de 
fiinţa poporului nostru, precum şi de 
a popoarelor conlocuitoare” (în “Cule- 
gătorul”, |, 1933, nr. 1, p. 6). 

Ideea culegerii materialului 
folcloric paralel cu materialul lingvistic 
necesar studierii graiurilor, întocmirii 
atlaselor lingvistice regionale, îşi are 

sursa şi în mişcarea lingvistică euro- 
peană, dar şi în tradiţiile culturale 
autohtone de la B. P. Hasdeu încoace. 
În legătură cu concepţia clară despre 
Arhiva de Folclor, lon Muşlea sublinia 
următoarele aspecte, de comun acord 
cu concepţia şi îndrumarea maestru- 
lui său Sextil Puşcariu: în primul rînd 
trebuie conservat şi aranjat astfel ca 
să nu rămînă un material mort; ur- 
mează alcătuirea unor cataloage 
tematice, geografice. Scopul acestora 
este de a fi puse la dispoziţia cerce- 
tătorilor. De asemenea, Arhivava între- 
ţine legături şi cu institutele similare 
din străinătate, pe care le va servi cu 
informaţii din domeniul românesc (lon 
Muşlea, Academia Română şi fol- 
clorul, AAF, |, 1932, p. 7). 

Toate aceste elemente discu- 
tate pînă aici relevă locul culturii po- 
pulare în concepţia ştiinţifică a lui 
Sextil Puşcariu, ca parte a cercetării 
lingvistice, catemelie a unor serioase 
şi profunde studii de deschidere inter- 
disciplinară, în care rezultatele unui 
domeniu pot servi ca argumente 
ştiinţifice şi într-un domeniu apropiat. 
Numai astfel o cercetare se între- 
geşte, dobîndeşte o profunzime şi o 
libertate a ideilor care pot circula, 
precum cuvintele, dintr-un loc în altul. 
Punerea acestui valoros material de 
spiritualitate populară la dispoziţia 
folcloristului, lingvistului, istoricului, 
muzicologului, teologului, filosofului 
este, aşa cum au gîndit şi au făcut 
marii noştri înaintaşi, printre care şi 
savantul Sextil Puşcariu, un act de 
probitate ştiinţifică, de necesară 
deschidere spre noi orizonturi ale 
cunoaşterii. Şi în contemporaneitate, 
o cercetare modernă nu se poate face 
decît coroborînd. rezultatele muncii 
mai multor discipline, utilizînd surse 
de informaţii cît se poate de exhaus- 
tive. Or, nu toate marile arhive de 
folclor pe care le avem astăzi mani- 
festă această deschidere necesară pe 
care ne-au recomandat-o înaintaşii, 
cărturarii acestui neam. Uneori raţiuni 
şi orgolii personale obstrucţionează 
cursul firesc al cercetării, împiedică 
accesul cercetătorului, din orice colţ 
al tării ar fi, la un material care nu apar- 
ţine numai unei anumite regiuni sau 
zone, ci ne aparţine nouă, tuturor. Am 


pledat pentru această idee, cu argu- 
mente ştiinţifice, în studiul nostru 
Integrarea cercetării ştiinţifice în 
Arhivele de folclor, publicat, spre 
dezbatere, în revista “Academica”, nr. 
2, februarie 1993. Nici unul dintre 
conducătorii cunoscutelor arhive: de 
folclor din țara aceasta nu a avut 
nimic de comentat. Lucrurile au rămas 
cum le ştim. Fiecare se descurcă cum 
poate şi cum are noroc. Oricîte mate- 
riale ar publica dintr-o arhivă 
alcătuitorii acesteia, nici unul dintre 
ei nu va putea valorifica imensa canti- 
tate de material pentru a pune în 
circulaţie dovezile ştiinţifice de care 
avem nevoie în diverse studii. 
Prudenţa exagerată de care s-au 
înconjurat unele arhive nu aduce decît 
prejudicii adevărului ştiinţific. Din 
fericire, în buna tradiţie a şcolii 
clujene, Arhiva de Folclor lon Muşlea 
poate fi consultată de specialişti. 
Organizînd Muzeul Limbii Române şi 
Arhiva de Folclor, Sextil Puşcariu s-a 
gîndit să inaugureze şi o.sală de 
lectură, unde specialiştii să poată 
consulta ceea ce îi interesează. 
“Simpla adunare de material nu 
conduce nicăieri — spunea Mircea 
Eliade în articolul citat Arhiva de 
Folclor. În afară de adunarea, 
păstrarea şi clasarea documentelor 
folclorice, se pune problema înțelegerii 
lor, a semnificației lor spirituale.” 
Pentru aceasta este nevoie de o 
reprezentare larg naţională, şi nu re- 
gională, a fenomenului folcloric, de o 
colaborare între arhive, de un schimb 
de informaţii şi de un acces ştiinţific 
dirijat şi controlat al specialistului. În 
acest sens, exemplul marilor înaintaşi, 
printre care şi modelul Sextil 
Puşcariu, rămîne mereu carte de 
învăţătură şi de recitire. 

SEXTIL PUŞCARIU — 
DIRECTOR 
DE PUBLICAŢII 


La 4 ianuarie 1917, în ziua cînd 
împlinea vîrsta de 40 de ani, Sextil 
Puşcariu nota în jurnalul său, prefi- 
gurînd parcă derularea unor eveni- 
mente epocale pentru neam: “... îmi 
dau seama că anii tinereţii au trecut 
şi începe vremea cînd nu mai trăieşțti, 
numai pentru tine, ci mai ales pentru 
alţii”. “Aceşti alţii sînt înainte de toate 
copiii mei.” “Dar alţii mai sînt toţi de 
un neam cu mine.” Astfel medita omul 
care reuşise deja să acumuleze o 
vastă experienţă de viaţă, inclusiv în 
plan ştiinţific, pedagogic şi cultural. 
După strălucitele studii făcute în 
străinătate, după aprecierea ce i se 
făcuse la numai 29 de ani de către 
Academia Română, după prestigiul pe 
care şi-l dobîndise în rîndul oamenilor 
de ştiinţă din mai multe ţări, între care 
Austro-Ungaria, Franţa, Polonia şi, 
desigur, România, sosise, în sfîrşit, 
timpul ca Sextil Puşcariu să-şi pună 
în serviciul unei cauze mari, nobile, 
talentul de organizator, calităţile alese 
de cercetător ştiinţific, intuiţia de om 
politic onest, format în spiritul demo- 
craţiei autentice. Profesorul Sextil 
Puşcariu era pentru tineretul bucovi- 
nean — potrivit afirmațiilor lui Nicolae 
lorga făcute încă la 1908 —, “prin 
învăţătura, metoda sa ştiinţifică, 
talentul său de scriere şi vorbire, 
caracterul său hotărît şi purtările sale 
afabile, un om providenţia!”. 

Atunci, la început de an.1917, 
anul demarării unor primeniri atît de 
spectaculoase în lume, dar şi în 
provinciile româneşti aflate sub călcii 
străin, Sextil Puşcariu era decis să 
accepte cu luciditate surprizele desti- 
nului. lată de ce, asemenea lui lancu 
Nistor, prietenul său, “nu înţelege să 


rămînă izolat la catedra sa, ci se 
aruncă cu tot elanul temperamentului 
său în toiul luptelor politice”. Politica 
era interpretată de Sextil Puşcariu în 
sensul de luptă pentru izbînda 
românismului. 

incă în 1912, împreună cu lancu 
Nistor, la Bran, au pus la cale “încerca- 
rea unei acţiuni de luminare a opiniei 
publice printr-un periodic [...]. Vroiam 
să păşim făţiş împotriva politicianilor 
care uitau marile interese româneşti 
în meschinele lor lupte de partid”. 

Periodicul jinduit de cei doi 
bărbaţi avea să devină Glasul Buco- 
vinei. “Glasiştii” sau “republica glasis- 
tă” — cum îşi ziceau cu uşoară ironie 
colaboratorii primului ziar românesc 
independent din Bucovina — au înţe- 
les, în special graţie lui Sextil Puşca- 
riu, influenţa pe care o poate exercita 
presa asupra conştiinţei poporului. 
Este actuală şi astăzi pentru Nordul 
Bucovinei, pentru Basarabia, dar chiar 
şi pentru Ţară raţionamentul înainta- 
şului: “O sută de adunări populare nu 
pot face ceea ce o bună gazetă zilnică 
poate îndeplini cu uşurinţă: formarea 
unei opinii publice, adepţi înflăcăraţi 
ai unei idei”. Condiţia obligatorie fiind, 
desigur, ca “periodicul” să fie în mîna 
unor oameni luminaţi, pricepuţi, care 
fac “politica neamului”, ci nu a unor 
partide. 

În plan cronologic Glasul Buco- 
vinei este primul ziar ctitorit de Sextil 
Puşcariu, este publicaţia ce a develo- 
pat calităţile sale de conducător, dar 
şi de publicist neîntrecut, capacitatea 
lui de a aduna în jurul unor idei de 
importanţă majoră oameni de cultură, 
fruntaşi ai vieţii publice, pături sociale. 

Este antologică împrejurarea în 
care a apărut acest ziar. La sfîrşitul 
anului 1918 ştirile de peste Carpaţi şi 
din Ţara-Mamă întîrziau sau se 
dovedeau a fi foarte puţine. Erau 
suficiente însă semnalele pentru a 
decide că momentul oportun a sosit. 
“Acum da, vom începe!” îi răspundea 
cu promptitudine Sextil Puşcariu 
nerăbdătorului Alecu Procopovici, 
elevul şi apropiatul său, la 11 
octombrie 1918. “De acum, rămas bun 
cărţi şi hîrţoage! Cine ştie cînd vor 
sosi vremurile să mă pot retrage iar 
din vîrtejul vieţii publice cu voi, în 

liniştea camerei de lucru!” — 
consemna în aceeaşi zi profesorul şi 
omul de ştiinţă, dar înainte de toate 
cetăţeanul Sextil Puşcariu. 

Ideea viitorului ziar care urma să 
dea curs voinţei naţionale bucovinene 
avea să fie plămădită în casa lui Isidor 
Bodea, medic din Cernăuţi. Alături de 
un grup de oameni energici, precum 
s-au dovedit a fi iancu Nistor şi Gheor- 
ghe Tofan, Puşcariu va reuşi să cro- 
iască o nouă direcţie în politică, să 
concentreze toate forţele în jurul unui 
ideal înalt, peste vrăjmăşiile politice 
din acea vreme, ideal care atît în 
Bucovina, cît şi în Transilvania, era 
eliberarea de sub dominaţia străină şi 
unirea cu România. Mai tîrziu doctorul 
Octavian Gheorghian, referindu-se ia 
esenţa activităţii publiciştilor de la 
Glasul Bucovinei, preciza: “am ajuns 
să avem şi noi un jurnal care să 
reprezinte interesele româneşti fără 
considerare de partide”. Primul număr 
al ziarului l-a scris în întregime Sextil 
Puşcariu. Evenimentele se derulau 
vertiginos, încît unele articole trebuiau 
schimbate cu altele chiar în timpul 
cînd se tipărea ziarul. Din provinciile 
locuite de români soseau semne de 
încurajare. Lucru firesc, deoarece 
intenţia G/asului Bucovinei chiar de 
la bun început a fost de a informa 
cititorii asupra celor ce se petrec în 
toate provinciile româneşti. Mai tîrziu, 
cînd Sextil Puşcariu îi cerea lui lon 
Nistor, aflat la Bucureşti, să angajeze 
corespondenţi pentru Glasul Buco- 
vinei şi din alte zone, acesta îi 
răspundea: “atitudinea gazetei este 
foarte bună. Fiţi energici cînd trebuie, 
căci numai aşa ne vom impune. Sînt 
oameni care ascultă numai de frică”. 
Mai tîrziu ziarul cucerise o faimă bună 
şi devenise o adevărată tribună a 
vrerilor acestei părţi de ţară: Auto- 
ritatea crescîndă a publicaţiei este 
probată şi de mărturisirea telegrafică 
din 12.04.1919 trimisă de lon Nistor 
lui Sextil Puşcariu: “nu voi face nimic, 
fiţi siguri, fără avizul republicii 
glasiste”. 

Programul bucovinenilor, purtînd 
un titlu semnificativ şi sugestiv — Ce 
vrem?, datat 11 octombrie 1918, ziua 
iniţierii lui, este răspicat, conținînd 
formulări curajoase, care, aşa cum 


observa cineva dintre exegeţi, poate 
oricînd figura cu cinste în marile 
antologii ale demnităţii naţionale. 
Redactorul acestui program, nespe- 
cificat din motive lesne de înţeles, a 
fost Sextil Puşcariu, care de aici 
înainte va juca un rol foarte important 
în determinarea strategiei procesului 
de unire a Bucovinei cu Ţara. in mo- 
mente de justificată derută sînt sta- 
bilite liniile directoare ale unei atitudini 
politice ferme, democratice: “Vrem: să 
rămînem români pe pămîntul nostru 
strămoşesc şi să ne ocîrmuim singuri, 
precum o cer interesele noastre româ- 
neşti; Nu mai vrem: să cerşim de la 
nimeni drepturile care ni se cuvin, ci 
în schimbul jertfelor de sînge aduse 
în acest război — jertfe, mai dure- 
roase decît ale altor popoare — pre- 
tindem: ca împreună cu fraţii noştri 
din Transilvania şi Ucraina, cu care 
ne găsim în aceeaşi situaţie, să ne 
plăsmuim viitorul care ne convine 
nouă în cadrul românismului”. 

Glasul Bucovinei, aşa cum 
observă cercetătorii acestui segment 
din activitatea lui Sextil Puşcariu, dă 
măsura unei înţelegeri şi a unei 
receptări corecte a ceea ce era numită 
chemarea vremii: “simţim că astăzi 
nu mai e putere să ne poată opri din 
drum, şi precum cincizeci de luni am 
fost gata în fiecare zi să ne dăm viaţa 
fără să ne întrebăm de ce, acum, cu 
atît mai bucuros o aducem prinos, de 
va trebui, căci ştim ce ne va urma: o 
energie de fericire pentru neamul 
nostru”. 

Căpitan în armata austro-un- 
gară, directorul G/asului Bucovinei 
risca pentru articolele sale Curtea 
Marţială. Consecințele, deşi le ştia, i 
se păreau puţin periculoase, mai dra- 
matică şi irecuperabilă era considerată 
însă pierderea momentului oportun de 
a acţiona. incompatibilă cu fermitatea 
şi curajul adepților săi era atitudinea 
ezitantă a unor contemporani care îşi 
schimbau opiniile peste noapte. De-a 
dreptul nostimă este consemnarea de 
la 3 noiembrie 1918: “Am cetit proc- 
lamatia ce era să se publice în fruntea 
foii şi pe care aveam s-o iscălim toţi, 
ca s-o acoperim cu numele nostru şi 
să ne asumăm toată răspunderea. 
Penibil a fost momentul cînd unul 

dintre cei prezenți s-a rugat ca numele 
lui să nu fie tipărit; avînd el o chestie 
pendentă la Guvern, ar dori să parti- 
cipe deocomdată numai cu sufletul 
între noi”. Sextil Puşcariu continuă: 
“După frumoasele cuvinte ale unuia 
dintre noi (care a adăugat în alineatul 
din proclamație cuvintele “în cadrul 
românismului”, în contrapunere cu for- 
mula lui Onciul: “ca să dispunem 
singuri de soarta noastră” — n. n.), 
s-a primit unanim să tipărim şi aceste 
cuvinte, care anunțau unirea”. 

Acelaşi entuziast, a doua zi, 
împreună cu altul, a cerut să-şi ştear- 
gă iscălitura, căci s-a răzgîndit şi a 
găsit că nu e “conzult să aparem cu 
un astfel de program revoluţionar”. 
Între altele fie spus, asemenea 

“conzulturi” au determinat o întorsă- 
tură reprobabilă şi evenimentelor din 
Basarabia de după '89. 

Dar să revenim la replica dras- 
tică pe care întotdeauna calmul, 
potolitul Sextil Puşcariu a adresat-o 
oponentului: “La un moment dat 
Onciul îmi spuse între patru ochi: nu 
uita că eşti căpitan în armata 
austriacă şi că generalui Fischer are 
puteri dicreţionale în Bucovina. O 
vorbă din partea mea şi mîine ai 
apucat drumul trădătorilor de Patrie! 
l-am răspuns: sînt gata să port toate 
consecinţele. Dar una s-o ştiţi: nu va 
trece un ceas după ce Fischer va fi 
pus mîna pe mine şi dumneata nu vei 
mai fi între cei viil”. 


Celor care încercau să introducă 
elemente de derută, celor care, dînd 
curs politicii de partid, se contra- 
puneau mersului firesc al lucrurilor, 
Sextil Puşcariu le reproşa categoric: 
“Domnilor, noi am plecat cu trenul- 
fulger, spre o ţintă de la care nu ne 
vom mai abate. Dumneavoastră aţi 
scos capul pe fereastră ca să vedeţi 
pe unde trecem şi vîntul v-a luat pălă- 
ria. Acum vreţi să trageţi frîna de 
alarmă, pentru ca de dragul pălăriei 
să oprim trenul? Să creadă lumea că 
locomotiva noastră are un defect? Mai 
bine coboriţi binişor la prima staţie, 
întoarceţi-vă şi lăsaţi-ne pe noi să 
mergem înainte!”. 

Şi după 1989 unii şi-au pierdut 
pălăriile şi, cu părere de rău, trenul fu 
oprit la prima staţie, după care noi tot 
dăm îndărăt. La 1919 însă, Glasul Bu- 
covinei a încercat şi a reuşit să spul- 
bere mai ales “ultimul rest de respect 
şi teamă faţă de Austria, ultima 
rămăşiţă de admiraţie pentru armatele 
germane, pe care mulți nu voiau să le 
creadă încă biruite şi să pregătim 
terenul pentru o încredere oarbă şi 
necondiționată faţă de România”. 

Referitor la această etapă din 
activitatea sa, Sextil Puşcariu, care 
deja se afirmase ca publicist, ca om 
politic ce ştie să convingă şi să 
militeze pentru anumite idei, scria mai 
tîrziu, în 1927, la 4 ianuarie: “Toamna 
lui 1918 a fost desigur punctul culmi- 
nant în viaţa mea, căci ea aduse acea 

orgie de fericire pe care am aşteptat-o 
o viaţă întreagă, pentru care erau 
acordate toate coardele sufletului meu 
strunit pentru acest ideal. Rolul pe 
care l-am avut eu însumi la această 
unire a fost destul de mare pentru ca 
să am în suflet multumirea că am con- 
tribuit şi eu, după puteri, în realizarea 
visului”. 

Sextil Puşcariu a avut mereu 
conştiinţa că trebuie să fie un martor 
activ al marilor frămîntări, un angajat 
permanent în raport cu vremea şi cu 
marile ei probleme. Una dintre trăsă- 
turile definitorii ale publicisticii sale, 
puse şi în centrul activităţii publica- 
ţiilor pe care le-a condus timp de 30 
de ani, a fost respectarea adevărului, 
promovarea unei opinii oneste, care 
să răspundă intereselor cetăţeneşti şi 
naţionale. In acest sens Sextil Puş- 
cariu consemna: “Conştienţi de răs- 
punderea ce o ia asupra sa cel ce are 
chemare şi putinţa de a forma opinia 
publică, grija noastră de căpetenie va 
fi să ne ţinem la înălţimea unei prese 
cinstite. Vom căuta să ne păstrăm 
independenţa în orice condițiuni, spri- 
jinind, fără a face cult de persoane, 
pe cei ce vom avea convingerea că 
merită ajutorul nostru care nu se va 
degrada, însă, niciodată la nedemne 
laude de reclamă”. Cît de actuale sînt 
aceste deziderate cuprinse într-un 
articol din 13 ianuarie 1919 şi cum s-ar 
schimba faţa presei dacă publiciştii 
noştri ar urma barem parţial îndemnul 
lui Puşcariu de acum 80 de ani. 

Scrisorile către lon Nistor publi- 
cate recent într-o serie nouă a G/asului 
Bucovinei evocă vremuri trăite de 
nişte oameni cu bună pregătire 
ştiinţifică şi spirituală, cu marea 
dorinţă de a-şi vedea ţara întregită, 
cu certitudinea că militează pentru un 
alt destin al ei. “Mai tîrziu, odată, cînd 
cercetătorii vor căuta să reînvie, din 
firele G/asului, vremea de azi, în 
sufletul lor va trebui să se nască acel 
sentiment de admiraţie sinceră faţă 
de generaţia care a făcut unirea Buco- 
vinei şi a susţinut-o, pe care noi îl 
avem cînd vorbim de epoca Hurmu- 
zăcheştilor şi Kogălnicenilor ...” Şi în 
continuare: “Cum vezi din tipăriturile 
alăturate, am să scot ia 1 ianuarie o 
revistă al cărei scop principal este să 


arătăm străinătăţii că în ţară la noi 
există o bună înţelegere şi colaborare 
cu minoritățile” (Cluj, 17.11.23). 
Această publicaţie deveni Cultura, 
reprezentînd o largă deschidere pentru 
ştiinţă, literatură, artă în general şi care 
urma să tipărească articole scrise în 
limbile franceză, maghiară şi germa- 
nă. Proiectată să apară de 6 ori pe 
an, Cultura se stinge după o existenţă 
de numai 4 numere (ianuarie—iulie 
1924). 

Destinată cunoaşterii reciproce 
şi apropierii prin cultură a românilor şi 
a reprezentanţilor minorităţilor conlo- 
cuitoare, Cultura îşi propunea să fie 
“un organ de legătură intelectuală”, 
avînd menirea să prezinte imaginea 
reală şi complexă a vieţii literare, 
artistice şi ştiinţifice din România. În 
articolul-program al acestei publicaţii 
neobositul Sextil Puşcariu concretiza: 
“Despărţiţi de orice influenţă politică, 
noi vom avea curajul opiniilor noastre, 
dar vom păstra imparţialitatea la care 
ne obligă respectul nostru reciproc. 
Pornim la drum, cu speranţa că va 
creşte numărul celor care îşi întind 
mîna prieteneşte, deasupra barica- 
delor efemere, luînd drept deviză 
cultura”. 

La începutul deceniului patru Sex- 
til Puşcariu ctitoreşte o altă revistă — 
Drumul nou. Este un cotidian cu o 
durată de 168 de numere de la 11 mai 
1931 pînă la 7 decembrie 1931. Publi- 
catia rămîne importantă pentru anga- 
jarea politică şi socială a lui Sextil 
Puşcariu în realităţile vremii sale, pe 
care le receptează cu luciditate şi cu 
speranţa de a le influenţa prin atitudine 
militantă. Articolul-program al revistei 
subliniază: “... înţelegînd Glasul 
vremii, care ne cheamă la o mobilizare 
civilă, vom duce lupta grea de fiecare 
clipă, împotriva politicianului acapa- 
rator, a incapacității cocoţate fără 
ruşine la cîrmă, a necinstei ce a dat 
iamă în banul public şi a cinismului 
exploatatoriior nesăturaţi ai celui mai 
răbduriu dintre popoare”. 

Sextil Puşcariu îşi punea mari 
speranţe în viitorul unei asemenea 
publicaţii, dar, cu regret, realitatea 
crudă a dezminţit încrederea ilustrului 
savant. Deşi revista îşi propunea “să 
lupte pentru unitatea sufletească a 

românilor de pretutindeni, cerînd ca 
Ardealul să-şi.dea toată contribuţia sa 
la închegarea României, şi pentru ca 
să întărească credinţa sa într-un viitor 
mai bun”, publicaţia îşi încetează 
activitatea. Dispariţia publicaţiei este 
considerată: de către directorul ei “o 
dovadăcă la 13:ani de după unire — 
un organ independent, apărător al 
politicii româneşti în afară de mărun- 


tele preocupări de partid, nu poate: 


dăinui în Ardeal’. “Nu din cauza vreunei 
pane ne-am oprit în cale, zice cu 
durere autorul, ci. ducem maşina la 
garaj fiindcă ne-a încetat benzina. O 
facem: cu mult regret, dar încredinţaţi 
că eavatrebui pornită în curînd şi tot 
numai pe drumul nou pe care atiţi 
cititori ne-au urmărit cu credinţă”. 

De altfel, problema, cum am 
zice astăzi, mijloacelor financiare, l-a 
preocupat pe Sextil Puşcariu îndelung 
şi cu referinţă la toate cele 4 publicaţii 
fondate. Ultima despre care pomenim, 
dar care se înfăţişează după impor- 
tanţă. înaintea celorlalte, este, desi- 
gur, Dacoromania, publicaţie de 
anvengură pentru timpul cînd a apărut, 
1920 — 1948. Întemeiată şi condusă 
de Sextil Puşcariu pînă în 1943, cînd 
se publică sub conducerea unui 
comitet de direcţie, revista apare 
pentru ultima dată în 1948. Cea mai 
importantă revistă lingvistică a vremii 
pusă la cale de marele Sextil 
Puşcariu îşi încheia existenţa cu 
aceste zgircite, insuportabil de 
laconice rînduri: “In ultimul moment 
primim vestea morţii prof. Sextil 
Puşcariu, fondatorul Muzeului Limbii 
Române şi al Buletinului “Daco- 
romania”. Atît au putut relata foştii săi 
colegi, constrînşi să treacă sub tăcere 
numele lui Puşcariu, pentru care 
conducerea celor patru publicaţii a 
însemnat o experienţă dificilă, o 
aventură spirituală, necesară vremii 
respective, dar şi declanşării poten- 
telor spirituale ale savantului şi 
cetăţeanului Sextil Puşcariu. 

Grija manifeştă întru a asigura 
apariţia acestei importante publicaţii 
este evidentă: în:mai.toate dările de 
seamă: ce prefaţau: sau încheiau 
revista tipărită, de regulă, din cauza 
lipsei de mijloace financiare, cu 
întîrzieri. “Nici:Dacoromania, al cărui 


manuscript îi. cea mai mare parte era 
gata în iunie 1920, n-a putut apărea 
la timp. Institututul de Editură şi Arte 
Grafice “Ardealul” din Cluj, înţelegînd 
că o casă de editură trebuie să 
sprijinească, “chiar cu riscul neren- 
tabilităţii”, publicaţiile ştiinţifice primi 
în editură Dacoromania. În mod firesc, 
această carte se culegea: în timpul 
cînd tipografia nu era ocupată cu alte 
lucrări cu termen “Fix”, ceea ce expli- 
că întîrzierea ei. Cheltuielile nu puteau 
fi prea mult urcate prin procurarea 
unei hîrtii mai bune şi a unor semne 
diacritice speciale sau prin prea multe 
corecturi” (Dacoromania 1921, p. 
565—566.) 

În raportul anual din revista pe 
anii 1921—1922 Sextil Puşcariu nota 
următoarele: “Dintre lucrările ce aveau 
să se tipărească în “Biblioteca 
Dacoramaniei”, din cauza lipsei de 
fonduri şi refuzului primit de la diferite 
case editoare, nu s-a putut imprima 
nici una; deşi afară de cele trei anun- 
tate în buletinul pe anul trecut (p. 565) 
mai aşteaptă, gata de tipar, o a patra 
lucrare”. La rubrica “Gestiunea 
financiară” era precizat că din buget 
parveniseră 60000 lei, de fapt, 54000 
lei, după scăderea taxelor, necesităţile 
pe acest an indicau însă 251600 lei. 
Deficitul, aşa cum se procedează 
adesea şi azi, urma să fie acoperit 
prin donaţii care îl puneau pe marele 
om de ştiinţă într-o situaţie umilitoare, 
dar pe care nu o putea evita, şi care, 
de fapt, nu-l stînjenea, deoarece 
apariţia revistei era mai importantă 
decît orice. Consemniînd în fiecare 
număr motivele întîrzierii şi exprimînd 
cititorilor scuzele de rigoare şi dorinţa 
de a ajunge timpuri cînd Buletinul 
Muzeului va apărea cu regularitate, în 
1943 Sextil Puşcariu în al său, de 
altfel, ultim cuvînt de încheiere la 
Dacoromania notează: “Nădăjduim că 
de aci înainte vom fi scutiţi de 
asemenea întîrzieri a lucrărilor...”. 

Curînd lucrurile aveau să ia altă 
întorsătură, potrivnică, vreme îndelun- 
gată, Dacoromaniei şi întregii 
moşteniri puşcariene. 

Abia acum recuperăm opera şi 
ilustrul nume ale lui Sextil Puşcariu, 
care a fost, parafrazîndu-i spusele, un 
adevărat semănător de idei. 

AERE PERENNIUS 


În opinteala sa de a-i face pe 
moldoveni (care şi ei pînă la urmă tot 


români sînt) prezenţi în istorie cu mult - 


mai înainte decît românii şi de a atesta 
denumirea de “limbă moldovenească” 
cu mult mai devreme decît cea de 
“limbă română”, munchhausenul 
nostru autohton P. P. Moldovan a or- 
bit cu totul, pentru că acolo unde-i 
scris “valah”, “valahă” sau “român”, 
“română” el vede şi citeşte un singur 
cuvînt pe care l-a învăţat la şcoala 
propagandistică sovietică de 
îndobitocire a maselor: “moldovean”, 
“moldovenească”. Se conduce, adică, 
de principiul extrem de reuşit 
experimentat şi aplicat de propaganda 
comunistă: spune-i unui om din zori 
pînă-n seară că el e cocoşat şi acesta 
se va cocoşa neapărat. Aplicat la 
cazul nostru, principiul ar suna astfel: 
spune-i unui român basarabean sau 
transnistrean zi şi noapte că el nu-i 
român şi nu vorbeşte româneşte, ci e 
moldovean şi vorbeşte moldoveneşte, 
şi el pînă la urmă va accepta să de- 
clare că e moldovean şi grăieşte 
moldoveneşte. Cu o asemenea “con- 
vingere” şi “educaţie”, vorba ceea, şi 
ursul va începe a juca, şi privi- 
ghetoarea a lătra... 

P. P. Moldovan declară ex urbi 
et orbi că “denumirea moldove- 
nească pentru limba romanică vorbită 
de moldoveni a fost atestată docu- 
mentar, după cum afirmă O. Densu- 
sianu, de acum în anul 1485 în tratatul 
lui Ştefan cel Mare cu Polonia semnat 
în Camenița”! şi, drept “dovadă”, re- 
produce o notă a diacului regelui polon 
la acesttratat scrisă în latineşte: “Hec 
inscripcio ex valachico in latinum 
versa est, sed rex ruthenica lingua 
scriptum accepit". Am subliniat în 
textul latinesc al notei adăugate de 
secretarul regelui polon Cazimir 


cuvintele “ex valachico”, care nu 
înseamnă altceva decît “din valahă” 


(adică, în traducere: “din română”, 
dacă ne amintim că străinii îi numeau 


pe români valahi, iar limbii acestora 


îi spuneau valahă), dar care lui P. P. 
Moldovan i se năzar cu totul altfel (aşa 
cum ar vrea el să le vadă): “din 
moldoveneşte”. Fii atent, iubite 
cititorule: în textul original, scris de 


diacul polon în latineşte la data de 15 


sau 16 septembrie anul 1485, se 
vorbeşte de o limbă valahă şi nici urmă 
nu e de vreo limbă moldovenească, 
aşa cum declară Moldovan-ul nostru. 
Ba încă îl mai implică în afacerea sa 
murdară pe reputatul lingvist de talie 
universală O. Densusianu, care, aşa 
cum am demonstrat în articolul “Unde 
şi cînd a vorbit Densusianu despre o 
limbă moldovenească?'?, numai 
despre o limbă moldovenească n-a 
putut vorbi nicicînd. Pentru că, în 
convingerea marelui lingvist, exista o 
singură limbă vorbită de romanicii 
răsăriteni (altfel spus, de românii 
ardeleni, munteni şi moldoveni): limba 
română. 

Cum de-i trece prin gînd 
anonimului să spună că denumirea 
“moldovenească” e atestată 
documentar deja la 1485 cînd din text 
se vede clar că e vorba de o cu totul 
altă denumire: “din valahă” (ex 
valâchico). Ca să ne dăm seama de 
tertipul la care recurge iluzionistul 
nostru, e cazul să vă atenţionăm că, 
în continuare, el dă traducerea 
fragmentului latinesc din nota diacului 
polon în versiunea lui loan Bogdan, 
care, la 1913, editase la Bucureşti 
documentele originale din timpul 
domniei lui Ştefan cel Mare cu 
traducerea acestora în româneşte şi 
cu precizările şi comentariile de 
rigoare. Să urmărim, deci, cum îl 
citează el pe loan Bogdan: “Hec (la 
Bogdan cuvîntul începe cu literă mică 
— N.M.) inscripcio ex valachica (la 
Bogdan: ex valachico — N.M.) in 
latinum versa est, sed ex (la Bogdan: 
sed rex — N.M.) ruthenica lingua 
scriptum (la Bogdan: scriptam — 
N.M.) accepit”, ceea ce înseamnă că 
textul latinesc al tratatului (la Bogdan: 
tractatului — N.M.) din 1485 a fost 
tradus din moldoveneşte sau 

româneşte (subl. lui |. Bogdan, 
precizează anonimul. E adevărat, 
numai că Bogdan pune pe locul | 
termenul “din româneşte”: “din 
româneşte S. moidoveneşte — 
N.M.), pe cînd originalul dat regelui era 
rutenesc” (l. Bogdan. Documentele lui 
Ştefan cel Mare, vol. II, Buc., 1913, 
p. 373)”. Dat fiind că am încercat să 
explicăm în alt articol“ de ce după 
cuvintele “din româneşte” loan Bogdan 
adaugă: “S. moldoveneşte”, aici îi 
vom atrage cititorului atenţia că 
denumirea pe care traducătorul român 
l.. Bogdan o întrebuinţează în textul 
românesc de la 1913, cînd şi-a editat 
lucrarea sa capitală “Documentele lui 
Ştefan cel Mare”, anonimul Petre P. 
Moldovan o transferă într-un text scris 
cu aproape cinci secole mai devreme 
în limba latină în care nu se întilneşte 
decît denumirea “ex valachico” (“din 
valahă”). Curat orbul găinilor a dat 
peste zelosul nostru moldovenist 
Petre P. Moldovan dacă a ajuns să 
nu mai deosebească nici literele 
alfabetului latin!... 

Arătam, în legătură cu referirea 
lui Petre P. Moldovan la Densusianu, 
că pe ilustrul lingvist îl interesa, în 
lucrarea sa capitală, scrisă în limba 
franceză, nu atît atestarea în scris a 
denumirii de limbă română (pe 
Moldovan-ul nostru îl interesează 
tocmai această atestare, dar a 
denumirii de “limbă moldovenească” 
— N.M.), cît, mai ales, cele mai vechi 
monumente atestate de întrebuinţarea 
limbii române în scris. Acestea nu sînt 
mai vechi decît secolul al XVI-lea, 
constată savantul, deşi aceasta nu 
înseamnă că limba română n-ar fi fost 
folosită niciodată în scris cu mult mai 
înainte de epoca dată. Drept mărturie 
indirectă, spune Densusianu, ne-ar 
putea servi chiar nota diacului polon, 
conform căreia o variantă a tratatului 
lui Ştefan cel Mare cu Cazimir ar fi 
fost întocmită în scris în limba 
română: (“valahă”, cum îi zice diacul 
polon, în conformitate cu tradiţia 
străinilor de a-i numi pe români valahi 
şi limba lor română — limbă valahă). 
De altfel, Bogdan însuşi, comentînd 
traducerea latinească a variantei 
iniţiale întocmite, după opinia diacului 
polon, în limba lui Ştefan cel Mare 


(Valahă? Română? Moldovenească? 
— NM.), scrie: “E la mijloc, desigur, 
o eroare a copistului ulterior, care, 
neştiind că în cancelaria Moldovei se 
scria numai slavoneşte în sec. XV, 
şi-a închipuit că originalul a fost scris 
în româneşte”: (subl. n. — N.M.). 
După cum vedeţi, acelaşi Bogdan, pe 
care Petre P. Moldovan îl cita cu o 
satisfacţie deosebită cînd scrisese 
“din româneşte S. moldoveneşte” şi 
faţă de care ne îndemna să fim 
corecţi?, în acelaşi loc, în continuarea 
citatului reprodus de anonimul nostru, 
nu mai scrie că originalul tratatului ar 
fi fost scris “în româneşte sau 
moldoveneşte”, ci, aşa cum este cel 
mai exact:-“în româneşte”. Ca să-i 
treacă pofta Moldovan-ului de 
speculaţii! 

Pentru ca cititorul român din 
Basarabia de azi să nu creadă că 
renumitul slavist român ar fi tentat să 
delimiteze net nişte noţiuni paralele, 
popor român şi limbă română, pe 
de o parte, şi popor moldovenesc 
şi limbă moldovenească, pe de altă 
parte, cum lasă să se înţeleagă 
scriitura lui P. P. Moldovan, vom par- 
curge în continuare cu atenţie opera 
lui loan Bogdan, singura în stare să-l 
apere de scorniturile răuvoitorilor şi ale 
herostraţilor neamului. 

Cercetările documentelor vechi, 
scrise în limba slavonă, chiar dacă 
acestea sînt cronici moldoveneşti, 
constituie, după |. Bogdan, obiectul 
filologiei slavo-române, şi nu al uneia 
slavo-moldoveneşti, cum şi-ar dori-o 
P. P. Moldovan: “Cercetările cuprinse 
în publicaţia de faţă, scrie Bogdan în 
prefaţă la “Vechile cronici moldo- 
veneşti pînă la Urechia”, intră în 
domeniul filologiei slavo-române; 
obiectul lor sînt textele bulgăreşti, 
rusesci şi polonesci, în care ni s-au 
păstrat cronicele moldovenesci din 
sec. XV şi XVI”! (subl. n. — N.M.). 


` Deşi cronicile sînt moldoveneşti, 


Bogdan le traduce în româneşte (nu 
în rnoldoveneşte, cum ar zice un Stati- 
Moldovan): “... am crezut că va fi bine, 
pentru a le face accesibile unui cerc 
mai larg de cititori, să le însoțesc de 
traduceri românesci, căror am căutat 
a le da o formă cît se poate mai 
apropiată de stilul vechilor cronicari 

moldoveni”.* Referindu-se la letopi- 
seţele moldoveneşti de la Putna, 
Bogdan menţionează: “... Letopiseţul 
moldovenesc” al acestuia (se are în 
vedere cel editat de Urechia — N.M.) 
şi “letopiseţele noastre”, pomenite de 
dînsul în atîtea locuri, au fost scrise 
toate în limba slavonă, redacţia medio- 
bulgară, nu în limba română, cum 
am presupus cu toţii pînă acuma, 
induşi fiind în eroare de termenii lui 
Urechia “moldovenesc” şi “al nostru”. 
Despre Urechia, editorul vechilor cro- 
nici moldoveneşti, Bogdan scrie negru 
pe alb că acesta “este cel dintîi care 
a scris istoria Domnilor Moldovei în 
românesce""! (cursivul e al lui |. Bog- 
dan — N.M.). 

Pentru Bogdan nu există nici o 
îndoială că Moldova e tot o ţară 
românească, la fel ca Muntenia. 
Astfel, despre Letopiseţul de la 
Bistriţa istoricul ne spune că “este cel 
mai vechi letopiseţ moldovenesc şi 
cel dintîi letopiseţ scris în ţările 
române”, iar despre letopiseţul lui 
Miron Costin — că “ne dă o nouă şi 
frumoasă probă de talentul acestui 
cronicar moldovean şi de interesul 
cel mare al lui pentru studierea 
începuturilor ţărilor române şi 
pentru afirmarea originei noastre de 
la Romani...”. Pentru el nu există 
îndoială nici în ceea ce priveşte limba 
în care au fost scrise cronicile 
moldoveneşti după ce s-a renunţat la 
limba slavonă. Aceasta nu era, cum 
s-ar aştepta să audă vreun Vasile 
Stati, Artiom Lazarev, P. P. Moldovan 
şi C°, aşa-zisa limbă moldovenească, 
ci, spune Bogdan cît se poate de 
răspicat, limba română: “... pentru 
epoca de la 1359—1552 cu greu se 
vor mai găsi anale sau cronici nouă. 
Cercetărilor ulterioare asupra 
istoriografiei moldoveneşti le rămîne 
să umple golul dintre anii 1552—1596, 
cînd încetează istoriografia 
moldovenească în limba slavă şi 
începe cea în limba română”. Fiţi 
atenţi, vă rog: istoriografia e 
moldovenească, pentru că se referă 
la Moldova (deşi face parte în mod 
firesc din istoriografia română, alături 
de cea din Muntenia şi din Ardeal), 
dar limba în care sînt întocmite 
cronicile (deci, şi ale lui Neculce, 


Costin) este limba noastră cea româ- 
nă. Română, moldovene ruginit, cum 
ar zice Alecu Russo, şi nu moldove- 
nească, Moldovan-ule ienicerit! 
Referindu-se la locuitorii celor 
două principate istorice româneşti, 
Bogdan, ca şi predecesorul său Miron 
Costin, de studiul căruia se ocupă, nu 
vorbeşte de două neamuri, ci de unul 
singur — românesc: “Răsfoind 
manuscrisele polone ale bibliotecii 
Zaluski, astăzi aflătoare în biblioteca 
imperială din St. Petersburg, am dat 
peste o a treia încercare a lui Miron 
Costin (e vorba de Cronica Ţării 
Moldovei şi a Munteniei, 1648 — N.M.) 
de a expune pe scurt, în formă de 
scrisoare către un prieten al său, 
originea neamului românesc (subl. 
n. — N.M.), viaţa lui în veacul de 
mijloc, întemeierea principatelor 
Moldovei şi Munteniei şi starea 
acestora din timpul său”'. Aşadar, 
neam, şi nu neamuri, cum se 
exprimase odată preşedintele Snegur. 
In discursul său inaugural la 
cursul de limbi slave ţinut în 1891 la 
Universitatea din București Bogdan 
sublinia că românii rămîn români 
orişiunde ar locui, chiar dacă 
împrumută unele trăsături de la cei cu 
care convieţuiesc sau vin în contact: 
“Dacă aţi răsfoi “Nunta la Români” de 
dnul Marian, aţi constata că românii 
din Banat au multe lucruri comune 
cu sîrbii, iar cei din Bucovina şi 
Moldova cu Maloroşii”"7. Despre 
“moldoveanul” B. P. Hasdeu |. Bogdan 
spune că “D-sa are meritul de a fi fost 
primul între Români (nu primul între 
moldoveni, cum ar zice Moldovan-ul 
nostru piclişit — N.M.), care s-a folosit 
de bogatele sale cunoştinţe în dome- 
niul limbilor slave pentru studiul isto- 
riei române..."* (subl. n. — N.M.). 
lar Miron Costin “este cel dintîi Ro- 
mân care a căutat să facă cunoscută 
Europei originea noastră română şi să 
atragă prin aceasta simpatiile ei 
asupra noastră”. Despre lucrarea 
acestuia “Cronica Ţării Moldovei şi a 
Munteniei” Bogdan spune că “această 
încercare a lui Miron Costin e scrisă 
în limba polonă, într-o limbă foarte 
corectă şi chiar frumoasă pentru un 
Român care nu fusese între poloni 
de mulţi ani şi care în ţara lui avea de 

bună samă puţine ocaziuni să citeas- 
că şi să vorbească această limbă”"*. 

in ceea ce priveşte vitalitatea 
poporului român ţinut ca într-o men- 
ghină timp de secole în cleştele altei 
limbi şi al altei culturi loan Bogdan 
declară cu profeție în aceeaşi 
conferinţă inaugurală la care ne-am 
referit mai sus: “Dacă Românii cei 
vechi (e vorba de moldovenii şi 
muntenii care şi-au scris istoriografia 
în limba slavonă — N.M.) nu şi-au 
pierdut individualitatea lor naţională în 
zece veacuri de cultură slavonă, dacă 
ei au avut puterea de a şi-o asimila, 
fără să fie absorbiți de dînsa, ba 
absorbind ei înşişi pe cei ce le-au 
împrumutat-o, Românii de astăzi 
trebuiesc să aibă o înzecită încredere 
în vitalitatea lor'?. 

Vorbind de nişte localităţi din 
Basarabia, Bogdan nu spune că 
moldovenii le-ar numi astfel, ci peste 
tot întrebuinţează termenul românii: 
“Românii îi zic Chițcani (unei bălți — 
N.M.), ca şi satului din apropierea ei 
(rus. KuukaHbi), acesta îşi trage deci 
numele de la Chişca: Chişcani — 
Chițcani, cf. gîrlele lui Chişca. Lîngă 
sat se află balta Crivaia (orig. Kpu- 
Bas), pe ruseşte Osepo Kpusoe, pe 
rom. (sic! — N.M.) Strimba, Strîm- 
bu”2'. Despre satul Cobilnea din ţinutul 
Sorocii Bogdan spune că e numit de 
țăranii Români (Români, nu 
Moldoveni! — N.M.) Cobila ..."2. 

Comentînd cunoscutul mesaj al 
lui Ştefan cel Mare din 8 mai 1478, 
adresat dogelui din Veneţia, în care 
voievodul moldav îi aduce la cunoş- 
tinţă că ţara sa fusese atacată nu 
numai de turci şi tătari, ci şi de cealaltă 
Valahie, Bogdan nu ratează ocazia de 
a sublinia importanţa acestei mărturii 
pentru existenţa unei conştiinţe a 
originii comune a moldovenilor cu 
muntenii. Moldova fiind şi ea o Vala- 
hie, adică tot o ţară românească 
(Moldovlahia, cum mai era numită 
Moldova, şi înseamnă Ţara Româ- 
nească a Moldovei), ca şi cealaltă 
Valahie — aşa-numita Ţară 
Românească sau Muntenia: “In ital. 
l'altra Vlachia. Expresie interesantă, 
fiindcă e o dovadă pentru sec. XV de 
conştiinţa originii comune a Moldo- 
venilor cu Muntenii. Se ştie că Vla- 


chia, Valachia se numea nu numai 
Ţară Românească (adică Muntenia — 
N.M.), ci şi Moldova (Vlachia Maior, 
Vlachia Minor)”2. 

Ca orice român, loan Bogdan 
n-a evitat să folosească în scrisul său 
cuvinte ca moldovean, moldove- 
nesc, moldovenească, moldove- 
neşte atunci cînd se referea la o 
realitate din Moldova istorică; el însă, 
spre deosebire de “moldoveniştii” 
noştri cu minte obtuză, ştia prea bine 
că termenii menționați sînt 
subordonați termenului generic 
român, presupunîndu-l implicit, d.e.: 
Moidoviahia pentru el nu însemna 
decît Ţara Românească a Moldovei; 
domnitori moldoveni — domnitori 
români ai Moldovei; cultură moldo- 
venească — cultură românească din 
Moldova; cronici moldoveneşti — 
cronici româneşti scrise în 
moldoveneşte; traducere moldove- 
nească — traducere în limba română 
cu particularități proprii vorbirii din 
Moldova; în moldoveneşte — în 
româneşte, dar cu elemente specifice 
graiului local din Moldova etc., etc. 

“Moldoveniştii” opun cele două 
grupuri de cuvinte tocmai pentru a 
respinge ideea unirii cu Tara, pentru 
a îndreptăţi existenţa unui alt stat 
aparte (neromânesc), a unei alte 
naţiuni (neromâneşti), a unei alte limbi 
(neromâneşiti), a unei alte culturi 
ş.a.m.d. 

În prefaţă la opera sa capitală 
“Documentele lui Ştefan cel Mare”, 
loan Bogdan publica apelul Ministe- 
rului Instrucțiunii Publice cu ocazia 
comemorării a patru sute de ani de la 
moartea marelui voievod moldav către 
toate persoanele particulare sau 
instituţiile publice care posedă docu- 
mente din timpul domniei lui Ştefan 
cel Mare să le trimită Academiei 
Române, contribuind în acest fel la 
succesul unei publicaţii “menite să fie 
un monument vrednic de marele 
damn pe care Românimea întreagă 
(adică şi moldovenii, dar şi buco- 
vinenii, şi muntenii, şi ardelenii 
ş.a.m.d. — N.M.) îl serbează azi”2. 
El însuşi, însărcinat, prin decizia din 
5 iulie 1904, cu publicarea tuturor 
documentelor ieşite din cancelaria 
acestui domn, era conştient de marea 

responsabilitate, dar şi de onoarea ce 
i se făcuse de a înălța un monument 
mai durabil decît bronzul memoriei 
celui care este scump pentru toţi 
românii. “Înfruntînd aceste dificultăţi, 
am multumirea de a fi încercat să ridic 
marelui domn, a cărui memorie e 
scumpă tuturor Românilor (subl. n. 
— N.M.), un monument vrednic de 
faptele lui”%. 

Prin extindere am putea spune 
că în pofida vrerilor unor “moldove- 
nişti” zămisliţi în laboratoarele şcolii 
sovietice de denaturare a adevărurilor 
ştiinţifice, prin opera sa loan Bogdan 
a înălţat ţărilor româneşti, poporului 
român şi limbii române un monument 
demn de admiraţia şi stima întregii 
lumi ştiinţifice academice şi 
universitare oneste. Precum demne 
de admiraţia unei lumi sînt numele 
sacre scrijelate cu dalta pe răbojul 
istoriei: român, românesc, România. 
Mai trainice decît bronzul şi arama, 
mai strălucitoare decît aurul şi 
argintul. 


NOTE 


1 Moldovan, Petre P., Moldovenii 
în istorie, Poligraf-Service, Chişinău, 
1993, p. 89. 

2 A se vedea “Limba Română”, 
Chişinău, nr. 3-4, 1996, p. 32-39. 

3 Moldovan, Petre P., op. cit., p. 89. 

4 “Unde şi cînd a vorbit Densusi- 
anu despre o limbă moldovenească?”, 
ibidem. 

5 Densusianu, Ovid, Istoria limbii 
române, vol. ll. B., EŞ, 1961, p. 9. 

ê Bogdan, loan, Documentele lui 
Ştefan cel Mare, vol. |, Atelierele grafice 
SOCEC&Comp., Societatea anonimă, 
B., 1913, p.375. 

7 Moldovan, Petre P., op. cit., p. 89. 

8 Bogdan, loan, Vechile Cronici 
Moldovenesci pînă la Urechia. Texte 
slave cu studii, traduceri şi note... 
Bucureşti, Lito-Tipografia Carol G6bl, 
1891, p. VIII. 

Tot acolo. 

* Tot acolo, p. 37. 

“ Tot acolo. 

12 Bogdan, loan, Cronice inedite 
atingătoare de Istoria Românilor, B., 
Ed. Librăriei SOCEC& Comp., 1895, p. VII. 

13 Tot acolo, p. VIII. 


1 Tot acolo. 

15 Tot acolo, p. 141. 

' Publicat în 1894 în broşură 
aparte cu titiu! Însemnătatea limbilor 
slave pentru Români, B., Ed. Librăriei 
SOCEC& Comp. 

17 Bogdan, l., Însemnătatea 
limbilor slave..., op. cit., p. 23. 

18 Tot acolo, p. 28. 

1 Bogdan, loan, Cronice inedite..., 
op. cit., p. 152. 

1% Bogdan, loan, 
inedite..., op. cit., p. 142. 

2 Bogdan, l., Însemnătatea 
limbilor slave..., op. cit., p. 41. 

21 Bogdan, l., Documentele lui 
Ştefan cel Mare, vol. |l, p. 172. 

2 Tot acolo, p. 516. 

z Tot acolo, p. 348. 

2 Bogdan, loan, Documentele lui 
Ştefan cel Mare, vol. |, Hrisoave şi cărţi 
domneşti, B., 1913, p. X. 

3 Tot acolo, p. XVII. 

Vasile ROMANCIUC 


CAD LIN LITERE 


Sînt purtătorul de cuvînt al tăcerii. 


Plouă curat, cald, cad lin litere 

din alfabetul ceresc — 

dacă aş putea alcătui din ele 

cuvinte, 

aş trăi bucuria unor poeme de dragoste 
dumnezeieşti. 


Visez de mult o poezie de dragoste, 
o poezie neobişnuită, 

în care sentimentele pot fi citite 

şi înţelese 

fără dicţionarul de neologisme, 

fără dicţionarul de arhaisme. 


Sentimente care se văd 
graţie propriei lor lumini. 


Sentimente care, 
pentru-a se face-auzite, 
nasc liniştea mai întîi. 


Sînt purtătorul de cuvînt al tăcerii. 


VĂD IARNA VENIND 


Mă uit în urmă. Văd 
trecutul — 

un codru 

de arbori genealogici. 


Privesc înainte. Văd 

iarna venind. 

larna vine mai repede 

decît toate celelaite-anotimpuri. 

Frigul aspru ascute topoarele. 

Ministrul Sobelor îşi întreabă consilierii 
ce fel de copaci sînt arborii genealogici 
şi dacă ard bine. 


Lună nouă — ce zîmbet rece, 
ce zîmbet ironic... 


BĂTRÎNA DOAMNĂ POLI 


Bătrîna şi fardata doamnă Poli 
(prenumele deplin — Politica) 
rămîne în continuare... 
seducătoare. 


Are o intuiţie grozavă — 

îi simte imediat pe cei care 

se gîndesc mereu doar la PATrie: 

ăsta-i al meu, zice, 

ăsta — se vede de la o poştă — 

a făcut multe antrenamente 

de iubit poporul, 

ăsta ştie că mărul discordiei nu face viermi. 
ăsta ştie că gloria 

este înălţimea de la care urmează să cazi, 
ăsta ştie, diavolul, 

că adevărul nu-i o minciună întoarsă pe dos. 


Politica (prescurtat — Poli) — sultană 
cu harem de bărbaţi. 


E dată naibii băbuşca — 

ce face, ce drege 

cu cei pe care-i alege, 

numai ea ştie, numai ei ştiu: 
burtă le creşte la toţi, 

dar nu naşte nici unul nimic. 


TEMĂ (TEAMĂ) BASARABEANĂ (II) 


(din jocurile de cuvinte ale istoriei) 


Prut — 
trup 
rupt. 


TEMĂ (TEAMĂ) BASARABEANĂ (Ill) 


Bunelul meu lustin 
era pescar. 

Mama îşi aminteşte 
o vorbă de-a lui, 

plină de-adîncă tristeţe: 
“În rîurile de hotar, 
în rîurile de hotar, 


peştii 
mor de bătrineţe... 
peştii 


mor de bătrîneţe 

în rîurile de hotar, 
în rîurile de hotar...” 
Bunelul meu lustin 
era pescar. 


UN IZVOR ÎNSETAT 


Aş vrea să nu se mai întrerupă 
visul acesta —tu şi eu... 

e ca un film de dragoste după 
scenariul lui Dumnezeu... 


mi-e dor... mi-e dor de-o privire a ta, 
de-un zîmbet al tău mi-e dor... 

e ca şi cum un izvor ar înseta 

şi ar bea din alt izvor... 


tu şi eu... clepsidră din două inimi — 

nu măsoară timpul, preface iubirea în veşnicie... 
ce-i iubirea? ce-i veşnicia? nu ştie nimeni... 
Dumnezeu ştie... 


OPREŞTE-TE ŞI ASCULTĂ 


Ştii ce înseamnă 
Singurătatea însingurată? 
Tristeţea tristă? 

Lacrima înlăcrimată? 
Durerea îndurerată? 

Dacă vrei să afli ceva 
despre toate acestea, 
opreşte-te, nu te grăbi, 
opreşte-te şi ascultă: 
cîntă cucul în cimitir... 


cîntă cucul în cimitir... 

lon IACHIM 
Chişinău 


COMPUNEREA 
ŞCOLARĂ — ACT 
DE CREATIVITATE 


1. COMPUNERI CU TEME 
LITERARE 


Dacă noţiunile ştiinţifice de 
teorie sau istorie literară pot fi predate, 
atunci opera în sine nu se predă, ci 
se receptează. “Opera literară trebuie 
receptată de către elevi, sub îndru- 
marea profesorului, în ceea ce are 
specific ca artă, fiecare operă pretîn- 
du-se la o abordare proprie, parti- 
culară, în funcţie de trăsăturile sale 
interne. Criteriile cu care se apreciază 
sînt cele specifice modalităţii literar- 
artistice de reflectare.” 

Profesorul îi ghidează pe elevi, 
îi ajută să înţeleagă opera, să simtă 
parfumul acesteia; modul în care re- 
ceptează elevii opera se apropie în 
mare măsură de "imaginea" pe care 
o are profesorul în legătură cu această 
operă. Dar viziunile nu se suprapun, 
nu sînt identice. Orşice operă este 
citită şi receptată într-un fel unic, de 
fiecare individ în parte. 

“Cîndva s-a reuşit a fotografia 
ochiul unui peşte. Fotografia a întipărit 
un pod de cale ferată şi cîteva detalii 
de peisaj, dar legea optică a privirii 
de peşte a arătat toate acestea într-un 
mod cu neputinţă de deformat. Dacă 
am reuşi să fotografiem ochiul poetic 
al profesorului N sau al poetului cuno- 
scător NN, cum îl văd ei, de exem- 
plu, pe Puşkin “al său”, am căpăta o 
imagine nu mai puţin neaşteptată 
decît lumea vizuală a peştelui. 

“Deformarea operei poetice la 
receptarea ei de către cititor constituie 
un fenomen social absolut necesar, a 
lupta cu el e greu şi fără folos: e mai 
uşor a electrifica U.R.S.S., decît a-i 
învăţa pe toţi cărturarii să-l citească 


pe Puşkin, aşa cum e scris, dar nu 
aşa cum o cer interesele lor spirituale 
şi le-o permit capacităţile lor inte- 
lectuale”?. 

Nu e de mirare deci faptul că în 
legătură cu sonetul 94 al lui Sha- 
kespeare au fost enunțate 4096 de 
idei, că fiecare cititor are o imagine 
proprie despre “Război şi pace” de 
Tolstoi,că există atîţia Hamleti cîţi şi 
cititori?. 

Studieria textelori literare în 
gimnaziu şi liceu,“obiectivizarea” 
acestora se face, mai ales, prin 
intermediul comentariului literar (oral 
şi scris). Compunerea şcolară a fost 
şi rămîne forma esenţială de activitate 
practică în şcoală; la orele de com- 
punere elevii deprind arta de a 
organiza texte orale şi scrise, ne- 
cesare pentru comunicarea umană. “A 
comenta un text literar înseamnă a-i 
dezvălui trăsăturile caracteristice care 
fac ca acest text să fie literatură, 
adică mesaj exprimat într-o formă spe- 
cifică (...). A comenta un text în- 
seamnă a-i dezvălui atît elementele 
de text, cît şi pe cele de subtext, 
precum şi mijloacele de exprimare a 
acestora...” 

Mai simplu spus, comentariul 
literar este compunerea unui gimnazist, 
licean despre “compunerea” unui 
scriitor. 

Şi în trecut, şi în prezent aceste 
lucrări literare ale elevilor au fost şi 
sînt ordonate de profesor. În acest 
scop “în cadrul compunerilor cu teme 
literare se urmăreşte: perfecţionarea 
deprinderilor de comentare a unor 
opere literare diverse, elaborarea unor 
mici studii de critică literară, ela- 
borarea de paralele literare, recenzii, 
caracteristici, sinteze literare, prezen- 
tări de cărţi, studii, reviste etc., 
dezvoltarea capacităţii de a susţine 
liber otemă literară sau interdisciplinară”*. 

Este naiv şi nepedagogic să 
aştepţi ca elevul să alcătuiască 
lucrări (compuneri) sub influenţa 
mediului înconjurător (natură, televizor 
etc.). Creaţia apare prin intuiţie doar 
la puţini copii şi în cazuri foarte rare. 
Elevul va scrie un text cu atît mai bine, 
cu cît va avea mai multe exemple 
venite de la profesor. După cum 
afirma Bertrand Schwartz, "creati- 

vitatea se învaţă, chiar dacă nu se 
învaţă ca fizica sau ca tîmplăria. Ar fi 
mai nimerit să spunem... că se 
descătuşează sau că se dezvoltă"?. 

Fireşte, îl vom călăuzi pe elev 
în încercările lui, îi vom prezenta 
modele, de care ar putea să se 
conducă, căci numai aşa se ajunge 
la independenţa creatoare, la origi- 
nalitate. Dacă vedem că lucrările 
elevilor dintr-o anumită clasă sînt 
confuze, nu respectă consecutivitatea 
logică, autorul sare de la un gînd la 
altul, vom apela cît mai des la planul- 
model, alcătuit de învăţător sau de 
învăţător în colaborare cu elevii. E 
greşită părerea: i-am învăţat să 
alcătuiască planul lucrării în clasele 
4 şi 5, mai departe să se descurce 
singuri. De vreme ce elevul nu se 
pricepe a scrie o compunere înche- 
gată, înseamnă că n-a asimilat acele 
cunoştinţe si, în afară de aceasta, nu 
trebuie să uităm că materia în clasele 
mari se complică, deci şi efortul 
elevului, pentru a o disocia, sintetiza, 
trebuie să fie mai mare. E necesar ca 
din cînd în cînd să le prezentăm 
elevilor planuri-modele. lată unul la 
tema: “Alexandru Donici — fabulist”. 

Epigraful: “Donici, cuib de- 
nţelepciune” (M. Eminescu). 

|. Introducere: 

a) Fabula pînă la Donici (Sta- 
mati, Asachi). 

II. Conţinutul propriu-zis: 

1. Opoziția dintre oamenii muncii 
şi clasele exploatatoare în fabulele lui 
Donici. Satirizarea exploatatorilor. 

a) "Frunzele şi rădăcina”; 

b) “Lupul nazîr”; 

c) “Elefantul în domnie”; 

d) “Vulpea şi Bursucul” (cinov- 
nicii care înşeală poporul). 

2. Critica metehnelor omeneşti. 

a) “Măgarul şi Privighetoarea” 
(prostia, incapacitatea de a aprecia 
adevărata valoare a lucrurilor); 

b) “Antereul lui Arvinte”; 

c) “Două poloboace” (elogiază 
modesta şi ia în derîdere lauda 
deşartă); =- 

d) “Greieraşul şi furnica”; 

e) “Giîştele” (cei ce se laudă cu 
faptele strămoşilor). 

3. Măiestria de fabulist a lui 
Donici. 


4. Cel mai distins fabulist 
român. 

III. încheiere: 

a) Continuarea tradiţiei (Cărare, 
Tarlapan ş.a.).! 

Studierea textelor literare în 
şcoală prin intermediul comentariilor 
literare presupune anumite repere. În 
ordinea aceasta de idei, este cunoscut 
algoritmul lui Gustav Lanson (analiza 
tradiţională), precum şi analizele 
parţiale, stucturale, semiotice, sti- 
listice etc. 

“Ceea ce ni se pare demn de 
subliniat este faptul că un comentariu 
nu trebuie să parcurgă în mod 
obligatoriu toate relaţiile sau nivelurile 
operei supuse investigaţiei, ci, în 
funcţie de clasă, de specificul 
textului, profesorul va canaliza 
discuţia asupra aspectelor semni- 
ficative, relevante ale textului. Tehnica 
este comparabilă cu aceea a utilizării 
reflectoarelor în timpul unui spectacol. 
Unghiul de “luminare” trebuie să fie cel 
adecvat operei şi viziunii profesorului 
asupra posibilităţilor înfăptuirii co- 
mentariului, profesorul avînd rol de 
regizor”*. 

În funcţie de scopurile comen- 
tariilor literare, acestea pot fi compu- 
neri de analiză totală a operei (mai 
ales a poeziilor), compuneri de analiză 
a tematicii şi mesajului, compuneri de 
caracterizare a personajului literar, 
prezentări generale, compuneri literar- 
artistice (“Citindu-l pe Eminescu”, 
“Lucian Blaga — zeul metaforei”), 
compuneri-raţionamente, compuneri 
de analiză paralelă etc. 

O formulare de tipul: “Dănilă 
Prepeleac” de lon Creangă solicită de 
la elevii-autori de comentarii literare 
atît o prezentare generală a poveștii 
crengiene, cît şi (mai ales) o 
caracterizare de esenţă a personajului 
central. O variantă-model (nu unică, 
fireşte) ar putea fi următoarea: 

“Dănilă Prepeleac”, ca şi cele- 
lalte poveşti ale lui lon Creangă, are 
viguroase rădăcini folclorice. Marele 
scriitor a modificat şi a îmbogăţit 
motivele populare cu noi elemente, 
imprimîndu-le, în plus, pecetea 
geniului său umoristic. 

“Dănilă Prepeleac” vede lumina 
tiparului în anul 1876, în revista 

“Convorbiri literare”, şi este prima 
operă din "trilogia" cu motivul ne- 
curaţilor (ulterior Creangă va scrie 
“Povestea lui Stan Păţitul” şi “Ivan 
Turbincă”). 

În povestea despre Dănilă realul 
şi fantasticul se îmbină atît de firesc 
şi armonios, încît cititorul are senzaţia 
unui neobişnuit foarte cunoscut. 
Scena cînd Michiduţă chiuie este de-o 
grandoare fantastică aparte: “Atunci 
dracul se crăceşte c-un picior. la 
asfinţit şi cu altul la răsărit; s-apucă 
zdravăn cu mîinile de torţile cerului, 
cască o gură cît o şură şi, cînd chiuie 
o dată, se cutremură pămîntul, văile 
răsună, mările clocotesc şi peştii din 
ele se sparie; dracii ies afară din iaz 
cît frunză şi iarbă! Şi oleacă numai 
de nu s-a risipit bolta cerului”. După 
acest chiuit îngrozitor, Dănilă ar fi 
trebuit să-şi piardă firea. Lucru care 
nu se întîmplă. El “audiază” al doilea 
şi al treilea chiuit ale dracului, după 
care, folosind obiecte obişnuite, reale — 
ştergarul gros şi drughineaţa de stejar — 
îl leagă pe drac la ochi şi îl 
pocneşte în modul cel mai direct cu 
bita în cap. 

Dracii sînt puternici (şi pri- 
mejdioşi!) prin fantastica lor forţă 
fizică; Dănilă (în partea a doua a 
poveștii) se descurcă de minune, deşi 
nu este decît un simplu ţăran. 

Să zăbovim niţel la eroul cen- 
tral. 

Ţinînd cont de conţinut, po- 
vestea poate fi împărțită în două părți 
distincte: în prima avem imaginea unui 
ţăran mărginit, redus; la minte, care, 
în urma unor schimburi dezavanta- 
joase pentru el, îşi pierde boii voinici 
şi frumoşi. Cea de-a doua parte ni-l 
arată pe Dănilă “chitit la minte şi 
chibzuit la trebi”; el dă dovadă de 
inteligenţă şi mult spirit. Drept 
consecinţă, eroul ajunge posesorul 
burdufului cu galbeni, care-i asigură 
lui şi urmaşilor săi o viaţă îndestulată, 
lipsită de griji. 

Creangă, doar în cîteva pagini, 
de-o densitate epică remarcabilă, 
realizează o metamorfoză uluitoare a 
personajului: dintr-un nechibzuit 
Tîndală, ce coboară pe scara prostiei 
omeneşti pînă la fuscelul cel mai de 
jos, Dănilă devine un Păcală şiret şi 


inteligent, care cîştigă în mod specta- 
culos competiţia cu dracii. Fireşte, în 
viaţa cotidiană această schimbare 
rapidă nu e posibilă, povestea însă 
scurtează drumul lung al eroului de la 
prostie la ingeniozitate. 

Prostia omenească este o 
meteahnă condamnată totdeauna de 
popor, dar chiar atunci cînd Dănilă dă 
în gropi, cititorul are faţă de el o 
atitudine plină de înţelegere; perso- 
najul s-a angajat într-un joc de noroc 
în care nu-i merge şi pace. De altfel, 
sorții de izbîndă ai lui Dănilă erau prea 
mici, fiindcă ţăranii negustori sînt mai 
vicleni decît dînsul. După această 
experienţă amară — “Nevoia îl învaţă 
pe cărăuş” —, “Dănilă mai prinsese 
acum la minte”. “Gheşeftul” cu propriii 
boi, apoi pierderea boilor lui frate-său 
l-au învăţat cîte ceva. Acum trebuia 
să se ivească un prilej, ca să-şi 
demonstreze şi el superioritatea 
intelectuală. Şi autorul îi acordă 
această şansă. 

Vom reţine faptul că Dănilă 
cîştigă competiţia fără ajutorul vreunei 
puteri fantastice; el contează numai 
pe sine, lucru care îl face deosebit de 
simpatic în ochii cititorului. Să ne 
reamintim că în poveştile populare 
chiar şi Făt-Frumos iese din grele 
încercări graţie unor obiecte mira- 
culoase sau ajutorului acordat de alţii, 
ceea ce l-a determinat pe George 
Călinescu să remarce caustic: “Tot 
norocul eroului (al lui Făt-Frumos — 
1.1.) se datoreşte deci unor fapte bune, 
isprăvile sînt îndeplinite, din recu- 
noştinţă, de alţii”. 

În povestea lui Creangă Dănilă 
nu are de la cine aştepta ajutor şi nici 
nu-l aşteaptă; el sfidează singur răul 
şi iese învingător. Ce-i-drept, are şi 
“pierderi de război” — ochiul care i-a 
plesnit, după ce a fost blestemat de 
drac. 

Dănilă Prepeleac are profunde 
semnificaţii umane: el ne reprezintă 
pe noi toţi, fiindcă oricare om devine 
mai deştept doar în urma anumitor 
experienţe, încercări. Desigur, atît 
prostia, cît şi inteligenţa lui Dănilă sînt 
exagerate, scoase în lumină. Lucru 
firesc pentru poveste”. 

În practica şcolară, gimnaziştilor 
şi liceenilor li se propune, deseori, să 

realizeze analize paralele ale unor 
opere în baza comunității tematice sau 
a asemănării dintre personaje. Un 
model ar putea fi: “Amintiri din 
copilărie” de lon Creangă şi “Din 
calidor” de Paul Goma. 

Mult cunoscutele “Amintiri...” 
crengiene şi mai puţin cunoscutul ro- 
man al lui Goma evocă vîrsta de aur, 
copilăria. Două copilării, la distanţă de 
un veac. 

Ambele lucrări epice au cîte un 
personaj narator (scriitorul matur) şi 
cîte un erou central, care dă farmec 
naraţiunii. La Creangă intervenţiile 
directe ale scriitorului matur sînt mai 
puţine (dialogul personajului povestitor 
cu cugetul său, digresiunile lirice de 
la începutul capitolelor), la Goma 
aceste "imixtiuni' sînt frecvente, cînd 
se dezbat probleme de politică şi de 
istorie. 

Aşadar, centrul universului 
pentru Nică al lui Ştefan:a Petrei este 
satul Humulești. Aici a văzut lumina 
zilei “boţul de humă”, aici începe a 
învăţa alfabetul vieţii, aici revine după 
plecările sale la şcolile din Broşteni, 
Tîrgul-Neamţ, Fălticeni. 

Satul copilăriei se deosebeşte 
de celelalte — poate oare fi altfel?! — 
prin frumuseţe, prin bunăstare: “Ş-apoi 
Humuleştii, şi pe vremea aceea, nu 
erau numai aşa, un sat de oameni fără 
căpătii, ci sat vechi răzăşesc, 
întemeiat în toată puterea cuvîntului: 
cu gospodari tot unul şi unul, cu flăcăi 
voinici şi fete mîndre (...); cu biserică 
frumoasă...”. Creangă, vestit prin 
ironia sa, scriitor ce rîde şi de sine, şi 
de alţii, nu admite nici o umbră de 
zeflemea la adresa satului său. 

Paul Goma, un continuator modern 
(şi destoinic) al lui Creangă, a 
înmugurit într-un univers basarabean, 
iar “calidorul casei din Mana este 
buricul pămîntului”, laitmotiv reluat de 
multe ori pe parcursul romanului. 
Autorul găseşte şi o explicaţie po- 
etică a cuvîntului “calidor” (galerie, 
cerdac, verandă). Şi anume: “dor fru- 
mos”. Mănenii, harbuzari pătimaşi, se 
întreceau la făcut prepeleci (un fel de 
podeţe pe stîlpi înalţi de lemn, ridicate 
prin harbuzării): “Unele erau pe trei 
stîlpi, altele pe patru, dar erau şi pe 
şase, pe opi! — şi numai din stejar 


bun, de Codru!”. Mai aveau cei din 
Mana pasiunea acoperişurilor fru- 
moase, “din şindrilă — dar ce şindrilă, 
din stejar fiert în oloi şi descîntat, 
lucrat bucată cu bucată, uneori 
şlefuită, nu de puţine ori colorată...” 
Unde mai pui că sătenii improvizau şi 
“muzicuţă” la streşinile caselor — 
agăţau de ele mulţime de clopoței şi, 
“cînd bătea vîntul, să te tii clopoţeală”. 

Icoana primelor zile de şcoală 
zugrăvită de lon Creangă este senină 
în pofida “Calului Bălan” şi a “Sfîntului 
Neculai”. Mai erau pe aproape bădiţa 
Vasile, mama, tata, ba şi părintele 
loan îi îmblînzea cu pitaci şi colaci 
din biserică. Să nu uităm nici de 
Smărăndiţa, fiica părintelui: “Am o 
singură fată ş-oi vede eu pe cine mi-oi 
alege de ginere”. Mulţi cercetători 
literari — şi nu în ultimul rînd George 
Călinescu — au vrut să vadă în 
relaţiile dintre Nică şi Smărăndiţa popii 
mai mult decît ne spune autorul. 
Credem că-s îndreptăţiţi s-o facă. Deşi 
Creangă preferă reticenţa, o expe- 
rienţă amoroasă de copil a avut fără 
doar şi poate. 

in schimb Paul Goma, con- 
generul basarabean al marelui po- 
vestitor, istoriseşte cu o plăcere 
deosebită cazuri şi necazuri (!) cu 
"păsărica ei cea mititică; şi tremurică 
şi spărieţică”. Mă rog, proza modernă 
(or, Goma este un scriitor modernist 
în sensul bun al cuvîntului) nu se mai 
sfieşte de nuduri. Experiențele de 
dragoste (de obicei cu fete mai mari), 
incredibil de multe, sînt descrise în 
mod naturalist, dar naturalismul este 
oarecum “îmblînzit” de perifraze 
poetice: “floare muşcătoare, fructă 
abia ructă”. “Floarea Darurilor. N-am 
pătruns acest dar floresc, dar i-am 
gustat: Poama Raiului”. 

Şi lon Creangă, şi Paul Goma 
nu urmăresc o ordine strict cro- 
nologică a desfăşurării evenimentelor, 
ambii autori selectînd mai ales 
momentele şi evenimentele care au 
frapat imaginaţia copilului, care au 
contribuit, în mare măsură, la consti- 
tuirea eroului. Modelarea personajului 
este influenţată de consăteni. Nică e 
în contact cu oamenii buni şi harnici, 
generoşi şi întreprinzători: mama 
Smaranda, tatăl Ştefan, dascălul 

Vasile, moş Chiorpec... Şi micul Paul 
are în preajma sa oameni care-l iubesc 
şi îl “cioplesc” (modelează) spre bine: 
mama Maria, tatăl Eufimie, Moş 
lacob, Mătuşa Domnica... “Din calidor” 
are ca personaj central un fiu “de 
cadre didactice”, însă influenţa 
ţărănească a satului este consi- 
derabilă. În primul rînd prin Moş lacob, 
“vecinul şi bunicul meu adoptiv”, chipul 
luminos al căruia a înduicit copilăria 
zbuciumată a protagonistului roma- 
nului. Moş lacob, generos şi domol, 
precum sînt văile şi dealurile din jurul 
Manei, amintind prin stoicismul său 
bătrînii codri ai Orheiului, aduce în 
paginile cărţii multă candoare şi 
poezie. lată-l pe bătrîn, alături de 
micul curios, în pădure. Copilul 
întreabă: 

“ — Dar la alun? De ce-i zicem 
alun? 

— Asta-i ca lumina zilei: fiindcă-i 
lung, luuuun"... alung, aluuuun — ai 
înţeles, băi'tălu moş'lui? 

Cum să nu-nţeleagă băi'ţălu 
moş'lui cînd îi explică moşu băiţă- 
lului?”. 

O particularitate distinctă a 
nemuritoarelor “Amintiri...” este 
oralitatea stilului. Mărci ale oralităţii 
sînt: abundența moldovenismelor, 
proverbele şi zicătorile, prezenţa 
activă a interjecţiilor. “David al meu 
are de gînd să mă bage de vie în 
mormînt, cu apucăturile lui, cum văd 
eu. Inca ce rană-i pe dînşii, sărmanii 
băieţi! Cum i-a mîncat rîia prin străini, 
mititeii!” 

Creangă. aduce în “Amintiri...” 
graiul viu moldovenesc de la munte. 
Paul Goma şi-a durat “calidorul”, în 
mare parte, din vorbirea orală a 
basarabenilor: 

“— Da maitaci, lacobe, nu cobi! 
zice Mătuşa Domnica. Şi ce te apuci 
să vorgheşti vorbe din aiestea faţă de- 
un copchil? 

— Uite, m-apuc. Să vorghesc 
vorbe... Ca să-şi aducă aminte 
copchilu, bai'ţălu moş'lui, cînd a fi el 
mare... 

— Ce să-mi aduc aminte, Moş 
lacob? întreb. 

— Crăciunul ista, zice Moş 
lacob, apoi, după o vreme, arătînd 
podeaua cu degetul: ş'pămîntul 
ista...”. 


Umorul abundent, ironia cu 
diversele ei nuanţe, de la gluma 
nevinovată pînă la fraza caustică, sînt 
particularităţi bine cunoscute ale 
evocării lui Creangă: “Eu cu Dumitru 
însă o duceam într-un cîntec (...), de 
parcă nu eram noi rîioşii din Broşteni, 
care făcusem atîta bucurie la casa 
lrinucăi”. Nici lui Paul Goma, deşi 
evocă o copilărie dramatică (anii celui 
de-al doilea război mondial), nu-i este 
străin umorul, dar mai ales satira. 
Satira politică. Indreptată contra 
bolşevicilor ocupanţi. lată un exem- 
plu cînd tatăl naratorului discută cu 
un ucrainean, profesor de istorie, 
aruncat într-un lagăr dincolo de Cercul 
Polar: “Din vorbă-n vorbă, vine vorba 
despre Ţările Baltice. Zic: “De ce le- 
aţi ocupat în “407”. Răspuns: “Nu le- 
am ocupat, le-am liberat!”. Zic: “De 
cine, de ce le-aţi liberat, doar nu erau 
ocupate...”. “incă nu erau — dar dacă 
nu ne-am fi grăbit noi să le liberăm, 
le-ar fi cotropit Hitler!” — îţi place 
logica? . 

Şi romanul lui Paul Goma, şi 
“Amintirile...” lui lon Creangă (care 
sînt tot un fel de roman: complexitate, 
dimensiuni epice, număr mare de 
personaje) evocă paradisul pierdut al 
copilăriei. Netăgăduit că scriitorul de 
origine basarabeană a făcut şcoală 
la academia prozei crengiene (şi la 
alte şcoli înalte). Cîteva referiri directe 
la marele înaintaş le întîlnim chiar în 
paginile “Calidorului”. Cităm una de 
esenţă: - 

“Aveam de gînd să povestesc — 
din calidor — culesul viilor; şi după 
aceea să povestesc bine-bine tes- 
cuitul; şi după aceea să povestesc 
tulburelul; şi după aceea culesul păp- 
'Şoiului şi, după ce dă omătul, să 
povestesc şezătorile, unde se şede 
în mai multe feluri: şi aşa, şi aşa, şi 
altfel — dar mereu bine—-; şi să 
povestesc iarna-pe-uliţă; şi sara pe 
deal; şi întreg Creangă. 

Singurul lucru în viaţă, care se 
poate re-face, re-lua, re-prefira: 
copilăria. 

S-o cred eu. Creangă însuşi zice 
că nu poţi face sită de mătase din 
coadă de mătură; nici chiar de şopirlă. 
Ei şi? Zicea una, alta fuma”. 

O formulare de tipul: “Veşnicia 

poveştilor lui Creangă” i-ar obliga pe 
elevi să găsească acele repere care 
fac din opera humuleşteanului monu- 
ment literar. În acelaşi timp, notele 
libere, eseistice vor fi mai pronunţate, 
căci fiecare autor îşi poate aduce 
propriile argumente, ce descoperă 
secretele veşniciei lui Creangă. 

“Generaţia mea, a tatălui meu, 
a bunicului au crescut cu poveştile lui 
Creangă. Fără exagerare, aceste 
poveşti constituie cartea de căpătii a 
copiilor români. 

Uneori îmi vine să cred că Stan 
Păţitul, Ivan Turbincă, Dănilă Pre- 
peleac, Harap-Alb şi alţi eroi nici n-au 
fost plăsmuiţi de un mare scriitor, ci 
vin din adîncul veacurilor, din timpurile 
cărunte ale lui Burebista, Ştefan cel 
Mare... Sau de pe meleagurile copi- 
lăriei veşnice. Poveştile lui Creangă 
constituie o parte a vieţii noastre 
spirituale şi nu ne putem dezice de 
ele, după cum nu ne putem dezice de 
suflet. ; 

O operă epică trăieşte, în primul 
rînd, prin eroii ce o populează şi prin 
problemele ridicate de autor. Dar mai 
ales prin eroi, fiindcă problemele azi 
sînt, mîine nu. Atît doar că majoritatea 
poveştilor abordează veşnica prob- 
lemă a luptei dintre bine şi rău, dintre 
frumos şi urît. Eroii humuleşteanului, 
chiar şi cei mai fabuloşi, sînt atît de 
fireşti, atît de ai noştri! 

Creangă, în cele cîteva poveşti 
ale sale, a creat personaje irepetabile, 
care îţi rămîn în memorie pentru o 
viaţă întreagă, ba chiar şi dincolo de 
moarte! Să-l luăm pe Dănilă Pre- 
peleac din povestea cu acelaşi nume. 
Un sucit la prima vedere. Dar un sucit 
simpatic, care îţi este drag şi atunci 
cînd îşi pierde unica sa avere — boii 
frumoşi, “porumbi la păr, tineri, nalţi 
de trup, ţepoşi la coarne, ţintaţi în 
frunte, ciolănoşi şi graşi”, şi-ţi este cu 
atît mai drag cînd se angajează în 
competiţia cu dracii, devenind pose- 
sorul unei imense bogății. Eu cred că 
fiecare cititor l-a îndrăgit pe Dănilă 
fiindcă ne regăsim cu toţii în chipul 
năstruşnicului ţăran. Omul, oricît de 
deştept ar fi, mai are în sine loc şi 
pentru naivitate... 

“Povestea lui Harap-Alb” va 
dăinui atît timp cît există pe lume 


spîni. lar. ei s-au. plodit atîția, încît, 
oricare în parte, trebuie să devină un 
pui de Harap-Alb, ca să curme 
răutatea şi minciuna. Părinţii şi 
profesorii ne-au povestit cum se 
ridicaseră spînii contra crinilor 
latinești. Unii ţipau şi se stropşeau: 
“Latiniţa ne proidiot, naţionalisti!”. Alţii 
încercau să ne mintă că alfabetul 
chirilic e mai potrivit firii limbii noastre. 
Au biruit urmaşii lui Harap-Alb, fiindcă 
e imposibil să ţii un popor în noapte 
veşnică. N-am sfiîrşit-o bine cu o 
nevoie şi alta dă peste noi: spînul, cu 
forţele lui şovine, vrea să ne dez- 
membreze mica noastră republică... 
Cred eu că orice răbdare are un capăt 
şi nu-i departe ziua cînd poporul 
nostru va spune în modul cel mai 
hotărît: “ — Pîn-aici, Spînule!”. 

Pe Sfinta Duminică o întîlnim şi 
în “Povestea lui Harap-Alb”, şi în “Fata 
babei şi fata moşneagului”. O bătrînă 
demodată, dar care ştie să-i ajute pe 
toţi oamenii buni. Parcă o aud cum 
zice: “Imbracă-te iute în pielea cea de 
urs, care o ai de la tatăl tău, apucă 
pe ici tot înainte, şi cum îi ajunge la 
răscrucea drumului...”. “Sfîntă Dumi- 
nică, am ajuns la o răscruce de drum, 
fii în preajma mea şi ajută-mă! 

Vor trece anii, vor veni în urma 
noastră alte generaţii, care, poate, se 
vor uita la Creangă ca la un scriitor 
arhaic, aşa cum ne uităm noi astăzi 
la Grigore Ureche, dar şi atunci vreun 
biet învățăcel se va atinge imaginar 
de motoceii legaţi la stîlpul hornului 
într-o căscioară ţărănească şi se va 
ruga într-un Chişinău ars de soare sau 
într-o Sorbonă visată de mulţi (ajuns 
acolo nu pentru a prinde muşte cu 
ceaslovul): “Sfîntă Duminică, Harap- 
Alb, Ivan Turbincă şi toată ceata 
voastră, ajutaţi-mă la examene!”. 

Şi aceşti “sfinţi”, glumeţi şi 
generoşi, aşa cum a fost şi marele 
Creangă, îşi vor lăsa pentru o clipă 
treburile lor de veşnică poveste şi îi 
vor veni în ajutor...” 

Comentariile literare, în tota- 
litatea lor, dezvoltă imaginaţia repro- 
ductivă, imaginaţia asociativă şi 


imaginaţia creatoare a elevilor. 


Impulsionaţi de profesor, elevii trebuie 
să se ambiţioneze dacă nu de a mai 

întemeia o dată limba română, cum 
a făcut-o Arghezi (lon Caraion), cel 
puţin de a descoperi noi sensuri ale 
operei analizate, precum: şi de a 
pătrunde denotaţia şi: conotaţia 
cuvintelor". 

Angajarea elevilor în comen- 
tariu trebuie să le dea conştiinţa că 
fiecare descoperă textul prin el însuşi, 
fiecare are posibilitatea de a-şi exprima 
nestingherit vibraţiile afectiv-inte- 
lectuale răscolite de opera receptată. 

Şi atunci cînd profesorul pur- 
cede la analiza (aprecierea) comen- 
tariilor, constituirea demersului didac- 
tic trebuie să fie centrată pe elevi. Ei 
vor persevera dacă profesorul va'reuşi 


să vadă ineditul fiecărei lucrării în. 


parte, să sesizeze prospeţimea 
frazelor şi profunzimea ideilor, să le 
facă publice în faţa colegilor. Orişice 
succes trebuie încurajat şi atunci 
elevii-autori capătă o încredere mai 
mare în propriile forţe, devin mai 
dinamici, sînt pe punctul de a realiza 
şi alte lucrări, visînd la noi reuşite 
literare; în funcţie de succesele 
repurtate ei îşi formează modul de a 
gîndi, de a simţi, de a acţiona. 
Succesul (dar nu pseudovaloarea!) are 
un mare efect stimulator, sporeşte şi 
întăreşte capacităţile şi eficienţele şi 
contribuie, în mod direct, la dez- 
voltarea personalităţii şi la realizarea 
ei socială. 


2. CREAŢII LITERARE 
PROPRIU-ZISE 


Deşi acest tip de lucrări nu 
constituie obiectivul orelor de com- 
punere în şcoală — elevii talentaţi, în 
primele lor încercări literare, sînt 
îndrumați în cadrul cercurilor şi 
cenaclurilor literare —, totuşi profe- 
sorul literat nu poate şi nici nu trebuie 
să le excludă din preocupările sale. 
Fiindcă anume în cadrul acestor 
activităţi conexe în studiul literaturii 
este cultivată în cea mai mare măsură 
imaginaţia creatoare. Or, nu există 
creativitate în afara imaginaţiei creatoare. 

A cultiva creativitatea — în 


cadrul lecţiilor de literatură sau la: 
cenaclu — înseamnă a dezvolta 


diferite capacităţi psihice ale elevilor, 
cum ar fi: spiritul de observaţie, 


curiozitatea, interesul, iniţiativa, 
memoria, dar şi efortul voluntar, 
imaginaţia, sensibilitatea, tenacitatea 
etc. 

Şi dacă o compunere cu tema 
literară este privită: de către elevi ca 
un exerciţiu firesc, atunci modelarea 
unui text epic original poate să-i 
"sperie". Ca:să le cultivăm încrederea 
în sine, vom porni de: la-exerciţii mai 
simple. 

Enunţuri cu spaţii goale. Fac 
parte din categoria itemilor (le-am 
zice: semicreativi), care îl obligă pe 
elev să vină cu răspunsuri ghidate sau 
libere. In cadrul acestui tip de enunţuri 
i se oferă posibilităţi mari de răspuns 
într-o formă originală, proprie. În baza 
observaţiilor sistematice şi a experi- 
mentării ne-am convins de eficienţa 
enunţurilor cu spaţii goale °. 

Mai jos vă propunem cîteva 
modele. 

— Completaţi spaţiile goale cu 
expresiile, imaginile:cele mai potrivite, 
ca să realizaţi o descriere artistică. 

“Trecu.ca o oră de călătorie, ce-mi 
păru o eternitate, şi, cuprins de 
oarecare tulburare spirituală, ridicăi 
ceva gulerul, ce-mi acoperea ochii, şi 
mă uităi împrejur. 


Stuful uscat ce crescuse de-a lungul 
unei mlaştine îngheţate, 


(După "Un ajun de Anul Nou" de 

Constantin Stamati Ciurea)". 
Completaţi spaţiile goale, reali- 

zînd un portret al munteanului. 
"Munteanul e sprinten............... 


E violent, zgomotos................ 
au avut în Moldova faima de zurbagii." 

Şi: “În de obşte munteanul e 
FUMOS; zoo ei tata a data aia Paa 
nu întîmpini supunerea... 
e şi mare vorbitor... 
zic capitalei noastre....................... 

Şi: "Munteanul e mare iubitor 

două părţi tutun şi una piper............. 
bărbaţi, femei şi copii” (După Alecu 
Russo “Piatra teiului). 

Completaţi spaţiile goale, 
reconstituind astfel dialogul dintre 
Stroici şi Spancioc cu Lăpuşneanul, 
după ce ultimul este otrăvit. Străduiţi- 
vă să evidenţiaţi vitriolul replicilor. 

"Cînd întrară boierii, el îi privi 
îndelung, şi, necunoscîndu-i, îi întrebă 
cine sînt şi ce voiesc? 

ce aii „răspunse acesta. 

—. „ adăugi celălalt pntg 


— Eu sînt Spancioc, urmă 
acesta, Spancioc...........cccnn ceea 

— ... strigă bolnavul, apucîndu- 
se cu mîinile de pîntece! 


— Zi acuma slobozeşte, căci ai 


Să. MONI iceage me eee at sunca at 

— Doamne, fie-ţi milă de sufletul 
MISU TAE a eta A dai Aa a 

— S-au dus şi te-au lăsat cu noi. 

Eee: pia aaa cam d ta tă Oh, înjunghie- 
mă tu, tu eşti mai îînăr........ cei, 
întrunindu-se spre Stroici." 

(După Constantin Negruzzi 
“Alexandru Lăpuşneanul”) 5. 

Completaţi spaţiile goale ale 
scrisorii lui Manon Lescaut către 
cavalerul des Grieux. 

"i jur pe viaţa mea................ 
Dar nu-ţi este clar şi ţie................... 
virtutea ar fi o prostie?..................... 
cînd n-ai o bucată de pîine?............. 
Vai de acela care va cădea în mrejele 
mele! Un singur ţel mi-am pus......... E 

(După Antoine Frangois Prevost 
"Manon Lescaut") &. 

După care gradul de com- 
plexitate al exerciţiilor cu caracter cre- 
ator sporeşte. Astfel, le putem indica 
elevilor, de exemplu, situaţia iniţială 
aunei povestiri: “Îmi dă mama sita în 
mînă şi-mi zice: 

—"Cerni de măligă. Azi tu faci 
mîncarea. Eu nu-mi văd capul de 
lucru. Poate mîntui de uns peretele 
ista pînă în sară. 

N-am făcut niciodată mămăligă. 

Cern.” 


(După Lidia Codreanca “Odată, 
la chindie...”). 

Elevii urmează să scrie în 
continuare povestirea, arătînd, prin 
imagini sugestive, cum fac mămăliga. 
În final toţi ai casei să fie la masă, 
autorul urmînd să arate reacţia 
fiecărui personaj. 

lată un fragment realizat de 
Veronica Gorban (Liceul Teoretic 
"Al. Mateevici" din Căuşeni) la Tabăra 
de Creaţie "Tinere Condeie'” (ediţia a 
doua), organizată de Ministerul 
Educaţiei şi Ştiinţei, Uniunea Scri- 
itorilor şi Fundaţia “Soros”: 

"Se auzi portita. Era tata şi 
fratele venind de la lucru. "La masă!" 
strigai eu din bucătărie, aşa cum o 
făcea mama. Pe masă zîmbeau 
ademenitor nişte roşii, ceva brînză, o 
tocăniţă de porc şi o mămăligă mare 
şi rotundă. 

Ne aşezasem cu toţii. Eu, ca o 
bună gospodină, iau o aţă şi tai 
frumuşel mămăliga. 

Fratele-ntrebă: 

— Maivine cineva? 

— N-aşteptăm pe nimeni, zise 
mama. 

— Atunci de ce aşa-i de mare 
mămăliga? 

— Mai ştii? Casa-i pentru oa- 
meni, spuse mama repede privindu- 
mă serioasă, dar ochii ei plini de 
zîmbet îi trădau mulţumirea. Luă o 
bucăţică de mămăligă şi o duse la 
gură. Văzui cum i s-au umezit ochii, 
aşteptam să spună ceva, n-a zis 
nimic. Fratele luă şi el o bucată mare 
de mămăligă şi muşcă din ea cu 
poftă. O mestecă încet, apoi îmi zise, 
aruncîndu-mi priviri iscoditoare: 

— Eh, c-amarnic te-ai mai 
îndrăgostit, surioară. 

Peste o jumătate de oră nu mai 
rămăsese nimic pe masă decît un boţ 
de mămăligă. 

— Nu-i nimic, o mîncăm mîine 
dimineaţă cu lapte, zise mama. 

După ce s-au săturat, toţi se 
uitau la mine zîmbindu-mi mulţumiţi. 
Eu stam ruşinată, cu genele plecate. 
Îl auzii pe tata: 

— Ei, măi femeie, iată că avem 
şi fată mare..." 

În cadrul aceloraşi exerciţii de 
modelare a operei epice putem să le 

indicăm cîteva momente din subiect: 
tractoristul Andrei Muguraş, fruntaş în 
muncă, l-a criticat la o adunare pe 
şeful gospodăriei agricole pentru lipsa 
de spirit gospodăresc. După care 
şeful "nu-l putea vedea în ochi”. 

leşit la cosit lucernă, cositoarea 
lui Muguraş taie piciorul unui pui de 
căprioară (După Lidia Codreanca 
"Puiul de căprioară"). 

Elevii vor avea misiunea să-i 
radiografieze sufletul, să-i prezinte 
zbuciumul, să arate convingător, cu 
imagini artistice, trăirile lui Muguraş, 
punînd accentul pe monologul interior. 

În contextul sus-numitelor 
exerciţii, formatorul (profesorul) 
indică: Andrei Muguraş vine, iarna pe 
ger şi zăpadă, de la brutărie cu 
tractorul încărcat cu pîine pentru 
bufetul satului. Îl ajunge din urmă o 
maşină (la podul de peste Cula). 
Claxonează. În maşină se află noul 
şef de gospodărie agricolă, Gheorghe 
Rotaru (După Lidia Codreanca “Piinea”). 

Improvizaţi o situaţie de conflict. 

În funcţie de contingentul de 
elevi şi de rezultatele anterioare, 
gradul de complexitate al demersului 
epic poate spori: imaginaţi-vă că 
sînteţi acest topor cu gura ştirbă (le- 
am arătat toporul, de care ne servi- 
serăm în ajun, la focul de tabără). 
Povestiţi-vă istoria. Printre alte 
indicaţii de rigoare a fost şi aceasta: 
scrieţi orice, dar nu scrieţi oricum! În 
activitatea voastră de prozator să vă 
fie călăuză spusele lui Somerset W. 
Maugham: "Romanul îţi poate stimula 
gîndirea. Îţi poate satisface simţul 
estetic. Dar dacă nu-ţi stîrneşte 
interesul, nu ţi-l întreţine, nu te 
distrează, e un roman prost". 

Majoritatea copiilor din Tabăra 
de Creaţie (laboratorul proză) au 
compus istorii interesante. Mai jos 
reproducem "Amintirile unui topor din 
poiană" aparţinînd lui Andrei Andreev 
(Liceul Teoretic din Criuleni): 

“Într-o zi am fost rugat de stăpîn 
să merg cu el la pădure după lemne. 
Am acceptat, dar l-am preîntîmpinat 
că-mi va fi mai greu ca în tinereţe. 
Acolo am înţeles că adversarul meu 
va fi un fost bun prieten, adică tatăl 
cozii mele. Desigur, n-am fost de 
acord să-l dobor, dar n-am putut nici 


într-un fel să-i lămuresc asta stă- 
pînului. 

Începusem lucrul. 

Pentru a mă împotrivi, mi-am 
strimbat gura. Stăpînului îi era mai 
greu să mă silească şi loviturile au 
devenit mai bruşte şi mai sforţate. 

Eu am profitat de aceasta şi am 
lunecat uşor din mîinile lui. 

Nu ştiu dacă m-a căutat stă- 
pînul, dar ştiu că am nimerit într-o 
poiană foarte frumoasă şi locuiesc 
acum acolo cu un nou prieten pe care 
l-am îndrăgit şi pentru faptul că purtăm 
acelasi nume "E, 

contextualitate) şi asociaţiile de 
semnificaţii" (Constantin Parfene, Lite- 

tică modernă a disciplinei, Bucdregti 
1977). 

12 Cînd enunţurile cu spaţii gaže 
ajung o treaptă depăşită (pentru anumite 

grupuri de elevi), trecem la exersarea 
în baza "cărţilor de sacrificiu". Găsim cărţi 
vechi, uzate, cu texte epice necunoscute 
elevilor, şi din respectivele volume 
desprindem anumite file, tăiem pasaje, 
pe care le vor reconstitui, în context 
fireşte, elevii prozatori. 

13 A se vedea şi originalul: "O, ce 
fioros tablou!... Crivăţul sufla cu turbare, 
ridicînd valuri de omăt, ca nişte stafii albe 
se urmăreau unul după altul, pierzîndu- 
se în depărtare pe orizont. Pe cerul 
întunecat luceau ca nişte cortine negre 
nouri încărcaţi cu omăt. Stuful uscat ce 
crescuse de-a lungul unei mlaştine 
îngheţate, sub apăsarea vijeliei, îşi pleca 
vîrfurile stufoase, zbuciumîndu-se cu 
foşnăituri, ce semănau unor suspine 
sinistre. Nu departe se zărea ca o 
dungă neagră păduricea ce se de- 
semna pe orizontul mohorit”. 

1 A se vedea şi originalul: "Mun- 
teanul e sprinten, potrivit în legăturile 
lui, mai mult muşchi decît carne, vesel 
din fire, glumeţ şi plin de pătrundere. 
Obiceiurile sălbatice se potrivesc cu 
îmbrăcămintea lui. E violent, zgomotos, 
încăpăţinat pînă la răscoală şi iubitor 
mare de rachiu (...). De-o energie 
grozavă, totuşi uşor îl înmlădiezi, cînd 
ştii să-l iei cum trebuie. Muntenii 
totdeauna au avut în Moldova faima de 
zurbagii”, 

Şi: "În de obşte munteanul e 
frumos, cu privirea îndrăzneață. La 
dînsul nu întîmpeni supunerea do- 
bitocească a plugarilor. Pe lîngă aceasta 
e şi mare vorbitor. De altfel, ca pre- 
tutindeni în Moldova, fiecare sat îşi are 
cîrmuirea lui. Cu toate că sînt destul de 
filozofi, în ceea ce priveşte preoţii, totuşi 
aceştia au cea mai mare înrîurire în 
afacerile satelor. Sălbatici, ca şi băş- 
tinaşii Americii, mulţimea muntenilor 
acestora niciodată n-au pierdut din 
vedere codrii lor şi piscurile nouroase, 
şi în limba lor simplă zic capitalei noastre 
Satul lui Vodă”. 

Şi: "Munteanul e mare iubitor -de 
chefuri. lungi, cumătrii şi nunţi. La un 
asemenea prilej ulcioarele de vin şi 
măsurile de rachiu, rachiu stricat, două 
părţi tutun şi una piper, trei zile umblă 
din mînă în mînă într-o îngrămădire 
deasă de bărbaţi, femei şi copii”. 

15 A se vedea şi originalul: "Cînd 
întrară boierii, el îi privi îndelung, şi, 
necunoscîndu-i, îi întrebă cine sînt şi ce 
voiesc? 

— Eu sînt Stroici, răspunse acesta. 


— Şi eu Spancioc, adăogi celălalt, 
şi aceea ce voim este să te vedem pîn'a 
nu muri, cum ţi-am făgăduit. 

— Oh! vrăjmaşii mei! suspină Ale- 
xandru. 

— Eu sînt Spancioc, urmă acesta, 
Spancioc, pre care ai vrut să-l tai, cînd 
ai ucis 47 de boieri şi care a scăpat din 
ghiarele tale! Spancioc, a cărui avere ai 
jăfuit-o, lăsîndu-i femeia şi copiii să 
cerşească pe la uşile creştinilor. 

— Ah! ce foc simt că mă arde, 
strigă bolnavul, apucîndu-se cu mîinile 
de pîntece! 

— Zi acuma slobozeşte, căci ai 
să mori. Otrava lucrează. 

Oh! m-aţi otrăvit, nelegiuiţilor! 
Doamne, fie-ţi milă de sufletul meu! O, 
ce foc! — Unde-i doamna? Unde-i 
copilul meu? 

— S-au dus şi te-au lăsat cu noi. 

— S-au dus şi m-au lăsat?! M-au 
lăsat cu voi! Oh, omoriţi-mă, să scap de 
durere! Oh, îniunghe-mă tu, tu eşti mai 
tînăr, fie-ţi milă! Scapă-mă de durerile 
ce mă sfişie! Înjunghe-mă, zise întor- 
cîndu-se spre Stroici”. 

16 A se vedea şi originalul: "Îţi jur 
pe viaţa mea, scumpul meu cavaler, eşti 
idolul inimii mele şi numai pe tine în 
lumea întreagă te pot iubi aşa cum te 
iubesc. Dar nu-ţi este clar şi ţie, sărmanul 
meu iubit, că în situaţia noastră de azi 
virtutea ar fi o prostie? Crezi oare că te 
poţi gîndi la iubire, cînd n-ai o bucată de 
pîine? Foamea m-ar fi împins, fără 
îndoială, la vreun gest fatal, mi-aş fi dat 
într-o zi ultima suflare, închipuindu-mi 
că e un oftat de dragoste. Te ador ca 
totdeauna, te rog însă să laşi o vreme în 
grija mea refacerea averii noastre. Vai 
de acela care va cădea în mrejele mele! 
Un singur ţel mi-am pus: să-l fac bogat 
şi fericit pe scumpu! meu cavaler...". 

1 "Pasărea albastră”, nr. 2, Chi- 
şinău, 1998, p. 9. 

*3 idem, p. 11-12. 

Mircea TOMUŞ 
Cluj-Napoca 


CĂDERE ÎN HAOS 

ŞI SALVARE 

(straturi şi teme narative în 
primul capitol din romanul 
Luntrea lui Caron 

de Lucian Biaga) 


Că, foarte adesea, cea dintii frază 
a unui roman, dacă nu chiar cel dintii 
capitol, reprezintă semnele premonitorii 
ale întregului curs narativ ori tabloul 
sintetic al viitoarei problematici este o 
constatare pe cît de veche pe atit de 
frecventă a istoriei, criticii şi teoriei 
romanului: dintre exemplele cel mai 
probante, în planul literaturii universale, 
se detaşează cele ale romanelor lui 
Tolstoi Război şi pace şi Anna 
Karenina, iar dintre cele ale literaturii 
române, ale. lui Liviu Rebreanu, lon şi 
Răscoala. Fiind recunoscută atît 
frecvenţa cît şi valoarea procedeului, 
putem să-i învestim cu rangul de normă 
naratologică pe care, aplicînd-o 
cazurilor particulare, putem sconta un 
mai rapid şi mai înlesnit acces în ceea 
ce, nu rareori, poate să fie un adevărat 
cifru problematic şi narativ al romanului 
respectiv. Regula sunînd, într-o 
formulare cît mai comună, “spune, 
despre un roman, cum începe, ca să afli 
ce reprezintă”, am putea să o aplicăm şi 
în cazul unei construcţii atît de încărcate 
de semne şi sensuri precum este 
romanul lui Lucian Blaga Luntrea lui 
Caron. 
___ Dar iată fraza lui liminară: 
“Începutul primăverii coincidea cu 
începutul unui haos ce se revărsa peste 
meleagurile ţării”. Trei ni se para fi, aici, 
semnalele care bat la poarta 
înţelesurilor romanului ce va fi să 
urmeze: primăvara, ca anotimp al 
creaţiei unanime, al trezirii la viaţă, al 
înmuguririi şi înfloririi, haosul, ca rod 
invers, damnat şi distrugător, precum şi, 
în fine, ţara, ca spaţiu de desfăşurare a 
viitoarei problematici şi a viitorului curs 
narativ. incă din primele lui cuvinte, deci, 
romanul iui Lucian Blaga se anunţă ca 
un tablou eschatologic, vast cît 
cuprinderea ţării; pusă în legătură cu 

titlul întregului roman, Luntrea lui Caron, 
această frază liminară deschide poarta 
spre o perspectivă de infern; firul poveștii 
care începe aici este cel care reface att 
înmugurirea şi proliferarea haosului, pe 
cuprinsul ţării, cît şi descinderea şi 
itinerarul unui spirit pe cărările lui 
blestemate. Tema haosului, sub 
diferitele ei numiri, ca treaptă ultimă a 
dezagregării, se conservă, ca o con- 
stantă presupusă ori manifestă a 
primului capitol al romanului şi este mai 
explicit formulată în consideraţiile 
filozofului Leonte Pătraşcu, în conturul 
fictiv al căruia, cum bine se ştie, autorul 
şi-a obiectivat una dintre dimensiunile 
fundamentale ale propriei personalităţi; 
“Dacă lucrurile vor merge tot atît de 
neînduplecat, cum par a merge de un 
an încoace, se va lăsa peste noi 


Noaptea” — spune acest personaj; iar 


altădată: “Ni se macină sufletele, zi cu 
zi, şi noapte cu noapte între pietrele de 
moară ale imperialismelor”. 

În faţa acestei agresiuni de 
nestăvilit a haosului, sistemul de 
orientare a fluxului narativ din primul 
capitol al romanului arată undeva în 
trecut, dincolo de limitele fragile ale 
istoriei; imaginea unei turme de oi, cu 
ciobanii, măgăruşii şi cîinii săi, 
intersectată cu traiectoria febrilă a 
coloanei de refugiaţi şi păstrînd ritmul 
din afara timpului istoric al evoluţiei 
sale, esie semnalul care deschide altă 
poartă: cea a posibilei salvări: “Oricum, 
mersul lor agale nu avea nicio legătură 
cu momentul istoric al dispersării 
noastre omenegşti...”; “Acesta este 
veşnicul lor cutreier, între şes şi plai, 
după un calendar al lor, mai presus de 
întîmplările şi faptele istoriei...”; “Eram 
încercat de sentimentul că istoria, 
întruchipată în bombardiere imaginare, 
ne alungă spre preistorie, spre o 
preistorie milenară simbolizată de 
ciobănia din preajmă”. 

Dar dacă, pentru întregul pe care 
romancierul l-a numit încă din cea dintii 
frază a construcţiei sale narative, ţara, 
soluţia era arătată a fi refugiul în 
indeterminarea preistoriei, pentru forul 
subiectiv al personajului/naratorului 
scăparea era în limanul memoriei 
personale, o regresiune pe scara 
timpului individual pînă la treapta unde 
acesta se topeşte firesc în matca largă 
a timpului comun, din care s-a desprins 
şi care îl conţine. Copilăria este acea 
vîrstă miraculoasă în care, în adăpostul 
sigur al cuibului familial, ca într-o 
placentă ocrotitoare şi hrănitoare, eul 
subiectiv îşi trăieşte, pe de o parte, 

deplina comuniune 
firească, cu contextul uman şi natural, 
pe de alta, jubilaţia trăirilor integrale şi 
genuine. Cel dintii capitol din Luntrea 
lui Caron cuprinde şi cele mai bogate şi 
mai explicite reactualizări ale acestei 
ipostaze în care firescul condiţiei umane 
este condiţia de natură mitologică a 
“zeului copil” şi a “copilului zeu”, vîrsta 
în care mitul fiind viaţă comună, este trăit 
concomitent şi spontan în ambele lui 
valenţe inseparabile. E adevărat că 
rememorarea acestei miraculoase 
ipostaze se face pe chiar tărîmui unde i- 
a fost dat să se consume şi pe care, în 
roman, autorul îl numeşte Cîmpul 
Frumoasei, prin reîngemănarea, într-una 
singură, a experienţei primordiale din 
care romancierul a despletit, apoi, cele 
două fire de biografii umane şi 
intelectuale în care şi-a proiectat pro- 
pria experienţă; dar timpul rememorării 
din roman găseşte, lărgeşte şi adînceşte 
semnificaţiile esenţiale ale acestui liman 
al copilăriei magice în satul Căpîina, 
care a oferit adăpost, pe răstimp de 
restrişte, familiei sale. Obligat să se 
refugieze, din spaţiul şi timpul concret, 
care amenințau să devină spaţiu şi timp 
al unui apocalips, într-un spaţiu şi timp 
din afara circuitelor prăbuşirii totale, 
naratorul ia în stăpînire, prin cunoaştere 
care este o re-cunoaştere, tărîmul 
satului în care matca eternă a vieţii trăia 
în ritmul ei propriu ca într-un ceasornic 
al eternității: “Ceva din cadenţa, ce nu 
putea să fie stricată prin nimic, a sacrelor 
întîmplări cosmice, intra şi în măruntele 
întîmplări ale zilei şi ale nopţii, în 
alternanţa de trezie şi de somn a satului, 
în obişnuinţele omului şi în cele ale 
păstrăvului din apă”. 

Aici, unde un adăpost uman este 
un cuib şi unde întîmplările au ritm şi 
ecou de basm, unde trăieşte, vie şi 
proaspătă, funcţia mito-viziunii comune, 
naratorul reţine, pentru cel dintii capitol 
al romanului său, felurite feţe de 
manifestare a vitalului pur, redate în 
tuşele de prospeţime ale unui mare 
pictor naiv şi savant totodată. Acea 
“adevărată noapte valpurgică a 
şoarecilor”, care le tulbura încă primul 
somn, nu este decit expresia vitalului 
primar şi esenţial care alimentase firesc 
unul dintre izvoarele poeziei lui 
Eminescu: 


Dar atuncea greieri, şoareci, 
Cu uşor măruntuli mers, 
Readuc melancselia-mi, 

lară ea se face vers. 


“netulburată, 


În această fază romanul lui Blaga 
ne descoperă materia în intimitatea 
fiinţei sale: “Făina era caldă, uşor 
fierbinte, ca un trup viu, şi mirosea plăcut 
şi arhaic. [...] Mă pierdui cu totul în 
senzaţia ce prindea fiinţă în palmă”, 
Vitalul se exprimă prin esențe, într-o 
explozie unanimă: “Frunza se 
dezvoltase în cîteva săptămîni cu o 
repeziciune aproape sonoră în tot 
peisajul. [...] Lăcustele şi gîngăniile de 
tot soiul umpleau văzduhul cu liturghia 
lor răsăriteană, însoţită de cîntarea de 
strană a bondarilor”. Existenţa întreagă 
trăieşte sezonul unei intense 
solidarităţi, căreia autorul personaj i se 
simte părtaş dar şi dulce victimă: 
“Trebuia să trec cu un efort de voinţă 
peste momentul critic al ispitei de a mă 
topi în cîntecul lăcustelor. [...] Pe urmă 
fui biruit de peisaj. Căldura sănătoasă 
a soarelui pretutindeni prezentă, şi lu- 
mina estompată numai de frunzişul des 
al părului pădureţ mi-o făcuseră ca o 
vrajă”. De pe portativul nuanţat al stărilor 
sufleteşti muzicalizate în acest prim 
capitol al romanului, se detaşează cu 
discreţie reacţia cea mai fină şi mai 
intimă a fiinţei în faţa acelui uriaş 
cutremur care ameninţa principiul fun- 
damentai de organizare a existenţei 
unanime: “intorcîndu-mi puţin capul, ca 
să nu fiu văzut de soţia şi de fiica-mea, 
mi-am şters cu podul palmei rodul sufle- 
tului ales în vîrf de geană”. Această 
reacție fiziologică miniaturizată cristalin 
cuprinde, în miracolul mărunt al 
procesului său, schimbul de semnale 
dintre două universuri, cel al micro- şi 
macrocosmului. Într-un concentrat eseu 
despre lacrimă, Vasile Lovinescu ne 
trasează coordonatele semnificaţiilor ei 
adînci: “In eonii puri ai umanităţii, plînsul 
era o tehnică a entuziasmului care 
suscita en theon en umon, un zeu în 
noi, după hermeneutica pe care o dă 
Platon acestui termen strict inițiatic [...]. 
Lacrima se homologa cu unul din cei 
doi termeni care susţin şi primenesc 
Universul, solve şi ungula, producîndu-l 
şi resorbindu-l prin fluxul şi refluxul unei 
terţe duale neostoite. Lacrima era 
riguros complementară cu cristalul, pe 
care îl coagula prin acelaşi proces 
calitativ care transforma picătura de 
rouă cerească în perlă, în pîntecul scoi- 
cii” (Vasile Lovinescu, Sunt lacrimae 
rerum, în Steaua fără nume, Bucureşti, 
1994, p. 32). Sunt, toate acestea, direcţii 
şi etape de orientare în întregul cosmic 
viu şi organic prin mijlocirea cărora se 
defineşte apoi semnificativ adevăratul 
ro! al unuia dintre personajele feminine 

ale romanului, doamna Ana Rareş. 
Prezentată încă din primul capitol 
oarecum în paralelă cu altă figură 
feminină, “prietena poeziei”, care 
tutelase, prin farmecul ei, creaţia poe- 
tului romancier, dar care singură se 
detronase din această demnitate, 
doamna Ana, cunoscută într-o “zi cu 
văzduh de apocalips”, este împodobită 
cu o frumuseţe specială care “se alegea 
din cînd în cînd, cu totul pe neaşteptate, 
fie din mimică, fie dintr-o mişcare, fie 
dintr-un complex de linii neutre. Avea 
un umblet plin de graţie, pe care ea 
însăşi nu părea să şi-o cunoască. Ochii, 
foarte vii şi strălucind de inteligenţă, se 
iveau în obrazul mai curînd al unui suflet, 
decit al unui trup. Şi totuşi, trupul era şi 
el printre noi, ca să exprime prin fiecare 
mişcare sau gest un farmec dozat din 
nuanţe greu de definit. Chiar numele ei 
era acela al unui aer dulce”. Nu cred că 
poate să fie decit evident, pentru orice 
lectură de bună credinţă, faptul că un 
asemenea portret ar trebui să 
descurajeze din start orice tentaţie de 
interpretare strict autobiografică a 
acestui episod, deşi este de recunoscut 
că filonul autobiografic joacă un rol pri- 
mordial în construcţia romanului; făptura 
aeriană a doamnei Ana, cu 
determinările ei care scapă, ca argintul 
viu, oricărei constrîngeri, dar între care 
ea aşază graţia şi ingenuitatea, atribute 
cu care tradiţia a împodobit 
dintotdeauna zeitățile feminine, este, 
desigur, un contur din ordinea creaţiilor 
însufleţite de un principiu mitologic mai 
degrabă decît de unul din ordinea 
comun umană. Adăugînd acestei 
imagini fluide, înzestrarea ei specială, 
iniţierea în “principiul paracelsian că 
pentru orice boală s-ar găsi un leac se- 
cret în natură”, se conturează funcţia 
magică a acestei frumuseți, care este 
aceea de a alina durerile lumii prin 
controlul suav al tainicelor 
corespondențe intime ale existenţei. 
Fireşte că, pe lîngă toate acestea, 
cel dintîi capitol al romanului Luntrea 
lui Caron cuprinde şi primele elemente, 
cele fundamentale, ale acelui amplu şi 
profund proces de autodefinire pe care 
romanul îl conţine în întregul său. Şoapta 
ca principiu al versului dar şi celelalte 
componente ale universului liric şi ale 
magiei verbale din poezia lui Lucian 
Blaga, temeiurile principale ale gîndirii 
sale filozofice sînt aici cuprinse, iar 
continuarea naraţiunii nu va face decit 
să le detalieze şi nuanţeze. Dar, din tot 
acest complex autodefinitoriu şi 
rememorativ, cel dintii capitol din 


Luntrea lui Caron aduce în prim-plan o 
temă de o semnificaţie aparte. 
Perspectiva apropierii fatale a haosului, 
a nopţii totale, a apocalipsului peste aria 
în care palpită substanţa atit de sensibilă 
a noţiunii desemnate prin cuvîntul ţară, 
apoi mişcarea de reorientare spre timpul 
transistoric, ca o resemnată salvare, 
reactualizarea vîrstei de aur a copilăriei, 
urmată de reintegrarea în pulsaţiile 
timpului cosmic care reglează viaţa 
satului şi, în fine, sensibilizarea vitalului 
în mărunt, frageda sa expresie, asupra 
căreia domneşte silueta de zeiţă a unei 
fluide frumuseți magice, toate acestea, 
oglindite în bobul de cristal al unei 
lacrimi, sînt treptele pe care spiritul 
(autorului narator) păşeşte într-o 
succesiune care are logica sa pentru a 
imagina şi construi soluţia în calea 
haosului anunţat încă din primele 
cuvinte ale romanului. Este limpede, 
acum: ceea ce a început să urmeze, în 
acea primăvară întoarsă de la sensurile 
ei esenţiale, nu putea fi comparabil decît 
cu un diluviu total, cu acel fenomen 
căruia imaginaţia şi uzul comun i-a dat 
un nume de întrebuințare unanimă: 
“Potopul lui Noe”; deci Noe a fost cel 
care a salvat omenirea de haos; încît, în 
faţa unei noi ameninţări a haosului, este 
nevoie de un nou Noe. Astfel că primul 
capitol al romanului Luntrea lui Caron 
cuprinde geneza acestui nou Noe, 
salvator al spaţiului desemnat prin 
cuvîntul ţară, şi a poveștii sale. 

Din acest moment, lucrurile sunt 
cunoscute şi logica lor — perfectă: Noe 
nu putea fi decît morar, pentru că între 
pietrele de moară elementele se reduc 
la particulele lor infinitezimale, care 
devin, la rîndul lor, inalchimia cosmică, 
izvorul unui nou ciclu de existenţă; pe 
Noe nu-l putea cuprinde decit un spaţiu 
în limitarea căruia este cuprins 
nelimitatul în esenţialitatea lui, deci 
satul, care este “ţară” şi întreg cosmic 
totodată: ideea lui salvatoare, 
construcţia lui, nu putea fi decit un obiect 
cu totul din afara unei utilităţi practice 
imediate, căci ce rost poate să aibă o 
corabie într-un sat de munte? Urmează, 
deci, că soluţia Noe, şi soluţia Blaga, şi, 
poate, soluţia românească este aceea 
de a ridica, în calea haosului invadator, 
construcţii gratuite de vis. Este ceea ce 
face Noe în drama lui Lucian Blaga, ceea 
ce face eroul/ naratorul din Luntrea lui 
Caron şi ceea ce a făcut Lucian Blaga 
însuşi prin întreaga lui operă: a traversat 
apele tulburi ale haosului în opera sa 
— corabie celestă, pentru altă ordine! 

lulia CUBLEŞAN 
Cluj-Napoca 


MITUL CREAȚIEI 
IN MEŞTERUL 
MANOLE 

DE LUCIAN BLAGA 


Reprezentativă pentru direcţia 
dramaturgiei poetice blagiene ce 
remitizează, problematizînd, drama 
Meşterul Manole (scrisă în 1927 şi 
reprezentată scenic pentru prima oară 
în 1929) ilustrează interesul deosebit 
pe care Blaga îl acordă folclorului. 
Autorul Trilogiei culturii consideră că 
o literatură naţională nu se poate 
constitui decît prin “monumentalizarea 
culturii folclorice”. În Fiinţa istorică 
Blaga se raliază părerii lui Schelling 
că “mitul este un fapt primar, iar 
istoria un derivat”, că mitologia 
defineşte matricea spirituală a unui 
popor. Deci era normal ca mitul jertfei 
creatoare, atît de relevant pentru 
matca stilistică a culturii populare 
româneşti, să-i reţină atenţia. 

Valorificînd un mit arhaic tran- 
smis şi transfigurat de tradiţia popu- 
lară autohtonă, balada despre Meş- 
teru! Manole a constituit o sursă fe- 
cundă pentru dramaturgia româ- 
nească. Incă din secolul trecut se 
manifestă interesul faţă de ea, e 
adevărat că în scrieri fără rezonanţă 
precum Meşterul Manole de Mihail 
Pascaly şi Meşterul Manole de loan 
Penescu. În secolul nostru acest mit 
se dovedeşte extrem de productiv în 
creaţiile dramatice. Zidirea Mănăstirii 
Argeşului de Nicolae lorga, Biserica 
din slăvi de Victor Papilian, Meşterul 
Manole de Victor Eftimiu, Meşterul 
Manole de Octavian Goga, Meşterul 
de Adrian Maniu, Zidarul de Dan 
Tăchilă, Moartea unui artist de Horia 
Lovinescu sînt numai cîteva din 
lucrările dramatice care explorează 
legenda în determinări istorice, 


psihologice sau în perspectivă poeiică- 
filosofică. 

În balada Monastirea Arge- 
şului (varianta lui Vasile Alecsandri) 
concepţia poporului nostru despre 
creaţie şi moarte primeşte o desăvîr- 
şită întruchipare artistică. După G. Căli- 
nescu, această capodoperă repre- 
zintă un mit estetic fundamental, ce 
arată concepţia noastră despre 
creaţie, “care e rod al suferinţei”. 
Mircea Eliade, care a studiat în 
profunzime acest mit (în răspîndirea 
sa geografică, în evoluţia în timp, în 
simbolistica şi semnificaţiile lui), con- 
sideră că la români el s-a decantat 
mai mult ca oriunde într-o creaţie ar- 
tistică de o excepţională forţă de 
expresie. Analizînd straturile legendei, 
Mircea Eliade a evidenţiat faptul că 
mitul creaţiei prin jertfa. de sine 
descinde din subştanţa celor mai 
vechi mituri cosmogonice. “Balada 
Meşterului Manole — scria Mircea 
Eliade în Comentarii la Meşterul 
Manole — este ea însăşi un produs 
folcloric de tip cosmogonic, deoarece 
jertfa zidirii este o imitație omenească 
a mitului primordial al creaţiei lumilor.” 
Ideea necesităţii jertfei pentru rea- 
lizarea unei activităţi umane creatoare 
o circumscrie pe aceea aunei 
aspirații spre perfecţiune, spre 
absolut. 

Originală e viziunea lui Lucian 
Blaga în reconsiruirea mitului. Spre 
deosebire de alţi autori (lorga, de 
pildă, care încearcă să reconstituie un 
cadru social-istoric autohton pentru 
drama lui Manole), Blaga este inte- 
resat să înfăţişeze posibilele împrejurări 
spirituale care au generat-o. Referirile 
unuia dintre zidari suge-rează intenţia 
scriitorului: “Vedeţi, fraţi, atît rămîne 
după noi: înfăptuirea şi încă vuietul 
neschimbat al apei şi poate tristeţea 
unei legende”. 

Scriitorul adaptează estetica 
expresionistă la substanţa mitică fun- 
damentală. Expresionismul înţeles de 
Blaga “ca un caz special în cadrul mai 
larg al tendinței spre absolut” îşi 
demonstrează în dramă aderenţa per- 
fectă la mit, pentru care, de altfel, 
curentul estetic de la începutul 
secolului nostru manifestase o 
preferinţă specială. Acesta e şi primul 

reper pentru identificarea influenţei 
expresioniste în piesa lui Lucian 
Blaga. Al doilea e preocuparea pentru 
esențe, pentru personaje-simbol (cum 
sînt toate în piesă), pentru un con- 
flict de dimensiuni cosmice prin 
raportarea lui la marile forţe ale firii. 
Exagerareatrăirilor pînă la paroxism — o 
altă linie de influenţă expresionistă — 
se realizează în scene în care 
dezlănţuirea energiilor primare devine 
expresie a inconştientului şi a elanului 
vital (în scene precum somnul lui 
Găman, zidirea Mirei, scena finală). 
Trăirile interioare atît de puternice ale 
personajului principal, cuvintele- 
simboluri, purtătoare de energie (“Toi 
ce mi-a rămas e sălbătăcia cuvîntului” 
spune Manole) sînt alte componente 
ale eseticii expre-sioniste detectabile 
în piesă. 

Situînd acţiunea într-un ne- 
determinat “timp mitic românesc”, un 
timp al originilor, autorul îşi declară 
intenţia de a nu istoriza acţiunea dra- 
matică. Astfel încît de la început 
sîntem preveniţi că personaje ca 
Bogumil, Vodă, Boierii nu reprezintă 
repere pentru identificarea unei 
posibile epoci medievale, ci sînt 
personaje simbolice, accentul căzînd 
pe funcţionalitatea lor în evoluţia 
conflictului. Din substanţa mitologică 
a baladei nu sînt preluate toate 
motivele. Lipsesc motivul zidului 
părăsit, motivul visului lui Ma- 
nole,motivul zborului icaric din final şi 
cel al fîntînii, autorul găsind soluţii mai 
adecvate reprezentării scenice prin 
care sugerează semnificaţiile mo-— 
tivelor absente. Blaga renunţă la 
partea introductivă a legendei, acţi- 
unea piesei începînd cu motivul 
surpării zidurilor. 

Pămîntul stăpînit de puterile 
telurice ce se împotrivesc creaţiei 
zidirii, este reprezentat în piesă prin 
personajul Găman. 

Dacă firul narativ al piesei îl res- 
pectă în linii mari pe cel al baladei 
populare, conflictul, în schimb, se 
complică extinzîndu-se în două 
planuri. Pe de-o parte în planul inte- 
rior al zbuciumului sufletesc, al 
sfişierii între dragostea eroului pentru 
soţia sa Mira şi patima sa de a 
construi, pe de altă parte, în plan exte- 


rior între meşterul care se întemeiază 
pe raționalitatea proiectului său, 
bizuindu-se pe măsurători şi calcule 
şi puterile întunecate (forţele obscure) 
ce-i cer o jertfă cu neputinţă de înţeles 
şi de acceptat pentru raţiunea ome- 
nească. Răzvrătirea lui Manole, 
împotrivirea sa la odioasa crimă ce i 
se pretinde îşi găsesc suportul în 
încrederea pe care o are în ordinea şi 
coerenţa temeiurilor lumii. După ce 
îndură şapte ani soarta cumplită a lui 
Sisif, construind mereu în zadar, eroui 
se vede condamnat să accepte şi să 
ducă chiar el la îndeplinire jertfa. Jertfa 
nu e mai cerută în vis de o voce de 
sus ca în baladă, ci de călugărul 
Bogumil. Nu întîmplător numele 
personajului este identic cu al celui 
ce afundamentat erezia bogumilică 
a dualității credinţei, a complementa- 
rităţii divinului şi demonicului. Trebuie 
să menţionăm că ecouri ale acestor 
idei se regăsesc şi în titlul Poemele 
luminii (“Pe semne - învrăjbiţi /de-o 
veşnicie Dumnezeu şi cu satana / au 
înţeles că e mai mare fiecare / dacă-şi 
întind de pace mînă. Şi s-au împăcat 
/ în mine împreună picuratu-mi-au în 
suflet / credinţa şi iubirea şi-ndoiala 
şi, minciuna” — Pax magna). Ideea 
că “întru veşnicie bunul Dumnezeu şi 
crîncenul satanai!” ar fi fraţi, cum 
spune Bogumil, aduce o răsturnare de 
valori morale, lăsîndu-l pe Manole 
pradă zbuciumului sufletesc şi 
răzvrătirii. Puterile, forţe obscure şi 
malefice, care, potrivit reprezăntării 
mitice, ar rostui în înalt şi în adîncuri 
cumpăna mare a firii, sînt imposibil 
de identificat. Starețul Bogumil îi 
spune lui Manole: “Nu e apă şi nu e 
foc -- sînt puterile. Ele dispreţuiesc 
întinderea locului şi ies cînd vor de 
sub legile vremii. Le vezi aici, şi ele 
din întîia beznă răspund. Le crezi 
acolo, şi ele dănţuiesc cu înfricoşare 
în noi”. 

In plan psihologic conflictul se 
desfăşoară între patima zămislirii 
frumosului şi dragostea pentru Mira. 
Numai aparent Mira este jertfa 
destinată de hazard, în realitate, 
jertfirea ei e implicată în legea 
interioară a creaţiei, căci pentru 
Manole înălţarea locaşului reprezintă 
finalitatea lui supremă pentru care e 
gata să sacrifice totul. 


Analize gi interpretări 

În plan exterior conflictul capătă 
dimensiuni cosmice prin raportarea lui 
la marile forţe dezlănţuite ale firii. 
Eroul e sfişiat între demonul interior 
care îi cere inflexibil să-şi împlinească 
opera, să ridice mănăstirea, plăs- 
muind-o “din pămînt şi din apă, din 
lumină şi din vînt” ca într-o nouă 
cosmogonie, şi între puterile ce-şi cer 
inexorabil jertfa. Meşterul înfrînge 
blestemul prin legămîntul de a face 
“o jerfă dătătoare de viaţă”. 

Conflictul e deplasat pe plan 
cosmic ca în teatrul expresionist, 
după cum observă Ov. S. Crohmăl- 
niceanu: “Personajele sînt mişcate de 
marile puteri elementare, asistăm nu 
la ciocnirea unor psihologii diferite, ci 
la înfruntarea stihiilor firii”. Acceptarea 
jertfei pentru a-şi putea împlini 
destinul de creator nu exclude răzvră- 
tirea eroului în numele omenescului 
împotriva stihialului: “Dacă fapta 
noastră nu e bună, să fie cel puţin 
frumoasă; dacă nu e frumoasă, să fie 
cei puţin înspăimîntătoare! Dacă 
locaş de slavă nu va fi, să rămînă cel 
puţin un semn de ameninţare ridicat 
de oameni împotriva puterilor”. 

Decodarea simbolisticii perso- 
najelor conduce la descifrarea semni- 
ficaţiilor piesei şi la limpezirea 
conflictului. La nivelul personajelor în 
piesă există două tipuri de repre- 
zentare a puterilor. Găman, bătrînul 
cu mintea aburită, aparţine unui strat 
de gîndire arhaică dominată de stihial, 
în comunicare cu puterile. El are 
intuiţia jertfirii Mirei şi a autosacrifi- 
ciului lui Manole, fiind înzestrat cu 
puteri premonitorii. Starețul Bogumil 
exprimă aceeaşi supunere faţă de 
puterile întrupate în Dumnezeu şi 
Satanail. 

Maniera expresionistă detratare 
a personajelor ca simboluri este 
identificabilă şi în conturarea Mirei. 
Mira simbolizează dragostea ca suflet 
al lumii şi spirit al creaţiei. “Eu sînt 
biserica — jucăria puterilor!” spune la 
un moment dat ea, prevestind prin 
aceste cuvinte identificarea de către 
erou a femeii iubite cu biserica pe care 
vrea să o înalțe, a iubirii zămislitoare 
în trup cu iubirea creatoare în plan 
spiritual. “Intre voi două nici o 
deosebire nu fac, pentru mine sînteţi 


una.” Locaşul o va eterniza în 
frumuseţea sa ca “un cîntec de iubire 
împletit cu un cîntec de moarte”. 
Concepîndu-şi personajul princi- 
pal ca pe un personaj arhetipal cu o 
mare capacitate de semnificare, Blaga 
nu-l reduce la simbol numai. Drama 
creatorului şi a omului Manole e 
potenţată la maximum: *... rugaţi-vă 
să nu se mai sălăşluiască în nimenea 
patima clădirii ca în Meşterul Manole 
cel de cumplită amintire. Că patima 
aceasta coborită de aiurea în om e 
foc, ce mistuie prejmă şi purtător. Şi 
e pedeapsă şi e blestem”, — spune 
Meşterul după ce ceasul său “a 
încetat, creaţia sa a fost desăviîrşită. 
Jertfirea Mirei a împlinit creatorul, dar 
Manole aspiră să desăviîrşească şi 
omul, şi pentru aceasta “încă o jertfă 
îl mai aşteaptă”. După ce trage pentru 
prima oară clopotul cel mare “pentru 
aceea care cîntare de clopot n-a avut”, 
Manole îşi dă lui însuşi moartea. Nu 
pentru a expia jertfirea soţiei, ci pentru 
a afirma superioritatea fiinţei şi pentru 
a regăsi iubirea. Dacă în baladă 
Manole şi soţia sa se răgesesc în 
final în acelaşi plan al unei incom- 
prehensibile şi mitice existenţe, ea 
întrupată în piatra zidirii, el întrupat 
în apa fintînii, în drama lui Blaga, 
Manole îşi întîlneşte iubita în moarte. 
Tragedia creatorului se consumă în 
parametrii mitului şi dobîndeşte 
exemplaritate unică. In acelaşi timp 
el primeşte încă o semnificaţie care 
îl apropie de un alt mare erou mitic. 
Meşterul lui Blaga e un răzvrătit şi 
asemenea lui Prometeu dăruieşte 
oamenilor prin sacrificiul său o valoare 
absolută. Deoarece, ca expresie a 
sacrului ce încorporează perfecțiunea, 
simbolul mănăstirii nu este decît 
traducerea poetică a aspiraţiei spre 
desăvîrşire. Din perspectiva expre- 
sionismului simbolul mănăstirii tra- 
duce de asemenea aspiraţia spre 
absolut a personajului. Tot în manieră 
expresionistă sînt concepute scenele 
în care asistăm la dezlănţuirea 
energiilor primare ca expresie a 
inconştientului şi ale “elanului vital”. 
Astfel momentul în care conflictul 
atinge punctul maxim în planul faptei, 
culminînd cu zidirea Mirei la temelia 
bisericii, se concretizează printr-o 

descărcare teribilă de energie. Ritmul 
accelerat al replicilor şi al mişcărilor 
scenice subliniază furia şi disperarea 


zidarilor care prin această dezlănţuire 


oarbă încearcă să-şi anihileze orice 
sentimente omeneşti. 

La nivelul stilului artistic influ- 
enta expresionismului se manifestă în 
cuvinte-simboluri purtătoare de 
energie. Forţa, dinamismul psihologic 
al personajului principal se con- 
centrează în replicile şi cuvintele lui: 
“Nu, niciodată! Mai repede! Niciodată 
nu mi-e destul de repede! Sus, jos, 
înainte, în lături! Nu pierdeţi vremea! 
Vreau să curgă sudorile, să sece de 
oboseală gurile! Intensitatea şi 
dramatismul implicării, trăirile anta- 
goniste, zbuciumul interior sînt 
reliefate în splendide monologuri 
dintre care multe au rezonanţă 
shakespeareană: “Nimic nu e bine. 
Temeliile lumii sînt fără noimă”. Sau: 
“Frică, Mira. Frică de drumul pe care 
mă găsesc că nu ştiu unde sînt şi 
unde duce. Şi nu ştiu dacă suie sau 
coboară”. Deşi e scrisă în proză, 
regăsim deseori în dramă figurile 
sintaxei poetice, ritmul şi rima 
versurilor care conferă un plus de 
lirism unor scene. 

Respectînd semnificaţia majoră, 


nucleele dramatice şi firul narativ al 


mitului, piesa lui Blaga prezintă şi 
unele diferenţe care provin nu numai 
din formula estetică adoptată. Astfel, 
spre deosebire de legendă, în finalul 
piesei eroul se autojertifeşte, dar 
meşterii ceilalţi nu mor, ci rămîn în 
viaţă ca alte posibile ipostaze ale lui 
Manole. 

Dacă în creaţia populară Manole 
apare ca un erou de tragedie antică 
persecutat de destin, menit să 
stîrneasă spaima, mila, dar şi admi- 
raţia prin faptele şi prin sfîrşitul său, 
eroul lui Blaga nu vrea să se lase 
înfrînt de destin. În această per- 
spectivă gestul lui final semnifică 
răzvrătirea lui împotriva destinului şi 
a puterilor care l-au constrîns la o 
jertfă cu neputinţă de înţeles şi de 
acceptat de către raţiunea omeneas- 
că. Măreţia lui se dezvăluie în raport 
cu un factor asupra căruia nu poate 
acţiona în nici un fel, dar faţă de care 
orgolioasa sfidare umană capătă 


dimensiuni eroice. Mesajul piesei 
identic cu cel al baladei se des- 
cifrează în final. Dacă în baladă, după 
ce Manole e distrus ca om, “falnica 
zidire (monastirea naltă) cum n-a mai 
fost altă” rămîne să înfrunte veacurile 
cu frumuseţea ei nepieritoare, la Blaga 
ideea aceasta este explicitată în 
cîteva cuvinte: “Jocul e scurt. Dar 
lungă şi fără:de sfîrşit minunea”. 

Profunzimea ideilor, intensitatea 
trăirilor, frumuseţea monologurilor fac 
din drama lui Blaga o creaţie de 
maximă complexitate ideatică şi de 
elevată formă artistică în care se 
elogiază spiritul creator, nestinsa 
dragoste de frumos a oamenilor de pe 
acest pămînt românesc. 


Sinteze 4i comentarii 

lulia MURARIU 
Suceava 


___ TINEREŢE 
FĂRĂ BĂTRINEŢE 

ŞI VIAŢĂ FĂRĂ DE 
MOARTE ŞI EPOPEEA 
LUI GHILGAMEŞ 

SAU DESPRE FIINŢĂ 
ŞI TRAGIC 


Moartea este cel mai semnificativ 
şi mai profund eveniment al vieţii; ea îl 
ridică pe ultimul dintre muritori deasupra 
rutinei obişnuite şi a platitudinii; numai 
ea pune, în profunzime, problema sen- 
sului vieţii. 


M. Berdiaeff, De la destination 
de l'homme, 1935, p. 323 


“Dar nesperat al culturii noastre 
folclorice adus umanităţii”!, Tinerețe 
fără bătrîneţe şi viaţă fără de moarte 
este, prin deznodămiînt, şi o excepţie 
în seria basmului românesc, al cărui 
finai este întotdeauna fericit, în care 
neapărat binele şi dreptatea triumfă. 
Tinerete fără bătrîneţe şi viaţă fără 
de moarte este un basm al condiţiei 
umane şi despre condiţia umană şi, 
deci, un mit despre a fi, despre 
iniţierea în tainele vieţii şi ale morţii. 
Aventura existenţială prin care trece 
Făt-Frumos îl ajută să-şi găsească 
adevărata esenţă umană în final, 
preţul fiind sfîrşitul (moartea). El se 
întoarce foris, copleşit de “întristare 
şi neodihnă” (p. 36), pentru a încheia 
ciclul destinului şi pentru a lăsa 
deschisă omenirii Nemurirea, spre 
care aspiră şi Ghilgameş. Spre 
deosebire însă de Ghilgameş, Făt- 
Frumos nu are revelaţia morţii într-un 
anumit moment al vieţii lui, prin 
moartea celuilalt. 

Cînd Enkidu moare, prin răzbu- 
narea zeiţei Iştar, Ghilgameş se 
descoperă pe sine ca fiinţă, se 
întreabă şi despre sine, e deci un prilej 


de a se defini: “... prietenul meu [pe 
care-l iubeam s-a întors în pămînt] / 
[Au şi eu] ca şi el trebuie să zac în 
pămînt şi să nu mă mai scol în vecii 
vecilor?” (p. 164). 

Făt-Frumos, înainte de a intra în 
viaţă, ştia despre moarte, naşterea lui 
şi-o întîrzie în aşteptarea promisiunii 
de dăruire a vieţii veşnice: “... în sfîr- 
şit, dacă văzu că nu tace, îi mai zise: 
taci, fătul meu, că ţi-oi da Tinerețe 
fără bătrîneţe şi viaţă fără de moarte. 
Atunci, copilul tăcu şi se născu” (p. 
29). 

Eroul încearcă, ab initio, să 
evite declinul (bătrîneţea) şi sfîrşitul 
(moartea), iar îndeplinirea făgăduielii 
care i-a condiţionat intrarea în fiinţă 
devine destin: “... apoi sînt nevoit să 
cutreier toată lumea pînă voi găsi 
făgăduinţa pentru care m-am născut” 
(p. 30). Făt-Frumos are tăria să se 
definească dincolo de omenesc. 

Aşa cum Ghilgameş porneşte 
într-o călătorie departe de capătul 
lumii (dincolo, deci, de limită) prin 
apele morţii pînă la strămoşul veşnic 
Utnapiştim, numit * Îndepărtatul”, 
pentru a afla secretul ne-muririi, şi Făt- 
Frumos pleacă să descopere viaţa (şi 
tinereţea) veşnică, dar nu cu gîndul 
de a reveni cu un elixir pentru neamul 
său. Încercarea eroului de basm e de 
a fi, singur dintre ai săi, în Ne-murire. 
Pentru Ghilgameş (“Două părţi din el 
sînt divine, [o parte-i umană)” (p. 
109)), căutarea vieţii veşnice se 
încheie cu asumarea morţii; Utnapiş- 
tim îi arată că nici un muritor nu poate 
birui Timpul, deoarece “cînd zeii au 
plăsmuit omenirea,/ Moartea au 
destinat-o pentru lume,/ Viaţa şi-au 
reţinut-o pentru ei” (p. 157). larba 
minunată, în stare să-l scutească pe 
om de povara bătrîneţii, e înghițită de 
un şarpe pe ascuns, atras de mireas- 
ma ei. Lui Ghilgameş nu-i mai rămîne 
decît resemnarea, ca ultimă înţelep- 
ciune a experienţei trăite. 

Făt-Frumos, asemeni regelui 
Urukului, “pribegeşte şi rătăceşte 
peste toate ţările” (p. 164) şi el 
realizează o călătorie extatică, o 
călătorie în centrul Lumii însă, într-o 
regiune pură care transcende iumea 
profană. Trecerile sînt iniţieri şi 
deschideri succesive înspre un spaţiu 

sacru. Hybrisui continuă să-i domine 
pe Făt-Frumos. E! este acceptat pe 
tărîmul Tinereţii fără bătrîneţe şi ai 
vieţii fără de moarte şi “nu după 
multă vreme se însoţi cu fata cea 
mică” (p. 36), care, semnificativ, se 
afla “la scara palatului” cînd eroul 
descinde în spaţiul privilegiat căutat. 
Abia acum iubirea se asociază 
tinereţii veşnice, pentru că drumul spre 
Ideal (=Nemurire) nu trece prin iubirea 
pentru celălalt, ca în epopeea asir- 
iană, ci prin credinţa în certitudinea 
înveşnicirii fiinţei sale. Timpul Tine- 
reţii fără bătrîneţe şi al vieţii fără 
de moarte, timp sacru, departe de a 
institui stagnarea, nu-i aparţine or- 
ganic, nu devine o dimensiune a fiinţei 
lui. Prin urmare, lui Făt-Frumos i se 
poate interzice depăşirea unei limite: 
“numai pe o vale, pe care i-o şi 
arătară, îi ziseră să nu meargă, căci 
nu va fi bine de el” (p. 36). Valea 
presupune o coborîre, o deschidere 
(înspre adînc, aici un adînc al memo- 
riei. Valea Plîngerii, prag între veşnic 
şi trecător, poate scoate existenţa 
omului din liniaritate prin ruptura (de 
nivel) ontologică pe care o propune. 
Dar “interdicţia devine o provocare; o 
provocare la salvarea din lumea 
Tinereţii fără bătrîneţe şi a vieţii fără 
de moarte, “condamnată la mono- 
tonia identicului”?, străină omenes- 
cului prin neputinţa de a dori, de a 
visa, de a fi neliniştit. In momentul în 
care intervine ate, acea greşeală 
tragică săvîrşită ca urmare a unei 
rătăciri trecătoare, — “în învălmăşea- 
lă, nu băgase de seamă că, alergînd 
după iepure, trecuse în Valea Plînge- 
rii” (p. 36) — drumul re-venirii spre 
sine este inevitabil: “deodată îl apucă 
un dor...” (p. 36). Survine acum setea 
de Fiinţă, se simte înstrăinat de rostul 
său şi se topeşte de dor; de altfel, 
toponimul Valea Plîngerii e relevant 
pentru întoarcerea eroului spre 
omenesc, echivalent cu acel “nu va fi 
bine (de el). Făt-Frumos trebuie să 
vremuiască, să se supună condiţiei 
fireşti de fiinţă omenească, eludate un 
timp, şi să re-facă o parte din ceea 
ce ar fi putut deveni în timp. Destinul 
lui uman e forţa care-l covîrşeşte. Făt- 
Frumos “acceptă” involuntar să se 
descopere (şi) pe sine abia acum ca 


Fiinţă şi, de aceea, drumul lui este 
fără întoarcere. Aventura nu poate fi 
reiterată: “— Bine ai venit, că de mai 
întîrziai, şi eu mă prăpădeam. O 
palmă îi trase Moartea lui [...] şi căzu 
mort, şi îndată se şi făcu ţărină” (p. 
36). Basmul relevă, asemeni teatrului 
eschilian, “sentimentul tragic al 
condiţiei umane şi al necuprinsei 
adîncimi a morţii, singura care poate 
oferi vieţii un sens liric”3. Acelaşi sen- 
timent tragic domină în marele poem 
babilonian, unde moartea, ca revelaţie, 
e asumată şi depăşită prin chiar actul 
căutării ei: “Temîndu-mă de moarte, 
eu am pribegit prin stepă...”, se spo- 
vedeşte Ghilgameş cel “semet ca un 
taur sălbatic”. Ghilgameş, reîntors în 
Urukul-cel-Ilmprejmuit, cetatea sa na- 
tală (ca spaţiu sacru‘, şi Făt-Frumos 
revine la palatul în care se născuse), 
va aştepta să îmbătrînească în linişte, 
supunîndu-se legii muritorilor, convins 
că viaţa veşnică — zadarnic căutată 
în lume — stă în măreţia zidurilor 
cetăţii. Dar Ghilgameş va rămîne 
nemuritor prin chiar povestea acestei 
căutări tragice. 


NOTE 


1 Noica, Constantin, Sentimentul 
românesc al fiinţei, Editura Eminescu, 
Bucureşti, 1978, p. 112. . 

2 Liiceanu, G., Tragicul. O fenome- 
nologie a limitei şi depăşirii, Editura 
Univers, Bucureşti, 1975, p. 44. 

3 Rachet, Guy, Tragedia greacă, 
traducere de Cristian Unteanu, Editura 
Univers, Bucureşti, 1980, p. 16. 

4 Eliade, Mircea, Sacrul şi profa- 
nul, traducere din limba franceză de 
Rodica Chira, Editura Humanitas, Bucu- 
reşti, 1992. 

DEDALUL 
MANUSCRISELOR 
EMINESCIENE 


Dialog: acad. Mihai CIMPOI — 
prof. dr. Aurelia RUSU, 
Franţa 


— Stimată doamnă profesoa- 
ră Aurelia Rusu, v-a revenit o 
misiune şi o datorie — istorică aş 
zice — de a deveni pe cont propriu 
şi în deplină singurătate a actului 
asumării etice şi ştiinţifice editor al 
operei lui Eminescu şi de a duce 
mai departe munca valorizatoare de 
editare după strălucita, generoasa 
şi cu adevărat ciciopica între- 
prindere a lui Perpessicius. Caietele 
lui Eminescu reprezintă neîndoiel- 
nic un labirint dedalic în care fără 
un fir călăuzitor al Ariadnei te poţi 
rătăci uşor. Dedalul exercită asupra 
editorului o spaimă în faţa unei 
construcţii uriaşe şi încîlcite babi- 
lonic, însoţită nu doar de o incer- 
titudine conceptuală, ci şi de o 
derută în faţa unui eşafodaj enorm 
de amănunte “tehnice” greu de 
rezolvat sau chiar insurmontabile. 
Manuscrisele eminesciene formea- 
ză un Absolut piramida! construit 
în ciuda aparentului fragmenta- 
rism. Este , în ele — vorba poetului 
însuşi —, o lege internă care 
trebuie aflată, percepută, însuşită. 
Cum să nu încerci, intrînd în acest 
Dedal, complexul indeterminării 
între “exemplarul ideal”, care este, 
după cum spunea Roger Laufer, 
concret, real, şi “textul ideal”, care 
este un concept. Cred că aveţi drep- 
tate atunci cînd spuneţi că se cade 
să ne apropiem de manuscrisele 
eminesciene cu sentimentul pe 
care îl avea apropiindu-se de 
“zidirea sanctuarului” limbii româ- 
neşti (“Nu noi suntem stăpînii lim- 
bei, ci limba e stăpîna noastră. 
Precum într-un sanctuar recon- 
stituim piatră cu piatră tot ce-a fost 


înainte — nu după fantasia sau 
inspiraţia noastră momentană — ci 
după ideea în genere şi în amă- 
nunte, care a predomnit la zidirea 
sanctuarului, astfe! trebuie să ne 
purtăm cu limba noastră româ- 
nească. Nu orice inspiraţie întîm- 
plătoare e un cuvînt de-a atinge de 
această zidire”). Or, o dragoste nu 
se modelează, chiar dacă aţi avut 
strălucite modele anterioare: 
Perpessicius, D. Murăraşu ... 

— Eu nu pot decît să vă mul- 
tumesc pentru generozitatea cu care 
mi se adresează scriitorul care sînteţi; 
să laud istoricul literar şi exegetul 
gata să recepteze, interpreteze cu 
rigoare şi să ordoneze tot ceea ce ţine 
de spaţiul literaturii şi mişcării spiri- 
tuale basarabene şi să vă mărtu- 
risesc, în acelaşi timp, că apreciez, 
în primul şi cel dintîi rînd, climatul de 
solidaritate şi deschisă conlucrare pe 
care chestionarele Dv. îl stabileşte. 

În privinţa edițiilor critice ale 
clasicilor români (la multe dintre ele 
am colaborat, ca redactor la ESPLA, 
devenită Minerva, încă din 1958, lao 
lună după susţinerea examenului de 
licenţă în filologie, la Universitatea din 
Bucureşti) şi cu precădere aceea a 
lui Mihai Eminescu (în primele trei 
volume din seria “Scriitori români”, 
puţinele îndreptări de text efectuate 
au fost propuse de mine şi acceptate 
de Perpessicius — tot eu îi cerusem 
marelui editor să întocmească tabelul 
manuscriselor după impresionanta 
arhivă de lucru pe care şi-o făurise 
şi pe care, atunci, eu am parcurs-o, 
nemaiştiindu-se nimic de ea după 
moartea sa) ne aflăm de peste un 
deceniu într-un impas. Starea de 
tranziţie, de inacceptabilă şi blamabilă 
întîrziere în reluarea şi continuarea 
seriilor începute a fost degajată şi 
întreţinută şi de atîtea sterile şi pe 
alocuri delirante teoretizări “axi- 
ologice”. Opera autorului a servit în 
acest caz doar ca fundal pentru 
fatuităţi abia disimulate, bravadă 
dezolantă, pierdere de timp şi, în cele 
din urmă,... tăcere suspectă. 

Din acest unghi de vedere, eloc- 
vent pentru deceniul cu care se 
încheie acest mileniu s-a putut 
constata cum unii înalţi responsabili 

culturali, năpădiţi de ambiguităţile 
jocurilor politice, nu şi-au mai putut lua 
misiunea în serios, declarîndu-şi public 
oboseala... Alţii, contestatari, îşi 
propun, compensativ, propriile opere, 
mai de actualitate şi mai “linse”, cu 
expresia lui Eminescu, calcate adică 
pe optica şi interpretările sociologice 
la modă, în declarat dezacord şi cu 
tradiţia culturală, şi cu stările de fapt 
ale secolului al XIX-lea, pe care se 
fundamentează gîndirea politică şi 
socială eminesciană. În fine, efect şi 
al predării necorespunzătoare, şi al 
parţialităţii cuprinderii sensurilor 
operelor clasicilor, în timpul studiilor 
liceale şi universitare (fac parte, din 
nefericire, din generaţia de studenţi 
care nu au audiat un curs asupra lui 
Eminescu, Maiorescu etc. pe 
parcursul celor cinci ani de facultate 
la litere, deşi Călinescu, Vianu, 
Perpessicius, Murăraşu erau marii 
noştri contemporani... Cursurile la 
facultate erau însă predate de |. 
Vitner, Vicu Mîndra, Mitu Grosu etc. 
etc.), ecoul sec şi trist al unui nega- 
tivism, care, cum se întîmplă, omite 
să pună înainte fapta edificatoare, 
înscrisă în continuitatea culturii 
româneşti. 

Dacă profeţii biblici moralizau şi 
amenințau cu apocalipse, cei mai noi 
ne vîră sub ochi pilduitoare 
testamente, în care sînt învăluite, sub 
o pojghiţă de umilitate, propriile 
eşecuri, înnodate cu afurisenii coclite, 
spre dumerirea posterităţii, în pagini 
care cheamă la descîlcirea unor 
mărturisiri, pe cît de “amare”, pe atît 
de ineficiente. 

Părerea mea este că actul edi- 
torial trebuie să aibă la bază o 
activitate de recuperare în condiţii de 
optimă credibilitate ştiinţifică şi de 
punere în circuit pozitiv (înscriere în 
continuitatea achiziţiilor înaintaşilor, 
atit în ceea ce priveşte organizarea 
tematică şi cronologică a scrierilor, cît 
şi în ce priveşte complexitatea 
procesului de stabilire a textului, 
desigur, după sursele de bază, dar cu 
acceptarea — operaţiune 
indispensabilă pentru transcrierile 
după manuscrise — mărturisită şi de 
critică, a eforturilor înscrise în 
lecţiunile edițiilor anterioare), prin 


ştiinţa filologică: discernămînt în 
finalizarea opţiunilor şi spirit de 
sinteză în cuprinderea opiniilor 
istorico-literare; tehnică a tipăririi şi 
capacitate a difuzării, în ţară şi peste 
hotare. | 

Tot ce are de spus un editor îşi 
găseşte locul în cuvîntul despre 
ediţie, prefețe şi postfeţe, note şi 
comentarii — misia sa încheindu-se 
o dată cu finalizarea fiecărui volum 
din seria respectivă. Cred că orice 
minte serioasă nu poate decit să se 
despartă de accesele de impresionism 
public, prin care tot micocosindu-l pe 
celălalt, victimizatul devine propria-i 
victimă: “Tu tot făcînd sprincene, ti-i 
scoate-odată ochii”, citînd, după 
memorie, versuri din Bogdan-Dragoş. 

Cu permisiunea Dv., mă voi opri 
aici, pentru a nu cădea în patima 
mărturisirii “dificultăţilor” şi “avata- 
rurilor” “unui editor”, tentaţie căreia, din 
cîte se pare, mai nimeni nu-i poate 
scăpa! Tot cîntărind vorbe, decantînd 
parti-priuri şi disocieri sectare, timpul 
se scurge şi cu el şi posibilitatea 
împlinirii oricăror promisiuni şi bune 
intenţii. 

Ironic, visătorul şi romanticul fără 
simţ practic, după tradiţia literară, poetul 
incrimina vorbăria: “dracul cînd n-are 
de lucru îşi cîntăreşte coada, omul 
cînd n-are ce lucra face filosofie” (notă 
dintr-un manuscris). 

— Spuneţi, într-o notă, 
cuvinte memorabile despre felul în 
care aţi depăşit fragmentarismul 
unui proiectat roman eminescian, 
Aur, mărire şi amor: “Ca într-un 
scenariu cosmogonic, textele gru- 
pate de noi în acest capitol reiau, 
aprofundează, remodelează aceeaşi 
idee a “misterului” continuității 
lumii, prin ritmarea celor două prin- 
cipii fundamentale: Viaţă / Moarte. 
Fiinţa, numărul dăruit cu formă (cf. 
Despre nemurirea sufletului şi a 
formei individuale), a cărei exis- 
tentă singură cunoaşte perindarea 
în Timp, este supusă acestei 
confruntări esenţiale, născătoare de 
o sfişietoare Durere” (M. Eminescu, 
Opere, VI, Bucureşti, 1982, p. XI). 
Cred că această pătrunzătoare 
observaţie referitoare la un capitol 
al operei eminesciene poate fi 

generalizată şi aplicată la Întregul 
ei... 

— S-a observat, în repetate rîn- 
duri, că, în opera lui Eminescu, orice 
notă disparată reclamă ansamblul, 
orice referinţă şi opinie emisă (în 
meditaţiile literare, ca şi în opera de 
jurnalist) îşi află răspunsul — precaut 
şi sceptic scriitorul nu a lăsat nimic 
în voia întimplării şi neexplicat. Cu 
bunăvoința Dv., stimate domnule 
Mihai Cimpoi, v-aş propune comen- 
tarea unor conexte din dramaturgia 
eminesciană, cu referire specială la 
tragedia intitulată Grue Sînger, aflată 
în ms. 2278, titlul şi proiectul, şi cu 
părțile versificate, în ms. 2254 (circa 
1876—1877). 


Retrasarea destinului eroului 
mitic, misie a tragediei, nu se poate 
mărgini la cauzalitatea terestră 
(invidie, dorința oamenilor de a fi ceea 
ce nu sînt şi a avea ceea ce nu au — 
rădăcina a toată imoralitatea, cum 
transcria Eminescu, după William 
Temple, în caietul 2253, 163 v.), căci 
ansamblul ordinii universale a fost 
violat şi se cere a fi restabilit. 

Experimentul edificării morale a 
lui Grue Sînger, încheiat prin simbo- 
lismul enigmatic şi fulgurant al celor 
două mere însîngerate din finalul 
tragediei, motiv reţinut din basmele 
fantastice populare, deschide zarea 
către altceva: o nouă cosmogonie sau 
o imaginară transmutare într-alt regn 
biologic — şi, simultan, “orbește”, 
ucigînd “oedipian” tatăl, semănătorul 
de viaţă. 

inlăturînd în gîndirea sa teore- 
tică atît utopia — tratarea imposibilului 
ca posibil —, cît şi apocalipsa, “re- 
velaţia” literaturii evreieşti şi creştine, 
Eminescu acceptă re-luarea recupe- 
ratoare, ca perspectivă etică, pentru 
care decăderea, descompunerea şi 
remodelarea constituie pragurile 
inevitabile şi în ordinea lucrurilor, 
pentru transferul vieţii şi puterilor 
organice, redobîndite prin comunicaţia 
“concretă” cu Pămîntul şi Cerul. 

Constant, jurnalistul Eminescu 
apreciază că o stare de lucruri rezultă 
în mod evolutiv şi cauzal din cea 
premergătoare, atit în lumea fizică, cît 
şi în cea morală, şi aliniază ca iluzorii 


“scrierile regelui lacob al Angliei, Uto- 
pia lui Thomas Morus, statul ideal al 
lui Platon, Contractul social al lui 
Jean Jacques Rousseau” (cf. Opera 
politică ll, p. 32), reproşînd totodată 
raționalismul strălucitor, dar superfi- 
cial, adică iluzoriu, şi lipsa unei reacții 
adevărate, ca factor moderator de 
control şi cumpănire în organizarea 
administrativă şi îmbunătăţirea eco- 
nomică, prin eliminarea neajunsurilor 
vechii civilizaţii, preţuind însă în binele 
traiului poporului ceea ce se dovedise 
a fi valabil şi valorificabil în societatea 
românească. 

— Ceea ce propuneţi Dvs. în 
înţelegerea adevărată a lui Emi- 
nescu este absolut în spiritul 
eminescologiei noi. Căci în ce pri- 
veşte opera şi personalitatea sa 
trebuie aplicat ceea ce în fizica 
modernă se cheamă punctul de 
vedere al ansamblului, care con- 
turează ecuaţiile hamiltoniene ce 
determină mişcarea sistemului, şi 
care fac inutilă considerarea unor 
traiectorii sau linii de univers (sta- 
bile). Cu cît sistemul este mai com- 
plex cu atît precizia deterministă în 
cunoaştere este mai puţin sigură. 
Dumneavoastră spuneţi foarte bine, 
afirmaţia trădînd o intuiţie excep- 
țională de editor: nimic nu e la voia 
întimplării în manuscrisele emines- 
ciene. Revelația lor generală este, 
aşadar, unitatea. Aşa cum, în plan 
teoretic, fizicienii de azi nu mai pot 
delimita stările pure de stările de 
amestec, tot astfel nu mai putem 
departaja operele eminesciene în 
antume / postume, departajare co- 
respunzătoare ecuaţiei finit / ne-finit 
sub aspect artistic. Chiar dacă 
putem găsi anumite linii de univers, 
vom da — alternativ — şi de “nori” 
de puncte în sensul lui Gibbs, care 
poate fi descris, aşa cum observa 
ilya Prigogine, ca un fluid continuu 
care-şi conservă volumul în spaţiul 
tuturor fazelor. Eminescu e un poet 
ce trebuie înţeles mereu sub sem- 
nul unităţii şi densităţii. Sistemul 
eminescian este închis (în sens că 
totul, aşa cum spuneţi, este inte- 
grabil şi are o cauză) şi totodată 
deschis, căci nu se supune unui 
determinism absolut. Fizicienii de 

azi vorbesc despre existenţa unei 
realități mai subtile care ar cuprinde 
“atît legi, cît şi jocuri, atît timp, cît 
şi eternitate” (llya Prigogine, Dela 
existență la devenire, Bucureşti, 
1992, p. 200). Acest principiu se 
cere, cred, aplicat la evaluarea lui 
Eminescu. 

— Spuneam, într-adevăr, că 
orice notă separată reclamă, la el, 
întregul. lată un exemplu. 

Înviere — renaştere? 

“E în aceasta... mîntuirea?” se 
întreba cu luciditate Eminescu într-un 
articol despre vechea legendă a morţii 
şi învierii pascale, de la 16 aprilie 
1878 (anul în careva scrie şi cea mai 
mare parte din Grue Sînger). Pentru 
poet, învierea este re-naştere. El 
crede în setea de cunoaştere şi în 
geniul uman. La ademenirea “muzicei 
cereşti”, el răspunde însă ca şi Faust: 
“Die Botschaft hör, ich wohl, allein mir 
fehlt der Glaube!” — Aud solia, dar 
îmi lipseşte credinta în ea!, traducea 
Eminescu, încheind articolul, în 
consens cu datina şi înţelesul ei 
armonizator. Chiar “de nu va sosi 
niciodată acea zi din care să se- 
nceapă veacul de aur al adevărului şi 
al iubirii de oameni, totuşi, e bine să 
se creadă în sosirea ei”, pentru ca să 
se bucure cei buni, şi, luminaţi de săr- 
bătoare, să zicem fraţi celor ce ne 
urăsc. 

“Moartea pămîntului e pace eter- 
nă, Nu pace eternă cer — căci n-o 
poţi”, rosteşte Decebal în Pacea 
pămîntului viu s-o cer, “Ci numai 
pacea - îndurarea. Păstrează un ri- 
val [s.n.] Romei ca să-i păstrezi 
puterea pănă atunci pănă ce din ura 
sădită în inima acestui pămînt va 
răsări un arbore care va umbri cu pace 
tot universul.” 

Cu “suferinţa şi amărăciunea 
întreagă a morţii” imploră Decebal, pe 
împăratul roman — gestul e simetric 
cu acela din scenariul consemnat de 
evanghelişti, în legătură cu Hristos, 
care, încheindu-și viața pămîntească, 
cu iubirea în inimă, scrie Eminescu, 
“cerea de la tată-său din ceruri ierta- 
rea prigonitorilor” (cf. [invierea], 
articolul din “Timpul”, 12 aprilie 1881). 

Simbolismului axiai-al “arborelui 
păcii”, sălaş şi refugiu, poetul îi sub- 


suma avansul! “omenirii. vecinic re- 
născînde”, modelîndu-se şi cres- 
cîndu-şi caracterul, după un prototip 
al omului moral, purtător al germenului 
de iubire, “acel sîmbure de adevăr 
care dizolvă adînca disarmonie şi 
asprimea luptei” (loc. cit.), “Vechea 
şi trista legendă” a lui Hristos, 
purtătorul “sîmburelui” de iubire, se 
reia, ca şi aceea a lui luda / Cain, 
“fratele” trădător şi ucigaş, de două 
mii de ani. Mihnea Singer, trecut în 
fiul său, Grue, figurează spiritul 
nefast, un “dublu”, pe care Decebal îl 
numise în contextul reprodus mai sus 
rivalul necesar. 

Intrus, prin uciderea domnului 
de drept şi tradiţie, la domnia 
Moldovei, fondată de legendarul 
Bogdan Dragoş (al cărui nume devine 
titlul dramei pe care Eminescu i-o 
dedică, dramă scrisă concomitent cu 
tragedia lui Grue Sînger, acţiunea 
căreia se petrece într-un ev mediu al 
decadenţei statului naţional), Mihnea 
e prototipul tiranului crud şi sîngeros, 
din familia unui “Mihnea cel Rău”, după 
cum apăruse în nuvela lui Al. 
Odobescu şi după tradiţia istorică. În 
fond, atît Bogdan Dragoş, cii şi Grue 
Sînger au fost concepute şi parţial 
redactate în aceeaşi perioadă: 
începînd cu toamna anului 1876, după 
moartea Ralucăi Eminovici, cu 
probabile reluări în 1877—1878, şi 
ambele imaginate într-o lume primor- 
dială — culoarea istorică, aiîta cîtă 
e, contopindu-se cu pitorescul folcio- 
ric şi fabulosul legendar-mitologic. 
Pentru ca, subiectiv vorbind, timpul 
stingerii conştiinţei identităţii numerice 
să dureze miliarde de ani, “e mai puţin 
decît clipa de adormire, în care el ş- 
ar fi suspendat functiunea” (2255, 10 

r.). În simultaneitate, unicul se 
descoperă multiplicat: “am trăit în 
viitor”, observă Dan / Dionis, “acuma 
am doi oameni cu totul deosebiți în 
mine — unul călugărul Dan, care 
vorbeşte cu tine şi trăieşte în vremile 
domniei lui Alexandru-vodă, altul cu 
alt nume, trăind peste cinci sute de 
ani de acum înainte”. 

Ceea ce survine, în tragedie, 
după uciderea domnitorului luga, ţine, 
ca şi în tragediile antichităţii greceşti, 
de imperiul Justiţiei, după cum toată 


Pormanenla clasicilor 


SI 


acțiunea dramei Alexandru Lăpuş- 
neanu, ultima din Dodecameronul 


dramatic, stă sub semnul Dreptăţii! 


În: această din urmă dramă, un alt 
Grue, aici “ostaş al creştinătăţii, deci 


purtătorul de cuvînt al dreptului şi virtu- 


ţii, a fost ucis, pentru că, apărător al 
vechii tradiţii locale creştine, procla- 


mă “înscăunarea în Moldova alui Hris- 
tos”, înscăunare imaginativ-emble- 


matică şi cu totul în logica rectificării: 
şi: revalorizării ciclice a substanţei 


umane, expusă mai sus. Răzbunarea 
lui şi a “domnilor legiuiţi ai ţării [care] 
dorm în vecinicul lor somn” este misi- 
unea pe care şi-o asumă Curtea, sfa- 
tul ţării: Dreptatea şi domnitorul, 
Alexandru Lăpuşneanu. Or, stingerea 
vrajbei, ridicarea din “abrutizarea” de 
care Eminescu vorbea în Geniu pus- 
tiu şi restabilirea bunelor orînduieli nu 
sînt posibile decît printr-o transgresare 
a impasului istoric! şi intrarea într;o 
ordine nouă, în care lanţul răzbunării, 
ca replică la răzbunare, să fi fost rupt. 
Revenim la aceeaşi idee, a sacrificării 
de sine, a suferinţei de moarte, cerută 
eroilor şi martirilor, în momente 
excepţionale, sacrificiu în favoarea 
semenilor, “nu din mîndrie, sau din 
sentiment de datorie civică, ci din 
iubire, cea mai înaltă formă a 
existenţei umane, acel sîmbure de 
adevăr care dizolvă adînca 
dizarmonie”, din mai sus-citatul articol 
al tristei şi mîngiietoarei “legende” a 
învierii lui Hristos (a se vedea şi textul, 
tipărit de |. Creţu, în Opera politică, 
II, p. 227). 

Devine, prin urmare, clar că nu 
stăm în faţa unui himeric anacronism, 
figurat de o “fantasmă poetică” naiv- 
donchijotescă, ornată “de o notabilă 
originalitate în materie de gîndire 
istoric-utopică” [sic], cum opina Petru 
Creţia, din prefața la Opera dra- 
matică a lui Eminescu (cf. O VIII, 
p. XXX şi urm.). 

Rectificarea, eradicarea răului şi 
întunericului nedreptăţii a fost marea 
speranţă pe altarul căreia omenirea a 
sacrificat şi elaborat scenarii exem- 
plare. Re-formarea, reînnoirea, ineren- 
ta restabilire în drepturi decurge din 
chiar legea naturii şi imperativul echili- 
brului cosmic, privit ca desfăşurare de 
energie reconfortantă, pentru căutarea 


adevărului şi redresarea valorilor 
umane. 

Eminescu asemăna această 
chetă cu “setea cea eternă ce-o au 
dupăolaltă / Lumina de-ntuneric şi. 
marmura de daltă” — adică setea 
formelor perfecte, care “soarbe” fiinţa 
poetului, rodind' în imaginea-chip al 
Cuvîntului. 

— Deci Eminescu priveşte 
lumea din punctul de vedere al 
ansamblului ei tragic. 

— Cu Grue Singer, mit 
întunecat al expierii păcatului de a fi 
fost adus în lume şi mit reparator în 
vîrstele lumii, el e fiul Mamei Pămînt- 
Genaia, în mitologia eminesciană, şi, 
al răului Destin — fantezia: poetică 
sondează haosul originar şi deschide: 
un alt început, în care vechea ordine 
a fost abrogată, memoria aneantizată. 

— Înţeleg că lucraţi la un 
studiu cu acest subiect. Urîndu-vă 
succese, să revenim la problema 
capitală a editării operei emines- 
ciene, a cunoaşterii lui la noi şi pe 
alte meridiane. 

După aproape 20 de ani de 
activitate editorială, după verifi- 
cările şi confruntările creatoare cu 
ceea ce au făcut predecesorii, după 
ce avem — acum — Integrala edi- 
torială în 16 volume, într-un cuvînt, 
după ce aţi străbătut galeriile 
întunecoase ale Dedalului, găsind 
anumite lumini călăuzitoare, cum 
credeţi că artrebui să arate o nouă 
ediţie Eminescu de la — să zicem 
— 2000? Vorbeaţi în prima notă la 
vol. 4(1978) despre faptul că anume 
“caracterul specific al culturii este 
rod şi centru iradiant pentru 
evoluţia culturală naţională şi uni- 
versală” şi că “întîlnirea dintre 
culturi este considerată ca fiind cu. 
atît mai fecundă cu cît fiecare dintre. 
ele se prezintă mai bogată în. 
rezonanţe specifice, străvechi şi 
moderne”. Trăind cu soțul 
Dumneavoastră, cunoscutul om de 
ştiinţă Valeriu Rusu, într-un centru 
universitar şi cultural al' Franţei, 
cred că aveţi o imagine concretă: 
asupra receptării lui Eminescu în 
această ţară consîngeană şi asupra 
întîlnirii dintre cele două culturi 
apropiate: română şi franceză... 

— “On ne s'appuit, Sire, que sur 
ce qui resiste”, sună butada, tran- 
scrisă undeva de Eminescu, referitor 
la capacitatea mică de reacţie a 
românului. 

Să fie asta şi explicaţia faptului 
că nu avem, nici pînă în anul 2000, 5 — 
cinci — volume de tipul (să zicem 
orientativ) “Pleiade” (colecţie în care 
au fost inseriaţi toţi scriitorii repre- 
zentativi francezi, pînă la Eugen lones- 
cu şi Emil Cioran, şi spre care tindeam 
noi, patru-cinci redactori de la Editura 
Minerva, perseverînd în scoaterea 
seriilor de Opere şi “Scriitori români”)? 
Şi atunci pe ce se pot “rezema” 
cursurile, comunicările universitare, 
traducerile şi toată seria comentariilor, 
adeseori, şi nu neapărat din rea- 
credinţă, pe alăturea cu sensurile 
operei? Şi doreşte oare cineva cu 
adevărat o asemenea ediţie? Cînd 
vrei — găseşti şi mijloacele de 
realizare. 

Adevărata dificultate în înde- 
plinirea ediţiei critice (aceea cu vari- 
ante de cuvînt şi de structură, cu 
ierarhizarea şi cronologizarea versiu- 
nilor, colateralelor şi textelor subsec- 
vente, şi cu aparatul ştiinţific cores- 
punzător) stă, în cea mai mare mă- 
sură, în finalizarea textului ideal — 
critic şi de referinţă —, dată fiind lipsa 
ediţiei de bază. 

In acest domeniu, ca şi în 
structurarea (pe genuri de creaţie) şi 
orînduirea materiei (variantelor, 
versiunilor, textelor colaterale), greul 
a fost trecut. 

Ediţia, pe care am continuat-o, 
din 1978, începînd cu volumul al IV- 
lea, Teatrul original, 700 p., în 
“Scriitori români”, s-a întrerupt în 1986, 
la al VIII-lea volum. Apărînd în paralel 
cu aceea instituţionalizată de la Editu- 
ra Academiei, e de la sine înţeles că 
în locul măsurilor de promoţiune i-au 
fost rezervate cele prohibitive. Dată 
afară din editură pe criterii extra- 
culturale, la o vîrstă cînd aveam încă 
şi curajul şi capacitatea, datorită 
experienţei mele de a mă dedica unei 
asemenea îndeletniciri laborioase, am 
insistat din răsputeri ca ediţia să se 
continue benevol din partea mea şi 
anonim. Acum ar fi fost terminată! Dar 
cum atăcea nu este acelaşi lucru cu 


a fi redus la tăcere, am trăit cu amă- 
răciune scoaterea în afara circuitului 
profesional şi cultural (interdicţia de 
a publica, anularea, din poruncă de 
sus, a oricărei referinţe sau trimiteri 
la seria îngrijită de mine) şi cel uman 
(“prietenii” de odinioară, loviți simpto- 
matic de o surprinzătoare cecitate, 
încep a zări abia cînd devii din nou 
“interesant”). Funcţionînd ca un nu- 
măr, eram chemată în biroul şefului 
de personal, mare consumator de 
coniac 5 stele, care, autoritar paznic 
de secrete şi măsluiri, îmi striga 
deîndată ce treceam pragul: “Stai 
acolo!” .Şi deîndată: “Ascultă! îi dai 
un telefon soţului şi-i spui să-ţi trimită 
un ceas! Făceam o figură uimită: 
ceasuri, la noi?! să le încarci cu carul! 
“Nu, nu de ălea, relua tovarăşul N. 
Niculescu, un ceas Seico , ai înţeles? 
li spui să ţi-l trimită urgent şi mi-l 
aduci? Seico, ai înţeles? Uite-aşa, cu 
cadran mare, cu busolă, minutele şi 
zilele săptămînii, Soarele şi Lunal!, 
şi-şi rotunjea neîndemînatic, pe mîna 
ciotorogoasă, dimensiunea impozantă 
a ceasului. 

Şi aşa “Seico”, instrument ordi- 
nar de măsurare a celor trecătoare, 
prin patima atîtor rîvnitori de-de-toate, 
a devenit, măcar pentru mine, semnul 
grotesc că, înainte de orice altă 
îndeletnicire culturală, stă pumnul care 
porunceşte şi striveşte. 

Sigur că toate acestea nu au 
nimic în comun nici cu dorinţa mea 
de a avansa, cum voi putea, cu tipă- 
rirea seriei Eminescu şi nici cu raza 
lui Hyperion, care ne luminează, cu 
îngăduinţă, încă. 


O ediţie? Mai multe ediţii, bune, 
care să rivalizeze, să conlucreze în 
restabilirea adevărului şi adecvarea 
procedeelor, acum computerizate, de 
multiplicare şi evidenţiere a comorilor 
de gîndire şi zonei de sublim din 
creaţia atît de tulburătoare a lui Mihai 
Eminescu. 

Nicanor BABÂRĂ 
Universitatea de Stat din Moldova, 
Chişinău 


STATUTUL FONEMATIC AL UNOR DIFTONGI 


DESCENDENŢI ROMÂNEŞTI 
(PE BAZA DATELOR ROENTGENOCINEMATOGRAFIEI) 


Doctorul habilitat Nicanor Babâră, profesor universitar netitular la Catedra de 
Filologie Engleză a Universităţii de Stat din Moldova, este unul dintre foarte puţinii 
specialişti în materie de fonetică contrastivă şi experimentală din republică. Ca fonetist 
experimentalist, a făcut experienţe asupra diftongilor (problemă pe cît de puţin 
cercetată, pe atît de mult controversată), aplicînd cele mai moderne metode, cum 
este roentgenocinematografia (cineradiografia). Pe parcursul a mai mulți ani-a lucrat 
în Laboratorul de Fonetică Experimentală al Universităţii Naţionale din Kiev şi în alte 
laboratoare, împreună cu profesorii universitari, doctorii habilitaţi Larisa Skalozub 
(şefa laboratorului sus-numit) şi Stanislav Semcinski (şeful Catedrei de Lingvistică 
Generală şi Filologie Clasică). 

Dacă e să ne exprimăm metaforic, dl Nicanor Babâră a intrat cu camera de luat 
vederi în interiorul fiecărui diftong cercetat, l-a analizat şi l-a descris, prezentîndu-ne 
tabele, oscilograme, cineradiograme dinamice şi statice, însoţite de concluzii 
pertinente. 

Profesorul Nicanor Babâră semnează mai multe lucrări în domeniu: Analiza 
contrastivă a diftongilor din limbile engleză şi moldovenească (1970), Studiu 
comparat al diftongilor din limba moldovenească şi cea engleză (1976), Aspecte 
de predare a diftongilor din limba engleză (1990), Statutul fonetic şi fonologic al 
secvenţelor de sunete vocalice compuse din limbile germanice şi romanice 
(1992), Natura fonetică a monoftongilor şi diftongilor din limba română (1994), 
numeroase articole şi studii. 

Vladimir ZAGAEVSCHI 


Fonetica şi fonologia generală, precum şi cea particulară, în cazul nostru 
cea a limbii române, pînă în prezent nu ne dau un răspuns complet la uneie 
probleme ce ţin de teoria secvenţelor fonetice atît simple, cît şi compuse, şi 
anume: interpretarea fonetică şi fonologică a monoftongilor şi diftongilor. 
Cercetătorii lingvişti care se ocupă de fonetica şi fonologia limbii române au 
opinii diferite, uneori chiar controversate, referitoare la teoria monoftongului, 
diftongoidului şi diftongului, a vocalelor diftongate şi a vocalelor în hiat. În baza 
studiului comparativ-contrastiv de sinteză al lucrărilor semnate de lingvişti cu 
renume din România şi Republica Moldova, realizat de noi pe parcursul a mai 
mulţi ani, am constatat că teoria diftonguiui conţine probleme care nu au încă 
soluţii plauzibile. Lingviştii fonetişti Al. Rosetti', Al. Graur’, Em. Petrovici’, 
A. Avram*:5, Em. Vasiliu, |. Calotă”, M. Bogdan’, |. lordan’, D. Macrea”, T. Sla- 
ma-Cazacu'!, |. Stan, N. Corlăteanu*, A. Evdoşenco*, VI. Zagaevschi“, G. Go- 
gin'617, N. Mătcaş'€, precum şi alţi specialişti în materie, discută esenja (natura) 
fonetică a monoftongului şi a diftongului, unitatea lor silabică şi caracterul fonetic, 
inseparabilitatea unităţilor componente ale diftongilor, clasificarea lor, precum 
şi statutul lor fonetic şi fonemaitic (fonologic). În contextul celor spuse mai sus, 
credem că cea mai dificilă problemă este definirea naturii fonetice şi, în spe- 
cial, a statutului fonematic al monoftongilor şi diftongilor limbii române. Existenţa 
diftongilor în sistemul fonetic şi cel fonologic ale limbii române este negată, de 
exemplu, în unele lucrări lingvistice ale acad. Em. Petrovici. Totodată, cercetările 

acad. Al. Rosetti şi ale altor fonetişti vorbesc concludent despre existenţa 
diftongilor româneşti. Aceste două puncte de vedere controversate ale lingviştilor 
români au contribuit, în opinia noastră, la apariţia celor două şcoli fonologice 
româneşti. Noi susţinem'* -21 concepţia acad. Al. Rosetti şia adepților săi (Em. 
Vasiliu, A. Avram ş. a.). În Republica Moldova la ea aderă lingviştii fonetişti N. 
Corlăteanu, VI. Zagaevschi, G. Gogin, N. Mătcaş ş. a. 

Studiul de faţă este o încercare de a argumenta prezenţa diftongilor în 
limba română prin prisma expunerii unor sugestii referitoare la statutul fonetic 
şi fonologic al monoftongilor şi diftongilor româneşti în baza materialelor 
obiective (experimentale) obţinute în urma analizelor roentgenocinematogramelor, 
oscilogramelor, spectrogramelor şi a filmării funcţionării aparatului de vorbire 
exterior“. În acest context am cercetat monoftongii, diftongii şi vocalele în hiat 
ale vorbirii româneşti basarabene în plan contrastiv cu scopul de a scoate în 
evidenţă similitudinile şi particularităţile distinctive (trăsăturile diferenţiale şi 
integrale) ale monoftongilor şi diftongilor. Cu acest scop am făcut o analiză şi o 
descriere complexă şi completă contrastivă a dinamicii de articulare a 
monoftongilor /a, i, e, u/ şi a diftongilor descendenţi /ai, au, ei/ în limba română. 

În baza descrierii roentgenocinematogramelor, oscilogramelor, a cadrelor 
filmului dinamic despre funcţionarea aparatului de vorbire exterior** şi a analizei 
respective a acestora am stabilit natura (esenţa) şi unitatea fonetică ale 
diftongilor şi, astfel, am demonstrat, cu argumente obiective peremptorii, că 
dinamica articulatorie a monoftongilor /i, e, a, u, i (scurt)/ şi a diftongilor 
descendenţi /ai, au, ei/ româneşti corespunde modelelor de silabă, care se 
caracterizează prin limite şi înăiţimi diferite. Silabele-diftongi /ai, au, ei/ în limba 
română se disting printr-o anumită distribuţie şi corelaţie a impulsivităţilor limbii 
şi a celor prelaringale. Specificul silabelor de acest tip constă în predominarea 
activităţii vocale asupra celor consonantice, fapt prin care ele diferă de silabe 
cu o altă structură. Monoftongii /i, a, u, e, i (scurt)/ şi diftongii /au, ai, ei/ ai 
vorbirii româneşti în plan articulatoriu diferă prin diversitatea corelativă a 
impulsivităţii (impulsurilor) limbii şi a celor din zona prelaringală a faringelui (a 
se vedea în continuare: Dinamica articulatorie a monoftongilor şi diftongilor 
după datele roentgenocinematografice — tabel general). Diftongii şi monoftongii 
se caracteri-zează prin durată diferită (a se vedea mai jos: Parametrii diftongilor, 
monoftongilor şi vocalelor în hiat ai vorbirii româneşti basarabene pe baza analizei 
oscilogramelor, oscilogramele diftongilor /au/ şi /ai/, durata şi intensitatea 
diftongului /au/ din limba română în cvasicuvintele dau, bau, cau, gau). 


* Roentgenocinematografierea vorbirii româneşti basarabene a fost efectuată 
de noi la Institutul Oncologic din Kiev sub conducerea doc. hab. în filol., prof. 
univ. L. Skalozub şi a doc. hab. în medicină, prof. univ. |. S. Babii. Oscilografierea s-a 
făcut în Laboratorul de Fonetică Experimentală de la Universitatea de Stat din Kiev. 
Filmarea dinamică a funcţionării aparatului de vorbire exterior a fost făcută la 
Televiziunea Naţională din Republica Moldova sub conducerea şefului Laboratorului 
de Prelucrare a Peliculelor de Cinema lon Puiu. Filmarea a fost produsă conform 
recomandărilor savantului fonetist din S.-Petersburg L. Zinder”. La procesul 
roentgenocinematografierii, oscilografierii, filmării dinamice a funcţionării aparatului 
de vorbire exterior au participat 3 subiecţi. Cerinţele faţă de subiecţi (virsta, gradui 
de instruire etc.), propuse de L. Skalozub%, au fost respectate cu stricteţe. 

** Am analizat viziual 5 filme de roentgenocinema, care includ 12 mii de cadre 
de la 3 subiecţi, 2.118 roentgenocinematograme în continuitatea succesivă a catenei 
(fluxului) vorbirii, 1.500 roentgenocinematograme contrastive a două cadre suc- 
cesive ale procesului dinamic articulatoric, 367 de oscilograme ale diftongilor, mono- 
ftongilor, vocalelor în hiat, 92 de cuvinte, cu diftongi, monoftongi şi vocale în hiat 
binar ale filmului cu dinamica funcţionării aparatului de vorbire exterior. Pentru 
comparaţie am folosit materiale experimentale, obţinute de Al. Rosetti, G. Gogin, 
D. Bădărău%: roentgenograme statice, videograme, spectrograme, chimograme etc. 

Analiza articulatorie şi acustică a monoftongilor /a, u, i, e, i (scurt) şia 
diftongilor descendenţi /ai, au, ei/ arată concludent că dinamica articulatorie a 
acestor diftongi româneşti se caracterizează prin reducerea continuă a energiei 
complexului articulatoriu, iar, în consecinţă, pronosticăm opinia că diftongii 
descendenţi româneşti, precum şi cei din engleză pot fi monofonematici, adică 
au statut fonetic şi, totodată, pot avea statut fonologic. Caracteristica articulatorie 
şi parametrii acustici ai diftongului descendent în limba română conturează o 
tensiune dinamică diftongală care se menţine pe parcursul ambelor elemente, 
astfel unindu-le într-o secvenţă fonetică şi fonologică (a se vedea cadrele de 
roentgenocinematografie 1182—1197, care arată procesul dinamic. succesiv al 
diftongului /ai/ din limba română). 

Durata şi intensitatea diftongului /au/ din limba română 
în cvasicuvintele dau, bau, cau, gau 

Analiza procesului articulatoriu al monoftongilor şi diftongilor în limba 
română pe bază de roentgenocinematograme şi oscilograme arată că diftongii 
lau, ai, ei/ prezintă unităţi fonetice şi fonologice a două sunete vocalice, 
pronunţate obligatoriu în cadrul uneia şi aceleiaşi silabe. Acestor diftongi 
descendenţi le este caracteristică o glisare (alunecare, trecere rapidă) de o 
singură durată. De exemplu, procesul dinamic articulatoriu al diftongului /ai/ al 
vorbirii româneşti cuprinde 16 cadre pe banda (pelicula) filmului 
roentgenocinematografic (1182—1197), trecerea glisantă de la un element la 
altul este înregistrată pe parcursul a două cadre succesive (1190—1191), ceea 
ce constituie 12,5 % din întregul proces dinamic (a se vedea oscilogramele 
diftongilor /au, ai/ în cvasicuvintele gau, cau, bau, dau, pai, tai, lai, precum 
şi cadrele filmului roentgenocinematografic ale diftongului /ai/; dinamica 
articulatorie a monoftongilor şi diftongilor — tabel general). Caracteristica 
dinamică articulatorie a diftongilor analizaţi demonstrează că aceste secvenţe 
vocalice compuse se rostesc cu o singură tensiune musculară şi intensitatea 
articulatorie ţine de cadrul primului component, care la rîndul său formează 
centrul (nucleul) lor respectiv. Componentul al doilea prezintă glaidul (sunet 
secundar, glisant) diftongilor. Elementele diftongilor sînt inseparabile şi formează 
un tot întreg silabic, adică constituie silaba. Durata procesului articulatoriu al 
diftongilor este aproximativ egală cu cea a monoftongilor. De exemplu, procesul 
dinamic articulatoriu al monoftongului /i/ este egal cu cel al diftongului /au/ (19 
cadre), ceea ce alcătuieşte 380 milisecunde. Diftongii analizaţi prezintă grupul 
celor scaleni, nefriabili, ei fiind şi descendenţi, inegali, inechidiftongi*. Astfel de 
diftongi întîlnim în limbile romanice (română, spaniolă, italiană), germanice 
(engleză, germană), slave (rusă, ucraineană, poloneză). Analiza dinamică 
articulatorie a monoftongilor şi diftongilor, în baza materialelor experimentale, 
arată că diftongii descendenţi /ai, au, ei/ se deosebesc substanţial de monoftongi 
atît articulatoric, cît şi acustic, precum şi prin felul lor de organizare modală 
(corelativitate, reciprocitate, coordonare): impulsivitatea limbii (IL) şi 
impulsivitatea zonei prelaringale a faringelui (IZPF)**. A se vedea Dinamica 
articulatorie a monoftongilor şi diftongilor după datele roentgenocinematografice 
şi imaginea grafică a organizării modale articulatorii a monoftongilor /e, i/ şi a 
diftongului /ei/ prezentată mai jos. 


Monoftongul /e/ 


ez |&ȚE [a EŢE [E [E |ă [E [S [E [a | 
et 
PF A >) 

* Termenii diftong scalen, diftong ascalen, echidiftong, inechidiftong ne aparţin: 
a se vedea lucrarea Diftongii şi unele sugestii la clasificarea lor, în Probleme de 
lingvistică, Chişinău, Ştiinţa, 1988. Termenul diftong friabil este folosit de G. L. Tohă- 
neanu: a se vedea lucrarea Un diftong friabil în versuri: -oa- din oază, în SCL, nr. 6, 
1987,'cu sens de secvenţă fonetică şi fonologică separabilă, asilabică. 

** Prin impulsivitatea limbii (IL) se înţelege contracția şi destinderea limbii, 
deplasarea ei în partea anterioară şi cea posterioară a cavităţii bucale, ridicarea şi 
coborîrea ei şi, prin urmare, modificarea rezonatorului bucal. Prin impulsivitatea 
zonei prelaringale a faringeiui se înţelege modificarea rezonatorului faringal datorită 
deplasării graniţelor lui în sus — în jos şi înainte — înapoi (vezi 2%). 

Monoftongul /i/ 

“îns scopuri iiteoratica şi didacticep propunem definiţia de diftong descendent 
în felul următor: diftongul descendent este o unitate, o secvenţă şi o continuitate 
articulatorie şi acustică glisantă vocalică ce formează silaba. Diftongii se 
deosebesc de monoftongi, diftongoizi, vocale diftongate, vocale în hiat. Diftongii 
descendenţi formează un grup aparte în sistemul fonetic şi fonologic al limbii 
române şi au un statut fonetic şi fonologic propriu. 

Petru TARANU 
Vatra Dornei 


ARBOROASA 
IN MEMORIA 
DORNELOR 


Fiecare nume de loc este cti- 
torit cu mijloacele limbii, reprezintă 
un argument al viețuirii statornice 
într-un teritoriu dat, o verigă inse- 
parabilă a relației dintre om şi me- 
diu, dintre toponimia unei regiuni 
şi istoria ei. Explorarea elemen- 
telor de geneză şi de stratificare 
toponimică este chemată să facă 
dovada moştenirii autohtone prin 
decodificarea urmelor lăsate de 
faptele de viaţă ale generaţiilor 
anterioare în ssmantismul denu- 
mirilor geografice. Topica apela- 
tivelor toponimice din spaţiul mon- 
tan al Dornelor se poate considera 
o adevărată arheologie lingvistică, 
o arhivă cu structuri complexe în 
care se conservă argumente şi 
fapte, edificatoare prin vechimea 
şi autenticitatea lor. În nomen- 
clatura toponimică a Dornelor 
numele de loc Arboroasa se 
circumscrie posterităţii sub semnul 
dăinuirii autohtone şi ai unor stră- 
vechi fapte de limbă şi de vieţuire. 

Prin sistemui denominărilor 
tradiţionale — brad, brădancă, fag, 
stejar, pin, mesteacăn ş. a. — po- 
pulaţia din Dorne individualizează 
în teritoriu exemplare de diferite 
esențe lemnoase. Generalizîndu- 
se, reprezentanţii speciilor fores- 
tiere sunt singularizaţi prin apelati- 
vele arbore sau copac. O parte 
dintre arborii singulari, care, prin 
mărimea şi particularităţile lor, au 
impresionat lumea Dornelor de 
odinioară, au lăsat urme durabile 


în toponimia zonei: Bradu-Cande- 
labru, Bradu-Ciont, Bradu-Corlă, 
Bradu-Strîmb ş. a. O asociere de 
arbori concentrați pe mici supra- 
feţe de teren, de aceeaşi esenţă 
sau de specii diferite, se cunoaşte 
sub denumirea de pădurice sau 
pîlc. Sub această denumire intrînd 
uneori în sistemul toponimic al 
Dornelor. O suprafaţă de teren 
populată cu ierburi şi arbori izolaţi 
sau dispuşi în piîlcuri se numeşte 
pădurişte sau arborişte. Ariile 
teritoriale populate în majoritatea 
lor cu arbori din aceeaşi specie se 
numesc păduri: păduri de brad, 
păduri de fag, păduri de stejar sau 
pinete, mestecănişuri, păltinişuri, 
alunişuri, carpenişuri, ciriteie şi 
ciribuce. Întinsele păduri de odini- 
oară, prin pitorescul şi importanţa 
lor economică, au intrat sub sem- 
nul dăinuirii în toponimia majoră a 
spaţiului montan din Dorne. Aluniş, 
Ariniş, Făget, Mestecăniş, Păltiniş 
sunt numai cîteva dintre toponi- 
mele în care se conservă amin- 
tirea faimoaselor păduri de altă- 
dată. În sistemul de denominaţie 
populară, prin Arboroasa s-a 
înţeles o arie geografică împădu- 
rită şi de largă întindere. În con- 
cepţia bătrînilor din Dorne, care 
mai operau cu acest apelativ, prin 
Arboroasa se desemna totalitatea 
pădurilor, indiferent de speciile din 
care erau constituite, şi a aşeză- 
rilor umane dispersate în zona 
delimitată teritorial sub această 
denumire. Oamenii care locuiau în 
aria geografică a Arboroasei erau 
cunoscuţi sub numele de arboreni 
sau de arborean, la singular. 
Bătrînii satelor dornene identificau 
teritoriul Bucovinei de astăzi cu cel 
al Arboroasei de odinioară. Noţi- 
unea de arborean, motiv de mîn- 
drie şi de demnitate pentru gene- 
rațiile trecute, a circulat în paralel 
cu cea de bucovinean pînă pe la 
mijlocul secolului al XX-lea. 

În sprijinul veridicităţii infor- 

maţiilor furnizate de bătrînii satelor 
din Dorne, potrivit cărora Bucovina 
de astăzi se identifica cu Arbo- 
roasa de odinioară, se vor invoca 
şi pasaje din unele documente ale 
vremii. Astfel, în iunie 1783, deci 
după ocuparea teritoriului de Impe- 
riul Habsburgic, Joseph al li-lea, 
fiul Mariei Tereza, “călătorind... 
prin Arboroasa” şi convingîndu-se 
de românitatea ținutului, a dat o 
poruncă, semnificativă sub aspect 
istoric. El a dispus: “... să fie 
numit de urgenţă în Arboroasa 
un auditor care să cunoască 
limba ţerii...”. Prin aceeaşi 
poruncă, Joseph al Il-lea îl “...numi 
pe boierul român Vasile Balş 
conţopist la Sfatul Curţii de la 
Viena, ca să se afle cineva şi la 
Consiliul acela care să ştie 
limba...” populaţiei autohtone. În 
acelaşi document împărătesc se 
fac referiri şi la structura recensă- 
mîntului din anii 1774—1776. În 
contextul dat se preciza care era 
situaţia “. populaţiei din 
Arboroasa: 75 mii de locuitori 
împărţiţi în 12 mii 500 familii, 
locuind în trei oraşe, adecă 
Suceava, Cernăuţ, Siret şi în 229 
sate. lar la aceşti iocuitori se 
găsesc capi de familie: 197 
boieri şi mazili, 149 ruptaşi, 415 
preoţi, 86 dascăli, 466 călugări, 
88 călugăriţe, 285 diregători de 
stare mai joasă, 45 negeoţitori, 14 
mii 992 terani români, 58 armeni, 
256 evrei şi 296 ţigani...”. 

În diploma împărătească din 
9 decembrie 1861, Franz Joseph 
scria: “Ca parte din Dachia 
Veche, teara aceasta Bucovina 
se număra sub stăpînirea Dom- 
nilor Moidovei, la aşa-numita 
“Teară de Sus”, mai tîrziu se 
numea Arboroasa şi la urmă 
Bucovina, după pădurea de fagi 
dintre Cernăuţ şi Vijniţ...”. Logica 
schimbării denumirii din Arboroasa 
în cea de Bucovina o aflăm expli- 
cată în acelaşi document imperial: 


“Galiţienii nu puteau rosti nume- 
le românesc al terii Arboroasa şi 
deoarece ei veneau adeseori 
încoace, cu trebile lor, o numiră 
cu numele leşesc “Bucovina” 
care pe românesce înseamnă 
făget sau teara fagilor...”. Datele 
atestate de arhivele memoriale 
dornene suni susţinute, aşadar, de 
documente inedite şi cu valoare 
incontestabilă. 

Prin vechimea şi poziţia sa 
geografică, toponimul Arboroasa 
conservă dovezi notabile cu refe- 
rire la unitatea şi dăinuirea neamu- 
lui românesc în vatra sa de gene- 
ză. Coroborînd informaţiile primite 
pe cale orală, din generaţie în 
generaţie, cu cele de factură isto- 
rico-documentară, devine posibilă 
decodificarea substanţei primare 
de geneză toponimică şi în cazul 
altor nume de loc; enigmatice, 
deocamdată, în ce priveşte baza 
lor etimologico-formativă (Fere- 
deu, Humor, Prihodiştea, Puzdra 
ş. a.). Toponimul Arboroasa este 
un argument. şi un exemplu în 
acelaşi timp. Ca dovadă, infor- 
maţiile furnizate de populaţia 
autohtonă constiiuie puncte de 
sprijin şi adeseori de plecare în 
cercetarea de specialitate. 


Recugerăzi 

CIORNA — 
VALEA LUI NEGREA / 
VALEA NEAGRA 


Ciorna este numele unui sat 
străvechi moldovenesc aflat în 
subordonarea oraşului Rezina. 

În ediţiile şi studiile de la noi 
întemeierea satului este cronologizată 
astfel: “Anul înfiinţării necunoscut pre- 
cis” (“Dicţionarul statistic al Basarabiei” 
— Chişinău, 1923), “Menţionat docu- 
mentar în 1611” (“Enciclopedia Sovie- 
tică Moldovenească”; “Sovetskaia Mol- 
davia. Kratkaia Enţiklopedia”, Chişinău, 
1982), “Atestat la 29 martie 1552” (“Dic- 
ționar enciclopedic Moldovenesc”, 
Chişinău, 1989; Vladimir Nicu, “Locali- 
tățile Moldovei în documente şi cărți 
vechi”, Chişinău, 1991), “Anul atestării 
documentare — 1652” (“Dicţionar sta- 
tistic al Moldovei. Ediție specială statis- 
tică în 4 volume”, Chişinău, 1994). 

In sat, în timpul recensămîntului 
din 1989, locuiau 1430 moldoveni, 40 
ruşi, 20 ucraineni şi 12 reprezentanţi ai 
altor etnii (total populaţie — 1502 
oameni). 

Forma actuală slavizată a denu- 
mirii satului Ciorna i-a dus în eroare pe 
mulţi cercetători. De exemplu, unii afirmă 
incorect că Ciorna şi alte toponime cu 
terminația -a provin din formele scurte 
ale adjectivelor slave (respective — |. D.): 
Visoka, Dobra, Criva, Mokra, Molovata, 
Hulboaka, Ciorna ş.a. 

Procesul delimitării toponimelor 
noastre pe categorii cere studii destul 
de aprofunde ce ţin nu numai de 
domeniile istoriei şi lingvisticii. Dacă 
este vorba de cele cîteva exemple 
amintite, atunci reținem că Molovata 
face parte din categoria toponimelor de 
provenienţă antroponimică băştinaşă şi 
nu slavă, iar Criva, Dobra ş.a. sînt nişte 
nume topice -autohtone slavizate de 
alcătuitorii hrisoavelor domneşti din 
Strimba, Buna. La fel s-a procedat şi cu 
Ciorna. Diecii (grămăticii) ce au scris hri- 
soavele respective prin secolele XIV — 
XVI pur şi simplu au tradus, mai bine 


zis, au schimonosit şi au slavizat 
denumirea Valea lui Negrea | Valea lui 
Negru, numită şi Neagra în Ciorna 
Dolina, devenită mai tîrziu, prin 
simplificare (elipsă) Ciorna. 

La început Valea lui Negrea |! 
Valea Neagră 1! Neagra era denumită 
valea (cu pîrîu, afluent pe dreapta al 
Nistrului; lungimea 42 km) la gura căreia 
şi era aşezat satul Valea lui Negrea. 

În hrisovul datat cu 29 martie 1552 
(scris la Huşi) găsim că “(...) lon, fiul 
Neacşăi, fiica lui Coste Posadnic (a dat 
— 1.D.), slugii noastre Gheorghie diac, 
ocina şi dedina sa dreaptă şi din 
privilegiul de cumpărătură ce a avut 
bunicul lui, Coste Posadnic (...) jumătate 
de sat, ce este pe Nistru, anume Valea 
Neagră (sublinierea noastră — I.D.) la 
Fîntînă” (Documente privind istoria 
României. A. Moldova. Veacul XVI, 
Volumul ||, Bucureşti, 1953, p.12). Deci, 
lon schimbă cu Gheorghie diac satul 
Valea Neagră pe satul Piticii de pe 
Bîrlad. 

La 14 martie 1611 satul mai este 
amintit în contextul următor: “(...) 
jumătate de sat din Ciorna, şi cu loc de 
mori pe apa satului ce-i în ţinutul Sorocii 
(...)” (Moldova în epoca feudalismului. 
Volumul ill, Chişinău, 1982, p.79; mai 
departe: MEF) pentru ca la 30 martie, 
acelaşi an, să se spună despre această 
localitate: “(...) satul Ciorna, ce iaste la 
ţinutul Sorocii, din dresă de schim- 
bătură, ce-au arătat (popa Filip cu fraţii 
— I.D.) de la moşul lor Gheorghie logofăt 
de la Ştefan Vodă tînărul, şi din ispisoc 
de întăritură de la Aron Vodă” (MEF — |, 
p. 267). Pe la 1772—1773 satul cu 15 
birnici, un popă şi un volintir aparţinea 
deja mănăstirii Căpriana (MEF — VII, 
Partea |, p. 83. Partea Il, p. 464). 

Enigma provenienţei numelui 
topic în discuţie nu mai rămîne enigmă 
dacă vom ţine cont de conţinutul unui 
alt hrisov datat cu 20 decembrie 1437. 
Aici găsim că domnitorul Moldovei llie 
(cu fratele său Ştefan) întăreşte lui Mihail 
de la Dorohoi mai multe sate, printre 
care sînt amintite: “(...) satul sub 
Caragine, unde este Simeon cneaz, la 
obîrşia Dobruşei, încă satul, sub 
Caragine, Dobruşa, şi satul, sub 
Caragine, Mordvina, încă satul mai jos 
de Mordvina sub Caragine, pe Dobruşa, 
unde sînt Fîntînele, încă satul lui Oleşco, 
sub Caragine,încă satul, la obîrşia 
Rezinei (...)” (Documenta Romaniae 
Historica. A. Moldova, Volumul |, 
Bucureşti, 1975). Din context rămîne 
neînțeles doar toponimicul “sub 

Caragine” / “Caragine” (în original “pod 
Karajinom”) care poate fi tradus / 
interpretat şi ca “sub Carajin”. Luînd în. 
consideraţie poziţia geogrfică pe teren 
a satelor menţionate. în hrisovul de la 
20 decembrie 1437 uşor deducem că 
“sub Caragine” / “Caragine” este doar 
o altă denumire (variativă) a Văii lui 
Negrea (zisă azi şi Ciorna). Caragine | 
Karajin, în felul acesta, rămîne o 
calchiere (puţin stîngace) în graiurile 
tătarilor fostei Hoarde de Aur a numelui 
de familie Negrea / Negru. În unele limbi 
turcice (turcă, cumică, tătaro-crimeeană 
ş.a.) Karadja | Karacea | Karaceai are 
înţelesul de “negricios (despre oame- 
ni); cu părul negru; închis; smolit”. Deci, 
Karagea | Karajin în limbajul tătarilor 
Hoardei de Aur, putea fi numit un 
băştinaş pe nume Negrea / Negru, 
stăpiînitor orireprezentant al unei dinastii 
ce ținea mai multe sate şi terenuri în 
zonă. O analiză aprofundată a hrisoa- 
velor domneşti interne i-a permis istori- 
cului român Alexandru |. Gonţa (născut 
în Basarabia, la Glodeni) să conchidă 
că satul Ciorna “(...) de la gura pîrăului 
cu acelaşi nume, din raionul Rezina, 
Republica Moldova, îşi trage numele de 
la Negrea vornic, boier în satul lui 
Alexandru. cel Bun, de la 7 ianuarie 
1403, pînă la 24 septembrie 1429”. 
Vornicul Negrea îşi avea curtea la Giîdinţi 
pe Siret, însă stăpînea o sumedenie de 
alte sate, terenuri, iezere etc., printre 
care: Coşilăuţi, Stănulăuţi, Cinişeuţi, 
Horodiştea, Zagorna, Rizina (Rezina) la 
Nistru, lacul Roşu “la Prut” (slavizat în 
hrisoave în forma Cerlenul) ş.a. 
Alexandru |. Gonţa menţionează că satul 
Rezina (de la gura Rezinei) la 5 
februarie 1495 este vîndut de Donea, 
din ocinele străbunului ei, panului Ne- 
grea. Rezina s-a mai numit şi “satul 
unde a fost Alexa vataman”. Alexa a fost 
căsătorit cu Maria, o altă fiică a lui 
Negrea. Pe de altă parte, Mihul — un alt 
nepot de frate al lui Negrea vornicul a 
rămas stăpîn pe o porţiune a văii lui 
Negrea, iar satul unde a şezut Mihul şi 
azi se numeşte Mihuleni. Tot Alexandru 
|. Gonţa conchide. că “Pîrăul lui Negrea 
sau Valea lui Negrea, deşi n-avea nimic 
comun cu apa neagră a piîraielor tulburi 
a devenit mai tîrziu, în mintea diecilor, 
Pirăul. Negru „iar prin: simpla. traducere 
în limba oficială a cancelariei, pîrăul 
Ciorna. Astăzi, pîrăul nu mai aminteşte 
nimic. prin numele său, Ciorna, că. el a 
fost cîndva Pîrăul lui Negrea vornicul 
sau al înaintaşilor săi denumiți de tătari 
Caragine (Karajin — 1.D.)' (“Rolul 


cancelariei: moldoveneşti în slavizarea 
numelor de locuri:în secolele XIV—XVI.. 
Originea istorică a Cobiîlelor” // 
Alexandru |. Gonţa, “Studii de istorie 
medievală’; laşi, 1998). 

Diecii de cancelarie (şi nu numai 
aceştia) traduceau, calchiau: şi schimo- 
noseau mai multe nume de locuri din 
Ţara Moldovei, Ţara Românească şi din 
Transilvania; înţelegîndu-le ca nume 
comune şi trecîndu-le (conştient) din 
hrisov în hrisov, astfel încît în decurs de 
cîteva sute de ani numele slavizate din: 
acte (prin “strădania” alcătuitorilor) uşor. 
au fost impuse băştinaşilor românofoni, 
substituind numele geografice autoh- 
tone, indigene. 

Este ştiut că nu numai în timpurile 
regimului ruso-ţarist, celui ruso-sovietic. 
ori celui turcesc numele noastre geogra- 
fice se traduceau, se calchiau, se schim- 
bau şi se schimonoseau. De exemplu 
turcii au schimbat Ob/uciţa în Cartal, 
Tighina în Bender, Reni în Tomarov ș.a., 
ruso-sovieticii (cu mancurţii noştri) au 
schimbat /aloveni în Kutuzov, Şoldăneşti 
în Cernenco, Cîrlăneni. în Kotovskoe, 
Geamăna în Krasnoarmeiskoe, Crihana 
Nouă în Lebedenko, Fundoaia în Mai- 
skoe, Sturzeni în Ucrainka ş.a. Aceste 
procedee erau folosite, deci, de toţi 
ocupanţii, năvălitorii, “civilizatorii” şi 
“eliberatorii”. Acestora mult le-au ajutat 
acei ce alcătuiau hrisoavele domneşti 
într-un idiom slav, străin fiinţei şi firii 
neamului nostru. Mai amintim că în 
cancelaria Moldovei feudale, pe timpuri, 
au mai fost slavizate şi următoarele 
denumiri geografice: Roşu în Cerlenul, 
Bitca în Zagorna, Frumoasa în Crasna, 
Roşia în Cervona, Piatra în Camenca, 
Cioara în Voronovo şi multe altele. De 
altfel “civilizatorii” şi “eliberatorii” tot aşa 
au procedat şi cu numele noastre de 
familie. 

Este de datoria noastră să reve- 
nim la toponimia noastră istorică. 
Credem că intelectualii din satul Ciorna 
ar putea revendica numele istoric stră- 
vechi indigen Valea lui Negrea (ori 
Valea Neagră). Acest nume topic al băş- 
tinaşilor s-ar încadra de minune în şirul 
numelor neaoşe (indigene) de localităţi: 
Valea Adîncă, Valea Florii, Valea lui Vlad, 
Valea Mare, Valea Norocului, Valea 
Perjei, Valea Verde ş.a. 

ULTIMA BĂTĂLIE 


Erau strînşi toţi cîţi mai rămăseseră, în jurul lămpiţei cu gaz. Nu puteau să 
aprindă seara decît o singură lampă, drămuind cu grijă gazul — aşa-i spuneau ei 
petrolului — care nu se da la cooperativă decît pe ouă şi acum găinile nu ouau. 
Spaima de întuneric ajunsese să-i stăpînească pe toţi, căci “ridicările” se făceau 
întotdeauna noaptea, după ce luminile satului erau stinse. Era o iarnă grea. 

Bunica, aşa-i spuneau, deşi de fapt era străbunică, împreună cu cei doi 
băieţi, unul de opt, altul de zece ani, jucau cărţi. Adevărata lor bunică alegea 
fasolea ca s-o pună la înmuiat, mama cîrpea o pufoaică, iar cele două surori 
mai mari ale băieţilor, ajunse din profesoare învăţătoare, îşi pregăteau planurile 
de lecţii. Patru generaţii se înghesuiau în încăpere. 

Tăceau şi liniştea era întreruptă doar de cele cîteva cuvinte schimbate la 
jocul de cărţi. Se priveau din cînd în cînd cu căutături scurte, cel mai adesea 
îndreptate spre străbunică. Se simțeau ameninţaţi de permanenta ei dorinţă de 
a povesti. 

Oare ce înţelegea ea din tot ce se petrecea, ce ştie ea despre ei şi ce ar 
spune la miliţie dacă ar ancheta-o? Astea erau întrebările pe care şi le puneau 
cele patru femei de cîte ori îşi îndreptau privirile spre ea. De copii erau sigure, 
ei dovediseră că ştiu să păstreze tainele familiei cu străşnicie. lată, gîndea 
mama, atunci cînd l-au ridicat pe bărbatul ei, părintele Petru, de l-au dus în 
Siberia, — deşi au stat în anchetă o noapte şi o zi aici în odaia asta, băieţii nu 
au spis nimic, nici unde este ascuns zahărul pe care îl cumpăraseră cu cîteva 

zile înainte de a da ruşii peste ei, nici unde au dispărut mobilele din casă. Dar 
bunica, la un necaz, o să ştie să-şi ţină gura? 

În odaie se făcuse cald şi bine, ardeau în sobă scîndurile gardului, ardeau 
astăzi, că miine, cine ştie... 

Străbunica, împuţinată la trup de bătrîneţe, îmbrăcată în negru, doar cu 
un guleraş alb în jurul gitului, oftă şi începu să vorbească de parcă le-ar fi ghicit 
Side, Povestea de bărbatul fiică-sei, preot şi el, ca şi bărbatul ei: 

„Că noi sîntem neam de neamul nostru coboritori din preoţi, dar 
ginerele meu, părintele Mihail, bunicul vostru, se adresă ea băieţilor, avea o 
patimă să măsoare puterea vîntului cu nişte morişti de tablă. În fiecare zi trecea 
într-un catastif cum bate vîntul, cît plouă, dacă ploua, şi cum se mişcă stelele 
noaptea.Rămăsese cu o dambia de cînd cu steaua aia mare de i se vedea şi 
ziua capul şi coada, cu tot soarele de pe cer. leşea aşa, la miezul nopţii, în 
izmene şi cămeşă, noi credeam că pentru nevoi omeneşti, da' el se tot uita la 
cer de jur-împrejur, scria ceva şi pe urmă trimitea hirtiile la Dubăsari, dincolo de 
Nistru, lui boier Donici, ăla de se uita la stele printr-un tun. Norocul lui c-o 
răposat că, cine ştie, l-ar fi luat şi pe el cum l-au luat pe părintele Petru. . 

Deşi era bărbatul nepoatei ei, ea nu-i spunea alifel decît părintele Petru. | 
se adresa aşa de cînd se însurase şi l-au preoţii, — un tinerel cu barba abia 
mijindă. Ea, preoteasa cea bătrînă, cînd îl saluta îi spunea “binecuvîntează, 
părinte” şi îi săruta mîna, cinstind prin aceasta toţi strămoşii preoţi destoinici şi 
coborîtorii din ei. 

Bunica a rămas la cometa din '910, gîndi mama copiilor, e bine. Se spune 
că bătrînii care vorbesc despre trecut nu mai înţeleg prezentul. Păcat, că iată 
peste o lună o să facă o sută de ani. 

Bătrîna, cu un zîmbet hitru, continuă încetinei; 

— Da' năstruşnic mai era şi părintele Mihail şi tare şugubăţ. Era mult 
înainte să trecem la români, mult înainte de primul război. Eu rămăsesem văduvă 
de un an şi am venit să stau la el. Aici, sfinţia sa era şi preot şi învăţător, că pe 
vremea aceea învăţători nu erau, iar şcoala... mai nimic, buchisit şi socotit, 
atita tot. Da' nu era uşor, că mitropolitul, rus fiind, dăduse ordin să se facă toate 
slujbele pe rusește şi toate trebuinţele la fel. Părintele Mihail de slujit slujea 
ruseşte, oamenii răspundeau şi ei din strană tot ruseşte, dar botezul, cununiile 
şi şcoala, nu putea altfel, le făcea pe româneşte. Nouă ne era frică şi-i ziceam 

“Părinte, botează pe ruseşte, că apa pricepe orice limbă”. “Nu pot, răspundea 
el, apa pricepe, dar ce te faci cu nănaşu, dacă nu pricepe că trebuie să se 
lepede de.satana?” Şi, iac-aşa, făcea după cum credea dînsul de cuviinţă. 
Într-o zi vine în fuga mare un băietan la noi aici şi ne spune “O zis naş părintele 
să tăiaţi curcanul cel mare, că a venit la şcoală şi la biserică inspecţie mare, cu 
boierii şi mitropolitul, şi după asta îi aduce aici la masă”. Şi eu şi preoteasa 
fiică-mea am rămas stană: cum să tai şi să pregăteşti curcanul, că postul mare 
abia începuse! Dar porunca-i poruncă, aşa că ne-am pus pe treabă: şi borş de 
fasole şi ciuperci uscate cu sos; şi hrişcă, şi prune uscate cu orez şi salată 
orientală, cu măsline şi cu murături; şi chifteluţe de cartofi, şi sarmale cu orez, 
stafide şi cuişoare, şi turtiţe cu mac, — toate de post —, dar şi curcan fript sub 
aluat, şi supă de măruntaie cu tăiţei iar, la sfîrşit, cremă de zahăr ars. 

Cei doi băieţi înghiţeau în sec, iar femeilor li se părea că bunica asta a 
ajuns în mintea copiilor cu totul. Nu se cădea să spui asemenea poveşti unor 
copii nemîncaţi. 

— La biserică treaba a mers strună, reluă ea firul povestirii, registrele 
erau în regulă, totul era curat şi în bună stare. Da' la şcoală... 

— La şcoală ce era? întrebară copiii. 

— Eh, la şcoală părintele Mihail le-a arătat dumnealor cum ştiu copiii să 
socotească, cum ştiu să deosebească spicele de orz de cele de grîu, să citească, 
dar toate pe româneşte. Şi atunci episcopul l-a întrebat: “Ruseşte nu prea i-ai 
învăţat, părinte!” “l-am învăţat şi eu cît am putut”, a răspuns părintele grăbit. 
“Să vedem şi noi ce ştiu”. Copiii stăteau speriaţi, fiecare la locul lui, şi abia 
dacă le auzeai răsuflarea. Nu înţeleseseră nimic din ce se pusese la cale, căci 

dumnealor vorbiseră ruseşte. Părintele Mihail s-a uitat lung spre copii şi dintr-o 
dată i s-a luminat faţa, căci găsise ce să-i întrebe ca să primească răspuns 
bun. “Măi copii, cum se spune pe ruseşte Dumnezeu?” Acum liniştea era şi mai 
mută. “Hai, măi, îndrăzniţi, care ştie?” “Zic eu, naş părinte”, şi un copil s-a 
ridicat în picioare şi cu glas tare a rostit solemn: “Zaiaţ!”* 

Cei doi băieţi bufniră în rîs, încîntaţi: 

— Cum, bunico, nici atîta nu ştiau? 

— De unde să ştie, că doar erau români. 

— Şi bunicul ce a păţit? 

— Ce să păţească, i-o adus aici şi i-o ospătat, mai întîi cu mîncare de 
post, pe urmă ne-a pus să aducem curcanul şi cînd mitropolitul s-a mirat că 
l-am tăiat în post, părintele Mihail i-a răspuns: “Ce să fac, preasfinţite, l-am 
pedepsit că nu ştie ruseşte”. De mîncat curcan au mîncat doar boierii, mitropolitul 
şi părintele Mihail nu s-au spurcat, dar voia bună le-a venit la toţi. 

Afară cîinele începu să latre şi se auziră lovituri puternice în uşa tindei. 

— Coană preoteasă, coană preoteasă, deschide, sînt eu, Frăsîna! 

Cele trei preotese se priviră grăbit şi din ochi se înţeleseră să meargă cea 
tînără să deschdă. 

— Da' ce-i, Frăsîno, ce-ai păţit? 

— Sărut mîna, eu n-am păţit nimic, da' lu' noru-mea, nevasta lui Toader, 
i-o venit sorocul şi eu nu mă pot descurca. Mi-e frică să nu moară, că nu-i cum 
trebuie, nu vine cu capul... Femeia, învelită într-un şal cenușiu care o cuprindea 
toată, vorbea întretăiat pentru că tremura de emotie şi de frig; de cînd ridicaseră 
într-o noapte familia înstărită a moaşei, moşitul cădea în grija lor, a femeilor 
mai bătrîne. 

— Ai pus apă la foc, ai lampă? 

— Am, am, dar, coană preoteasă, ia şi o lumînare... 

Preoteasa cea tînără, mama băieţilor, plecă împreună cu femeia din sat. 
Cînd bunica ieşi cu vasul de fasole, închizînd uşa bucătăriei, străbunica se 
aplecă spre băieţi şi-i întrebă grăbit: 

— Pe cine au mai ridicat astă-noapte? 

— N-au mai ridicat pe nimeni de două nopţi, spuse şoptit cel mare. Dar... 

— Ce-i, măi, hai spune odată. 

— Au pus nişte hirtii mari pe gardul şcolii şi pe uşa primăriei... 

— Ce hirtii? 

— Aşa, scrise frumos, că cică toată lumea să-l aleagă pe Stalin şi nu mai 
ştiu pe cine, că eu nu prea ştiu să citesc cu literele lor. 

Cele două fete auzeau bolboroseala, dar nu-i dădeau nici o importanţă, 
ştiau că străbunica se înţelege bine cu copiii, aşa că îi lăsau să şuşotească. 


k * k 


Nora Frăsînei a adus pe lume un băiat, noaptea începuse să scadă, dar 
spaima rămăsese aceeaşi, colindînd satul de cum se însera, lăsînd drumul 
mare şi pătrunzînd pe toate ulițele şi ulicioarele, în toate casele. In casa parohială 
preotesele se sileau să pară ca de obicei vesele şi pline de curaj; dar, după ce 
băieţii adormeau, începeau suspinele preotesei celei tinere 'care-şi plîngea 
bărbatul dus în Siberia. Dimineaţa îşi împrospăta faţa cu apă rece şi începea o 
nouă zi. 

De cîteva zile traiul li se tulburase pentru că străbunica nu vroia să 
înţeleagă că va trebui să meargă şi ea la vot, cu toată familia. 

— Eu nu merg. 

— Mamă, vrei să pună ochii pe noi? Cine ştie ce li se mai năzare? Ştie 
toată lumea că poţi umbla. 

— Nu merg, sînt bătrînă, peste o lună împlinesc o sută de ani. lacă, nu pot. 

— Bunico, să ştii că ne dă afară de la şcoală, fiindcă avem pe cineva în 


* lepure, în limba rusă. 

casă care e contra, se văită învăţătoarea. 

— Nu, eu nu merg . Noapte bună! Şi, sprijinindu-se în baston, gemînd, se 
îndreptă spre canapeaua pe care dormea. 

Într-o noapte a avut un vis. Se făcea că era în Bucovina la o mănăstire, 
nu-şi da seama care, şi cum sta aşa în pridvor şi se uita la zugrăveala judecății 
de apoi, de pe perete au început să-i rîdă dracii şi să tipe asurzitor “votează-, 
votează-!” şi arătau cu furcile lor spre Antihrist, care cu coroana pe cap avea 
chipul lui Stalin. Avea mustăţile întoarse şi rubaşcă, pantaloni ostăşeşti şi cizme 
ruseşti. Rîdea şi el spre ea şi întindea mîinile: “Hai cu noi, bunico şi o să 
trăieşti o sută de ani!” 

S-a trezit tare tulburată. Era în tăria nopţii, ştia după lătratul cîinilor, că nu 
mai aveau ceas, îl luaseră cînd l-au ridicat pe părintele Petru. S-a întors în 
aşternut pe spate ca să-şi poată face cruce şi începu să se roage bolborosit, 
spunînd pe rînd toate rugăciunile pe care le ştia. “Tatăl nostru”, psalm după 
psalm, apoi iarăşi şi iarăşi, aceleaşi, ca să alunge vedenia cu mustăţi. De la o 
vreme, se opri din rugăciune şi-şi lăsă gîndurile să zboare. Asta era: Stalin era 
fiara şi puterea lui era drăcească. Şi dumnealor, fata şi nepoatele să mai lase 
mofturile, să la treacă spaimele că ea şi-ar fi pierdut minţile. E întreagă ia minte 
şi, aşa cum băieţii nu şopteau o vorbă din ce se întîmpla în casă, trebuie să 
înţeleagă şi ele că nici ea nu va vorbi orice s-ar întîmpla. O să facă pe proasta, 
jucînd teatrul ăsta în faţa tuturor, că adică ea nu pricepe nimic, că nu-şi dă 
seama. Ei bine, bunica n-a ajuns în mintea copiilor, cum le place lor să creadă 
ca să se liniştească. Ea, preoteasa bătrînă, nu-l votează pe Antihrist! 

Se linişti şi începu să se roage cu disperare, cerînd ajutor şi putere de la 
Cel de Sus, ca să poată trece dincolo fără păcatul ăsta, care e cel mai mare cu 
putinţă. Se ruga la lisus Hristos şi îşi amintea vorbele bărbatului ei, părintele 
Atanasie (“la Domnul Hristos trebuie să te rogi cu dragoste, nu numai cu 
smerenie, că El a fost şi om, iar oamenilor le datorăm iubire”). Se ruga arzător 
s-o ajute să nu-şi dezică dragostea pentru Cel mort pe cruce. 

Dimineaţa, forfota femeilor a trezit băieţii care dormeau cu bunica în singura 
odaie ce se încălzea. Au pus focul în vatră, au făcut ceaiul. 

— Mamă, i se adresă fiică-sa, matale nu te scoli? Ceaiul este gata, hai. 

— Nu ştiu ce am că nu mă pot da jos din pat, mă simt slăbită. Să piece 
toţi la treburile lor şi cînd om rămîne amîndouă m-oi da jos. 

Bătrîna închise ochii, rugîndu-se cu tristeţe: “Doamne, iartă-mi minciuna, da 
uite-aşa le-oi spune că n-am putere şi nu m-or duce la vot. Doamne, iartă-mă." 


* * * 


— Ce boală o mai avînd şi mama, stă în vîrful patului şi de acolo îi 
comandă pe toţi, dar nu se dă jos. 

— Taci, mamă, las-o că mai are doar două săptămîni şi face o sută de 
ani. N-o mai amărî, ne-ar plăcea la toţi să o sărbătorim; asta ne-ar scoate din 
gîndurile negre pe care le tot clătinăm prin cap. 

Una din fete se sculă de la locul ei, luă o felie de piine şi o căniţă de ceai 
şi se îndreptă spre pat. 

— la, bunico, mănîncă să ai putere, să mergi cu noi duminică la vot. 

Răspunsul veni răspicat: 

— La vot nu merg, nu pentru că nu mă pot da jos din pat, nu merg pentru 
că nu vreau să-l votez pe Antihrist! 

— Bine, bunico, dar ti-am povestit că de o săptămînă mergem din casă în 
casă şi facem liste cu toţi oamenii şi-i lămurim să vină duminică la vot la 
şcoală, că dacă nu,... Siberia. 

— La noi au fost şi m-au găsit î în pat şi i-am pus să scrie acolo că sînt 
bolnavă şi au scris, aşa că nu vă mai speriaţi, n-o să păţiţi nimic. Dar pînă 
atunci, iaca deloc nu mă dau jos din pat. Să nu mă vadă careva din vecini. 

— Bunico, nu-i păcat de matale să stai aşa să te anchilozezi, pentru un 
vot? Ce contează un vot, tot aia este, tot puterea sovietică iese. 

— Măi, pentru ei contează, nu contează, dar pentru mine-i mare lucru. 
Adică eu, preoteasă care ştiu ce fac, votez cu Antihrist? Miine, poimfine mor 
şi-mi leg de picioare asemenea păcat făcut de bunăvoie? Eu nu votez cu fiara 
şi nu mă mişc de-aici pînă luni după votare. Am o sută de ani şi o să mă creadă 
că nu pot, aşa că nu o să păţiţi nimic. 


k k*k k 


Duminică dimineaţa s-au sculat cu noaptea în cap pentru că învăţătoarele 
trebuiau să stea la şcoală ca să îndrume alegătorii, băieţii şi ei dădeau o serbare 
cu cîntece şi jocuri, iar preotesele, fiică-sa şi nepoată-sa —, ziceau că e bine 
să fii acolo printre primii, ca să nu dai de bănuit. Se îmbrăcau cu ce aveau mai 
bun, arătîndu-şi astfel bucuria. 

— Bunico, cînd vin, dacă nu ne întoarcem pînă atunci, nu spui numic şi 
votezi liniştită, că ţi-am spus că nu contează. 

— Gine să vină? 

— Aia cu urna. Nu ştii? S-a hotărît ca la cei bolnavi să vină acasă cu o 
urnă mică. Au făcut-o dintr-o cutie de pantofi. Toată lumea trebuie să voteze! 
Noi plecăm şi lăsăm uşa descuiată, să poată intra liniştiţi. Te rog, bunico, să nu 
faci vreo prostie. Nenoroceşti copiii şi pe noi. N-ajunge că-i tata în Siberia? 


k k k 


Nici nu i-a băgat de seamă cînd au ieşit. Acum se lumina de ziuă, aşa că 
grăbită s-a dat jos din pat, a tras un halat gros pe ea şi, ameţită, a început să 
mişte repede prin casă. A stins lampa ca să nu consume gazul, a încuiat bine 
uşa învîrtind cheia de două ori, a scos cheia din uşă, s-a dus în bucătăria de 
vară şi s-a spălat bine, s-a pieptănat îngrijit, a deschis lada de sub fereastră, a 
scos din ea hainele cele noi, s-a îmbrăcat, şi-a pus şi pantofii şi aşa gătită s-a 
întins pe pat şi a început să se roage: 

— Doamne, nu mă lăsa, Doamne, ajută-mă, ce încercare îmi dai, Doamne? 
Stînd cu ochii închişi, intră faţă către faţă într-un dialog cu Cel de Sus: 

— Doamne, nu pune în cumpănă dragostea mea pentru Tine cu dragostea 
pentru ei, căci nu o să am puterea lui lov. Eu sînt rădăcina lor, ceilalţi copii ai 
mei s-au refugiat, nu fă să mă simt vinovată dacă i-or duce pe aceştia ce mi-au 
rămas în Siberia. Doamne, Doamne, ai milă de mine păcătoasa. 

Acum să spună din nou “Tată! nostru”, repede, repede, că nu mai este 
timp, uite se aude cum ciocănesc în uşă cei cu urna, şi “Cuvine-se cu adevărat” 
şi “Doamne miluieşte”, de treizeci şi şase de ori. Ai milă, Doamne. 

lisus sta pe tron şi în jur sfinţii Lui şi uite-l şi pe părintele Atanasie şi pe 
părintele Mihail şi pe părintele Nicanor, tatăl ei, şi pe bunicul, diaconul Gheorghe 
de la mitropolia din laşi, toţi, toţi, care mai jos, care mai sus. Doamne, ajută-mă 
să nu-l votez pe Antihrist. lartă-mi, Doamne, păcatele... 


%k k * 


Cei doi bărbaţi cu urna mobilă s-au întors la şcoală şi le-au spus 
învăţătoarelor că au găsit uşa încuiată şi nu le-a răspuns nimeni. Una din ele, 
împreună cu ei merse să vadă ce s-a întîmplat, neputînd să creadă că bunica 
s-a încăpăţinat într-atît. 

Cînd au intrat, cei doi bărbaţi şi-au scos căciulile şi au făcut grăbit semnul 
crucii, deşi spuneau că sînt comunişti vechi. 

Senină, întinsă frumos pe patul orînduit cu cea mai bună cuvertură, zăcea 
moartă cu miîinile cruce pe piept. 


NOTĂ. S-a întîmplat într-un sat din Basarabia, judeţul Bălţi, în 11 ianuarie 
1941. 

Paul STRUTZESCU 


Chişinău 


ÎNŞTIINŢARE 


Astăzi sufletul meu este plecat de acasă. 
Ochilor, să-l caute, le-ar trebui aripi. 

Posibil să fie în preajmă, or, mult prea departe 
de făptura-mi nebuloasă cu genunchii zdreliţi 
şi coatele roase. 

Pentru alţii lipsesc. Eu cred că exist în păcat. 
Trec prin voi asemenea corsarului cu 

beregata sugrumată... 


Aruncaţi în mine ca într-o cutie de tinichea: 

ace de brad, jucării defectate, 

reteveiuri proguvernamentale, 

rime şi rîme, creioane decolorate, 

gheyzere de lumină depistate în amintirile mele despre 
tine; 


Măşti plictisite, viteze reduse, 
şvabi în ciupici de mătase, 
mutre în măşti antigaz. 
Masculi — doi la unul 

şi femei — una la toţi; 


Şlagăre demodate, organe amputate, 
iluzii regăsite şi speranțe ratate, 
orgasmul credinţei în 

ideologia fatală; 


Arborele cotit al perpetuumului comic 
ce înverzeşte în burta locomotivei 
plasată pe linia moartă a mi:inilor mele; 


Aştept sufletul meu să se întoarcă acasă. 
Pînă atunci vine coroziunea să vi le risipească 
pe toate în sînge. 

SCOR 


Siluete stranii 

siluiesc cu baionete 

gheaţa unor băltoace de sînge 
bolnave de leucemie. 

Patinăm, făptură divină, 

sub carapacea de cristal a lacului 
ornamentînd-o cu Ura-a-le orale 
şi cu Urături 

precum gerul pe sticla unui geam 
perforat — 

osanale cifrate în flori mirositoare... 


Adversarii sapă tranşei de-a lungul apelor 
pînă ne definesc într-o lacrimă. 


Suspendaţi de suprafaţă 

ca nişte leşuri în congelatorul municipal 
patinăm artistic într-un peisaj social 

în timp ce baionetele străpung 
indiferente 

carapacea vederii — 


Pe panoul lacrimii se marchează 
scorul 

scontat 

de siluetele entuziasmate 

pînă ce lacrima se risipeşte 

pe retina pierdută în văz. 


NEOEPOS 


Azi cerul pare un mormînt deschis. 
Ninge în urbe cu cadavre moi. 
Orbecăieşte un vulcan încins, 
precum creionul rătăceşte-n foi. 


Trecutul astăzi naşte viitor. 
Prezentul celebrează-aniversări 
în lacrimi refractate ce supun 
voința noastră unor alte stări. 


Nu are rost să rîzi, nici să suspini 

de bucurie că rămas-am doi, 

cînd două lumi se suprapun. Declin... 
Aseară Cerul s-a deschis iar noi 


ne agitam nebuni într-un mormiînt. 
Umbra lui Darwin, pe un colţ de teu, 
chemată a-şi spune ultimul cuvînt 

e violată, surd, de Prometeu. 


Urîta mea cu sînul emisferic 
şi trandafirul nud, ude petale, 

imaculatul ideal himeric 
în labirintul raţiunii tale 
trezeşte viaţa ca-ntr-o fiară-n salt. 


Cuminte fii. A naufragiat 
un Zeu în lumea ta interioară 
pentru-a sculpta un prometeu de ceară. 


EXCERPTE 


Vitraliul prin care se plăsmuiau idei 

a epurat schelete difuze de fosfor, 

care-au născut vedenii, născînd vulgar pe cei 
ce azi visează vise prolifice şi mor... 


Devin microbi excentrici în sacrul angrenaj, 
iar metronomul bate şi şansele-s reduse — 
se lamentează timpul cerşind alt tatuaj 

în sanctuarul sacru al unei lumi ascunse. 


Dezastrul pişcă gingaş ca gerul de obraji 
şi se deschid cavouri în grotele terestre. 
Se alterează spirite şi hoinăresc nomazi 

` romanticii epocii prin spectrele celeste. 


Figurile votive îşi ies, pe rînd, din fire. 
Un joc picant. Oribil. Cu retrăiri în van, 
cînd angrenajul este un cuib de cimitire, 
iar elefanții cîntă, iubitei, la pian. 


Coucars de creatie 


Pavel PĂDURARU 
Chişinău 


ÎNVĂȚĂMÎNT SUPERIOR 


universitatea cea care se numeşte “de stat” 
este de fapt o universitate de bani 

“cît e cinciul domnule profesor?” 

“atit sau atît dragul meu bogătaş sau sărac” 


blocurile scările pereţii etajele au fost 
zidite pe timpul lui papură-vodă din bani 
chiar şi portarii costă mult 

chiar şi examenele la limba şi literatura 
germană engleză sau suedeză te fac să 
posteşti sugînd apă de pe Nistru plus 

pîine din posmagi universitatea cea de stat 
e ca şi celelalte case de învăţătură 

născute de Tata-dolarul şi Mama-leui 

în maternitatea zăvorită de un an 

unde copiii nu mai vor să vadă lumina zilei 
din lipsă de bănuţi 


cîteva facultăţi mai spînzură în aer neputincioase 
balansînd pe două copeici de unu 

şi cerşesc pace sau existenţă de la 

filologii ziariştii sau fizicienii lumii 


“cît e colocviul, stimate profesor?” 
“una-n fund şi două la ceafă, stimate studentule”. 


LITERATURĂ MODERNĂ 


În ţara asta scriu doar avioanele. 
Şcolarul din clasa | 

face un avion 

din compunerea 

cu nota 1 

şi-l varsă peste 

geam 

în mintea 

vînturată de post-modernism 
a învățătorului 

de limbă şi literatură. 
$colarul din clasa | 

e scriitor. 

Paraşutiştii 

zboară ca focul 

la Uniunea Copiilor 
Literati 

de unde culeg 

umbre de scrumiere 
sticle de rachiu 
mucuri de “belomor” 


şi le papă. 


Vai, nu se mai văd avioanele 
sub ele oşti de cioroi 

cîntă imnurile 

noilor state independente. 
Şcolarul din clasa I 

e paraşutist. 


IARNĂ 


Dacă ne vom culca pe acest pat spaţios iubito 
ca nişte lei pe un pod de ceară 

vom pluti ca pe gheţuş şi nu vom mai găsi 
nici începutul nici sfîrşitul 

din care am ieşit noi cu copii 

care ne privesc buimatici 

mişcă-ţi căpătiiul spre cădere 

şi ține-te 

cum se ţinea pe picioare Cioclea acum trei ani 
strînge lemne şi ziare ca să facem un foc 

din scaunele pe care ne-am odihnit ieri 
mişcă-ţi capul mai înspre neant ca să 

simţi venirea iernii şi să cazi 

rostogolindu-te ca un bulgăre de omăt 

din acest pat ce-ţi pare a fi o minune cerească 
în iadul zăpezii care te cheamă 

ca pe prima jertfă 

a fecioriei 

poetice. 


INVITAŢIE 


te invit ca miîţa pe cîine 
să ieşi din 

satanicele petale 

ale acestei nemuritoare 
dulci... 

ale acestei mingi ce-mi 
traversează mintea 

cu goluri 

ale acestui fotbalist palid 

cu picioarele 
cît două continente 


te invit la fugă 

pe terasa cerului 
cu betivi celibatari 
şi copii din flori 
fără mame 

care culeg 
satanice petale 

de pe nufărul 

din podul blocului 
cu cinci niveluri 
de pe constelația 
frăţiei vieţuitoarelor 
pămîntului 


PATERNITATE 


Mădălina mea 

copilul 

cu ochi de cucuvea 

mi se adresează cam aşa: 
“uta” cînd vrea să zboare 
nu numai în ceruri 

ci şi printre troleie 
maşini, motociclete 

care din stimă pentru ea 
încurcă direcţia şi 

pupă copacii sau 

pietonii 

“papa” cînd vede că uit 
româna şi vrea să mă 
înveţe rusa ca să-nţeleg 
că vrea să mănînce 
“tata” cînd de sub cămaşă 
îi apare o burtă 

ca o minge de baschet 

şi se întinde pe pernă 

ca benzina pe asfalt 
(după ce Mădălina face “uta”) 
şi vrea să joace 

dar simte cum cade 

din cer în visul 

pe care l-am visat eu 

la un an. 

Mădălina mea 

fata cea lenoasă şi grea 
nu vorbeşte prin somn 
decît “uta” şi “papa”. 

Olesea REABENCHI 
lordanovca, 
Basarabeasca 4. 


NU VOM PLÎNGE 


lubite, să aprindem un rug 

Sub cerul uscat 

Şi să ne dăruim inimile unul altuia 

Pentru a le frige, a le mînca. 

Doar nu vom plînge?! 

E şi acesta un mod de a iubi. 

lubite, să facem sufletele sul, 

Să ne punem cu capul pe ele. 

Dar vîntul le va smulge 

Şi le va duce să le înece într-o fîntînă părăsită. 
Noi nu vom piînge. 

E şi acesta un mod de aiubi. 

Focul nostru a ajuns la cer. 

S-a aprins cerul! 

Noi vom dormi, vom arde, 

lar cînd ne vom trezi nu vom fi decît scrum 
Şi vîntul nebun ne va împrăştia pe drumuri 
Pline de mărăcini. 

Noi nu vom plînge, 

larna cu cenuşa noastră va ninge. 

E şi acesta un mod de a iubi. 


NIMENI NU VA ŞTI 


Nimeni nu va şti 

Ce şi cum s-a întîmplat, 

Căci va ploua cu stropi grei de plumb 

Ştergînd din suflete tot ce-am avut mai scump. 

i vîntu! va bate puternic în zori 

mprăştiind pe străzi culori uitate, 

Trecătorii vortrece nepăsători 

Călcînd în picioare 

Visurile noastre. 

Totul va dispărea, 

Se va uita 

Şi nimeni nu va şti 

Că pe această stradă 

Doi copii 

Au încercat să reînvie 

Cel mai desăvîrşit poem — 
Poemul dragostei 

Scris de ploaie pe o frunză gri. 


IMAGINE 


Se scurg firele de aur 

Din clepsidrele ascunse 

In ceata densă a uitării. 

Nu e nimeni în taina tăcerii 

Care ar putea opri mersul nebun 
Al timpului între 

Trecut şi Viitor. 

Sufletul meu 

Inchis în serpentine 

Aşteaptă clipa eliberării. 


JOCUL CU MOARTEA 


Cînd îmi va veni sfîrşitul 

Eu voi fi plecată de acasă. 

Doamna Moarte se va întreba unde am plecat 
Şi mă va chema cu un trist şuierat, 
lar eu mă voi ascunde în întunericul 
Unui timp uitat 

Strîngînd la piept roua 

De-un verde-ngheţat. 

Ea mă va căuta mult 

Şi plictisită de jocul prostesc 

Pe care l-am închegat 

Va scuipa 

Plecînd supărată. 


110 


Limba Romånä 


Galina IONESI 
Chişinău 


NUMELE TĂU 


Ninge cu fulgi măşcaţi. 
Ninge în palma mea, 
ninge pe umărul meu. 
Şi roiui de fulgi 

îmi şopteşte tainic 
numele tău. 


DESPĂRŢIRE 


Afară plouă zgomotos 
cu picuri reci şi grei — 


sufletul meu plînge în hohote. 


Cerul e sfirtecat de fulgere-orbitoare — 


inima mi-e sfîrtecată 

de-o durere cumplită. 
Ploaia nicidecum nu vrea 
să înceteze — 

eu nu mă pot opri 

din plîns. 

Pămîntul nu înţelege 

ce se întîmplă cu cerul — 
inima-mi nu poate concepe 
ce se întîmplă cu tine. 


ACUZAŢIE 


Mi-ai furat lumina din priviri 
şi ai înecat-o 

în întunericul înşelător 

al ochilortăi. 


Mi-ai furat macul de pe buze 
şi l-ai mototoiit 

în funinginea 

buzelor tale. 


Mi-ai furat cîntecul din suflet 
şi l-ai aruncat 

în zgomotul infernal 

din sufletul tău. 

Mi-ai furat inima arzîndă 
şi ai îngropat-o 

în gunoiul trădării 

din inima ta. 


Mi-ai furat lacrima de pe obraz 
şi ai înecat-o 

în apele reci 

ale indiferenţei... 


NU TE IUBESC! 


Prieten drag, îţi scriu acest răvaş, 
Muind peniţa-n lacrimi şi în sînge. 
Se lasă-amurgul lin peste oraş, 
Îmbrăţişînd o ploaie care plînge. 


Nu te iubesc! Şi-oricît aş încerca 

Să storc din sufletu-mi o boabă de simtire, 
Nu pot, nu-i în puterea mea 

Să dirijez cu mintea-mi a inimii pornire. 


Şi plînsul ploii peste noaptea tristă 
E plînsul tău — durere ne-mpăcată. 
Însă-o nescrisă lege peste noi există: 
Nu se iubeşte la comandă niciodată! 


DEFINIŢIE 


Sînt o ramură de pom 
prin care fac 
transfuzie de sînge 
părinţilor mei, 

o coajă de copac 

care este 

jurnal de confesiuni 
al bătrînului Cronos. 

Vlad POPOVICI 
Lipcani 


O AMFORĂ DE LUMINĂ 


Nu mă înspăimînt, femeie, cînd tu 
mă îmbraci cu singurătate şi te duci ... 


Rămînînd între pereţii morții, tac 

precum un peşte în mare 

şi văd în spaţiul unde ţi s-a zbătut suflarea 
o amforă de lumină. 


VÎNT ŞUGUBĂŢ 


În mîinile mele 
se odihnesc mîinile iubitei 
obosite de lucruri. 


Ruguri afectate 

erup din arsurile lor 

şi gîndul mi se încălzeşte 
la flăcările imposibilului. 


Interiorul meu se confruntă 
cu cîmpul palmelor ... 


Sînt aproape, 

nespus de aproape 

de miracolele vieţii, 

dar un vînt şugubăţ aruncă 
în mine scaieţii. 

Vitalie CONDRAŢCHI 
Chişinău — Cluj-Napoca 


STRADA 


Strada a fost lăsată pradă vîntului. La ora aceasta oamenii se 
refugiaseră de mult în casele lor şi nici unul nu a fost tentat vre-o dată 
să privească oraşul pe geam sau să iasă la balcon şi, cu atît mai mult, 
afară. Şi vîntul era unicul stăpîn zglobiu al străzii; îl auzeai parcă zburînd 
voios şi în acelaşi timp melancolic prin frunzişul copacilor bătrîni din. 
aleile ce împrejmuiau autostrada şi se dublau pe marginea trotuarelor. 
Alerga peste blocuri misterios şi sinistru, grațios şi malefic. 

In casa domnului Cioran din Strada Armatei avea loc balul în 
cinstea obţinerii premiului anului pentru literatură, acordat de Asociaţia 
Filosofilor, pentru noul său volum, tocmai prezentat în acel local. In Sala 
Oglinzilor, pe scena din spate, cînta orchestra Asociaţiei şi în sunetele 
sclipitoare ale valsului nr. 1 din op. 18 al lui Chopin, domnii însoţiţi de 
chelneri se preumblau din oglindă în oglindă arătîindu-şi feţele nobile, 
încadrate de gulere scrobite şi papioane, schimbînd între ei saluturi 
poetice protocolare şi laude (sau critici, argumentate de altfel) asupra 
noii cărţi aşteptate cu nerăbdare de cîteva luni. Umerii dezgoliţi şi coafurile 
doamnelor emanau împletiri şerpuitoare de parfumuri, iar toaletele se 
întreceau în splendoare. 

La terasa de marmură ce dă în stradă, domnul Cioran se vedea 
din spate înălţîndu-se în vîrful degetelor, astfel că bazinul i se potrivea 
deasupra balustradei. Corpul său greoi se lăsa în tălpi, cu un oarecare 
efort, se ridica apoi la nivelul balustradei ca să-i fie mai comod actul. 


Furnicile mişunau pe coloana erodată ca nişte viermi harnici într-o 
pisică din mijlocul străzii prăfuite. O bucată din vîrful coloanei ce susținea 
arcul sub care ne ascundeam cîndva de ploaie era mîncată sau poate 
pur şi simplu spartă. 

M-am ghemuit pe piedestalul de sub arc şi am observat că maiera 
un perete ce se surpa. Cu frica de a fi strivit de bolta ce ţinea statuia 
sfîntului cu şarpe, am rămas acolo să dorm. Crăpăturile împăienjeneau 
peretele şi coloanele. Nimic nu a fost mai frumos în viaţa mea decit 
crăpăturile. Dar mi-a plăcut să privesc şi cum plouă, soarele ce apune, 
colorînd pereţii caselor şi bisericilor. 

Ploua, ca de obicei, în acel loc. Doi bătrîni se sărutau pătimaş, 
îmbrăcaţi doar în cămăşi de noapte, la geamul de la etajul unu al casei 
cu grădină şi flori din piaţa Sf. Gheorghe. Bătrîna atinse cu cotul o floare, 
care se clătină un timp şi apoi zbură jos de pe pervaz. La zgomotul 
ghiveciului căzut, femeia sări din braţele soţului ca nebună şi se aplecă 

peste geam. Nu auzeam ce vorbeau, peste puţin timp însă, moşul, 
încovoiat şi cu toiagul în mînă, apăru în prag. Se duse printre copacii 
bătrîni şi neîngrijiţi ai livezii rare şi culese cioburile, pămîntul gras şi 
floarea ce se întindea leneş. Asfinţitul lumina melancolic copacii uzi. 
Peste o săptămînă bătrînul a murit de pneumonie, iar peste încă două 
zile, s-a stins în linişte şi soţia lui. 


Maturii s-au aşezat pe la marginile camerei, lîngă pereţii umbroşi, 
lăsînd în mijloc un spaţiu al aerului, lipsea doar fumul sacrificaţilor. Parcă 
ar fi discutat ceva serios, nimeni însă nu se pronunţa concret. Copiii, 
îmbrăcaţi în alb, cu bonetele de acelaşi alb de Ialta, fugiră zgomotos 
prin cameră şi se urcaseră cu coatele pe geam. Picioruşele în şosete 
şi funduleţele în pantaloni scurţi, albi, atîrnau de pervaz. 

Stăteau unul lîngă altul, cu coatele lipite, dar nimeni nu-l simţea pe 
cel de-alături. Veneau din diferite părţi şi doar puţinul cu care ajungeau 
se deschidea şi celorlalţi. Geamul avea o proprietate ciudată, căci copiii 
vedeau mereu alte şi alte lucruri. Întorcînd capul, Slava, copilul din 
dreapta, văzu în locul maturilor nişte riduri înşelătoare în carnea celor 
ce stăteau în fotoliile comodeee-e-e... Erau capriciile lui Goya, văzute 
în biroul tatei, cînd găsi uşa descuiată, singura dată. Un marinar 
disproporționat, cu mîinile lungi şi uscate, cu picioare scurte, obişnuite 
să stea boţite sub masa crîşmei. O ţărăncuţă, cu ochii goi, cu incisivii 
superiori ieşiţi peste buză, rozătorul din visuri. Miinile ei, încrucişate în 
poale, cu amintiri de ulei, ştiuleţi, găini... Părul cărunt, îngălbenit ca de 
tutunul plantaţiei părintești... 

Se întoarse din nou şi văzu chelneriţa aceea cu ochii mari pe care 
o urmărea deja, care, cînd nu avea ce face, se ducea puţin într-o latură 
a terasei şi-şi înălța capul pe gitul un pic cam lung şi se juca parcă cu 
vîntul. Exact senzaţia pe care ţi-o dă toamna marea, cînd e deja prea 
multă răcoare în sălcii şi în plopi, plimbările la lumina felinarelor cînd 
efemeridele se mişcă în dreapta şi în stînga, aşteptînd să le preocupe 
ceva.Făptură efemeră care te loveşte, te atinge cu aripile, se aşază pe 
tine, îţi suge sîngele... 

— Slava, apropie-te, te rog de mine, nu mai pot rămîne singură! se 
simţi tras de mînecă. Marusea, lîngă el, îşi freca isteric palmele de faţa 
ia fel de albă ca boneta. Slava însă tăcea, ca de obicei, nu ştia de ce, 
dar nu-i putea răspunde nimic, nu avea nici cuvîntul, nici dorinţă să-i 
răspundă. În geam apăru un sat cu case ca a bunicii, unde copiii ţăranilor 
aduceau cireşe din chiar livada bunicilor, iar ei, urmărindu-i pe geam, le 
primeau apoi bucuroşi. Le dădeau şi covrigi uscați, rămaşi din fosta 
vacanţă, pe care bunica nu se încumeta să-i arunce. Slava auzi din 
nou lîngă el: Scoate-mi, te rog, iconiţa de sub pat. Marusea adună în 
glas şi reproş, şi suferinţă, şi bucurie nebună... Palmele ei netezeau 
pieptul său neîmplinit şi simţi miros proaspăt de ploaie. 

În locul celui de-al treilea copil, ce tăcu tot timpul, dar îi urmări cu 
grijă, Slava văzu o stofă albastră, înfăşurată pe un pitic ce dormea cu 
capul pe miini, iar prin faţa geamului treceau multe alte geamuri cu copii 
îmbrăcaţi în alb, comutînd visători. Salută un bătrîn cu o coasă trecută 

pe după umeri şi mîinile încolăcite pe ea. Pe mînecile cămăşii şifonate, 
curgea sînge. Slava îl salută respectuos. Din cap. Încercă să se ridice 
în coate pînă la pervaz, să-i fie mai comod. — Slava, nu mai suport, nu 
mai am nervi! izbucni deodată Marusea. 


Cioran se trezi trist şi ieşi din camera Marusei. Pe balconul unde- 
şi bea cafeaua îşi aminti de seara balului literar şi i se făcu ruşine. 


PUTEREA OBIŞNUINŢEI 


Bătrînului tată al gazdelor mele nu i-a rămas din lunga-i viaţă decît 
obişnuinţa de a se uita pe geam. Fiicele sale pleacă dimineaţa, una la 
lucru — pune cafea în plicuri —, alta la logodnicul său, de unde nu se 
întoarce uneori cîteva zile. Bătrînului i se ung cîteva felii de pîine cu 
halva, iar uşa la bucătărie este încuiată — să nu dea foc casei, căci 
altă obişnuinţă de-a sa e să facă mămăligă. Nu contează dacă îi e foame 
sau nu, îşi trage bereta decolorată pe ceafă şi vrăjeşte la aragaz, dacă 
găseşte uşa descuiată şi nu-l trage nimeni înapoi în cameră. Altfel stă 
toată ziua în faţa geamului şi se uită la trecători, la troleibuze, la cei ce 
intră în alimentara întotdeauna aglomerată de vizavi... Dimineaţa i se 
face duş, iar în timpul zilei se aud din cînc în cînd paşii săi tîrşiiţi, zgomotul 
întrerupătorului de la baie, apa de la budă. Atunci mi se face frică dacă 
intră în camera mea şi mă întreabă ceva. De multe ori uita că sînt chiriaşul 
lor şi nu vrea să-mi deschidă la intrare... Cui să-i răspund dacă mă 
întreabă ceva, căci e senil şi are chiar prea multă imaginaţie ... e cu 
totul altul, cu totul altcineva în cîteva secunde. 

Stă la geam, muşcă din cînd în cînd din pîine, îşi şterge apoi 
degetele unsuroase de exteriorul pantalonilor, îşi îndreaptă ochelarii cu 
rame negre de os şi lentile groase... Mai încearcă uşa la bucătărie — 
închis; bate la uşa mea — îi bat şi eu — închis; mă duc la geam şi-mi 
îndrept ochelarii, mă uit la trecători... şi m-am obişnuit cu el, cu paşii lui 
neauziţi, cu apa de la duş, cu oamenii din faţa geamului, pe care nu ştiu 
de unde să-i iau, cu obişnuinţele mele... 

Veronica MÎŢU 
Drochia 


REVENIRE 


A intrat stingheră, rămînînd o clipă, aşa, înmărmurită, cu miinile 
lipite de rochia subţire, cu ochii albaştri, plini de curiozitate. Camera 
largă, amenajată cu gust, îşi trăia singurătatea scurtă. Uşa se închise 
brusc din cauza curentului şi fata tresări. Zgomotul o readuse la viaţă. 
Se simţi incomod asemeni unui hoţ ce pătrunde în casă străină. Străină... 
Acest loc nu-i era deloc străin. Petrecuse aici ani plini de mister, de 
plăcere şi acum trăia momente cu amintiri răscolitoare. l 

Pe perete ... acelaşi ceas defectat, care încearcă să-şi mişte acul 
timpului, dar nu izbuteşte şi rămîne să oscileze din inerție. A tins atiţia 
ani să atingă ora poveștii... Se pare că nu a mai fost reparat de atunci... 
şi rămîne a fi sufletul ce păstrează tinereţea acestei odăi. li pare că 
chiar acum îşi va depăşi condiţia şi va suna miezul nopţii aducător de 
baluri gălăgioase. 

Fata păşeşte uşor, de teamă să nu atingă aura spaţiului în care a 
pătruns fără permisiune. E încîntată că nimeni nu-i stinghereşte privirea 
jucăuşă şi se apropie lejer de dulapurile pline cu cărţi, de tabloul pictat 
de ea odată, în copilărie, de fereastra ce-i oglindeşte chipul inocent. O 
surprinde lipsa de integritate a acestui cadru. Şopteşte: “Floarea”. Desi- 
gur, aici zîmbea soarelui acea floare roşie — aparent nemuritoare. Dar 
nu mai e, a plecat spre raiul color al plantelor. 

În sfîrşit, adolescenta a ajuns la locul ei de odinioară. A mişcat 
scaunul şi s-a aşezat. Cine oare stă acum aici? Incercă să-şi imagineze 
chipul celui care i-a ocupat locul. Zîmbi, zîmbi răsfăţat la această idee 
inutilă şi rămase îngîndurată la vederea parcă reală a feţelor păstrate 
de lumina acestei clase. La un moment simţi puterea şi încrederea ce-i 
exalta inima sensibilă. Venise “acasă” şi nimeni, nici ceața uitării nu-i 
mai putea reţine fericirea. 


nica MIŢU înva 
ru arta scrisul 


intre argumente, =~ 

Elena MANŢOC 
Suruceni, laioveni 


AURA PROTECTOARE A SACRULUI 


Tot ce-i neînțeles se schimbă în neînţelesuri şi mai mari şi îmi vine 
să strig, să tip, răsunetul să pătrundă în lumi necunoscute, neatinse de 
raţiunea omului, să-mi las gîndirea să cadă în ele clarificînd: cine sunt? 
De unde vin? Unde voi ajunge? Cum o voi face-o? Nu pot cuprinde cu 
raţiunea întregul mister astral. 

Viaţa mea este tensionată, supraîncărcată de evenimente. Mă 
întreb: de ce? Cu ce am greşit? De ce a fost să fie aşa? Nu cunosc şi 
nu înţeleg de ce lumea creată de divinitate este invadată de profan? De 
ce gîndirea mea nu poate cuprinde existenţa, esenţa ei, de ce? 

Tot ce am ruinat zidesc din nou, dar Totul se năruie ca şi cînd aş 
ridica pe o apă mişcătoare. Nu pot cuprinde cu mintea acest proces. 

Ruga mea se înalţă la ceruri, pluteşte, străbate spaţii şi numai ajunsă 
sus, este auzită de divinitate, atunci totul e minunat. Dar, dar şi tot timpul 
dar — această conjuncţie simplă schimbă cursul dispoziţiei şi gîndirii 
mele. Aud cum răsuflă undeva, în depărtare profanul. Vine, se apropie; 
eu, însă, nu simt frică, căci percep în mine sacrul, îl simt cum se revarsă 
din suflet, cuprinzîndu-mi trupul cu o aură protectoare. Sacrul culminează 
în cuget, însă profanul nu cedează — insistent ca o fantasmagorie ieşită 
din neant, aşteptînd clipa favorabilă pentru a-mi altoi păcatul, care începe 
să-mi devoreze aura ca o rugină rea. 

Atunci cînd sacrul adunat în mine este măcinat şi risipit pornesc 
iar în căutarea lui ca să mă curăţ de neputinţă. 

Nu pot înţelege care este sensul acestui joc: este vorba de 
căutarea continuă a sacrului sau de lupta permanentă cu infernul? 


e 

Victor CELAC 
Chişinău 
INFLUENȚA 
CREŞTINISMULUI ASUPRA 
UNIVERSALISMULUI 


IMPERIAL ROMAN 


Creştinismul a apărut ca orientare 
deviaționistă în cadrul iudaismului şi 
astfel el era perceput de autorităţile 
romane timp de citeva secole, pînă 
aproape de momentul cînd a devenit 
religia oficială a Imperiului Roman. Din 
cauza caracterului disimulat al cultului 
creştin, anticii îşi făceau despre creştini 
reprezentări foarte denaturate şi 
nefavorabile. Creştinii erau consideraţi 
o sectă dăunătoare a celor care urăsc 
neamul omenesc. Lor le erau atribuite, 
pe nedrept, practici foarte crude, cum 
se poate vedea din dialogul Octavius 
al scriitorului creştin Minucius Felix. 

in primele secole de existenţă, 
creştinismul era persecutat fără milă. 
Cauzele persecuțiilor au fost diferite, 
acestea însă ţin în primul rînd de intole- 
ranţa creştină, inexistentă în celelalte 
culte orientale. “Cel mai adesea tocmai 
creştinii au atras asupra lor persecuțiile, 
refuzînd să accepte.ceea ce devenise 
principiul esenţial! al vieţii publice: divini- 
tatea împăratului, şi refuzînd jurămîntul 
militar, care era de esenţă religioasă”?. 
Lumea antică a înţeles foarte greu şi 
foarte tîrziu noutatea şi adevărata 
semnificaţie a creştinismului. De fapt, 
afirmarea creştinismului înseamnă sfîr- 
şitul antichităţii, şi acesta nu este un 
punct luat'convenţional, ci corespunde 
unor schimbări profunde. Conform reli- 
giei antice a zeilor casnici şi a divinităţilor 
poliade, fiecare zeu ocrotea o familie, 
un trib, o cetate şi exista numai pentru 
ele. Această religie dăduse naştere 
dreptului şi tot ea instaurase pentru 
oameni o ocîrmuire. Ea era stăpînă 
absolută atit în viaţa privată, cît şi în viaţa 
publică. Statul era o comunitate religioa- 
să, regele şi magistratul erau preoţi, 
legea era a formulă sacră. Patriotismul 
era o pietate, iar exilul, o excomunicare. 
Libertatea individuală era necunoscută, 
ura faţă de străin era obligatorie, 
noţiunea de drept şi de datorie, de justi- 
ţie şi de afecţiune se oprea la marginea 
cetăţii. “Insă stările de lucruri se schim- 


bau, societăţile se dezvoltau, vechea 
religie nu mai corespundea cu aceste 
schimbări şi îşi pierdea autoritatea, 
oamenii nu mai puteau crede în ea. 
Dreptul, politica şi morala se eliberaseră 
treptat de sub tutela religiei."2 Dar, o dată 
cu apariţia creştinismului, sentimentul 
religios nu numai că a fost reînviat, ci, 
mai mult decît atît, a luato expresie mai 
înaltă şi mai puţin materială. Deja de la 
începutul său creştinismul chema spre 
sine toată omenirea. lisus Hristos le-a 
spus ucenicilor săi: “Duceţi-vă şi faceţi 
ucenici din toate neamurile, botezîndu-i 
în numele Tatălui, al Fiului şi al Sfintului 
Duh”3. Sfintul Pavel mai adăuga, înde- 
plinind această poruncă a lui lisus Hristos: 
“Dumnezeu nu este numai Dumnezeul 
ludeilor, El este şi al neamurilor. ... Pă- 
gînii sînt chemaţi alături de ludei la 
aceeaşi moştenire”?. 

Aşadar, religia şi Dumnezeul evre- 
ilor au devenit religia şi Dumnezeul 
întregii omeniri. Dar o religie universală 
era ceva foarte nou pentru timpurile 
acelea şi chiar unii ucenici ai lui. lisus 
Hristos care erau evrei au avut momente 
de ezitare cînd li s-a poruncit să propo- 
văduiască pentru toate neamurile. Intr- 
adevăr, pentru Dumnezeul creştin nu 
existau străini. Creştinismul a înlocuit 
legea care-l excludea pe străin cu 
spiritul propovăduitor. El n-a poruncit ura 
între popoare, ca zeii tradiţionali şi ca 
Dumnezeul evreilor. Dimpotrivă, el îi 
spunea omului să-şi ierte şi să-şi 
iubească duşmanii. O dată cu ideea 
unificării rasei umane şi a unificării dum- 
nezeirii, creştinismul a interzis omului 
să-i urască pe ceilalţi oameni. Marea 
noutate a creştinismului era aceea că 
el era religia iubirii. Nici o religie pînă 
atunci n-a făcut din iubire esenţa sa şi 
virtutea supremă. Dar Dumnezeul 
creştin... “... atît de multa iubit... lumea, 
că a dat pe singurul lui Fiu, pentru ca 
oricine crede în El să nu piară, ci să aibă 
viaţă veşnică”?. lisus îi învăţa pe ucenicii 
săi şi le-a poruncit: “Să vă iubiţi unii pe 
alţii cum v-am iubit eu”. Dogma creştină 
spune că Dumnezeu îi iubeşte pe toţi 
oamenii cum un părinte îşi iubeşte copiii, 
indiferent de ceea ce fac ei, iar omenii, 
dacă îl vor iubi la fel pe Dumnezeu, vor 
avea parte de viaţă veşnică şi fericită 
alături de El, dacă nu, vor arde veşnic în 
focul gheenei. Creştinismul n-a mai 
însemnat o serie de rituri şi obiceiuri ca 
cele ale religiei romane, care deveneau 
tot mai neînţelese, însă îşi păstrau 
sacralitatea numai în virtutea vechimii 
lor. Liberul arbitru a făcut ca credinţa să 
fie o opţiune ce ţine de ceie mai intime 
niveluri ale conştiinţei şi ale spiritului. 

Dacă religia antică se contopea cu statul, 
lisus Hristos a spus că împărăţia sa nu 
este din lumea aceasta. Astfel El a 
despărţit religia de guvernare şi 
creştinismul, nemaifiind o religie 
lumească, iniţial nu se amesteca deloc 
în treburile pămînteşti: “Daţi Cezarului 
ce este a Cezarului, şi lui Dumnezeu ce 
este a lui Dumnezeu”. Este pentru prima 
dată cînd se face o deosebire netă între 
Dumnezeu şi stat. Atunci această 
atitudine însemna o mare doză de risc 
şi o mare îndrăzneală, căci... “... Cezarul 
în acea epocă mai era încă marele pontif, 
conducătorul şi principalul reprezentant 
al religiei romane oficiale, el era păzi- 
torul şi interpretul credințelor, el avea în 
mîinile sale cultul şi dogma. Insăşi per- 
soana sa era sacră şi divină”?. Dar creşti- 
nismul timpuriu spunea că între stat şi 
religie nu există nimic comun, despărţind 
astfel ceea ce întreaga antichitate con- 
topise. Acest principiu a avut rezultate 
foarte importante. Politica şi dreptul, 
eliberîndu-se de sub tutela vechii religii, 
au putut să se transforme în esenţa lor, 
pentru că creştinismul, noua religie, nu 
s-a mai ocupat de ele. 

Toate aceste mari schimbări erau 
cerute de spiritul acelor vremuri tulburi, 
după cîteva lungi secole de persecuții 
împotriva creştinismului, a trebuit să se 
cadă la învoială: convertirea lui Constan- 
tin în urma vedeniilor sale şi a orientărilor 
pe care i le-a impus conjunctura poli- 
tică, situaţia militară şi ambianța morală 
aveau să domine toată istoria Imperiului 
Roman tîrziu. Astfel, persecuțiile sînge- 
roase împotriva creştinilor, care au durat 
aproape trei secole, s-au încheiat în cea 
mai pură tradiţie romană, prin ceea ce 
s-a numit “edictul de la Milano” şi care 
nu este decit un mandatum emis în anul 
313 d. Hr.: “Noi am hotărît... să acordăm 
creştinilor, ca la toată lumea, libertatea 
de a urma religia dorită, astfel ca toate 
divinităţile din lăcaşul ceresc să fie favo- 
rabile şi propice, atît nouă, cît şi tuturor 
celor ce se află sub autoritatea noastră”?. 
Acest compromis împăciuitor între păgi- 
nism şi creştinism a deschis calea unui 
deism lărgit din care creştinismul avea 
să tragă foloase în timpul lui Theodosius. 
Acest act imperial a avut o importanţă 
considerabilă. El se rînduia într-un şir 
de acte prin care se manifestase dorinţa 
de a unifica forţele religioase ale 
Imperiului într-o pace religioasă. Acesta 
era totodată un "gest îndrăzneţ şi abil, 
care, în faţa primejdiilor exterioare de 
ordin militar, trebuia să reunească 
spiritele “romane” cu cele ale romanităţii. 

Apoi, edictul de la Thessalonic din 
anul 380 d. Hr. dat de împăratul Theo- 


dosius a definit creştinismul catolic drept 
religie de stat: “Toate popoarele noastre 
trebuie să se alăture credinţei transmise 
romanilor de către apostolul Pavel, ace- 
leia pe care o mărturisesc pontiful Dama- 
sus şi episcopul Petru din Alexandria, 
adică să recunoască sfinta Treime a 
Tatălui, a Fiului şi a Sfîntului Duh. Numai 
aceia care o urmează au dreptul la 
numele de creştini catolici. Ceilalţi sînt 
eretici şi loviți de nemernicie, locurile 
lor de adunare nu au dreptul la numele 
de biserici. Dumnezeu se va răzbuna 
pe ei şi noi de asemenea'”. Din acest 
moment au început persecuțiile 
creştinilor împotriva celorlalte religii şi 
împotriva  necredincioşilor, persecuții 
care au avut o istorie mult mai lungă decît 
persecuțiile  păgînilor împotriva 
creştinilor. Aşadar, creştinismul a devenit 
treptat ceea ce nu s-a dorit în primele lui 
secole — o religie de stat. Apoi, după 
puţin timp, Imperiul Roman de Apus 
avea să cadă sub loviturile barbarilor. 

In timp ce creştinismul ca religie 
universală se impunea şi îşi anunţa o 
carieră despre care nici astăzi, după mai 
mult de şaisprezece secole, nu se poate 
spune că este în declin, universalismul 
imperial roman îşi trăia ultimii ani de 
strălucire. Perioada de suprapunere 
dintre acestea a fost foarte scurtă , 
Universalismul imperial roman a încer- 
cat să se consolideze cu ajutorul univer- 
salismului creştin, dar n-a reuşit în mod 
vizibil, pentru că era în contratimp. Insă 
chiar dacă Roma a căzut, ceea ce îi va 
supravieţui va fi mitul Romei, al oraşului 
care conduce lumea şi Universul. Acest 
mit, hrănit şi de creştinism, va trăi şi va 
lumina în continuare toate aspiraţiile 
spre măreție ale omenirii. 


NOTE 


1 Pierre Grimal, Civilizaţia ro- 
mană, Bucureşti, 1973, vol. |, pag. 118. 

2 Fustel de Coulanges, Cetatea 
antică, Bucureşti, 1984, vol. Il, pag. 263. 

3 Evanghelia după Matei, 28:19. 

4 Epistola către Romani, 3:29. 

$ Evanghelia după loan, 3:16. 

6 ibidem, 15:12. 

7 Evanghelia după Luca, 20:25. 

8 Fustel de Coulanges, op. cit., vol. 
ll, p. 267. 

° Apud Pierre Grimal, op. cit., vol. 
l, p. 119. 

1 Apud Raymond Bloch & Jean 
Cousin, Roma şi destinul ei, vol. Il, 
Bucureşti, 1985, p. 263. 

Adevăzul istozic şi știinţibic 
este limpede şi jăză 
tăgadă: moldovenii sînt 
zomâni, Caolattă cu 
teansilvănenii, muntenii, 
bănățenii, mazamuteşenii 
etc., 

vozbim aceeași Cimbă — 
zomână, indijezent de zona 
geogeaţică în caze Cocuim, 
indițezent de țaza 

în caze ne-am aplat 

sau ne aflăm încă. 

“NUMAI PORNIND 
DE LA CULTURA 

NAȚIONALĂ 

POŢI CUNOAŞTE 
ALTE CULTURI 

ŞI CIVILIZAŢII” 


Dialog: 
Alexandru BANTOŞ — 
Andrei EŞANU 


— Stimate dle Andrei Eşanu, 
cum explicati predilecţia Dumnea- 
voastră pentru problemele de 
istorie a culturii medievale româ- 
neşti? 

— Valorile culturale create pe 
parcurs de milenii sînt, de fapt, 
chintesenţa existenţei umane. Or, faţa 
sau trăsăturile caracteristice de prim 
rang ale unui popor, ale unei civilizaţii 
în general sînt determinate mai ales 
de valorile culturale şi spirituale 
produse de-a lungul unei epoci, pe 
parcursul istoriei lor în general. De 
aici, cred, porneşte interesul meu 
pentru aceste probleme. Cultura în 
sensul mai restrîns al acestei noţiuni, 
înglobînd fenomenele legate de spiri- 
tualitate, de frumos, de inteligenţă, de 
civilizaţie, atît pe parcursul istoriei, cît 
şi în viaţa cotidiană, a reprezentat 
încă de pe băncile şcolii un punct de 
mare atracţie şi de interes sporit 
pentru mintea, inima şi sufletul meu. 
incă de pe atunci, dar mai cu seamă 
din timpul studiilor universitare şi 
postuniversitare, prin intermediul căr- 
tii şi al presei, am intrat în lumea deose- 
bit de fascinantă a istoriei universale 
cu multiplele ei fenomene de cultură 
şi spiritualitate create de-a lungul 
secolelor. Am înţeles de timpuriu că 
patrimoniul cultural universal poate fi 
cu adevărat cunoscut doar prin prisma 
culturii noastre naţionale. De aceea 
în timpul studiilor postuniversitare a 


început să se profileze tot mai mult 
interesul meu faţă de cultura româ- 
nească în general, şi faţă de cea 
medievală în special, ca obiect de 
studiu permanent. 

— Lucrările publicate de-a 
lungul anilordenotă că din totalita- 
tea de aspecte şi fenomene cultu- 
rale care vi s-au dezvăluit v-a atras 
cu o deosebită forţă cultura scrisă 
în evoluţia ei firească de la formele 
incipiente la cele europene şi 
universale. 

— Da, după mai mulţi ani de 
studii prin biblioteci, arhive şi muzee 
s-a conturat, într-adevăr, clar şi 
predilecţia mea pentru cultura medi- 
evală românească. Căci anume acest 
strat multisecular al culturii noastre, 
constituit din mari opere şi perso- 
nalităţi, a pus o piatră de nestrămutat 
la temelia întregii culturi şi spiritualităţi 
româneşti. Astfel, cultura românească 
a fost “aşezată” concomitent în spec- 
trul de culturi şi civilizaţii europene, a 
fost. determinată magistral evoluţia 
ulterioară a culturii noastre în epoca 
modernă şi cea contemporană. Cerce- 
tările în domeniu m-au condus la con- 
cluzia că numai cunoscînd profund 
cultura naţională şi pornind de la 
valorile ei cele mai reprezentative poţi 

evolua cu succes în cunoaşterea altor 
culturi şi civilizaţii, a culturii universale 
în general. Numai sprijinindu-ne pe 
cunoaşterea profundă a celor mai de 
seamă valori ale culturii naţionale 
putem crea o imaginară scară mult 
mai obiectivă a valorilor din cultura 
naţională şi cea universală. 

— E un fapt de netăgăduit, 
domnule Eşanu, că epoca medi- 
evală a culturii româneşti a fost 
hotăritoare în procesul de formare 
a universului cultural românesc cu 
tot ce a dat el mai de preţ în plan 
spiritual în epoca modernă şi cea 
contemporană. Or, pînă la 1989 
istoria noastră medievală aici, în 
Republica Moldova, era trunchiată, 
interpretată subiectiv şi tendenţios. 
În ce mod omul de ştiinţă Andrei 
Eşanu încerca atunci să scoată la 
lumină adevărui? 

— Cînd am venit la Institutul de 
Istorie al Academiei de Ştiinţe la 
începutul anilor '70 am constatat o 
atmosferă suspicioasă. Se vorbea, se 
discuta, se scria şi se publica numai 
în limba rusă, iar marile adevăruri ale 
culturii şi istoriei noastre erau ocolite, 
tăinuite, deformate, trunchiate. 


Cercetările se efectuau în limitele aşa- 
numitei istorii a R.S.S. Moldoveneşti. 
Chiar din primii ani de activitate la 
Academie am fost cuprins de teama 
că va trebui să mă conformez, să 
spun şi să scriu neadevăruri, să fac 
mari compromisuri de conştiinţă şi să 
imprim, ca şi cei din jur, istoriei şi 
culturii noastre note de inferioritate şi 
umilinţă. Această teamă m-a dominat 
pînă atunci cînd, după cîţiva ani de 
muncă din noapte pînă în noapte prin 
biblioteci, am decis, în mare taină 
îngropată în mine, că voi aborda în 
lucrările mele numai acele aspecte 
sau probleme istorice în care voi putea 
spune un adevăr, ceea ce pe atunci, 
vă rog să mă credeţi, era deosebit de 
complicat. Căci, orice “abatere de la 
normele” admise era observată şi 
curmată de atîţia “vigilenţi”, care 
acumulau capital politic, pentru ca 
ulterior să deschidă anumite uşi, fără 
a avea vreo valoare reală în ştiinţă. 
In aceeaşi ordine de idei am hotărît 
că voi scrie chiar o carte de istorie în 
limba noastră, ceea ce nu se făcuse 
pînă atunci la Institutul de Istorie. Sub 
semnul acestor taine am activat 
aproape de unul singur pe parcursul 

anilor '70—'80. În ce măsură am reuşit 
să realizez cele propuse, rămîne să 
decidă cititorul, consultînd lucrările 
mele din această perioadă. Rog să-mi 
fie iertată lipsa de modestie, dar încă 
în 1985 am reuşit să finisez o carte 
ştiinţifică de istorie în limba română, 
care a văzut lumina tiparului în 1987 
(Dimitrie Cantemir, Descrierea 
Moldovei. Manuscrise şi ediții). 
Aceasta a fost, de fapt, prima carte 
scrisă în limba română la Institutul de 
Istorie al Academiei din Republica 
Moldova. După aceea a urmat Din 
vremuri copleşite de greutăţi, 
finisată în 1989 şi editată în 1991, în 
care am putut scrie deschis despre 
cultura Ţării Moldovei ca parte or- 
ganică a culturii româneşti. 

— Evul mediu ne oferă mul- 
tiple dovezi de românism, de 
unitate perfectă a tuturor românilor, 
de identitate clară a neamului 
nostru. În ce măsură aţi reuşit să 
abordaţi tema în lucrările Dumnea- 
voastră? 

— Această problemă m-a 
preocupat întotdeauna. Pe parcursul 
anilor '70—'90 am publicat un număr 
relativ mare de cărţi, de studii şi 
articole ştiinţifice, care într-un fel sau 
altul, direct sau indirect, erau dedicate 
problemei unităţii culturale româneşti 
în evul mediu, ev care a durat la 
români mai mult de un mileniu. Re- 
zultatele cercetărilor proprii, precum 
şi ale multor altor istorici, experienţa 
acumulată m-au îndemnat să elaborez 
o lucrare de sinteză dedicată culturii 
şi civilizaţiei medievale româneşti. 
Anul 1993 a fost destul de rodnic, căci 
reuşisem să scriu un număr consi- 
derabil de compartimente. Dar a venit 
1994, cînd am fost nevoit să abando- 
nez pentru un an şi jumătate proiectul. 
După ce am depăşit parţial marile 
dificultăţi cauzate de boală, am reve- 
nit la această lucrare, pe care am 
finisat-o în condiţii foarte dificile către 
începutul lui 1996, ca pînă la sfîrşitul 
aceluiaşi an să vadă lumina tiparului 
la Editura “Arc” din Chişinău. Este 
vorba de cartea Cultură şi civilizaţie 
medievală românească, în care am 


încercat să aduc multe argumente în 
favoarea unităţii de origine, de limbă, 
obiceiuri şi tradiţii populare, de cultură 
materială şi spirituală a poporului 
român în această epocă. 

— Desigur, este deosebit de 
dificil să expunem în spaţiul aces- 
tui interviu ceea ce aţi demonstrat 
cu argumente incontestabile într-o 
carte de aproape 300 de pagini. Să 
ne referim totuşi la această lucrare 
despre care acad. Ştefan Ştefă- 
nescu afirmă că “se recomandă ca 
un valoros instrument de lucru”, 
autorul cărţii fiind apreciat drept 
“unul dintre cei mai distinşi istorici 
contemporani din Republica 
Moldova”. 

— Sper să-i fi convins pe cititorii 
mei că am urmărit sincer scopul de a 
arăta la nivelul ştiinţei istorice actuale 
că în bazinul carpato-dunărean-nord- 
pontic, într-o vastă arie geografică, 
care se întindea în linii mari de la Tisa 
pînă dincolo de Nistru, din vecinătatea 
Greciei şi pînă aproape de Carpaţii 
Nordici în arealul geto-dacic, în urma 
procesului intensiv de romanizare, în 
epoca de tranziţie de la antichitate 
către evul mediu, care a durat mai 
mult de o jumătate de mileniu, s-a for- 
mat un singur popor — poporul român. 

Încercările grele, cauzate de numeroși 
invadatori, prin. care a trecut acest 
popor, au făcut ca aria de vieţuire a 
poporului român să se restrîngă. 
Invaziile aproape neîntrerupte pe 
parcurs de secole nu i-au permis 
poporului nostru să-şi creeze structuri 
politice pe parcursul evului mediu 
timpuriu, ele apărînd într-o epocă 
relativ tîrzie. Cu toate acestea, după 
cum am încercat să demonstrez în 
carte, unitatea poporului, în pofida 
dezbinărilor politice, este prezentă în 
toate domeniile. Aceleaşi tradiţii de 
muncă şi convieţuire, aceleaşi forme 
în organizarea comunităţilor rurale, 
aceleaşi tradiţii folclorice şi obiceiuri 
în viaţa cotidiană tipice pentru cele 
mai importante momente ale 
existenţei umane, cum ar fi naşterea, 
căsătoria şi moartea, aceleaşi tradiţii 
în familie, aceeaşi limbă cu gradul 
aproape cel mai înalt de omogenitate 
din întreaga Europă, aceleaşi tradiţii 
de muncă în cultivarea pămîntului şi 
creşterea animalelor, aceeaşi credinţă 
şi aceleaşi superstiții în întreaga lume 
românească, dintr-un capăt pînă în 
celălalt, în ciuda graniţelor existente 
atunci şi acum. Această unitate de 
limbă şi de neam la români a fost 
observată destul de timpuriu de vecinii 
noştri atît din Est, cît şi din Vest, atît 
din Nord, cît şi din Sud. Astfel, dacă 
germanii ne numeau welşi, apoi slavii 
de Est ne numeau volohi, dacă grecii 
(bizantinii) ne numeau vlahi, apoi 
polonii (leşii) ne numeau v/oşi. Şi 
aceasta o făceau indiferent dacă era 
vorba de populaţia Moldovei istorice, 
de cea a Munteniei sau a Tran- 
silvaniei. Nu făceau nici o deosebire 
în privinţa apartenenţei etnice a 
populaţiei din cele trei ţări numite mai 
sus nici cărturarii vremii, fie că erau 
străini, fie că erau români. Cronicarii 
bizantini, est-slavi sau poloni, căr- 
turarii unguri sau italieni erau con- 
ştienţi de unitatea de origine, de limbă 
şi de neam a poporului român. Cu 
deosebită claritate şi convingere au 
arătat această unitate a poporului 
român marii cărturari moldoveni 
Grigore Ureche, Miron Costin, Nicolae 


Costin, Nicolae Milescu, Dimitrie 
Cantemir, mitropoliţii Moldovei 
Varlaam şi Dosoftei. Într-un fel sau 
altul au vorbit în scrierile lor despre 
aceeaşi unitate de neam celebrul 
cărturar transilvănean Nicolaus 
Olahus (Românul) şi vestitul cărturar 
valah — stolnicul Constantin Canta- 
cuzino... 

— Deşi întreaga noastră 
istorie oferă mult prea suficiente 
temeiuri în favoarea unităţii tuturor 
românilor, totuşi, s-a încercat şi se 
mai încearcă să fie inventate mai 
multe limbi şi, respectiv, mai multe 
popoare... 

— Tot ce se face în acest sens 
nu este decit un mit, îndărătul căruia, 
în concepţia unora, trebuiau şi mai 
trebuie camuflate şi oarecum îndrep- 
tăţite trunchierile teritoriale ale 
pămîntului românesc şi ale poporului 
român. Aceasta însă nu are nimic 
comun cu adevărul istoric şi ştiinţific, 
care este limpede şi fără tăgadă: 
moldovenii sînt români, laolaltă cu 
transilvănenii, muntenii, bănăţenii, 
maramureşenii etc., vorbim aceeaşi 
limbă — română, indiferent de zona 
geografică în care locuim, indiferent 
de ţara în care ne-am aflat sau ne 
aflăm încă. 

— Adevărul ştiinţific şi istoric 
la care vă referiţi trebuie promovat 
permanent, pentru a dezrădăcina 
definitiv falsul şi minciuna. În con- 
text, domnule Andrei Eşanu, cum 
credeţi, care sînt cele mai impor- 
tante probleme pe care trebuie să 
le abordeze în mod prioritar ştiinţa 
istorică din Republica Moldova? 

— Fiind cercetător ştiinţific la 
Institutul de Istorie al Academiei de 
Ştiinţe a Republicii Moldova, cunosc 
destul de bine temele şi problemele 
care sînt studiate în prezent la 
această instituţie. În legătură cu 
întrebarea adresată trebuie să vă spun 
că la începutul anilor '90 la institutul 
nostru, în urma reformei efectuate, a 
fost revizuită fundamental tematica de 
cercetare. Drept urmare, de atunci în 
atenţia istoricilor se află cele mai 

importante aspecte ale istoriei 
poporului nostru, atît în plan regional, 
cît şi în plan general românesc, pe 
parcursul principalelor epoci: din 
antichitate pînă în zilele noastre. in 
atenţia colegilor mei de la Academie, 
precum şi din universităţi, se află 
problema etnogenezei poporului 
român, diverse probleme de istorie 
social-economică, politică şi culturală 
a Moldovei în context românesc şi 
european, probleme ce ţin de 
mentalități şi cotidian, de valorificarea 
şi cercetarea moştenirii culturale şi 
spirituale a poporului român, mai ales 
din spaţiul moldovenesc. O atenţie 
sporită se acordă evenimentelor 
cruciale din 1812, 1918, 1940, 1989— 
1991, precum şi proceselor care au 
avut loc în Basarabia şi în R.S.S. 
Moldovenească în condiţiile ocupaţiei 
ţariste şi ale dictaturii sovietice. 

— Una dintre obligaţiile 
istoricilor oneşti de la noi este 
elaborarea manualelor de autentică 
istorie naţională. Cum artrebui să 
fie întocmit un manual de istorie 
pentru tînăra generaţie a Basara- 
biei? Ce calităţi, ce criterii fun- 
damentale ar urma să întrunească 
asemenea lucrare? 

— Nu cred că în privinţa elabo- 
rării unor manuale, a celor de istorie 
în cazul nostru, ar trebui să avem 
anumite dogme sau prescripţii. Con- 
sider că autorii manualelor de istorie 
trebuie să aibă posibilitatea de a alege 
forma, stilul şi cheia în care trebuie 
expusă materia. Totuşi, un manual de 
istorie, indiferent pentru care treaptă 
de studii este destinat, trebuie să 
pornească de la un program de studii 
bine chibzuit şi întocmit în 
conformitate cu cele mai exigente 
cerinţe ale didacticii şi pedagogiei 
contemporane. Concomitent, manu- 
alul nostru de istorie naţională, căci 
despre acesta vorbim, trebuie să 
cuprindă întreaga noastră istorie 
expusă clar, convingător, laconic şi 
chiar frumos, dacă vreţi, într-o formă 
cît mai atractivă şi interesantă ca 
lectură. De asemenea, cred că ar mai 


trebui să fie expuse sub formă de teme 
şi probleme cele mai importante şi în 
acelaşi timp cele mai reprezentative 
evenimente, fenomene şi personalităţi 
ale istoriei şi culturii noastre, care, 
luate împreună, să dezvolte simţul 
demnităţii şi mîndriei apartenenţei la 
o limbă, lao cultură şi la un popor. Un 
asemenea manual ar mai trebui să 
conţină şi unele detalii mai interesante 
şi mai reprezentative ale istoriei 
noastre, izvoare ale epocii cu scurte 
comentarii, portrete verbale ale celor 
mai de seamă personalităţi ale istoriei, 
culturii şi spiritualităţii noastre. Este 
bine ca manualul să fie ilustrat şi 
editat cît mai frumos şi cît mai îngrijit, 
ca să rămînă pentru toată viaţa în 
memoria şi inima cititorului, ca să-l 
îndemne la noi lecturi. Într-un cuvînt, 
un manual de istorie trebuie să fie 
simplu, concis, cuprinzător şi să se 
sprijine pe marile adevăruri ale istoriei 
noastre. 

— Domnule Andrei Eşanu, Vă 
rog să reţineţi că cititorul revistei 
“Limba Română” este în aşteptarea 
unui (unor) asemenea manual (e) 
de istorie naţională. Am vrea foarte 
mult ca Dumneavoastră să fiţi unul 
dintre autorii unor atare lucrări: 
sînteţi documentat şi doriţi sincer 
ca noile generaţii de basarabeni 
să-şi cunoască trecutul, să în- 
țeleagă ce se întîmplă azi în istoria 
noastră şi, desigur, să poată scruta 
viitorul acestei părţi de ţară şi de 
neam. Vă dorim sănătate, multă 
sănătate, şi să ştim numai de bine. 

— Să ne audă Dumnezeu! 

DIMITRIE CANTEMIR 
(1673-1723) — DOMN 
AL ŢĂRII MOLDOVEI 
(martie—aprilie 1693, 
noiembrie 1710 — iulie 
1711) 


Dimitrie Cantemir s-a născut la 
26 octombrie la laşi în familia lui 
Constantin Cantemir, fost răzeş. 
Acesta s-a manifestat în tinereţe ca 
oştean mercenar în Polonia, apoi, 
îndeplinind diferite slujbe în ţară, cum 
ar fi cea de ceauş spătăresc, 
ispravnic, serdar, mare clucer, 
capuchehaie la Poartă, în cele din 
urmă ajunge domn al Ţării Moldovei 
(1685—1693). Mama sa — Ana 
Bantăş — era descendenta unei 
familii de boiernaşi, la origine negus- 
tori din Lăpuşna. Deşi era analfabet, 
ştiind numai să se iscălească, 
Constantin Cantemir a dat o educaţie 
aleasă copiilor săi Antioh şi Dimitrie. 
El a invitat în familie dascăli dintre 
cei mai instruiți din ţară şi din 
străinătate, între care şi pe călugărul 
grec leremia Cacavelas, teolog 
poliglot, filozof şi predicator, care 
studiase la universităţile din Leipzig 
şi Viena. Încă din ţară, pînă la 
plecarea sa în calitate de ostatic la 
Poarta Otomană (1688—1691), 
Dimitrie căpătase studii temeinice. În 
afară de instruirea obişnuită, care era 
dată pe atunci copiilor de boieri (a citi, 
a scrie şi a socoti, unele cunoştinţe 
elementare de religie ortodoxă), 
studiase profund limbile slavă, greacă 
şi latină, teologia ş. a. Dimitrie îşi 
continuă studiile la Constantinopol, la 
inalta şcoală a Patriarhiei din acest 
oraş, precum şi la diverşi profesori 
particulari de formaţie culturală 
europeană, orientală turco-arabo- 
persană. În timpul şederii sale 
îndelungate (circa 22 de ani) în 


capitala Imperiului Otoman, Dimitrie 
a manifestat mare interes faţă de 
istoria, cultura şi civilizaţia orientală, 
şi în special faţă de cea otomană. În 
acest mediu, tînărul Dimitrie a studiat 
filozofia, logica, teologia, geografia, 
istoria, muzica, medicina, folclorul, 
limbile occidentale şi orientale (turca, 
persana, araba), desenul şi arhitec- 
tura. Aceste cunoştinţe temeinice i-au 
permis să elaboreze un şir de opere 
fundamentale dedicate istoriei şi 
culturii poporului român şi celui turc. 
Mai mult chiar: unele dintre concluziile 
pe care le-a tras studiind religia 
musulmană,. istoria Imperiului 
Otoman, a încercat să le pună la 
temelia activităţii sale practice de 
domnitor al Ţării Moldovei în anii 
1710—1711. Între anii 1691—1693, 
s-a aflat la curtea domnească a tatălui 
său, unde a continuat să acumuleze 
cunoştinţe în materie de istorie şi 
civilizaţie românească. Atît cunoştin- 
tele căpătate în patrie, cît şi la 
Istanbul, în mediul unor mari perso- 
nalităţi ale culturii europene şi orien- 
tale, îi permit lui Dimitrie să devină 
un om de cea mai aleasă pregătire 
intelectuală. 

După toate probabilitățile Dimi- 
trie Cantemir a manifestat interes faţă 
de viaţa politică încă din copilărie, de 
pe cînd tatăl său a urcat în scaunul 
Ţării Moldovei (1685). Minte ageră şi 
inteligentă, adolescentul.Dimitrie era 
atent şi iscoditor la tot ce se petrecea 
în jur, începînd cu ceremonialul de 
curte şi terminînd cu vizitele unor solii 
străine, relaţiile cu Poarta Otomană. 
Astfel încît după ce reuşi să vadă şi 
să înţeleagă multe la curtea dom- 
nească din laşi, la vîrsta de 15 ani 
îndeplineşte prima misiune “diplo- 
matică” din viaţa sa, fiind pus în situ- 
aţia de a apăra într-un fel interesele 
tatălui său şi ale ţării în capitala Impe- 
riului Otoman. Este ştiut faptul că în 
1688 Dimitrie Cantemir s-a aflat la 
Istanbul, pe lîngă curtea sultanului în 
calitate de ostatic. Timpul cît a stat 
la Poartă a fost folosit de el, după 
cum s-a constatat ulterior, cu multă 
eficienţă şi pricepere. Aici el devine 
cunoscut în cercurile cele mai înalte 
ale curţii şi ale aristocrației otomane, 
stabilind legături cu reprezentanţi 

diplomatici ai diferitelor ţări europene 
— ai Franţei, Rusiei ş. a. Este apreciat 
în cercurile înaltului cler ortodox, 
precum şi în cele ale oamenilor de 
ştiinţă şi de cea mai aleasă cultură 
din capitala Imperiului. Probabil încă 
din aceşti ani Dimitrie Cantemir începe 
să se gîndească la cariera politică. 
Ca fiu de domnitor al ţării ce era, se 
văzu în drept de a-şi urma tatăl la 
tronul Ţării Moldovei, după ce acesta 
se stinse din viaţă în 1693: Cronicile 
ţării, alte documente ale vremii îl 
atestă pe Dimitrie Cantemir în scaunul 
domnesc doar pe parcursul lunilor 
martie—aprilie 1693. Dar fie că era 
prea tînăr, căci nu avea nici 20 de ani 
împliniţi, fie din alte considerente, 
turcii nu l-au îmbrăcat cu caftan 
domnesc şi, prin urmare, elfu nevoit 
să renunţe la tron. Evenimentul se 
consumă fără urmări grave pentru 
Dimitrie Cantemir, căci el s-a întors 
la istanbul, continuîndu-şi cu şi mai 
multă rîvnă preocupările cărturăreşti 
de studiere a istoriei şi civilizaţiei 
otomane. 

Revenind :la prima încercare a 
lui Dimitrie Cantemir. de a pune 
stăpînire pe scaunul ţării, e demn de 
remarcat faptul că în această acţiune 
el a fost sprijinit:de anumite cercuri 
din ţară, fiind vorba:de păturile mijlocii 
(oşteni, slujitori, mici boieri), precum 
şi de unii mari boieri cu multă influ- 
enţă, dintre care făceau parte lorda- 
che Ruset şi Lupu Bogdan, “care ve- 
deau în tinereţea lui Cantemir posibili- 
tatea de a continua subordonarea 
domniei intereselor boierimii”. Insă 
episodul se derulă în defavoarea lor. 

Dimitrie Cantemir se implică 
într-o nouă acţiune politică legată de 
aspiraţia la tron, cînd în 1695 renunţă 
la scaunul domnesc în favoarea 
fratelui său Antioh, care-este acceptat 
de turci. În anii primei domnii a lui 
Antioh Cantemir (1695—1700), Dimi- 
trie îndeplineşte misiunea diplomatică 
de capuchehaie, adică de reprezen- 
tant al. Ţării: Moldovei la Constanti- 
nopol, fapt eare l-a plasat în cercurile 
politice şi diplomatice ale curţii 
otomane, împrejurare ce i-a permis să 
obţină informaţii chiar :de la sursă 
despre tot ce era mai important în 
materie de politică în Imperiu, în ţările 


europene şi mai ales în ţările române. 

In 1699 Dimitrie Cantemir se 
căsătoreşte cu Casandra, fiica cunos- 
cutului domn muntean Şerban Canta- 
cuzino. Evenimentul — ordinar la 
prima vedere — s-a răsfrînt în modul 
cel mai direct asupra relaţiilor politice 
dintre Ţara Românească şi Moldova. 
Căci, văzîndu-se ginere al fostului 
domnitor valah, Dimitrie Cantemir şi-a 
declarat deschis pretenţiile, pe deplin 
legitime de altfel, de a ocupa scaunul 
domnesc al Munteniei. Această 
intenţie atingea direct interesele lui 
Constantin Brâncoveanu, domn al 
Ţării Româneşti (1688—1714), care, 
bineînţeles, îşi apăra cu hotărtîre 
tronul. Domnitorul valah parcă intuise 
acţiunile energicului pretendent 
moldovean, făcînd ca acesta din 
urmă să nu poată să-şi consolideze 
poziţiile în timpul scurtei sale domnii 
din Moldova în martie — aprilie 1693. 
Ulterior rivalitatea şi suspiciunea 
reciprocă dintre Dimitrie Cantemir şi 
Constantin Brâncoveanu se menţinu- 
ră multă vreme, făcînd, cu anumite 
ocazii, să izbucnească cu deosebită 
forţă. După cum se ştie, aceste 
evenimente s-au aflat în centrul 


atenției celebrei opere cantemiriene 


“Istoria ieroglifică”. 

De asemenea aflarea'lui Dimitrie 
Cantemir în mediul elitei otomane de 
la Constantinopol l-a făcut să parti- 
cipe la diferite campanii militare ale 
oştilor turceşti, care îi aduc nu numai 
experienţă politică, dar şi militară. 
Astfel în 1697 viitorul domn participă 
de partea otomană la luptele de la 
cetăţile Petrovaradin şi Zenta. 
infrîngerea catastrofală suferită de 
oştile sultanului Mustafa al ll-lea 
(1695—1703) în faţa austriecilor l-a 
determinat, se pare, încă de pe atunci 
pe Dimitrie Cantemir să tragă o im- 
portantă concluzie în plan politic şi 
istoric, şi anume că puternicul şi 
temutul Imperiu 'Otoman începe să 
decadă. După cum se ştie, această 
ipoteză a fost pe larg tratată şi 
argumentată mai tîrziu în celebra 
operă canitemiriană “Istoria creşterii şi 
descreşterii Imperiului Otoman”. 

Pe de altă parte, în aceşti ani 
viaţa îi oferă şi o altă experienţă, care 
tensionează relaţiile cu fratele său 

Antioh. Este vorba de unele proprie- 
tăţi, de altfel destul de modeste, 
lăsate de Constantin Cantemir fiilor 
săi. Dimitrie s-a văzut nedreptăţit de 
împărţirea acestor averi, pe care o 
făcuse fratele său, Antioh. Încordarea 
apărută între cei doi fraţi, trece însă 
pe planul al doilea cînd, în 1699, în 
anumite împrejurări, cu concursul 
Porții Otomane şi, probabil, şi al 
voievodului muntean, Antioh Cantemir 
pierde tronul Ţării Moldovei în favoarea 
lui Mihai Racoviţă. Acesta din urmă 
reuşeşte să-i atragă de partea sa şi 
pe unii boieri dintre cei mai apropiaţi 
cantemireştilor, cum ar fi boierii 
ruseteşti. Pe de altă parte, domnul 
Munteniei, Constantin Brâncoveanu, 
văzînd în Dimitrie un rival puternic, 
ca ginere de voievod muntean, inten- 
sifică intrigile sale împotriva tînărului 
nobil moldovean, reuşind pentru un 
timp scurt prin intermediul adepților 
săi de la Constantinopol să obţină 
surghiunirea lui Dimitrie Cantemir. 
Deoarece Antioh Cantemir refuză să-şi 
răscumpere fratele, Dimitrie reuşeşte 
să-şi recapete libertatea cu ajutorul 
ambasadorului Franţei la Istanbul. 

Următorii ani s-au dovedit a fi 
mai liniştiţi pentru Cantemireşti. Pe de 
o parte, Dimitrie reuşeşte să-şi îmbu- 
nătăţească întrucîtva relaţiile: cu Con- 
stantin Brâncoveanu, obţinînd chiar în 
schimbul averilor confiscate ale soţiei 
sale o pensie anuală din partea 
voievodului muntean. Pe de altă parte, 
în condiţiile favorabile, cînd vizir al 
Porții Otomane deveni Tebendar Meh- 
med Paşa, prietenul lui Dimitrie Can- 
temir, în 1705—1707 domnitor al Mol- 
dovei ajunse din nou Antioh Cantemir. 
Aceşti din urmă ani au fost dominați 
de acumulări impresionante pentru 
Dimitrie Cantemir în sfera ocupatiilor 
sale intelectuale. În special el îşi 
continuă studiile şi cercetările în. 
domeniul istoriei. culturii şi civilizaţiei 
poporului român, precum şi a Impe- 
riului Otoman, activitate, care mai 
tîrziu se va reflecta în opere impre- 
sionante-ca proporţie şi viziune 
istorică. 

in acelaşi timp, frămîntările şi; 
rivalităţile politice din centrul şi estul: 
Europei: duc la conflicte armate de 
proporţii, în primul rînd dintre Suedia 


şi Rusia, evenimente faţă de care nu 
rămîne indiferent nici Imperiul 
Otoman. Această conflagrație de 
durată şi de mari: proporţii, care a intrat 
în istorie cu denumirea de Războiul 
Nordic, le-a adus faţă în faţă pe cele 
două mari puteri europene într-o luptă 
decisivă în 1709, la Poltava. În iureşul 
acestor evenimente situaţia politică 
se schimbă cu iuțeală fulgerătoare. 
După ce Carol at XII-lea suferi o 
înfrîngere zdrobitoare din partea 
armatei ruse, care îl avea în frunte pe 
Petru cel Mare, situaţia se înrăutăţi 
brusc şi pentru Imperiul Otoman, căci 
evenimentele se desfăşurau în 
imediata apropiere a stăpînirilor 
otomane din nordul Mării Negre. In 
condiţiile în care Carol al XII-lea s-a 
refugiat după calvarul de la Poltava, 
în Imperiul Otoman, lîngă cetatea 
Bender, pe Nistru, iar sultanul acordă 
tot sprijinul: regelui. suedez, pericolul 
unei confruntări directe dintre Imperiul 
Rus şi Imperiul Otoman devenise 
iminent. În: asemenea împrejurări 
Poarta Otomană caută să instaleze 
pe tronul Ţării Moldovei un domnitor 
în care să aibă toată încrederea. După 
mai multe căutări şi ezitări, turcii îl 
aduc în scaunul domnesc de la laşi 
pe Dimitrie Cantemir, care, aflîindu-se 
de mai mulţi ani la Constantinopol şi 
fiind bine cunoscut în sferele cele mai 
înalte de la curtea sultanului, se 
considera că merită toată încrederea 
acestuia. În astfel de împrejurări 
extrem de complicate Dimitrie Cante- 
mir deveni domn al' Ţării Moldovei la 
14 noiembrie 1710. 

Noul:domn seinstală în scaunul 
domnesc, aflîndu-se, pe de o parte, 
sub impresia declinului evident din 
acei ani al Imperiului Otoman, pe care 
îl cunoaşte din interior, iar pe de altă 
parte, sub impresia răsunătoarelor 
biruinţe ale Rusiei asupra uneia dintre 
cele mai mari puteri militare ale 
Europei de atunci — Suedia. Trecîn- 
du-şi pe un plan secundar interesele 
cărturăreşti, domnitorul moldovean a 
început să se ocupe temeinic de 
treburile tării. in: scurtă: vreme caută 
să-şi: apropie boierimea ţării, căreia 
încearcă să-i împărtăşească planurile 
sale de izbăvire a Ţării Moldovei de 
stăpînirea otomană cu sprijinul armelor 

împărăției creştine a lui Petru cel 
Mare, putere care se impusese cu 
atîta strălucire în faţa Europei de 
atunci. Dimitrie Cantemir considera că 
s-au creat cele mai favorabile împre- 
jurări de a scoate ţara de sub stăpi- 
nirea turcilor, în alianţă cu cea mai 
mare putere creştină de atunci. În 
scurtă vreme Dimitrie Cantemir 
stabileşte legături cu ţarul Petru în 
vederea încheierii unei alianţe antioto- 
mane. Ca urmare a tratativelor secrete 
dintre cele două părţi este elaborat şi 
încheiat la Luţk la 13 aprilie 1711 un 
tratat de alianţă. Textul tratatului a fost 
elaborat de Dimitrie Cantemir şi remis 
lui Petru | de către trimisul Moldovei — 
Ştefan Luca. Aprobat de ţar, 
documentul a fost promulgat sub 
forma unei diplome date de către ţarul 
Rusiei domnitorului Ţării Moldovei. 
Tratatul de la Luţk cuprinde 17 articole. 
În primul articol se stipula că ţarul ia 
“sub oblăduire” pe domn şi întreg 
poporul ţării. După înlăturarea stăpi- 
nirii otomane, Moldova urma să înce- 
teze a mai plăti tributul şi alte dări 
Porții, urma a-i fi restabilite -vechile 
hotare de pînă la instaurarea 
dominaţiei otomane. În continuare se 
arăta că Moldova urma să treacă sub 
protectoratul Rusiei, care garanta 
integritatea teritorială a principatului 
şi se obliga să nu se amestece în 
treburile lui interne. Scaunul domnesc 
era rezervat dinastiei Cantemireştilor, 
acţiune prin care Moldova urma să 
devină o monarhie absolută ereditară. 
După unele aprecieri, Tratatul de la 
Luţk este un modei de prudenţă şi 
abilitate diplomatică, prin care 
Dimitrie Cantemir urmărea obţinerea 
independenţei şi integrităţii teritoriale 
a Moldovei. Tratatul n-a fost aplicat, 
deoarece Campania de la Prut, care 
a urmat în vara anului 1711, nu a fost 
încununată de succes. 

In conformitate cu înțelegerile 
secrete dintre Petru | şi reprezentanţii 
lui Dimitrie Cantemir, în scurtă vreme, 
pe 30 mai 1711, armata rusă în frunte 
cu ţarul însoţit de mulţi înalţi demnitari 
militari trece Nistrul. Se spune că 
alături de “polcurile” ruseşti au intrat 
în tară şi patru regimente de voluntari 
moldoveni. Din partea sa Dimitrie 
Cantemir a adunat în 15 zile o oaste 


moldovenească în frunte cu 17 polcov- 
nici şi 170 de rotmiştri cu steaguri a 
cîte 100 de oameni fiecare. Însă din 
cauza lipsei de timp el n-a reuşit să 
adune numărul scontat de oşteni. Nu 
s-au soldat cu rezultate concrete nici 
înțelegerile lui Petru cel Mare cu 
domnul Valahiei, Constantin Brânco- 
veanu, căci, aproape concomitent cu 
intrarea armatei ruse în Moldova, Ţara 
Românească este invadată de o 
numeroasă oaste otomană. Şi-a spus 
cuvîntul, în sens negativ, oboseala 
oştirilor ruse cauzată de marşurile 
istovitoare şi de lipsa acută de 
provizii. Toate acestea au făcut ca 
raportul de forţe în ciocnirile directe 
dintre părţile beligerante să fie defa- 
vorabile aliaţilor. O uriaşă oaste otoma- 
nă atrecut Dunărea, grăbindu-şi pasul 
în întîmpinarea oştirilor unite ale ruși- 
lor şi moldovenilor, care îi aveau în 
calitate de conducători pe Dimitrie 
Cantemir şi Petru |. Bătălia decisivă 
a avut loc la 8—9 iulie 1711 lîngă satul 
Stănileşti de pe Prut. Aici, oastea 
turco-tătară cu un efectiv de 200 de 
mii de oameni încercui armata ruso- 
moldovenească, care număra peste 
40 de mii de ostaşi şi care se pomeni 
în scurtă vreme într-o situaţie critică. 
Fiind izolată de efectivele ei princi- 
pale, de restul ţării în general, oastea 
moldo-rusă a început să cedeze din 
cauza lipsei de muniții, de alimente, 
apă şi întăriri. In condiţiile unei inevi- 
tabile înfrîngeri militare, cei doi aliaţi 
creştini încearcă să obţină încheierea 
unei păci cît mai onorabile. La 12 iulie 
1711 este încheiat un tratat de pace, 
conform căruia armata rusă este silită 
să părăsească Moldova şi pe deasu- 
pra, nevoită să cedeze stăpînirii 
otomane cetatea Azov. 

Această înfrîngere a avut urmări 
dintre cele mai grele pentru Ţara 
Moldovei, care în urma “trădării” lui 
Dimitrie Cantemir era să fie transfor- 
mată în paşalic. Dimitrie Cantemir 
împreună cu circa 4 mii de consîngeni 
(mulţi boieri cu familiile lor, precum şi 
reprezentanţi ai diferitelor categorii de 
slujitori) îşi părăsesc patria, luînd 
drumul pribegiei în Rusia. În urma lor 
turcii şi tătarii au supus ţara unui jaf 
aproape fără precedent — cetatea 
Hotinului este transformată în raia, iar 

tronul ţării este dat pe mîna grecilor 
fanarioți. Mulţi dintre refugiații moldo- 
veni, între care şi cronicarul loan 
Neculce, care va evoca pe larg în 
letopiseţul său aceste evenimente, 
s-au reîntors cu timpul la vetrele lor, 
cerînd îndurare din partea stăpînilor 
otomani. Dimitrie Cantemir şi familia 
sa, boierii, slujitorii, militarii ş. a. în 
număr de circa o mie, au rămas pentru 
totdeauna în Rusia. Atît Dimitrie 
“Cantemir, cît şi alţi refugiaţi au primit 
moşii şi unele drepturi nobiliare ruseşti. 
În drum spre locul de destinaţie, în 
iarna anului 1711—1712, Dimitrie 
Cantemir suferă o pierdere grea. | se 
stinge din viaţă soţia — Casandra —, 
o femeie deosebit de cultă şi 
înţeleaptă, precum, şi unul dintre fiii 
săi. În cele din urmă, Dimitrie Cante- 
mir primeşte moşii în apropiere de 
Moscova, unde întemeiază un sat, 
Dmitrievka, precum şi unele averi 
imobile în Moscova. Aici revine la 
preocupările sale cărturăreşti, se 
ocupă de educaţia şi instruirea copiilor 
săi, mai ales a lui Antioh (născut în 
1709 la Istanbul), precum şi de 
amenajarea moşiilor, construind chiar 
şi o biserică după un proiect propriu. 
În lunile de iarnă se află mai mult 
în casele de la Moscova, unde lucra 
intens la mai multe dintre operele 
începute cu ani în urmă în Moldova 
sau la Istanbul, coresponda cu ţarul, 
cu alţi demnitari ruşi, cu oameni de 
Ştiinţă, mai cu seamă de origine ger- 
mană, care se stabiliseră la Peters- 
burg, în instituţiile de învăţămînt şi de 
cultură, create în mare parte din 
iniţiativa personală a lui Petru |. Prin 
intermediul acestora Dimitrie Cantemir 
începe să fie cunoscut în sferele ştiin- 
ţifice şi academice din Germania, în 
special la Academia de Ştiinţe din 
Berlin. Drept urmare, aici încep să fie 
cunoscute unele dintre operele sale, 
ce ţineau atît de istoria, cultura şi 
civilizaţia poporului român, cît şi de 
civilizaţia orientală turco-arabo- 
persană. D. Cantemir cîştigă faima de 
savant-orientalist de vastă cultură 
intelectuală, de autor al unor lucrări 
ce prezentau mare interes pentru 
oamenii de ştiinţă din Germania de 
atunci. lată de ce în 1714 Dimitrie 
Cantemir este ales membru al 


Academiei din Berlin la Secţiunea 
ştiinţelor orientale. 

În corespondenţa cu ţarul şi cu 
alţi demnitari ruşi, Dimitrie Cantemir 
cerea să i se dea o slujbă pentru “a 
nu mînca pîinea degeaba”, mai cerea 
permisiunea de a-şi trimite fiii la studii 
în străinătate, precum şi de a organiza 
o nouă campanie împotriva Porții Oto- 
mane, pentru a-şi redobîndi scaunul 
domnesc. Cea de-a doua rugăminte 
nu i-a fost îndeplinită niciodată. Cît 
priveşte dorinţa de a fi pus în slujba 
aparatului de stat al lui Petru, ea fu 
îndeplinită cu destulă întîrziere doar 
în 1719, — dar nu înainte ca Dimitrie 
Cantemir să bată mai multe drumuri 
spre capitală — fiind apreciat mult de 
către ţar şi demnitarii din anturajul 
acestuia şi căsătorindu-se în acea vre- 
me cu una dintre cneaghinele ruse — 
Anastasia Trubeţkaia; în condiţiile 
cînd ţarul pregătea o nouă campanie 
militară spre sud. Tot în acest an 
Dimitrie Cantemir devine senator, 
adică unul dintre cei mai apropiaţi 
consilieri ai lui Petru | în problemele 
politicii orientale a Imperiului Rus. 

Fiind informat despre pregătirea 
unei noi campanii militare spre sud, Di- 
mitrie Cantemir a devenit foarte activ 
îndeplinind cu multă osîrdie toate însăr- 
cinările puse în faţa lui de către ţar, 
căci credea cu tot dinadinsul că Petru 
| îşi va îndrepta cu şi mai mare pute- 
re lovitura asupra Imperiului Otoman. 
În caz de izbîndă, Dimitrie Cantemir 
spera să-şi redobîndească scaunul 
domnesc al Ţării Moldovei. Promisi- 
unea i se făcuse adesea în sferele 
cele mai înalte ale curții imperiale de 
la Petersburg. În aceşti ani Dimitrie 
Cantemir încerca din toate puterile să 
finalizeze, la comanda specială a lui 
Petru cel Mare, o carte despre sis- 
temul religiei mahomedane. După cît 
se pare, Dimitrie Cantemir credea că 
ţarul Rusiei avea nevoie de o aseme- 
nea lucrare pentru a-şi cunoaşte mai 
temeinic viitorul adversar — Imperiul 
Otoman —, împotriva căruia spera că 
va declanşa campania militară în curs 
de pregătire cît mai curînd posibil. În 
cele din urmă, Petru I pune în acţiune 
planul campaniei spre sud. insă, spre 
marele regret al lui Dimitrie Cantemir, 
ţarul îşi îndreptă numeroasele armate 


ncvensăni. Audit Eşanu — 50 131 


nu spre Ţara Moldovei şi stăpînirile 
otomane din preajma Mării Negre, ci 
de-a lungul rîului Volga — spre Marea 
Caspică, Caucaz şi Persia. Cu toate 
acestea, Dimitrie Cantemir, ca un bun 
cunoscător al culturii şi civilizaţiei 
popoarelor musulmane din această 
zonă geografică, a jucat un rol dintre 
cele mâi importante în realizarea 
acestei acţiuni de politică externă a 
Rusiei ţariste. Astfel, în timpul 
campaniei din 1722—1723, numită 
persană, Dimitrie Cantemir a fost şeful 
cancelariei imperiale de campanie şi 
unul dintre sfetnicii intimi ai ţarului. În 
această perioadă a vieţii şi activităţii 
lui Dimitrie Cantemir la Petersburg în 
1722 iese de sub tipar cartea sa 
despre sistemul religiei mahomedane, 
precum şi o lucrare cu caracter istorico- 
geografic — Despre Zidul Caucazian 
ş. a. Istoricii admit că tot atunci a fost 


elaborată şi varianta în limba latină a. 


Hronicului vechimei a romano- 
moldo-vlahilor, operă pe care, după 
unii cercetători, Dimitrie Cantemir ar 
fi pierdut-o într-un naufragiu pe Marea 
Caspică, pe cînd făcea cale întoarsă 
din campania persană. 

Efortul şi activitatea intensă pe 
multiple planuri au agravat mult starea 
sănătăţii lui Dimitrie Cantemir, care 
suferea de diabet zaharat. În scurtă 
vreme, după întoarcerea dintr-un drum 
atît de greu şi plin de primejdii, 
Dimitrie Cantemir se stinge din viaţă 
la 21 august 1723 la moşia Dmitri- 
evka şi este înmormîntat într-o bise- 
rică edificată de el la Moscova. Astfel, 
s-a încheiat viaţa uneia dintre cele mai 
mari personalităţi ale culturii şi spiritu- 
alităţii româneşti de la hotarul seco- 
lelor XVII—XVIII. 

În 1935, în condiţiile în care se 
stabiliseră relaţii diplomatice între 
România şi fosta Uniune Sovietică, 
osemintele distinsului om politic şi 
cărturar Dimitrie Cantemir au fost 
aduse în ţară şi reînhumate la biserica 
Trei-lerarhi din laşi. 

Viaţa lui Dimitrie Cantemir poate 
fi divizată în trei perioade: cea a 
copilăriei şi adolescenţei petrecută în 
Moldova; cea a tinereţii, aproape în 
totalitatea ei timp de 22 de ani trăită 
la Constantinopol (1688—1710) şi 
cea a maturității depline (1711—1723) 


petrecută în Rusia. S-ar putea 
evidenția aparte, deşi este foarte 
scurtă (a durat mai puţin de un an) 
perioada de domnie în Ţara Moldovei 
(23 noiembrie 1710—11 iulie 1711), 
care a fost deosebit de bogată în 
evenimente şi puternice trăiri umane. 
Anume în această scurtă perioadă 
Dimitrie Cantemir a încercat cu riscul 
vieţii sale şi a membrilor familiei să 
scuture stăpînirea otomană, să între- 
gească hotarele vechi ale ţării, recur- 
gînd la ajutorul militar al celei mai mari 
puteri creştine ortodoxe de atunci — 
Rusia lui Petru cel Mare. Din neferi- 
cire, toate calculeie teoretice ale lui 
Dimitrie Cantemir privind izbăvirea 
ţării de sub jugul otoman aplicate în 
practica vieţii de atunci au dat greş, 
iar voievodul moldovean a fost nevoit 
să ia calea pribegiei. Astfel, această 
primă şi, de fapt, ultimă mare acţiune 
politică din timpul scurtei sale domnii 
a generat aprecieri şi analize dintre 
cele mai contradictorii atît în rîndul 
contemporanilor, cît şi al politicienilor 
şi cercetătorilor istorici de mai tîrziu, 
unii chiar desconsiderîndu-l ca om 
politic. 

Cu totul altă imagine ni se dez- 
văluie cînd este studiată, analizată şi 
apreciată bogata moştenire cărtură- 
rească a lui Dimitrie Cantemir. De astă 
dată omul de cultură şi ştiinţă Dimitrie 
Cantemir este apreciat ca unul dintre 
cei mai de seamă titani ai civilizaţiei 
şi spiritualităţii româneşti din toate 
timpurile — un adevărat creator ge- 
nial, care ne-a lăsat drept moştenire 
valori de prim rang în cultura euro- 
peană de atunci. Forţa sa creatoare 
s-a manifestat cu aceeaşi putere şi 
intensitate în astfel de domenii ale 
cunoaşterii ştiinţifice cum ar fi: istoria, 
literatura, etnografia, muzica, teologia, 
orientalistica, filozofia, logica, geogra- 
fia, cartografia ş. a. Dimitrie Cantemir 
a fost un savant de o largă formaţie 
enciclopedică, mult apreciat în 
cercurile savante europene, atît în 
timpul vieţii, cît şi după trecerea sa 
în nemurire. 

Incă pînă la 1700 sub îndru- 
marea celebrului său profesor leremia 
Cacavelas elaborează scrierile: 
Divanul sau giîlceava înţeleptului cu 
lumea sau Giudeţul sufletului cu 

trupul, Metafizica şi logica etc. 
Divanul ... a avut o răspîndire foarte 
largă datorită ediţiei bilingve (română 
şi greacă) apărute la laşi în 1698. Cu 
această carte Dimitrie Cantemir se 
înscrie printre fondatorii beletristicii 
româneşti. Lucrarea ia în dezbatere 
tema medievală a disputei dintre 
suflet şi trup. Aflîndu-se de mai multă 
vreme la Constantinopol, Dimitrie 
Cantemir alcătuieşte Tratatul de 
muzică turcească (1703) şi compune 
melodii de tip oriental, inventînd în 
acest scop sistemul de notare pentru 
muzica turcească. Pînă astăzi 
Dimitrie Cantemir este considerat 
primul compozitor profesionist în 
istoria muzicii turceşti. 

Lui Dimitrie Cantemir îi aparţine, 
de asemenea, meritul scrierii primului 
roman în literatura română — Istoria 
jeroglifică (1705) —, în care este sur- 
prinsă alegoric rivalitatea casei dom- 
neşti a Cantemireştilor din Ţara 
Moldovei, pe de o parte, şi cea a Brân- 
covenilor din Ţara Românească, pe 
de altă parte. 

incă din adolescență Dimitrie 
Cantemir manifesta interes sporit faţă 
de istoria, cultura şi civilizaţia 
poporului român, în special faţă de tot 
ce ţinea de trecutul şi prezentul Ţării 
Moldovei. Graţie cunoaşterii limbilor 
greacă, latină şi slavonă Dimitrie 
Cantemir a studiat un vast material 
documentar şi istorico-narativ (istorii, 
descrieri, cronici ş. a.) din autorii antici 
şi medievali, izvoare arheologice, 
numismatice, etnografice, geografice, 
cartografice ş. a. referitoare la istoria 
şi cultura românească. Această 
muncă de acumulare şi studiere a 
izvoarelor i-a permis lui Dimitrie Cante- 
mir să elaboreze ulterior, mai ales în 
perioadele de aflare la Constantinopol 
şi în Rusia, o serie de opere monu- 
mentale dedicate trecutului poporului 
român din antichitate pînă ia începutul 
sec. al XVIII-lea. Cele mai importante 
sînt: Hronicul vechimei a romano- 
moldo-viahilor, Historia Moido- 
Vlahica, Descrierea Moldovei, Viaţa 
lui Constantin Cantemir ş. a. Aceste 
opere în totalitatea lor numărau cîteva 
mii de pagini şi au fost scrise în limba 
latină. Cea mai voluminoasă este 
Hronicul ..., în care autorul încearcă 


să ne prezinte o istorie exhaustivă a 
românilor din antichitate pînă în sec. 
al XIII-lea, operă pe care Dimitrie 
Cantemir reuşi să o tălmăcească în 
limba maternă. Conform unor ipoteze, 
varianta latină a acestei lucrări, de 
altfel, mai extinsă cronologic, a fost 
pierdută în timpul expediției în 
Caucaz. 

O altă operă monumentală din 
această serie este Descrierea Moldo- 
vei, finisată de Dimitrie Cantemir în 
Rusia prin 1714—1716. Ea a fost 
elaborată după modelul unor lucrări cu 
caracter istorico-descriptiv, geografic, 
frecvent răspîndite în Europa de 
atunci. Descrierea ... are trei părți: 
Geografică, Politică şi Despre starea 
bisericească şi literară a Moldovei, 
care la rîndul lor sînt divizate în 
capitole. În totalitatea ei, Descrierea 
Moldovei este o lucrare cu conţinut 
enciclopedic, în care autorul încearcă 
să prezinte cititorului european ţara sa 
de origine sub toate aspectele. 
Tratatul este înzestrat cu o mare şi 
originală hartă geografică a Moldovei. 
Ea a fost întocmită în limba latină la 
nivelul cel mai înalt al cartografiei 
europene de atunci, măsurările fiind 
făcute cu ajutorul unor aparate 
moderne. Dintre detaliile distinctive 
ale hărţii menţionăm meridianele şi 
paralelele, precum şi cele aproape o 
mie de elemente geografice fixate în 
cuprinsul ei. 

Tot în aceşti ani, Dimitrie Cante- 
mir finisează o altă operă de proporţii — 
Viaţa lui Constantin Cantemir —, de 
astă dată dedicată chiar tatălui său, 
domn al Ţării Moldovei, în care autorul 
încearcă să argumenteze originea 
nobilă, aristocratică a Cantemireştilor 
şi drepturile lor legitime la tronul Ţării 
Moldovei. Dimitrie Cantemir reali- 
zează un portret al tatălui său, pre- 
zentat drept o mare personalitate poli- 
tică, un mare domnitor. Intr-un fel 
această scriere este o continuare a 
Letopiseţului Ţării Moldovei de 
Miron Costin, care descrie eveni- 
mentele doar pînă în 1661, iar Dimitrie 
Cantemir continuă cronica pînă la 
moartea tatălui său — 1693. 

Din seria scrierilor dedicate 
istoriei româneşti face parte şi o mică 
lucrare scrisă între 1717—1718 în 

limba rusă — Minunata revoluţie a 
dreptăţii lui Dumnezeu asupra fami- 
liei vestiţilor Cantacuzini din Ţara 
Românească şi a Brâncovenilor —, 
în care sînt reflectate evenimentele 
din Ţara Românească, în special 
rivalitatea ce a urmat după moartea 
lui Şerban Cantacuzino, între noul 
domn Brâncoveanu şi familia Canta- 
cuzinilor. 

Cu excepţia Hronicului ..., care 
a început să pătrundă în circuitul de 
valori al ţărilor române încă prin anii 
“40 ai sec. XVIII, celelalte lucrări din 
acest ciclu încep să fie cunoscute de 
români, inclusiv în Moldova, cu mult 
mai tîrziu, iniţial prin intermediul unor 
ediţii străine, fiind traduse în româ- 
neşte în mare parte doar în sec. XIX— 
XX. 

Un alt bloc de lucrări elaborate 
de Dimitrie Cantemir este cel dedicat 
istoriei, culturii şi civilizaţiei otomane. 
Dintre acestea am menţionat deja 
Tratatul de muzică turcească, pre- 
cum şi Cartea sistemei religiei maho- 
medane. insă principala operă din 
acest ciclu este considerată Istoria 
Imperiului Otoman. Creşterea şi 
descreşterea iui, care afost elaborată 
timp de mai mulţi ani, atît la Istanbul, 
cît şi în Rusia, în limba latină. Origi- 
nalul acestei lucrări în volum de 1200 
de pagini, format mare, a fost desco- 
perit relativ recent într-o bibliotecă din 
Statele Unite ale Americii de către 
academicianul Virgil Cîndea. Această 
istorie este alcătuită din două părți şi, 
conform opiniei cercetătorilor, cores- 
punde celor două faze principale ale 
istoriei otomane: a creşterii pînă în 
1672 şi începutul declinului după 
această dată. După cum au arătat 
cercetările, Istoria Imperiului Oto- 
man a lui Dimitrie Cantemir este o 
prelucrare a cronicii lui Saad Ed-Dîn. 
insă Dimitrie Cantemir lărgeşte cu 
mult naraţiunea autorului otoman, 
adăugînd note şi observaţii critice, 
extrase din izvoarele bizantine şi 
apusene, precum şi multe din 
cunoştinţele sale directe asupra stării 
imperiului. Mai originală este partea a 
doua a lucrării, consacrată des- 
creşterii imperiului pînă ia 1711, ea 
avînd un caracter memorialistic. 
Concepţia fundamentală a acestei 


scrieri este teoria evoluţiei ciclice a 
statelor, conform căreia împărăţia 
otomană cunoaşte o fază de creştere, 
urmată inevitabil de una de descreş- 
tere. Această Istorie ... a cunoscut o 
largă răspîndire în toată Europa prin 
traduceri engleze, franceze, germane, 
iar mai tîrziu româneşti şi turceşti. 

Ultima mare operă din această 
serie este Cartea sistemei sau a 
stării religiei mahomedane, scrisă 
în limba rusă şi editată în 1722 la Pe- 
tersburg. Lucrarea reprezintă o sinteză 
a întregului complex cultural al 
popoarelor de religie mahomedană, 
cuprinzînd detalii despre învăţămînt, 
literatură, filozofie, legislaţie, 
medicină, credinţe şi superstiții. 

Penei lui Dimitrie Cantemir îi mai 
aparţine şi un şir de lucrări mai mici 
cu caracter etico-moral şi filozofic, 
cum ar fi: Imaginea ştiinţei sacre, 
care nu se poate zugrăvi sau Icoana 
de nezugrăvit a ştiinţei sfinte; 
Fizica universală a lui loan Van Hel- 
mont, Locuri obscure în Cate- 
hism... ş. a. 

Prin vasta sa moştenire 
ştiinţifică şi culturală Dimitrie Cantemir 
şi-a înscris numele în rîndul celor mai 
importante personalităţi ale istoriei 
româneşti. 

CHILIA 
ŞI CETATEA ALBĂ* 


E DE E 


După moartea lui Ştefan cel 
Mare, fiul său Bogdan cel Orb face 
pace cu turcii. În baza convenției din 
1511 cu sultanul Baiazid al II-lea, ac- 
ceptă suzeranitatea turcească, arti- 
colul V din tratat stipulînd: “Hotarele 
Moldovei se vor păzi neatinse şi întru 
toată integritatea lor”. Prin art. VI 
Poarta recunoaşte: stăpînirea voievo- 
zilor se va întinde asupra întregului 
teritoriu al Moldovei. | 

Turcii, însă, extind şi întăresc 
Cetatea Albă (pe care o numesc 
Akkerman), fac lucrări la zidul incintei 
exterioare, înalţă o geamie şi un mina- 
ret. Şi construiesc la Chilia un bas- 
tion ce satisface noilor cerinţe ale 
tehnicii militare a vremii. 

O cronică italiană (cronica lui 
Francesco Longo) informa că îndată 
după cucerirea Chiliei, sultanul ordonă 
reconstrucţia fortăreței din insulă. La 
1484 Baiazid || i-a pus pe locuitori “să 
refacă Licostomul vechi, aşezat pe un 
ostrov al Dunării”. 

Istoricii noştri admit că sultanul 
va fi încercat să facă o întăritură şi la 
Chilia Veche “pentru a asigura vadul” 
(P.P. Panaitescu) — “făcîndu-se de 
îndată întăriri noi despre uscat şi de- 


spre apă, şi ridicîndu-se din nou 


cetăţuia cea veche din ostrov, pe care, 
din motive strategice, Ştefan însuşi 
pusese s-o dărîme la 1476” (N. lorga). 

Reînnoind, în acelaşi timp, 
alianţa încheiată de Ştefan cu loan 
Albert în 1499, fiul său Bogdan Ill, 
aflînd că Selim, fiul lui Baiazid, se 
pregăteşte să vie în Europa şi că “şi-a 
ales pentru locuinţă Chilia”, semnala 
regelui Poloniei primejdia şi-l ruga să 
se înţeleagă cu vecinul său din 


Ungaria pentru a ajuta Moldova. 
Aceasta cu atît mai mult cu cît din 
nou turcii erau o ameninţare şi pentru 
Polonia. 

Prin 1521-1522 un sol polon 
avertiza că sultanul (acum vestitul 
Soliman) are oaste gata la Chilia şi 
Cetatea Albă pentru a zdrobi Moldova, 
a lua Camenița şi a prăda hotarele 
regatului. 

În împrejurările politice care au 
urmat căderii Ungariei sub turci, după 
lupta de la Mohaci (1526), Petru 
Rareş, alt fiu al lui Ştefan cel Mare, 
devine o figură politică centrală în sud- 
estul Europei. În tratatul încheiat de 
Petru Rareş în 1529 se preciza (art. VI): 
“Granițele Moldovei se vor păstra 
intacte în toată întinderea lor”. Cînd 
Petru Rareş se simţi destul de tare 
pentru a încerca ceea ce nu izbutise 
Ştefan cel Mare, se repezi sub zidurile 
Chiliei. “Cu sete năpraznică, el lovi 
Chilia şi-i arse marginile” (Cantemir). 
Soliman răspunse prin expediţia din. 
1538 şi luarea “Basarabiei”. Din Prut 
pînă în Nistru, toată laturea de la 
Nordul Dunării fu deslipită de Moldova 
şi formă raiaua Cetăţii Albe, unde fu 
statornicit un sangeac. Apoi, încărcat 
cu comorile lui Petru Rareş, pe care 
le-a aflat la Suceava, după ce a 
aşezat pe Ştefan Lăcustă în scaunul 
domniei şi după ce a rupt sudul 
Basarabiei din corpul Moldovei**) şi 
l-a alipit la raia la Cetatea Albă, a ieşit 
din ţara pe care tătarii o pustiiră în 
mod îngrozitor. 

Referindu-se la expediţia din 
1538 în Moldova, cronicarul Veran- 
cius scria că Soliman “a ocupat partea 
aceea din Moldova, care se întinde 
de la rîul Prut pînă la rîul Nistru şi a 
alipit-o la Cetatea Albă, pentru că e şi 
îmbelşugată în turme şi folositoare 
pentru a stăpîni Moldova totdeauna”. 

Tăind astfel Moldova de Marea 
Neagră, turcii împart curînd hotarul 


* Continuare. Începutul în “Limba 
Română” nr. 3, 1998. 


** Tot colţul de la vărsarea Prutului 
pînă la Tighina şi Cetatea Albă, numit 
din vremea aceea Bugeac. 

Moldovei dinspre mare în două raiale: 
raiaua Chilia şi Cetatea Albă”. 
Boierii, nemulţumiţi de Ştefan. 


Lăcustă (că a încuviinţat să se taie 
partea de la Dunăre şi Mare a țării, ca 
să se dea turcului”), îl previn: “Dacă 
nu vei căpăta înapoi acea parte a ţării: 


care a luat-o Turcul şi nu te vei 
împotrivi aceluia ca să o uneşti sub 
oblăduirea ta... 
treilea duşman, oricare ar fi, care să 
rivnească domnia, vom trece la 
dînsul şi nu te vom mai privi domn...”. 
Apoi, bănuind că Ştefan Lăcustă “e 
mai cu priinţă turcului decît creştinilor”, 
pun la cale un atac împotriva oastei 
turceşti şi tătăreşti din Bugeac, îl ucid 
pe domn şi în aceeaşi noapte, o ceată 
de moldoveni pustiind şi ucigînd tot 
ce află în cale pînă aproape de 
Cetatea Albă, trec Nistrul şi fug în 
Polonia. 

Noul domn, instalat de boieri, 
Alexandru Cornea, fost portar al 
Sucevei, atacă raiaua Cetăţii Albe, 
vrînd să reia pămîntul răpit de turci; 
bate 800 de călăreţi turci în Bugeac, 
pentru care faptă şi-a pierdut capul. 

Ca prin minune, sultanul redă 
domnia ţării lui Petru Rareş. A doua 
oară în scaun, energicul fiu al lui 
Ştefan cel Mare trimite la Poartă un 
sol cu vestea că “tara nu poate suferi 
în nici un chip că s-a luat partea cea 
mai frumoasă a Moldove”. 

Evenimentele din 1538 despăr- 
ţiră cu încetul Chilia şi Cetatea Albă 
şi economic de Moldova. Prosperi- 
tatea comercială a celor două porturi 
dispare. Chilia şi Cetatea Albă curînd 
ajung a servi numai mărfuri tătare sau 
pentru tătari. Pescăriile mari de 
odinioară decad, părăsite. În tot restul 
secolului al XVI-lea atît Chilia cît şi 
Cetatea Albă rămîn cetăţi turceşti. 
Încercările domnilor din acelaşi secol 
de a recîştiga vechile porturi ale Mol- 
dovei însă nu contenesc. Urmaşii lui 
Petru Rareş dau lupte înverşunate 
pentru Chilia, Cetatea Albă şi Tighina. 
Scrie un hrisov al vremii, în privinţa 

* Circumscripţii administrative în 
frunte cu un paşa care avea sub coman- 
da sa garnizoana cetăţii, compusă din 
ieniceri şi spahii, care posedau feude în 
cuprinsul raialei, cultivate de băştinaşi. 


„ înfăţişîndu-se al 


135. 


aceasta, despre lacob Heraclid Des- 
potul: “Cheamă la luptă străinul loan- 
Vodă Despot pe boierii moldoveni, 
urmaşi ai romanilor”. 

indată după urcarea sape tron, 
Despot-Vodă lansa proclamația din. 
februarie 1562, “acea rară şi prețioasă 
proclamaţiune” (N. lorga) prin care,. 
adresîndu-se moldovenilor (“voi; 
voinicilor şi războinicilor, care vă 
coboriţi din vitejii romani, care au făcut 
să tremure lumea”), declara ferm: 
“Scopul meu nu e altul decît să fie 
Dunărea hotar al ţării mele Moldova, 
şi să mă lupt zi şi noapte cu necte- 
dincioşii turci... Cu ajutorul ce-l voi 
avea de la neînvinsul împărat Ferdi- 
nand, stăpînul meu prea milostiv — 
spunea — nădăjduiesc să cîştig în 
scurt timp cetăţile Moldovei mele pe' 
cari le stăpîneşte păgînul. Şi nu e nici 
o îndoială — încheia — că vom avea 
de la început sprijinul tuturor domnilor 
creştini, pe mare şi pe uscat, împo- 
triva duşmanilor tuturora, şi, cu ajuto- 
rul lui Dumnezeu, necurmat vom avea 
biruinţă asupra lor”. i 

Tragicul său sfîrşit, intempestiv, 
curmă însă brutal asemenea planuri. 
În 1569 sultanul Soliman II strămută 
în Bugeac pe tătarii nohai de pe malul 
Volgăi. Domnul Moldovei, Bogdan,. 
atacă Cetatea Albă, dar tătarii îl bat 
cu neîndurare. Curînd, loan-Vodă cel 
Cumplit încearcă să smulgă turcilor 
raialele, iar tătarilor Bugeacul. La doi 
ani după suirea lui pe tron, se răsculă 
“umplîndu-se de mînie”, cum scrie 
Ureche. Cu foc au ars Tighina şi: 
Cetatea Albă şi multă pradă au făcut 
şi mult plean şi robi au scos”. O expe-: 
diţie turco-tătară, la care participă şi 
sangeacul de la Cetatea Albă, atrage 
pieirea Domnului, după lupta de la 
Cahul, sfîrşind eroic, în cumplite 
chinuri, ucis de turci. 

Cu ajutor din Ardeal, în iarna 
anului 1595, Aron Tiranul porni la 
Cetatea Albă “o campanie de recu- 
perare a Basarabiei”. La 28 februarie: 
atacînd-o cu tunurile, bătu pe “begul' 
de Cetatea Albă”. Oraşul fu cucerit,. 
tătarii fugari se înecară în Nistru, dar. 
cetatea “se tinu dîrză”, Aron nedis- 
punînd de tunurile care i-ar fi trebuit 
“pentru a o sfărima” (N. lorga). 

Astfel, prin luptă grea, moldo- 

venii vor reuşi să salveze pămîntul 
scos din mîinile străinilor, nu însă şi 
Chilia şi Cetatea Albă, care-şi pierd 
din faima şi tăria lor de odinioară, dar 
îşi păstrează locul în conştiinţa tării 
caşi în conştiinţa europeană a vremii. 
În 10 iunie 1595 Papa îndemna pe 
poloni de a căuta aici “un bun puncte 
de reazim” pentru lupta lor contra 
tătarilor din Crimeea. În ştiutele 
“Instrucţiuni” din 28 octombrie 1595 
se spune: “Inaintea Polonilor stă 
Moncastro, Belgrad, Licostomo şi alte 
cetăţi, cari toate sunt dependinţe 
ale Moldovei”. 

Intre timp, Mihai Viteazul aderă 
la Liga Sfîntă. Aliat cu: Moldova, în 
noiembrie 1595, răscula Ţara Româ- 
nească atacînd şi cucerind cetăţile 
aflate în mîna turcilor, de pe linia 
Dunării pînă la Chilia şi Cetatea Albă, 
singurul cap de pod otoman pe 
teritoriul său rămînînd cetatea Giurgiu- 
lui. Mai mult, preocupat de restaurarea 
integrităţii teritoriilor româneşti, 
trimite un detaşament condus de 
generalul său Baba Novac, “către 
Nistru şi Dunăre”, pentru eliberarea 
acestor cetăţi şi în ochii săi, părţi 
integrante ale teritoriului naţional. 


kk k 


În secolul XVII Moldova devine 
un teatru al ostilităţilor dintre turci şi 
tătari, apoi turci şi poloni, care agită 
„destinul istoric al ţării în curs de 
emancipare. După 1620, sub pretextul 
că vor să alunge pe turci de prin 
aceste locuri, tătarii pradă în tot timpul 
tara | Moldovei şi Dobrogea, ajungînd 
pînă la Silistra, de unde amenințau 
chiar Constantinopolul. 

Starea în care se găsea ţara, 
după izgonirea tătarilor, era de plîns: 
totul era pustiu, prădat şi distrus. Unul 
din boierii vremii spunea: “Între Nistru 
şi Prut n-a mai rămas nici o casă”. 

În 1632 cazacii jefuiesc Chilia, 
ard şi pradă sate din sudul Basarabiei. 
Încît în secolul XVII străvechiul negoţ 
al Cetăţii Albe s-a redus simţitor din 
cauza înnămolirii Nistrului, dar şi ca 
urmare a jafurilor tătăreşti. “A fost 
odată Cetatea Albă un vestit tîrg la 
care oamenii noştri veneau adesea. 
Căci pe vremea regelui Cazimir, ei 


mergeau pînă în Cipru cu corăbii 
încărcate cu grîu din Podolia”, spun 
ei: “Acum, Polonii coboară abia pe 
Nistru, cu primejdia vieţii, scînduri 
pentru barbari...”. 

Abia domnia lui Vasile Lupu, una 
dintre cele mai lungi în acest veac, 
îngăduie ţării o fază de stabilitate. “Că 
de au fost cîndva vremuri fericite 
acestor părţi de lume, scrie cronica, 
atuncea au fost”. 

Vasile Lupu avea pentru aceste 
părţi ale Basarabiei de jos o deosebită 
grijă, se ştie. Ruinată în secolul XVII 
de turci, biserica Sf. Nicolae (a lui 
Ştefan cel Mare) a fost reclădită din 
temelii de Iluminatul voievod, socotit 
cel de al doilea ctitor al ei. “Şi a început 
s-o zidească în anul 1647 mai 10 şi a 
terminat-o în anul 1648 mai 30”, cum 
glăsuieşte pisania, pînă astăzi păs- 
trată, în partea de jos a plăcii avînd 
stema Moldovei — cap de zimbru cu 
o stea între coarne, înlăuntrul unei 
coroane împodobite cu panglici. 

Un călător rus ne-a transmis, din 
acea vreme, o completă descriere a 
cetăţii: “Chilia, pe latineşte Kolia, este 
o cetate de piatră, foarte puternică, 
cu turnuri dese, fără loc pentru lupta 
pe uscat. Este aşezată pe loc drept 
şi jos, apa Dunării ajunge pînă la 
zidurile ei. lar cînd se umflă rîul de 
primăvară, apa o înconjoară din trei 
părţi, iar pe una din părţi are un 
tîrg, dinspre partea rusească... În 
cetate nu se află creştini ci numai 
turci. Noaptea sunt străji pe cetate şi 
înlăuntrul ei; deşi nu e mare, cetatea 
are cinci turnuri, foarte mari şi înalte, 
iar casele sunt de lemn şi cu acope- 
rişuri de lemn... în jurul ei e tare multă 
papură. Lîngă cetate este un şanţ, iar 
de două părţi şanţul e de piatră cu 
ziduri şi turnuri”. 

In vremea războaielor turco- 
polone, Chilia “are un castel frumos, 
cu turnuri multe, în care se păstra 
artilerie”. Se pomeneşte biserica din 
vremea lui Ştefan cel Mare, refăcută 
de Vasile Lupu. În fața Chiliei se afla 
flota turcească, iar în Chilia însăşi 80 
de tunuri. 

Curînd Gheorghe Ştefan, apoi 
Ştefan Petriceicu pun la cale noi 
legături cu creştinii pentru redobîndirea 
acestor cetăţi. 


Ura de istorie 

În tratatul dintre ţarul Rusiei 
Aleksei Mihailovici şi Domnul 
Moldovei Gheorghe Ştefan, încheiat 
în 17/27 mai 1656 la Moscova, se 
aveau expres în vedere aceste cetăţi: 
“Noi, împreună cu toţi cîţi locuiesc în 
acea ţară, mai rugăm pe măria ta 
pentru cîteva cetăţi care sunt la 
hotarul ţării noastre şi pe care le ţin 
acum păgînii sub cîrmuirea lor. 
Cetățile acelea să ne miluieşti măria 
ta, ca să fie iarăşi în hotarele ţării 
noastre şi în stăpînirea noastră, 
precum au fost dintru început la 
domnii vechi, înainte de a ie fi luat 
turcii, şi să fie cu porunca măriei tale 
să punem oameni din ţara noastră în 
acele cetăţi, precum au fost şi mai 
înainte şi să avem ordin şi poruncă 
de la măria ta, că putere avem, să 
luăm cetăţile acelea din mîinile turcilor 
şi tătarilor”. 

In 24 decembrie acelaşi an, 
comentînd tratatul ce-l încheiase ca 
Domn al Moldovei cu marele Duce al 
Moscovei, Gheorghe Ştefan scria 
încrezător: “Locurile, teritoriile şi 
cetăţile pe care Turcul le-a desbinat 
de Moldova, precum sînt Cetatea 
Albă, Chilia, Tighina şi provincia 
bugeceană, le va recupera Marele 
Duce cu arma şi le.va înapoia Prin- 
cipatului Moldovei pentru totdeauna” 
(jure heredizario)“. 

in 1672 Domnul Moldovei Şte- 
fan Petriceicu, temerar, adresa regelui 
polon Michail, în numele său şi al 
vecinului său, Grigore Ghica din 
Muntenia, o scrisoare prin care, 
sugerînd aşezarea unor trupe la Reni 
şi de-a lungul Prutului (ca să se 
ajungă apoi la locurile pierdute din 
Basarabia de Jos) îşi exprima, ca 
odinioară Despot-Vodă, speranţa că 
“pe dată s-ar putea cuprinde toate 
oraşele: Cetatea Albă, Tighina etc., 
şi, apoi, dezgheţîndu-se Dunărea, 
oastea, fără pericol, cu sabia în mînă, 
ar putea înainta pînă la 
Constantinopoľ’. 

In toamna anului 1683 o expe- 
diție antiotomană fu pusă la cale de 
poloni. Pribegii, cu Petriceicu şi boierii 
săi, cu zece mii de călări şi o mie de 


* Cu drept de moştenire. 


pedeştri, la 28 noiembrie/8 decem- 
brie, pornind în iureş spre Bugeac, 
înştiinţau pe Cantemir, viitorul Domn, 
să încalece şi să vie, cu ai lor “să 
fărîmăm păgînul, să ne răscumpărăm 
pămîntul nostru, care dentr-însul ne 
străinaseră păgînii”. 

Tighina fu arsă, scăpă numai 
castelul, în care se refugiară o mie 
de ieniceri. Trecînd prin Bugeac (pe 
care-l găsea “plin peste măsură de 
grîu, orz şi meiu, cu adevărat rivalul 
Egiptului şi grînarui Constantino- 
polei”), oastea creştină se prezentă 
sub zidurile Cetăţii Albe, risipind 
călăreţii tătari ce intraseră în Moldova. 
Dar o oaste turcească, sosită în grabă 
de peste Dunăre, respinse asaltul 
boierilor moldoveni. 

În 1685, glorios după asediul 
Vienei, Sobieski îşi manifestă intenţia 
de a năvăli asupra tătarilor din Cetatea 
Albă şi Chilia pentru a se angaja la 
Marea Neagră. În 1689 cere ajutor 
Germanilor şi scrie Papei că “spada 
nu trebuie băgată în teacă, pînă ce 
Mahomedanii nu vor fi izgoniți dincolo 
de mare şi Tătarul, care nimiceşte 
toate provinciile creştine, de o parte 
şi de alta a Dunării, scos cu totul din 
cuiburile Bugeacului şi Crimeei”. În 
acelaşi an regele cerea restituirea 
Cameniţei şi Podoliei, ocupate de 
turci, Moldova (sau, în loc, Muntenia) 
şi Bugeacul “să fie dat Moldovei, care 
şi-ar redobîndi vechile hotare”. 

În 1690 polonii stăruie la Con- 
stantinopol şi la Viena: războiul 
trebuie continuat pînă la desfacerea 
de Imperiul Otoman a celor trei 
principate (inclusiv Ardealul) şi a 
Bugeacului. Împăratul trebuia să dea 
regelui trei mii de infanteriști şi provizii 
din Ardeal pentru expediţia.ce o propu- 
nea în Bugeac, unde ar ataca şi 
Cetatea Albă şi Chilia. Refuzînd, însă, 
ajutorul cerut, împăratul trimite urări 
călduroase aliaţilor săi, precizînd că 
“Moldova pot s-o ia, însă Muntenia va 
fi imperială...”. 

in anii următori polonii conti- 
nuarătentativa de a ataca Bugeacul. 
In 1694 lupte fără urmări se dădură în 
Bugeac. O ceată de 1-600 de poloni 
prădă provincia, luînd cai şi turme, dar 
fu respinsă de tătari. 

De atunci cetăţile, cu tot Bugea- 

cul, cad în voia soartei şi a tătarilor. 
Situaţia Moldovei, bîntuită de foame 
şi prădăciuni, nu era mai uşoară. 
Călătorii străini, în trecere pe la 
noi în acea vreme, surprind drama 
acestor cetăţi. Francezul Guillaume 
Levasseur de Beauplan scria spre 
sfîrşitul secolului al XVII-lea: “Kilia 
este un oraş turcesc, care e îngrădit 
(zidit) în întregime ca o contra- 
escarpă. Castelul e aşezat deasupra 


oraşului, pe malul Dunării, pe un loc: 


lung al gurii sale, pe celălalt mal. 
Opusă ei este vechea Kilia, unde se 
văd încă nişte ruine”. 

Încă în secolul XVI, prin 1585, 
Frangois Pavie, baron de Fourque- 
vaux, scria despre Cetatea Albă: “La 
şaptezeci de mile de Chilia intrăm 
într-un rîu frumos şi mare al Turcilor, 
anume Tuzla. La zece mile în susul 
lui se află oraşul Akkerman”. lar despre 
oraş: “Creman sau Magraman e un 
oraş din Moldova, pe care sultanul l-a 
supus acum 95 de ani... E aşezat pe 
ţărmul rîului Tuzla şi are la un capăt 
o fortăreață, cu multe turnuri, ziduri 
îndoite şi şanţuri adînci, făcute după 
obiceiul vechi, dar bine întocmită. 
Suburbiile sînt mult mai mari decît 
oraşul şi casele toate, de sus pînă 
jos tot de lemn, negăsindu-se piatră 
decît cu greutate mare. Inainte i se 
zicea Monte-Castro sau Cetatea 
Albă...”. 

Şi alţi călători din acea vreme 
descriu cele două cetăţi, ocupate de 
turci şi de tătari. 

Prin 1659 Paul de Alep auzea 
muezinul chemînd la rugăciune din 
moscheile Chiliei (“o vestită cetate, 
cu un castel larg şi măreț, vechi şi 
foarte puternic, cu construcţia cea mai 
solidă, bine înzestrat cu tunuri”). 
Călătorul italian Niccolo-Barsi remarca 
ziduri impunătoare şi turnuri puternice 
ale citadelei situate pe malul fluviului 
(“Locuinţele erau făcute din lemn şi 
din piatră”), iar Petru Stanislavov, 
episcop latin (catolic) de Nicopole, 
scria despre Chilia Nouă (“zidită, cum 
se spune, de genovezi”): “Cetatea are 
două porţi de fier şi două punți care 


se ridică. E locuită: exclusiv; de 1: 600, 


turci, în 300 case, cu patru moschei. 
in suburbii («foarte întinse») se 
cuprind 500 de case de tătari, 3 000 


de oameni şi cinci moschei de lemn, 
400 de case de «schismatici», de 
diferite naţiuni, sau 1 600 de oameni 
şi două biserici şi trei case de catolici”. 
Cît despre Akkerman, scrie acelaşi 
călător: “... Zidurile au şanţuri aşa 
de adînci, încît o aruncătură de 
săgeată abia ar întrece înălţimea 
acestor ziduri. În cetate locuiesc 
numai bărbaţi, 1 700 de ostaşi turci 
aleşi, în 200 de case, cu două 
moschei, în suburbii («foarte încăpă- 
toare»):4 000 de turci şi tătari, în 700 
de case, cu 13 moschei de lemn. 
Creştinii «schismatici», în 50 de 
case, cu o biserică, şi 15 catolici sta- 
biliţi”. 


Secolul XVIII agrava din nou 
soarta acestor cetăţi, mai mult ca 
oricînd expuse vijeliilor vremii. 

O'riscantă tentativă de eliberare 
a lor, sub Dimitrie Cantemir, căruia 
ursita i-a smuls prea curînd din mfini 
sceptrul domnesc, se solda cu un 
eşec. În 1710, a doua oară pe tronul 
Moldovei, “Dumitraşcu-Vodă Cante- 
mir, cum îi spune cronica, încheie o 
alianţă cu Petru cel Mare, unind oştile 
sale cu ale ţarului, să alunge pe turci 
din raialele Tighina, Cetatea Albă, 
Chilia şi Ismail, spre a redobîndi 
neatîrnarea ţării”. 

Tratatul cu Petru |, încheiat ia 
Luţk în 13/24 aprilie 1711, prevedea: 
“Hotarele Moldovei, după vechile ei 
drepturi, sunt acele formate pe Nistru, 
Camenița, Bender, cu teritoriul Bugea- 
cului, Dunărea, Muntenia, marele 
ducat al Transilvaniei şi Polonia, după 
hotărnicia făcută”. 

Era un prilej unic — pe motivul 
că turcii au sporit tributul şi au mutilat 
hotarele ţării, răpind Cetatea Albă şi 
Chilia, Tighina şi Ismail, toată ţara 
Bugeacului — binevenit. “Ceea ce 
dorise Alexandru Cornea şi Petru 
Rareş, fusese visul lui Despot, al lui 
Aron-Vodă, al lui Mihai Viteazul, al lui 
Gaspar Graţiani, al lui Petriceicu — 
arăta N. lorga — acelaşi vis şi acuma 
mîngiia şi pe cel din urmă dintre 
domnii ' conştienţi ai Moldovei înainte 
de regenerarea ei naţională”. În 
ambele versiuni (şi rusă, şi română) 

tratatul cuprindea şi legămîntul ţarului 
de a alunga pe tătari din Bugeac şi pe 
turci din cetăţile moldoveneşti, între- 
gind vechile hotare ale ţării, sau, cum 
scria Nicolae Costin: “Ţara Moldovei 
cu Nistrul să-i fie hotar, şi Bugeacul 
cu toate cetăţile tot a Moldovei să fie”. 

infringerea ruşilor la Stănilești, 
însă, sili pe Cantemir să se retragă în 
Rusia, în mod fatal pierzîndu-şi 
domnia ţării căzute sub turci. Timp de 
un veac şi mai bine epoca Fanarioţilor 
suspendă lupta de eliberare a Moldo- 
vei, căzînd pradă ostilităţilor dintre ruşi 
şi turci, care-şi dispută înverşunat 
influenţa în Principatele Române în 
acest veac. 

Urmînd parcă planul lui Petru cel 
Mare din faimosul său testament fie 
şi apocrif (“A se întinde mama noastră 
Rusia neîncetat către nord, pe 
marginea Mării Baltice şi neîncetat 
către sud, pe marginea Mării Negre” 
şi apoi, adunînd armele noastre şi fiind 
păzită Marea Neagră şi Marea Baltică, 
a propune îndeosebi şi foarte tainic la 
curtea Franţei, apoi la aceea a 
Austriei, de a împărţi cu ea imperiul 
lumii, cînd “Rusia va avea în stăpi- 
nirea sa tot Orientul şi o mare parte a 
Europei...”), ruşii se extind treptat, în 
secolul XVIII, spre această zonă a 
continentului. În 1740 ating Niprul. 
Apoi curînd ajung pînă la Bug şi se 
întind pînă la frontiera Moldovei. În 
1762 pe tronul Rusiei, Ekaterina a Il-a 
profită de moartea regelui Poloniei şi 
de tulburările din acea ţară, brutal 
împărţită pînă la dispariţia ei de pe 
hartă. Cele două războaie cu turcii 
ameninţă în mod brusc Moldova şi 
cetăţile ei — capete de pod pentru 
agresiuni viitoare. 

În cursul primului război ruso- 
turc (din 1768—1774) ruşii atacă 
Hotinul. Sînt iniţial respinşi peste 
Nistru, dar în loc de a-i urmări peste 
fluviu, vizirul se îndreaptă spre 
Tighina. În mai 1769 principala armată 
turcească trece Dunărea la Chilia, dar 
ruşii bat pe turci la Cahul, iau Ismailul 
şi Chilia; apoi Tighina, Brăila şi 
Cetatea Albă. La începutul anului 1770 
Moldova şi Ţara Românească sînt 
scoase de sub stăpînirea turcească. 
Cetățile de pe malul Dunării şi Nistrului 
(Ismail, Chilia, Cetatea Albă, Brăila) 

între 6 august şi începutul lunii 
noiembrie 1770 capitulează. 

După un asediu de zece zile, la 
ordinul feldmareşalului Rumeanţev din 
25 septembrie 1770, ruşii ocupă 
Cetatea Albă. Turcii se retrag în grabă 
peste Dunăre. Sublima Poartă trebui 
să facă propuneri de pace. Guvernul 
rus cere în stăpînire Principatele 
Române ca despăgubire de război. 
Dar pacea încheiată la Kuciuk-Kainar- 
gi în 10/21 iulie 1774 între Imperiul 
Țarist şi Imperiul Otoman prevede 
categoric: “Impăratul Rusiei înapoiază 
Sublimei Porţi toată Basarabia, cu 
oraşele Cetatea Albă, Chilia, Ismail şi 
cu toate tîrgurile şi satele şi cu tot 
ceea ce cuprinde această provincie, 
după cum îi restituie şi cetatea 
Bender. Tot astfel, împăratul Rusiei 
restituie Sublimei Porţi cele două 
Principate ale Valahiei şi Moldovei, cu 
toate cetăţile, oraşele, tîrgurile, satele 
şi cu tot ce cuprind ele”. 

Lipsa de bună credinţă în aplica- 
rea păcii de la Kuciuk-Kainargi, însă, 
impune un nou război între ruşi şi turci, 
războiul austro-ruso-turc din 1788, 
care va dura pînă în 1791. În timp ce 
oştile austriece, sub comanda prinţu- 
lui de Coburg împresoară Hotinul şi-l 
constrîng să capituleze, oștile țarinei 
Ekaterina trec Nistrul sub comanda 
lui Potiomkin, ocupă laşii, capitala 
Moldovei, şi la 30 septembrie 1789 
(cînd 3 000 de turci s-au predat fără 
luptă) Cetatea Albă, a doua oară 
cuprinsă de ruşi, care-şi stabilesc apoi 
cartierul de iarnă la laşi. 

După o serie de noi victorii, una 
după alta, Chilia, Tulcea şi Isaccea 
au fost luate cu asalt în cîteva zile; 
în decembrie 1790 Suvorov cuceri 
Ismailul. Pacea încheiată în 4 august 
1791 la laşi abia pune capăt războ- 
iului. 

Prin pacea de la laşi, (care reîn- 
tărea pacea de la Kuciuk-Kainargi) 
Rusia restituie Porții Basarabia cu 
cetăţile Akkerman, Chilia, Bender şi 
Ismail, precum şi Moldova, cu con- 
ditia, reînnoită, ca Poarta să respecte 
toate stipulaţiunile prevăzute în tra- 
tatele anterioare în favoarea Moldovei 
şi a Valahiei. 

Şi după această a treia ocupaţie 
rusă (urmînd primei din 1739 şi celei 

din 1769—1774), cetăţile Ismail, Chilia 
pe Dunăre, Akkerman şi Bender pe 
Nistru erau evacuate. Curînd, marele 
vizir Melek-Mehmed Paşa îi cere 
domnului Moldovei, Mihail Suţu, să ia 
măsuri pentru înapoierea “raialelor” 
refugiate în Moldova în timpul 
ocupaţiei cetăților Bender, Chilia şi 
Akkerman de către ruşi, să pună 
graniţa dinspre Rusia în stare de 
apărare, grăbind întărirea cetăților 
aşezate pe Dunăre, precum Ismailul, 
Tulcea şi Chilia: 

Descrieri de călători — şi în 
veacul al XVIII-lea în trecere pe la 
noi — întregesc imaginea acestor 
cetăţi, fie şi ca documente de epocă, 
reflectă stadiul evoluţiei lor sub 
stăpînirea turcească. 

De la Chilia lui Cantemir — (“tîrg 
foarte renumit, frecventat de toţi, nu 
numai de corăbiile cetăților maritime 
vecine, ci şi de altele mai depărtate, 
din Egipt, Veneţia şi Ragusa”), — la 
Chilia de mai tîrziu e o distanţă vădită. 
“Chilia atinge aproape, ca populaţie şi 
mărime, Cetatea Albă”. Dar, scrie în 
1762 Peysonnel (consul francez din 
Crimeea, care vedea aici “ziduri 
genoveze în ruină”), “portul bun şi 
sigur de odinioară e înnămolit în multe 
locuri”. Cetatea Albă, devenită Akker- 
manul turco-tătar, “e un oraş turc”. 
“Populaţia întrece de 20 000 de locu- 
itori, numai 4 000—5 000 de armeni 
şi cîţiva evrei sau moldoveni, faţă de 
15 000 de tătari şi turci”. 

Nu mult mai tîrziu (prin 1768) 
negustorul german Nikolaus Ernst 
Kleemann, venit în Bugeac cu fierării, 
pînze, postavuri pentru a le schimba 
cu blăni, piei brute, ceară, ne-a lăsat 
un desen, o schiţă reprezentînd oraşul 
şi o sobră descriere: “Oraşul se vede 
frumos de către Dunăre; e foarte bine 
situat pentru navigaţiune, foarte întins 
şi împodobit cu multe moschee... 
Zidurile ce înconjoară Chilia sunt 
proaste, dar este spre Dunăre un 
castel puternic şi încăpător”. Cît 
despre Chilia Veche, actualul sat 
dobrogean, spune: “n-a rămas nimic 
din acest loc numit din vechime 
Lykostomo...”. 

Cam în aceeaşi vreme, un fost 
profesor din Petersburg, Laxmann 
(german sau suedez de origine) spune 


că a făcut cu nespusă plăcere 
călătoria în această ţară unde euro- 
penii vin rar: “O ţară pe lîngă care cele 
mai bune ţări ale noastre par copii 
vitregi ai naturii”, o ţară în care “sînt 
cele mai incomparabile cîmpii, cele 
mai strălucitoare pajişti de flori, ceie 
mai frumoase păduri, cele mai bogate 
mine de fier şi de alte metale, cele 
mai măreţe ape. De la Cetatea Albă 
la Bender, scria Laxmann, un rai, treci 
numai prin vii şi cele mai frumoase 
grădini”. 

Soli poloni trimişi la Constan- 
tinopol, călători prin 1785 pe Nistru 
din Polonia la Cetatea Albă, transpor- 
tînd grîu şi alte mărfuri ce urmau a fi 
vîndute în acest din urmă oraş sau 
urmărind cercetarea Nistrului în 
vederea unui proiect de legături 
comerciale pe această cale între 
Polonia şi Marea Neagră, observă: 
“din aspectul oraşului nu s-ar putea 
ghici că e un port, pentru că negoţul e 
redus. Nu găseşti nici un negustor 
bogat care să poată plăti deodată zece 
mii de fiorini. Corăbiile din port sînt 
foarte mici. Aceste corăbii încarcă aci 
grîu pentru Stambul şi se întorc, mai 
totdeauna, goale, căci dacă ar aduce 
mărfuri turceşti, n-ar fi cine să le 
cumpere. Totuşi sînt zile în care nu 
găseşti în tot oraşul zahăr sau lămîi”. 

Pe la sfîrşitul secolului al 
XVIII-lea oraşul fu alipit de Oceakov. 
Paşaua din acest oraş avea un 
reprezentant în Cetatea Albă. 
Populaţia oraşului: 4 000—5 000 de 
armeni, evrei şi români şi 15 000 de 
musulmani, nici picior de rus! Şi peste 
Nistru populaţia era şi armenească şi 
moldovenească. Această populaţie 
moldovenească trăia în foarte strînse 
legături cu moldovenii de dincoace de 
Nistru, “de parcă ar fi fost sacat Nistru 
cu totul” şi “cît era apa de mare, tot 
căutau vadurile şi treceau”... 


(Va urma). 


PDrezentăzi 4i recenzii 

1. Volumul cu titlul de mai sus 
apărut în 1996 ca publicaţie a revistei 
“Limba Română” şi a Fundaţiei 
Culturale “Grai şi Suflet” este, în ciuda 
titlului, realmente poetic (împrumutat 
de la Nichita Stănescu) şi a unui 
preambul semnat de un mare poet 
român din Basarabia (Grigore Vieru), 
o lucrare ştiinţifică autentică. 

Alexandru Bantoş, redactorul 
şef al deja cunoscutei reviste “de 
cultură şi ştiinţă filologică” ce apare 
la Chişinău, din 1991, a avut inspiraţia 
să adune într-o carte studiile pe care 
“Limba Română” le-a publicat, între 
1991 şi 1996, pe tema mult discutatei 
“limbi moldoveneşti”. Textele amintite 
sînt în primul rînd comunicări pre- 
zentate în cadrul a trei reuniuni 
ştiinţifice: Congresul al V-lea al Filo- 
logilor Români (laşi—Chişinău, 6-9 
iunie 1994), Sesiunea academică 
“Limba română şi varietățile ei locale” 
(Bucureşti, 31 octombrie 1994) şi 
Conferinţa “Limba română este 
numele corect al limbii noastre” 
(Chişinău, 20-21 iulie 1995). Lor li se 
alătură cîteva articole scrise special 
pentru revistă (p. 51-58, 99-106, 131- 
137 şi 263-279), toate rezoluţiile, 
declaraţiile şi protestele adoptate de 
oamenii de cultură şi ştiinţă în privinţa 
controversatului articol 13 din Consti- 
tuţia Republicii Moldova (articol care 
stipulează existenţa unei “limbi 
moldoveneşti” diferite de limba 
română) şi trei hărţi edificatoare 
pentru situaţia provinciilor istorice 
româneşti şi a variantelor teritoriale 
ale dialectului dacoromân. 

Coordonarea volumului întocmit 
pe baza selecţiei lui Alexandru Bantoş 
a fost asigurată de trei specialişti 
recunoscuţi ai lingvisticii basarabene: 
academicianul Silviu Berejan şi 
profesorii universitari Anatol Ciobanu 
şi Nicolae Mătcaş. 

Această carte-document, rea- 


lizată cu acelaşi spirit militant ce a 
consacrat revista “Limba Română”, 
este închinată lui Eugen Coșeriu, 
“ilustrului lingvist al contempo- 
raneităţii..., originar din Mihăileni, 
Bălţi, Basarabia” (p. 5), cu ocazia 
împlinirii vîrstei de 75 de ani. (Portretul 
savantului este reprodus pe faţa foii 
ce premerge sumarul cărţii.) Pentru 
acest motiv, dar şi pentru valoarea şi 
claritatea contribuţiilor marelui lingvist, 
pe spatele foii de titlu este înscris, 
ca motto, un fragment din comu- 
nicarea consacrată subiectului abor- 
dat în volum, la Congresul al V-lea al 
Filologilor Români: “A promova sub 
orice formă o limbă moldovenească 
deosebită de limba română este, din ` 
punct de vedere strict lingvistic, ori o 
greşeală naivă, ori o fraudă ştiinţifică; 
din punct de vedere istoric şi practic 
e o absurditate şi o utopie; şi din punct 
de vedere politic e o anulare a 
identităţii etnice şi culturale a unui 
popor şi deci un act de genocid etnico- 
cultural (vezi în volum paginile 30-31). 

2. Cartea Limba română este 
patria mea se deschide cu o succin- 
tă, dar densă prefaţă (p. 11-12) 
semnată de Alexandru Bantoş. Este 
un text explicativ (pentru “istoria” 
volumului) şi argumentativ (pentru 
utilitatea demersului ilustrat de 
acesta). 

Studiile şi comunicările, cu- 
noscute deja specialiştilor din paginile 
revistei “Limba Română” sau din alte 
publicaţii (precum volumul Limba 
română şi varietățile ei dialectale, 
Editura Academiei Române, 1995), 
sînt grupate tematic în şase cu- 
prinzătoare capitole: 1. Limba şi 
conştiinţa naţională (p. 13-90), II. 
Corelaţia limbă-dialect-grai (p. 91-128), 
III. Româna — denumire tradițională 
a limbii moldovenilor (p . 129-158), IV. 
“Limba moldovenească” — o diver- 
siune (p. 159-202), V. Unitatea de 
limbă şi de neam (p. 203-242), VI. 
Dovezi de românism în Moldova 
istorică (p. 243-279). 

Pentru cei ce nu au parcurs pînă 
acum numerele revistei “Limba 
Româna” şi deci nu cunosc articolele 
grupate în volumul pe care îl pre- 
zentăm, iată “sumaru!” fiecăruia dintre 
capitolele amintite: 

|. Eugen Coșeriu, Latinitatea ori- 

entală; Nicolae Corlăteanu, Româna 
literară în Republica Moldova (istorie 
şi actualitate); Grigore Brîncuş, 
Vitalitatea limbii române; Dumitru 
Irimia, Limba — componentă funda- 
mentală a specificului naţional; loan 
Oprea, Limba literară şi conştiinţa 
naţională; lon Buga, Băştinaşii din 
Republica Moldova (limba şi numele 
lor) sub aspectul dreptului inter- 
național; Anatol Ciobanu, Eroziunea 
conştiinţei naţionale a românilor 
moldoveni; Nicolae Matcaş, Simu- 
lacrul adevărului ştiinţific. 

II. Matilda Caragiu-Marioţeanu, 
Varietatea limbii române; Ştefan 
Giosu, Dialectele limbii române; 
Nicolae Saramandu, Graiurile moldo- 
veneşti în cadrul limbii române; Silviu 
Berejan, Varietatea moldovenească a 
vorbirii orale româneşti şi limba literară 
scrisă; Eugen Beltechi, Limba literară 
şi literatura dialectală; Nicolae 
Raievschi, Caracterul supradialectal 
al limbii române literare; Vasile Melnic, 
Graiurile şi unitatea limbii române. 

II. Alexandru Niculescu, Roma- 
nitate — românitate; Rajmund Pio- 
trowski, O limbă cu două denumiri?; 
Stanislav Semcinski, Cu privire la 
necesitatea de a reveni la denumirea 
tradiţională a limbii moldovenilor; 
Alexandru Dîrul, lon Eţcu, Cum a fost 
impusă denumirea “limbă moldo- 
venească” la est de Prut?; Silviu 
Berejan, De ce limba exemplară din 
uzul oficial al Republicii Moldova nu 
poate fi numită moldovenească?. 

IV. Adrian Turculeţ, Limba 
română din Basarabia; Gabriel Ţepe- 
lea, Raţiunile politice ale unei “teorii 
lingvistice“; Gheorghe Mihăilă, /mpli- 
cațiile cultural-istorice ale dihotomiei 
“român-moldovenesc”; Gheorghe 
Moldoveanu, “Limba moldovenească” — 
o diversiune; George Rusnac, “Limba 
moldovenească” cu bază dialectală 
muntenească?; Vitalie Marin, Ro- 
mâna — limba comună a două state 
independente. 

V. Eugen Coşeriu, Unitatea 
limbii române — planuri şi criterii; 
Nicolae Mătcaş, O limbă — o naţiune; 
Anatol Eremia, Unitatea limbii române: 
politică şi adevăr ştiinţific; Ştefan 
Munteanu, Unitatea de neam şi 
unitatea de limbă; Marius Sala, 
Unitatea limbii române din perspectivă 


romanică; Vasile Pavel, Unitatea şi 
varietatea limbii române din per- 
spectivă geografică, 

VI. Pavel Parasca, Etnonime şi 
politonime în istoria Moldovei (sec. 
XIV-XVII); Gheorghe Bobînă, Glo- 
tonimul “limba română” în docu- 
mentele scrise în Moldova sec. XVI- 
XVIII, Dumitru Grama, Limba lo- 
cuitorilor Ţării Moldovei din punctul de 
vedere al jurisprudenţei; Anatoi 
Ciobanu, Limba latină şi romanitatea 
noastră; Pavel Balmuş, Din scripturile 
române. 

Ultima parte a volumului, inti- 
tulată Congrese, conferințe, seminare 
(p. 281-337), cuprinde rezoluţii, 
declaraţii, proteste adoptate între 
1991 şi 1996 de numeroase foruri 
ştiinţifice, de cultură şi de învăţămînt 
din România şi din Republica Moldova, 
precum şi de reuniuni ştiinţifice 
naţionale şi internaţionale, care au 
avut ca obiect studierea limbii şi 
culturii româneşti. 

in Anexă sînt publicate, după 
cum am menţionat deja, trei hărţi: 
Provinciile istorice româneşti (p. 341), 
Delimitarea teritorială a dialectului 
dacoromân (p. 342) şi Teritoriile 
româneşti anexate de Rusia (1812) şi 
de Uniunea Sovietică (1940 şi 1944) 
(p. 343). 

3. Astfel conceput şi structurat, 
volumul Limba română este patria 
mea, este o carte indispensabilă 
pentru toţi cei care vor să afle opinia 
spe-cialiştilor autentici despre aşa- 
zisa “limbă moldovenească”. Este un 
document ştiinţific ce oferă rapid şi 
sintetic, într-o organizare clară şi 
sistematică, “adevărul despre noi”. 
(Sintagma citată, titlu de rubrică în 
revista “Limba Română”, a fost aleasă 
de alcătuitorul antologiei ca supratitlu 
al volumului). 

Redactarea accesibilă, argu- 
mentaţia convingătoare şi prestigiul 


ştiinţific al autorilor textelor antologate 


transformă volumul apărut la Chişinău 
într-un punct de reper. Este, cum 
notează în prefaţă Alexandru Bantoş, 


no 


“o opţiune”, “un crez” şi “o izbîndă” 


(p.12). 
Gheorghe CHIVU 
Din Comunicările“Hyperion”, 
Filologie, vol. 7, Bucureşti, 1998. 


Ecozaeu 

NOUA POEZIE — 
UN MOD DE A EXISTA 
IN ACEASTA LUME 


Deşi Liviu loan Stoiciu este 
foarte discret în textele sale teoretice, 
parcă temîndu-se să nu-şi trădeze, 
teoretizînd, tainele poeziei (Mircea 
Cărtărescu, Alexandru Muşina, Bog- 
dan Ghiu, Magda Cîrneci sînt cu mult 
mai risipitori cu secretele propriei 
poezii), propoziţiile sale programatice 
sînt esenţiale pentru înţelegerea 
poeziei care se scrie astăzi. Noul 
poet, după Liviu loan Stoiciu, trebuie 
să aibă “conştiinţa textului, con- 
textului şi a subtextului” poemului, iar 
Noua Poezie trebuie să propună o 
sensibilitate substanţializată “domi- 
nată de mania unificării” acestor trei 
componente fundamentale pentru 
orice text poetic. lar poetul cu trei 
conştiinţe, după acelaşi Liviu loan 
Stoiciu, ar trebui să fie un intelectual 
rafinat, aflat mereu într-o acţiune 
concretă de schimbare a lumii. 
Substanţializarea sensibilităţii mai 
înseamnă şi refuzul reţetelor poetice 
în vogă în acest moment. Liviu loan 
Stoiciu respinge, în primul rînd, 
lirismul poeziei cotidianului şi lirismul 
poeziei textului, la modă în această 
epocă, dar, nu în ultimul rînd, el refuză 
şi poezia făcută după normele de 
stilistică dătătoare de inefabil, conform 
cărora “fără-de-metaforă-nu-se-poate- 


concepe-poezia”. Astfel, la baza 


atitudinilor sale teoretice şi a Poeziei 
Noi stă negarea oricărui fel de lirism, 
“perfect făcut în felul lui, privit din 
afară, dar preţios, care e căutat cu 
orice preţ, privit din lăuntru “fru- 
mos”, dar necredibil, “sensibil” 


dar nefiresc, care place dar este 
nefuncţiona!”. Răsturnînd şi răs- 
tăimăcind acest refuz al poeziei în 
vogă astăzi am putea afla ce crede şi 
ce înţelege Liviu loan Stoiciu prin 
Noua Poezie. Aşadar: 

1) Noua Poezie nu trebuie 
făcută cu orice preţ; 

2) Noua Poezie nu trebuie să fie 
prețioasă; 

3) Noua Poezie poate fi şi “fru- 
moasă” doar dacă este credibilă; 

4) Sensibilitatea trebuie să fie 
firească şi naturală; 

5) Plăcerea estetică trebuie să 
fie funcţională; 

6) Poetul trebuie să aibă con- 
ştiinţa textului, contextului şi a sub- 
textului. 

Cu toate că aceste propoziţii 
programatice sînt în acelaşi timp şi 
nişte propoziţii etice, ele ne ajută să 
înţelegem mai bine cum este con- 
ceput “omul concret ca totalitate” de 
Noua Poezie şi modul în care sen- 
sibilitatea se substanţializează, şi 
cum componenta intelectuală este 
valorificată de o manie a unificării şi 
de o “tînjire permanentă spre armonie”. 
Din această perspectivă, lentoarea, 
secvenţialitatea şi rupturile lexicale şi 
textuale din poezia lui Liviu loan 
Stoiciu, la fel ca şi predominanţa 
epicităţii intelectuale şi mitologice, sînt 
unele din pistele pe care poetul con- 
struieşte Noua Poezie: “Şi o dată mă 
trec broboanele: vine/ fulgerul!... văd/ 
cum i se ridică şi/ cum i se coboară 
părul, pieptănat pe fruntea lui/ Zeus, 
trăsnind în ogradă/ nucul (balaur şi el 
cu o sută de capete): văz, iar/ cum 
iese pisica, înnebunită, numai sche- 
let, din bucătărie/ alergată de un/ 
dulău, cu două guri, cum/ în şapca 
de ceferist, a lui Tata, Moira...”. 

Atît în acest fragment din 
poemul “Evoe”, cît şi în celelalte texte 
ale poetului, intelectualismul se 
insinuează discret, aproape pe 
neobservate, subminînd orice fel de 
lirism preexistent, fie de natură 
existenţialistă, textualistă sau antro- 

pocentrică. Imaginile sînt construite 
printr-o asociere inedită a elementelor 
unei lumi a cotidianului şi cele ale unei 
lumi mitologice îndepărtate: nucul e 
un balaur cu o sută de capete, iar 
dulăui are două guri; modificînd în 
felul acesta realitatea existentă. Chiar 
mai mult, Liviu loan Stoiciu modifică 
nu numai structura imaginii poetice, 
ci şi ideea de poem, propunînd un nou 
model de text poetic: poemul-carte. 
Astfel, toate cărţile pe care le-a 
publicat poetul (LA FANION, INIMA 
DE RAZĂ, CÎND MEMORIA VA 
REVENI, O LUME PARALELĂ, PO- 
EME ARISTOCRATE, POST-OSPICII 
etc.) nu mai sînt nişte antologii de 
poeme eterogene, deseori tautologice 
(în cazul multor poeţi, poeziile fiind 
nişte variante ale unui text pierdut), 
ci propun un poem-carte cu un 
pronunţat caracter epopeic. Poemele 
colaborează între ele (fără a se 
concura), continuîndu-se unul pe 
celălalt, la fel ca alţii care duc focul 
olimpic. Tipulde poem pe care-l pro- 
pune Liviu loan Stoiciu, care începe 
cu prima pagină a cărţii şi se termină 
cu ultima, înlocuieşte poemele scurte, 
mult prea neîncăpătoare pentru a 
putea să exprime şi să exploreze 
complexitatea intelectuală şi morală 
a eului uman. Pentru Liviu loan Stoiciu 
realitatea este ceva incomplet, ceva 
nerealizat pînă la capăt, iar poemul 
îi poate reda completitudinea şi 
integralitatea. Realitatea totală poate 
deveni posibilă doar graţie poeziei. 
În afară de aceste cuceriri 
poetice, Liviu ioan Stoiciu propune 
prin Noua Poezie un nou mod de a fi 
şi de a exista în această lume, altfel 
depoetizată şi desacralizată aproape 
în întregime. Poezia este singura care 
îți poate permite să fii sincer pînă la 
capăt. Tocmai din această per- 
spectivă, poezia este indispensabilă 
şi peniru formarea unui intelectual. 
Prin poezie, omul îşi poate redobîndi 
conştiinţa propriei valori, iar iumea îşi 
poate recîştiga farmecul pierdut, 
pentru că, nu-i aşa, ceea ce am pierdut 


noi cel mai mult în ultimul timp şi ce 
ne lipseşte cu adevărat este farmecul, 
frumuseţea şi conştiinţa valorii 
noastre umane, valoare de la care se 
revendică şi poezia lui Liviu loan 
Stoiciu. Poezia autentică a fost dintot- 
deauna şi un model existenţial şi 
intelectual, singurul în măsură să ne 
mai salveze ca oameni care sînt în 
stare să citească şi să scrie şi nu mai 
sînt capabili să mai trăiască. 

